Dr. St Gruodis S.J. 


KRIKŠČIONIŠKOS DOROVĖS 
2 "MOKSLAS 


| 


"K laida 


Stuttgart 1347 


Dr. St. Gruodis S. J. 


KRIKSCIONISKOS DOROVĖS 
MOKSLAS 


II laida 


Stuttgart 1947 


su 
Bažnytinės Vyresnybės 
leidimu 


16456 


Išleido „LUX“ leidykla 


Spaudė Schwabenverlag A.-G., Stuttgart/Wūrtt. 


Tiražas 6000 egz. 


PRATARTIS 


Esame katalikai. Tikras Kristaus mokslas, it gaivi- 
nančioji saulė, nušviečia mūsų gyvenimo takus, ugdo 
mūsų jėgas ir rengia mus vaisingam darbui čia žemėje 
ir laimingam gyvenimui amžinybėje. Tai yra didžiausia 
brangenybė, kurią mes be ypatingų nuopelnų gavome 
iš savo Kūrėjo. Todėl mes turime šventą pareigą 
Kristaus mokslą, kiek galima, geriau pažinti ir labiau 
jį panaudoti savo dvasios pažangai ir mūsų atgimusios 
Tėvynės atstatymui. 

Tikėjimui pažinti raštų, ačiū Dievui, jau turime ne- 
maža. Šių knygų leidėjams rūpėjo patiekti katalikiškajai 
Lietuvos visuomenei dar vieną veikalą, kuris stengiasi 
įeiti į dar platesnius mūsų gyventojų sluoksnius ir 
duoti jiems, kiek galima, gyvenimiškesnį ir prieinamesnį 
katalikiškojo mokslo išdėstymą. Autorius pavestą jam 
uždavinį stengėsi sąžiningai atlikti. Kiek tai pavyko, 
tesprendžia patys gerbiamieji Skaitytojai. Tik autorius 
apgailestauja Ir Japai atsiprašo, kad jo tiesioginės pa- 
reigos ir p lijusi sveikata neleido jam šio sumanymo 
įvykdyti, tąib; "kaip jis troško. Šiuo metu ne nuo 
autoriaus „pareinafičios aplinkybės verčia jį pasitenkinti 
vien krikščioniškos dorovės išdėstymu. Ateityje jis 
tikisi ir daugiau veikalų parengti krikščioniškosios dok- 
trinos klausimais. 

Autorius labai džiaugtųsi, jeigu Gerb. Kunigai, Kata- 
likiškosios Akcijos Vadai ir visi, kam tik rūpi mūsų 
plačiosios visuomenės religinis susipratimas, savo pa- 
geidavimais bei patarimais malonėtų paremti kuklias 
leidėjų pastangas — bent ilgainiui išleisti modernišką 
krikšč. doktrinos kursą, skiriamą platiesiems mūsų tau- 
tos sluoksniams. Visiems savo bendradarbiams autorius 
iš anksto taria nuoširdų ačiū. 

Autorius. 

TIKRASIS KELIAS 


„„Gerasis Mokytojau, ką aš turiu daryti, 
kad laimėčiau amžinąjį gyvenimą? Jis 
jam tarė:... Jeigu nori įeiti į gyvenimą, 
laikykis isakymų“ (Mat. 19, 17). 


Kilnus ir gražus yra žmogaus paskyrimas. Jis yra 
pasaulio valdovas, jam turi lenktis visi sutvėrimai. 
Savo aštriu protu jis gali išskaityti tolimiausių žvaigž- 
dynų ir žemės gelmių paslaptis, sukurti mokslo bei 
meno lobynus. Savo galinga valia jis įstengia didžiausius 
tyrlaukius bei pelkynus paversti derlingomis dirvomis, 
plikalaukius — didmiesčiais su savo bokštais į dangų 
kylančiomis šventovėmis, su prašmatniais rūmais, su 
dieną naktį dūzgiančiais fabrikais. Atskleisdamas savo 
širdies turtus, žmogus gali palenkti prie savęs net toli- 
miausią žmogų, gali padaryti jį laimingą. Žmogus — 
didelis šios žemės valdovas. Visa tai tiesa. Tačiau šia 
žeme nesibaigia žmogaus paskyrimas. Dievas, sutver- 
damas žmogų, padarė jį ne tik savo tarnu ar bendra- 
darbiu čia žemėje, bet kartu ir savo sūnumi ar dukra, 
savo dieviško gyvenimo dalininku. „Pati dvasia duoda 
liudijimą mūsų dvasiai, kad mes esame Dievo vaikai. 
O jei mes esame Dievo vaikai, tai ir tėvoniai: Dievo ir 
bendratėvoniai Kristaus“ (Rom. 8, 16—17). Po trumpes- 
nės ar ilgesnės šios žemės kelionės, sąžiningai įvykdęs 
Dievo sau skirtą uždavinį, žmogus turi grįžti prie savo 
dangiško Tėvo ir, išvydęs Jį „veidas į veidą“, pajusti 
tą begalinį džiaugsmą, kurio taip karštai ilgisi žmogaus 
širdis ir siela. Tik vienas Dievas gali padaryti žmogų 
laimingą per amžius. Dievas tad yra viso žmogaus gyve- 
nimo tikslas, dangus — nuolatinė jo gyvenamoji vieta, 
žemė — tik kelionė į amžiną tėvynę. 

Dievas suteikė žmogui šį be galo aukštą paskyrimą, 
ne žmogus jį sau pasirinko. Todėl Dievo dalykas buvo 
ir nurodyti kelius, kuriais eidamas žmogus galėtų tikrai 
pasiekti savo dangiškąją tėvynę. Ir Dievas tai padarė. 
Per savo viengimusį Sūnų Jis yra aiškiai apreiškęs, 

kad kelias, kuris veda į dangaus karalystę, esąs ne kas 
kita, kaip tik laikymasis Jojo įsakymų: „Jei 
nori įeiti į gyvenimą, laikykis įsakymų“ (Mat. 19, 17), 
pildymas Jojo šventos valios: „Ne kiek- 
vienas kuris man sako: Viešpatie, Viešpatie! įeis į 
dangaus karalystę, bet kas daro valią mano Tėvo, 
esančio danguje, tas įeis į dangaus karalystę“ (Mat. 7, 21). 
Tai yra vienintėlis kelias, tikrai vedąs į dangaus kara- 
lystę, į amžiną gyvenimą. Visi kiti keliai yra tik 
šunkeliai! 

Pirmutinį kartą Dievas paskelbė savo įsakymus Sina- 
jaus kalne. Debesims tirštai kalnus gaubiant, žaibams 
dangų raižant, trimitams skambant, — Jahve, kareivijų 
Viešpats, prabilo į išrinktąją tautą didingu balsu: „Aš 
esu Viešpats, tavo Dievas, kuris tave išvedžiau iš Egipto 
žemės, iš nelaisvės namų.“ Po šios trumpos ir iškil- 
mingos įžangos sekė platesnis įsakymų išdėstymas, 
kurie trumpoje katekizmo santraukoje šitaip skamba: 
1) Neturėk kitų dievų, tiktai Mane vieną! 2) Netark 
savo Viešpaties vardo be reikalo! 3) Sekmadienį švęsk! 
4) Gerbk savo tėvą ir motiną! 5) Neužmušk! 6) Nepa- 
leistuvauk! 7) Nevok! 8) Nekalbėk neteisiai prieš savo 
artimą! 9) Negeisk savo artimo moteries! 10) Negeisk 
nė vieno daikto, kuris yra tavo artimo! (Iš. 20, 1—17). 
Nepaprasti įvykiai, iškilmingas paskelbimo tonas turėjo 
vaizdžiai priminti Izraėliui, kad Jahve yra aukščiausias 
dangaus ir žemės Viešpats, o tuo pačiu ir Izraėlio 
Valdovas. Ir tos griežtos, teisybė, daugiau laikinio po- 
būdžio bausmės, turėjo sėkmingai palenkti pernelyg į 
medžiaginius dalykus palinkusią Izraėlio tautą pildyti 
savo Valdovo valią, neužgesinti savyje dvasinio gyve- 
nimo kibirkšties. Tai atitiko senojo Įstatymo dvasią. 

Visai kitokios buvo antrojo Dievo įsakymų paskel- 
bimo aplinkybės. Ir šį kartą viskas įvyko ant vieno 
Palestinos kalnų. Bet čia jau nebuvo nei žaibų, nei 
išsigandusios minios. Tyliąją ryto valandą, kada gamta 
buvo pasipuošusi visomis ankstybo pavasario grožy- 
bėmis ir paskendusi džiugiame lūkesy, pasigirdo Gali- 
liejos apylinkėse didingas, bet sykiu ir malonus Išgany- 
tojo balsas, skelbiąs pagrindinius Naujosios Sandoros 
dėsnius arba konstituciją: „Palaiminti beturčiai dva- 

sioje, nes jų dangaus karalystė. Palaiminti romieji, nes 
jie paveldės žemę. Palaiminti, kurie liūdi, nes jie bus 
paguosti. Palaiminti, kurie alksta ir trokšta teisybės, 
nes jie bus pasotinti. Palaiminti gailestingieji, nes jie 
laimės gailestingumą. Palaiminti nesuteptos širdies, nes 
jie matys Dievą. Palaiminti taikieji, nes juos vadins 
Dievo vaikais. Palaiminti, kurie persekiojami dėl teisy- 
bės, nes jų dangaus karalystė. Palaiminti, kai jums 
piktžodžiauja ir persekioja jus, ir meluodami sako visa 
pikta prieš jus dėl manęs. Džiaukitės ir linksminkitės, 
nes jūsų užmokestis gausus danguje“ (Mat. 5, 3—12). Šį 
kartą Dievas apreiškė savo valią žmonėms ne kaip 
aukščiausias Valdovas, kurio turi visi klausyti; ne kaip 
griežtas Teisėjas, kuris turi teisę bausti nusikaltusius, 
bet kaip mylįs Tėvas, meilingai susirūpinęs savo žemės 
vaikais, stengdamasis įkvėpti jųjų sieloms karštesnį 
dangiškų dalykų pasiilgimą ir norą daugiau ir daugiau 
pasidaryti panašesniems į savo dangiškąjį Tėvą. Pirmu 
akies pažvelgimu galėtų atrodyti, kad tarp Naujos ir 
Senos Sandoros įsakymų nesą nieko bendro, kad Nau- 
joji Sandora visiškai panaikinusi Senąją. Tačiau, iš 
tikrųjų, taip nėra. Naujosios Sandoros dorovės nuostatai 
yra ne kas kita, kaip tik Senosios Sandoros dorovės 
nuostatų papildymas, patobulinimas ir atbaigimas. Pats 
Išganytojas jaučia, kad Jojo klausytojai gali iš Jojo 
žodžių susidaryti sau klaidingą nuomonę, ir todėl sten- 
giasi tučtuojau neaiškumus išsklaidyti: „Nemanykite, 
būk aš atėjęs Įstatymo ar Pranašų panaikinti; ne pa- 
naikinti aš atėjau, bet įvykdyti. Nes iš tikrųjų, aš sakau 
jums, kolei dangus ir žemė nepraeis, nei viena jota ir 
nei vienas bruoželis neišnyks iš Įstatymo, iki visa 
įvyks“ (Mat. 5,17—18). Visagalis Dievas yra sumanus ir 
protingas Auklėtojas. Senojoj Sandoroj Jis turėjo rei- 
kalą su gabia, bet stipriai į stabmeldžių dievus ir į 
medžiaginius dalykus palinkusia tauta. Šioms Izraėlio 
savybėms buvo pritaikintos ir auklėjimo priemonės. 
Naujoje Sandoroje Dievas numatė, be apsileidėlių, išti- 
žėlių ir nusidėjėlių, kuriems paliktas visas Senojo 
Įstatymo kietumas, taip pat kilnias sielas, kurios bus 
pasiryžusios vadovautis ne baime, bet meile, kurios 
PDanorės siekti pačių tobulybės ir šventumo viršūnių. 
Joms tad pritaikė visai kitas auklėjimo primones. 

Dievas savo pareigą atliko. Jis davė žmonijai įsaky- 
mus, tuo pačiu nurodydamas žmonėms tikrą kelią į 
dangaus karalystę. Bet Dievo įsakymai yra labai bendro 
pobūdžio, o gyvenimas yra labai įvairus. Keičiasi laikai, 
keičiasi gyvenimo aplinkybės, keičiasi ir patys žmonės. 
Atskiras žmogus, krikščionis ir net visa visuomenė, turi 
mokėti pasikeitusiose aplinkybėse susigaudyti ir surasti 
tinkamą elgimosi būdą. O tai ne visuomet ir ne visiems 
yra lengvas dalykas. Todėl reikėjo atitinkamos įstaigos, 
kuri padėtų krikščioniui pritaikyti bendrus Dievo 
įsakymus atskiriems ir dažnai besikeičiantiems gyve- 
nimo atsitikimams. Dievas ir tai yra padaręs. Jis įsteigė 
savo šventą Bažnyčią, kuriai pavedė vadovauti žmo- 
nėms kelionėje į amžinąjį gyvenimą. Jos balsas — pa- 
ties Dievo balsas: „Kas jūsų klauso, tas manęs klauso; 
kas jus niekina, tas mane niekina. O kas mane niekina, 
niekina tą, kuris yra mane siuntęs“ (Luk. 10, 16). 

Kelias prie Dievo yra Dievo įsakymų kelias. Bet šiuo 
keliu eiti, aišku, gali tik tie, kurie turėjo laimės išgirsti 
apreikštą Dievo žodį ir kuriems yra prieinamas Bažny- 
čios vadovavimas. Tačiau šie laimingieji niekuomet 
nesudarė ir dabar dar nesudaro žmonijos daugumos. 
Be išrinktosios tautos Senoje Sandoroje ir Kristaus iš- 
pažintojų Naujoje yra dar šimtai milijonų žmonių, 
kurie apie Bažnyčią, apie Kristų, net apie tikrą Dievą 
nieko nėra girdėję. Kas jiems turi nurodyti kelią prie 
Dievo? Reikia pasakyti, kad ir jie nėra užmiršti ir 
apleisti. Dievas yra visa ko pradžia, bet ir galas. Visi 
sutvėrimai turi Jį garbinti ir Jam tarnauti. Neprotingus 
kūrinius Dievas veda į galutinį tikslą griežtų ir nekin- 
tamų gamtos dėsnių pagalba. Protinguosius žmones 
Dievas lenkia į galutinį tikslą, prisiderindamas prie jų 
protingos prigimties. Tam tikslui Dievas suteikė žmogui 
tiesos ieškantį protą ir gėrį mylinčią širdį bei valią, 
kurių padedamas žmogus iš savo prigimties ir visų 
daiktų santvarkos gali išskaityti, kas jam darytina ir 
kas nedarytina. Neturėdamas Dievo apreikšto įstatymo, 
žmogus, anot Apaštalo, pasidaro „pats sau įstatymas“, 
įstatymo darbas pasilieka „įrašytas į jo širdį“ (Rom. 2, 
14—16). Šitokiu būdu kiekvienas sveiko proto žmogus 
gali pažinti bent pagrindinius dorovinio elgimosi nuo- 
status, būtent, tuos, kuriuos mums primygtinai pabrėžia 

10 Dievo įsakymų. Savaime suprantama, kad apreiš- 
kimo šviesos neapšviestas, Dievo žodžio negirdėjęs 
žmogus negali taip lengvai ir visuomet teisingai pri- 
taikinti šiuos bendrus dorovinius nuostatus atskiroms 
ir besikeičiančioms gyvenimo aplinkybėms. Todėl ne- 
turinčiam aukštesnės pagalbos žmogui visuomet atsi- 
randa didesnis ar mažesnis pavojus suklysti religiniuose 
bei doroviniuose dalykuose. Istorija ir kiti mokslai, 
pav., etnografija bei antropologija tai aiškiai patvirtina. 
Nors nėra buvę ir dabar nėra nė vienos stabmeldžių 
tautos, kuri nebūtų turėjusi religijos ir nebūtų žinojusi 
bent pagrindinių nuostatų, kurie išreiškia 10 Dievo 
įsakymų, vis dėlto stabmeldžių tautose buvo ir dabar 
dar yra labai daug prietarų, žiaurumų, atskirais atve- 
jais labai didelių nukrypimų nuo Dievo nustatytos 
dorovinės tvarkos. Tokiais, pav., yra belaisvių dievams 
aukojimas, nesveikų naujagimių arba senų tėvų žudy- 
mas, žiauri vergovė, daugpatystė ir t.t. Visa tai parodo, 
kokie svarbūs ir naudingi yra žmonijai Dievo duoti 
įsakymai, Kristaus evangelija. 

* Tačiau su skaudama širdimi reikia prisipažinti, kad 
šiandien atsiranda nemaža žmonių, kurie tariasi geriau 
mokėsią tvarkyti savo gyvenimą, negu kad Dievas įsako 
ir Bažnyčia nurodo. Jiems vis atrodo, kad Dievas iš 
žmogaus per daug reikalaująs ir per daug varžąs jų 
laisvę, kad Bažnyčia savo pasninkais ir kitais marini- 
mais atimanti iš jų gyvenimo džiaugsmą, žudanti jų 
žmoniškumą. Visuose kraštuose sąryšy su religinio 
gyvenimo susilpnėjimu pastebimos pastangos sudaryti 
nepriklausomus nuo Dievo dorovinius nuostatus, vadi- 
namą laisvąją etiką. Tačiau šitos pastangos davė kuo 
liūdniausių vaisių. Juo daugiau žmogus stengėsi atsi- 
palaiduoti nuo Dievo nustatytos dorovinės tvarkos, juo 
daugiau jis skendo nedorybėse. Ryškiausią pavyzdį 
mums duoda Sovietų Rusija. Kad įsigalėtų žmonių 
tarpe laisvė, bolševikai patys atsimetė ir darė viską, 
kad ir kiti atsimestų nuo Dievo. To viso rezultatas: 
niekur pasauly nėra didesnės vergovės, kaip Bolševiki- 
joje! Žmogus liovėsi būti asmeniu, turinčiu savo aukš- 
tesnį tikslą; jis pasidarė paprastu irankiu diktatoriaus 
Stalino ir jojo komisarų rankose, kurie gali elgtis su 
jo gyvybe taip, kaip jiems patinka. Kad visi žmonės 

galėtų būti visu kuo aprūpinti, bolševikai panaikino 
privatinę nuosavybę, išardė ūkininkų sodybas. Pasėkos: 
jokioje kultūringoje valstybėje nėra tiek skurdo ir tiek 
iš bado mirštančių žmonių, kaip derlingiausioje Rusi- 
joje! Norėdami padaryti visus laimingus, jie panaikino 
6-jį Dievo įsakymą, panaikino pastovią, nesuardomą 
moterystę. Rezultatas: miestų gatves aptvindė be globos 
paliktų vaikų, vadinamų bezprizornikų minios, ligo- 
nines užliejo abortų vilnys, kraštas ėmė skęsti veneri- 
nėse ligose, suvedžiotų mergaičių ir apleistų žmonų 
ašarose! Net patys bolševikai nusigando, ir nuo 1934 
mt. pradėjo gerokai varžyti visą šalį į prapultį vedantį 
lytinį palaidumą bei ištvirkavimą. Tą patį mes matome 
visuose kituose kraštuose, kurie bando eiti bolševikų 
pėdomis. Tai yra gyvas pavyzdys, kad Dievo įsakymai 
tokie, kokius mums patiekia mūsų Motina Bažnyčia, 
nėra priešingi žmogaus prigimčiai ir nežemina jo žmo- 
giškos vertės; priešingai, jie, vesdami žmogų į galutinį 
tikslą, sykiu apsaugo jį nuo sudužimo, nuo savo žmo- 
giškos vertės praradimo, nuo suirutės ir anarchijos 
visoje šalyje, nuo pikčiausios geidulių ir aistrų vergo-' 
vės. „Dievas yra Dvasia, o kur yra Viešpaties Dvasia, 
ten yra ir laisvė“ (2 Kor. 3, 17). Dievo įstatymai nėra 
mums baudžiava, nėra slėgianti ir mus žudanti našta, 
bet gairės į tikrą Žmoniškumą ir laisvę. Jie yra tikri 
sparnai, kuriais mes galime pakilti nuo purvinos žemės 
prie savo dangiškojo Tėvo! Štai kodėl mes su vyrišku 
griežtumu turime atmesti visus viliojimus prisidėti prie 
vadinamosios laisvamanių etikos. 

BALSAS Iš VIDAUS 


„Visa, kas nesutinka su įsitikinimu, 
yra nuodėmė“ (Rom. 14, 23). 


Dievo įsakymai yra mūsų kelias prie Dievo. Tai labai 
patikimas vadovas, kuris laiduoja kelionės sėkmingumą 
ir pasisekimą. Bet šis vadovas ne visuomet yra su 
mumis: juk ne visuomet mes galime turėti Dievo 
įsakymus, o ypač tų įsakymų pritaikinimus čia pat prie 
savęs. O veikti ne kartą reikia labai greitai ir neati- 
dėliojant. Štai kodėl be išorinio vadovo, mums reikia 
dar vidinio vadovo, kuris visuomet būtų kartu su 
mumis ir kuris mums visuomet padėtų susigaudyti ir 
susiorientuoti painiose gyvenimo aplinkybėse. Šitokį 
vadovą Dievas irgi davė: juo yra sąžinė. 

Kad sąžinė yra, aiškiai liudija kiekvieno sveiko žmo- 
gaus patyrimas, visų tautų įsitikinimas ir apreikštas 
Dievo žodis, tartas apaštalo Pauliaus lūpomis. Savo 
laiške Romėnams jis primena visiems labai svarbią 
tikėjimo tiesą, kad prieš Dievą turės atsakyti ne tik 
gavę rašytą įstatymą žydai, bet taip pat ir negavę tokio 
įstatymo stabmeldžiai. Būdami „patys sau įstatymais“, 
jie turės atsakyti prieš Dievą pagal savo sąžinę, kuri 
kiekvienam nurodo, ką jis turi daryti ir ko jis turi 
vengti. 

Sąžinė, griežtai imant, yra ne kas kita, 
kaip praktiškas žmogaus proto spren- 
dimas apie ketinamo veiksmo gerumą ir 
blogumą, privalomumą ar neprivalomu- 
mą arba net griežtą jo vengtinumą. Sykiu 
su šiuo sprendimu pasireiškia, iškyla aikštėn atitinkami 
jausmai bei nusistatymai. Todėl sąžinės balsas, koks jis 
yra iš tikrųjų, yra ne tiek vieno šalto proto prendimas, 
kiek visos protingos žmogaus prigimties balsas keti- 
namo veiksmo atžvilgiu. Šis balsas, kaip kiekvienas iš 
savo patyrimo žino, vienus veiksmus griežtai įsako 
daryti, o kitus griežtai draudžia, vienus pataria, o kitus 
tik leidžia. Šio balso, apskritai, žmogus turi klausyti: tai 

yra paties Dievo jam duotas vadovas, tam tikra prasme 
paties Dievo balsas. Nuo paklausymo šio balso pareina 
padaryto veiksmo dorovinė vertė; priešingai, nuo nepa- 
klausymo — žmogaus atsakingumas Dievo akyse. 

Ne kartą sąžinės balsas prabyla ne tik prieš veiksmo 
padarymą, bet ypač veiksmą padarius. Jei žmogus pa- 
klausė sąžinės balso, jaučia tam tikrą pasitenkinimą 
(sąžinės pagyrimą). Priešingai, jei nepaklausė — jaučia 
didesnį ar mažesnį nepasitenkinimą, nuliūdimą bei pa- 
peikimą (sąžinės graužimas). Kartais šis papeikimas 
gali būti labai skaudus. Nors šis papeikimas arba grau- 
žimas gali turėti gerų vaisių, būtent, jis gali palenkti 
žmogų pataisyti savo blogą gyvenimą ir apsaugoti jį 
nuo naujų piktų darbų, bet jis negali turėti jokios 
įtakos jau padaryto veiksmo dorovinei vertei ir žmo- 
gaus atsakingumui Dievo akyse. Šie dalykai 
išimtinai pareina nuo paklausymo ar 
nepaklausymosąžinėsbalsopriešveiks- 
mo padarymą. 

Dabar kyla klausimas, ar kiekvienas sąžinės balsas 
yra žmogui privalomas. Atsakymas: toli gražu ne kiek- 
vienas. Kad sąžinės balsas būtų žmogui privalomas, 
sąžinė turi būti tikra, tai yra ji turi jausti, kad nėra 
jokios protingos ir rimtai pagrįstos baimės suklysti. 
Tik tokia sąžinė yra mūsų vadovė doroviniuose daly- 
kuose, ir tik josios balso mes turime klausyti. Tokios 
sąžinės mes turime klausyti net tuo atveju, jeigu jos 
balsas be mūsų kaltės neatitiktų paties Dievo ar šiaip 
Bažnyčios duotų įsakymų nurodymus. Sakysime, kas 
nors atbunda ketvirtadienio rytą, šventai įsitikinęs, kad 
šiandien penktadienis. Sąžinė jam liepia pasninkauti, 
ir jis turi jos klausyti. Jei nepaklausytų, nusidėtų tiek 
pat, kaip kad nusidėtų, nepasninkaudamas penktadienį. 
Kodėl? Mat, nepaklausydamas sąžinės balso ketvirta- 
dienį, toks žmogus parodo tokį pat pasipriešinimą Dievo 
valiai, kaip kad nepasninkaudamas penktadienį. Dienų 
sukeitimas šitokiu atveju skirtumo nedaro. Priešingai, 
jeigu kas su tokia tikra sąžine padarytų veiksmą, 
priešingą paties Dievo ar Bažnyčios duotam įsakymui, 
jis nenusidėtų ir nebūtų už tai atsakingas prieš Dievą. 
Pav., nebus atsakingas prieš Dievą, jei kas sulaužys 
pasninką, ne dėl savo kaltės įsitikinęs, kad tą dieną 


16 


pasninko nebuvo. Tas pats sakytina ir dėl kitų Dievo 
bei Bažnyčios įsakymų peržengimų. Kodėl? Mat, geres- 
nės priemonės pažinti Dievo valiai žmogus tokiais 
atvejais neturi, todėl turi pasitenkinti tuo, ką turi. Jam 
nieko nebelieka kaip pasitenkinti savo tikros sąžinės 
balsu. 

Tačiau niekuomet nevalia veikti su svyruojančia, 
arba abejojančia sąžine. Mat, kiekviėnas žmogus yra 
griežtai įpareigotas saugotis sąmoningai ardyti Dievo 
nustatytą dorovinę tvarką. O to jis negalėtų išvengti, 
jeigu drįstų daryti veiksmus, kurie jam rimtai atrodo 
neleistini ir nuodėmingi. Tokiais atvejais, prieš vei- 
kiant, reikia pasistengti pasikalbėjimais su nusimanan- 
čiais ŽmMonėmis, geriausia su savo dvasios vadu, pasi- 
skaitymais ar kitais rimtais būdais pašalinti neaiškumą 
ir įsigyti reikalingą tikrumą. O jeigu, nepaisant daromų 
pastangų, neaiškumas vistiek pasiliktų, tada žmogus 
būtų laisvas: galėtų tą veiksmą daryti, galėtų ir ne- 
daryti. Tačiau, jeigu ketinamas veiksmas būtų būtinai 
ir nepamainomai reikalingas tokiems svarbiems daly- 
kams, kaip sielos išganymas, sakramentų sudarymas, 
savęs arba artimo nuo skriaudos apsaugojimas, tada 
žmogus būtų įpareigotas tokį veiksmą padaryti. Pav., 
kas nors rimtai abejoja, ar jojo priimtas krikštas yra 
tikras. Kadangi krikštas yra būtinai reikalingas išgany- 
mui, todėl toks žmogus neturi teisės teisintis, saky- 
damas: rimto abejojimo atveju aš esu laisvas, bet turi 
krikštą iš naujo priimti, kad ir su sąlyga. O tuo atveju, 
kada dėl tam tikrų aplinkybių žmogui rimtai atrodytų 
lygiai nuodėminga kokį nors veiksmą daryti, ir jo 
nedaryti, reikėtų pasirinkti mažiau nuodėmingą dalyką. 
Tai yra vienintėlis būdas gerai valiai parodyti. 

Kartais sąžinė gali turėti gana stambių trūkumų, 
ydų. Prie jų reikia priskaityti skrupulingumą ir jam 
priešingą dalyką — palaidumą arba laksiškumą. Skru- 
pulingumas bus tokia yda, kad žmogus dreba iš baimės 
nusidėti ir, neturėdamas jokio rimto pagrindo, mato 
nuodėmę ten, kur jos visai nėra, arba mato sunkią 
nuodėmę ten, kur yra tik mažas prasilenkimas su Dievo 
nustatyta dorovine tvarka, Žnaogus, turįs skrupulingą 

sąžinę, yra linkęs nuolatos kartoti svarbesnius atliktus 
Gvelesmus, pak išpažintį, nes jam vis rodosi, kad jis 

neturėjęs pakankamo gailesčio arba dar ne viską iš- 
pažinęs. Išpažinty jis paskęsta visai nereikalinguose 
mažmožiuose, bijodamas ką nors praleisti. Ypač sunku 
skrupulantui pasiryžti veikti. Skrupulai gali kilti dėl 
įvairių priežasčių, pav., dėl blogo auklėjimo ar vado- 
vavimo, dėl per didelio sveikatos susilpnėjimo, dėl ne 
visai pavyzdingo ankstybesnio gyvenimo, o kai kada, 
net tyčia Dievui leidus. Vistiek kokia būtų jų priežastis, 
skrupulai nėra sveikas dalykas. Ilgiau užtrukę skru- 
pulai labai išeikvoja žmogaus kūno ir dvasios jėgas, 
pakerta jojo ryžtingumą ir iniciatyvą, o kartais pastumia 
jį net į visišką nusiminimą bei desperaciją. Todėl yra 
gyvo reikalo, kiek galima, greičiau pradėti gydyti skru- 
pulingą sąžinę. Geriausi vaistai — pasirinkti sau šviesų 
dvasios vadą ir jo ištikimai klausyti; be to, pasistengti 
prašalinti visus tuos dalykus, dėl kurių skrupulai kilo; 
taip pat malda ir kitomis antgamtinėmis priemonėmis 
stiprinti savo valią ir skaidrinti savo protą, kad jis 
teisingai pajėgtų atskirti, kas nuodėmė ir kas ne 
nuodėmė. 

Priešingai, palaidai arba laksistiškai sąžinei atrodo 
beveik viskas leista; ji nemato jokios blogybės net 
stambiame prasilenkime su Dievo nustatyta dorovine 
santvarka. Tokia sąžinė kyla dažniausiai dėl netikusio 
auklėjimo jaunose dienose, dėl nesirūpinimo savo pa- 
reigomis, ypač religinėmis pareigomis, dėl blogų žmonių 
įtakos, o ypač dėl ilgą laiką trukusio nuodėmingo gyve- 
nimo. Toks žmogus, pasak šv. Rašto, įpranta nuodėmes 
gerti lyg vandenį. Savaime aišku, kad palaida sąžinė 
yra ne mažesnė blogybė, negu skrupulinga sąžinė. 
Todėl žmogus, pajutęs turįs palaidą sąžinę, turį pa- 
sistengti ją atitaisyti, kitaip sakant, turi pasistengti 
sudaryti teisią arba sveika sąžinę, kurios balsas atitiktų 
Dievo nustatytą dorovinę tvarką. Tam tikslui jis turi, 
kiek galima greičiau, pašalinti palaidumo priežastį, turi 
pasirūpinti surasti šviesų vadovą ir jo klausyti. Be to, 
ir jis pats turi stengtis geriau pažinti tikėjimo ir 
dorovės mokslą, Ypač malda, sakramentais ir kitomis 
antgamtinėmis priemonėmis jam reikia prašyti iš Dievo 
stiprybės savo valiai, o protui šviesos. Kol jis nėra 
sudaręs tokios teisios ir sveikos sąžinės, jis neturi teisės 
klausyti savo palaidos sąžinės balso, bet yra įpareigotas 

kiekvienu svarbesniu atveju pagal išgales patikrinti, ar 
jojo ketinamas veiksmas yra leistinas ar ne. 

Apskritai, žmogus turi stengtis ne tik apsaugoti savu 
sąžinę nuo ydų, bet turi stengtis išugdyti savyje jautrią 
sąžinę. Jautrioji sąžinė pasireiškia tuo, kad žmogus 
gali lengvai pastebėti ir išvengti net mažų nukrypimų 
nuo dorovinės tvarkos, mažų trūkumų ir netobulumų, 
bet tikrų, o ne išgalvotų trūkumų bei netobulumų. Tai 
yra didelė Dievo dovana, viso dvasinio žmogaus idealas. 
Kad žmogus galėtų tokią sąžinę sudaryti, jis turi 
stengtis vis aiškiau pažinti savo tikėjimo tiesas ir doro- 
vinio gyvenimo reikalavimus, turi stengtis pažinti savo 
netvarkingus palinkimus, o svarbiusia, turi pagal pa- 
žintas tiesas gyventi. Nes jei nebus gyvenama. 
kaip tikima, greit bus tikima taip, kaip 
gyvenama! 

Š ATMERK AKIS ŠVIESAI* 


1 [ PER iš tikųjimo yra gyvas“ — 
(Rom. 1, 17). 

Esti žmogiškas tikėjimas ir dieviškas tikėjimas. Žmo- 
giškas tikėjimas bus tada, kada mes priimame kaip 
tiesą visa tai, ką mums liudija patikimi asmenys. Saky- 
sime, niekas mūsų nėra matęs Didžiojo Kunigaikščio 
Vytauto, beveik niekas vyskupo Valančiaus; taip pat 
greičiausiai niekas nėra buvęs Jeruzalėje, Tokio ar 
San-Francisko miestuose. Tačiau niekas mūsų neabe- 
joja nei dėl Vytauto ar Valančiaus gyvenimo, nei dėl 
Jeruzalės, Tokio ar S. Francisko buvimo. Kodėl? — 
Šiuos visus dalykus laiduoja mums daugelio visai pati- 
kimų liudininkų liudijimas: juo didesnis liudininkų 
patikimumas (autoritetas), juo stipresnis mūsų jais 
pasitikėjimas ir pritarimas tam, ką jie skelbia. Šitokiu 
žmogišku tikėjimu yra paremtas visas mūsų kasdienis 
gyvenimas ir net mokslas. Juk argi daug atskiras 
žmogus gali savo akimis matyti 1r ištirti? 

Kur kas pranašesnis ir kilnesnis dalykas, negu žmo- 
giškas tikėjimas, yra dieviškas tikėjimas. Šiuo atveju 
liudininku yra ne koks žmogus, bet pats Dievas. Patie- 


* „Neturėsi svetimų dievų mano akivaizdoje“ (Iš. 30, 3). 
Iš Dievo viskas yra išėję, Dievui veikiant ir valdant viskas 
vyksta, į Dievą, kaip galutini tikslą, viskas turi grižti. Viskas 
turi būti Jam palenkta. Tokia yra dalykų tvarka, ir ią turi 
pripažinti kiekvienas žmogus. Kaip protinga būtybė, žmogus 
turi stengtis pažinti savo Sutvėrėją, turi priiimti kaip tiesą 
visa, ką Dievas teikėsi jam apreikšti, turi Dievuje sudėti visą 
savo viltį, turi Jį garbinti, turi Ji mylėti visa savo širdimi, 
visa savo siela, visomis savo jėgomis. Tikėti ir viltį turėti, 
garbinti ir mylėti, — štai pagrindinės žmogaus pareigos Dievo 
atžvilgiu. Tai pagrindinės mūsų dorybės. Šias dorybes kaip 
tik ir įsako pirmas Dievo įsakymas, kartu griežtai drausdamas 
visus dalykus, kurie yra priešingi aukščiau nurodytoms žmo- 
gaus pareigoms, būtent: stabmeldybę, prietarus, Dievo gundy- 
mus, šventvagystes, piktžodžiavimus bei burnojimus. Iš eilės 
ir tenka visa te' plačiau panagrinėti, paliekant tačiau meilės 
dorybę, kaip vis* dvasinio bei religinio gyvenimo atbaigimą, 
į šios dalies galą. 

kiamos tiesos — kartais prieinamos mūsų protui, 0 
kartais jį pranešančios (paslaptys). Tačiau jų atmesti 
mes neturime teisės. Kodėl? — Jų teisingumą, jų 
tikrumą laiduoja mums pats visa žinąs ir kitų neklai- 
dinąs Dievas. Kadangi patiekiamos mums tiesos pra- 
neša mūsų proto jėgas, o ypač kadangi tikėjimas turi 
vesti mus prie Dievo, kaip antgamtinio mūsų tikslo, 
todėl pritarti joms mes įstengiame tik tuo atveju, jeigu 
mums padeda Dievo malonė, kurią Dievas mielų noru 
teikia kiekvienam geros valios žmogui. Apskritai, suge- 
bėjimas pritarti Dievo apreikštoms tiesoms yra ne tiek 
mūsų nuopelnas, kiek paties Dievo dovana. Turėdami 
galvoje kas pasakyta, mes jau galime tiksliai nusakyti, 
kas yra dieviškas tikėjimas. Tikėjimas yra, tad, paties 
Dievo mums suteikta, antgamtinė dorybė, kuri 
palenkia mūsų valią ir protą priimti 
kaip tiesą visa, ką Dievas teikėsi mums 
apreikšti, ne dėl to, kad mes įstengtu- 
mėme suprasti apreikštas tiesas, bet dėl 
to, kad jas apreiškė pats visa žinąs ir 
kitų neklaidinąs Dievas. 

Visa tai mums sakyte sako, kad tikėjimas nėra 
grynai jausmo dalykas, kaip kai kurie nekatalikai 
mano, bet proto veiksmas. Teisybė, sąryšy su šiuo 
proto veiksmu gali kilti tam tikrų jausmų, pav., 
džiaugsmo, pagarbos arba, priešingai, baimės. Tačiau 
jausmas niekuomet nesudaro tikėjimo esmės. Tai yra 
daugiau atsitiktinis dalykas. Taip pat visa tai mums 
rodo, kad tikėjimas nėra ir lengvapėdiško pasitikėjimo 
arba neapgalvoto bei nepagrįsto pritarimo vaisius. 
Tikėjimas visuomet pasilieka rimtai pagrįstas, protingas 
veiksmas. Mat, prieš tikėdamas, žmogus turi būti jau 
pažinęs, kad Dievas yra, kad Dievas yra visa žinąs ir 
nieko neklaidinąs, kad šis visa žinąs ir neklaidinąs Dievas 
yra kai kurias tiesas žmonėms apreiškęs. Visiems šiems 
dalykams pažinti yra pakankamai moksliškų įrodymų.* 
Ogi nepritarti visa žinančio ir nieko negalinčio suklai- 
dinti Dievo liudijimui yra ne tik neprotingas, bet ir labai 
negarbingas dalykas. Toks pasielgimas turi giliai įžeisti 
patį Dievą. Protingą mūsų tikėjimo pobūdį pabrėžia 


* Apie šiuos dalykus gerb. skaitytojai gali pasiskaityti kun. 
B. Andruškos knygoje: ,,„Dievo buvimas,“ Kaunas 1925 m. 

pats Išganytojas, kreipdamasis į nenorinčius tikėti 
žydus: „Jei nenorite manimi tikėti, tai tikėkite mano 
darbams, kad pažintumėte ir įtikėtumėte, kad Tėvas 
yra manyje ir aš Tėvuje“ (Jo. 10, 38). Teisybė, tikėjime 
pasireiškia tam tikra žmogaus auka, nes jis laisva valia 
sutinka pritarti tokioms tiesoms, kurių dažniausiai 
visai negali suprasti. Bet ši auka žmogui šimteriopai 
apsimoka. 

TIKĖJIMAS — ŽMOGAUS GYVENIMO 
SAULĖ 


„Eidami į visą pasaulį, skelbkite Evange- 
liją visam sutvėrimui, kas tikės ir bus 
pakrikštytas, tas bus išganytas; O kas 
netikės, bus pasmerktas“  (Mork. 16, 
15—16). 

„Regėk, tavo tikėjimas išgelbėjo tave“ 
(Luk. 18, 42) 

Saulė šviečia, saulė gaivina ir ugdo, saulė džiugesį 
skleidžia. Tą patį teikia žmogaus gyvenimui ir tikė- 
jimas. Jis — galingoji dvasios saulė, šviečianti žmogaus 
sielai iš aukštybių. Tikėjimas savo dvasios spinduliais 
nušviečia žmogaus gyvenimo takus, atveria prieš jo 
akis naujus pažinimo akiračius. Be tikėjimo žmogus 
amžinai turėtų pasilikti dvasinėje prieblandoje, kartais 
net visiškoje tamsybėje. Jam niekuomet nepaaiškėtų, iš 
kur jis yra atėjęs, kur eina, kam gyvena ir kam kenčia. 
Tai gyvai patvirtina neatpirktos žmonijos ir naujų laikų 
stabmeldijos istorija. Kur tik užgęsta tikėjimo šviesa, 
ten prasideda prietarų ir burtų viešpatavimas, su- 
skamba pilni liūdesio ir skausmo balsai, net garsių 
mokslininkų lūpose: ,,„Nežinome ir nežinosime!“ Be tikė- 
jimo žmogus nieko nežinotų apie savo dangiškąjį Tėvą, 
nieko nežinotų apie Išganytojo darbą, pasiaukojimą ir 
pasilikimą su mumis, apie neišsemiamus malonių šal- 
tinius. Visa tai būtų amžinai žuvę. Iš tiesų, tikėjimas 
yra naudinga šviesa! 

Kaip kiekviena šviesa ne tik šviečia, bet sykiu šildo, 
gaivina ir žadina, lygiai taip daro ir tikėjimo šviesa. 
Tikėjimas nėra žiemos šviesa, kuri tik šviečia, bet ne- 
šildo. Tikėjimas yra kur kas daugiau. Jis yra viską 
žadinanti, ugdanti ir brendinanti pavasario bei vasaros 
saulė. Tikėjimas sugeba šalia dorovinio sugedimo išug- 
dyti skaisčias nekaltybės lelijas, šalia didžiausio atša- 
limo, savimylos ir išnaudojimo — įstabaus pasiaukojimo 
ir meilės apaštalus; šalia visuotinio ištižimo ir ver- 
giškumo — dvasios didvyrius, kurie moka savo įsiti- 
kinimus viešai išpažinti ir juos drąsiai apginti, net ant 

liepsnojančio laužo ar po šalto kardo ašmenimis! „Visa, 
kas yra gimę iš Dievo, nugali pasaulį; ir tai yra nugalė- 
jimas, kurs nugali pasaulį, mūsų tikėjimas“ (1 Jon. 5, 4). 
Tikėjimas tai tikrai krikščioniško charakterio, kilnaus 
didvyriškumo mokykla. Išmesk tikėjimą iš atskiro 
žmogaus ir visuomenės gyvenimo, ir netrukus žemė 
paskęs nedorybių bangose. Vietoje meilės tuoj įsigalės 
neapykanta; vietoje brolybės — didžiausias išnaudo- 
jimas; vietoje lygybės ir laisvės — pikčiausias despo- 
tizmas ir vergovė; vietoje pareigos — niekšiškas tarna- 
vimas savo geiduliams. Tikėjimas savo gaivinančiais 
spinduliais užmuša šias visas piktybes ir nuvalo žemę 
nuo dorovinio sugedimo bakterijų. Galop, tikėjimas 
įneša į žmogaus gyvenimą giedrią pavasario nuotaiką, 
pripildo sielą džiugaus optimizmo, duoda pajusti tokios 
laimės, kurios joks pasaulio gėris negali duoti. Giliai 
tikinti siela moka išlaikyti šią giedrią, šviesią nuotaiką 
net didžiausiame varge ar skausme. Kartą garsusis 
prancūzų rašytojas Demestras netyčia surado viename 
Petrapilio priemiesty baisių žaizdų sužalotą mergaitę, 
ir iš jo lūpų savaime išspruko užuojautos žodžiai: 
„Mergaite, kokia tu nelaiminga!“ Tačiau didžiai nu- 
stebęs jis išgirdo visai nelauktą atsakymą: „Mano pone, 
aš esu visiškai laiminga ir patenkinta. Tas, kuris sunkų 
kryžiaus medį nešė už mus visus, duoda ir man jėgos 
ne tik kantriai, bet ir su džiaugsmu nešti mano kryžių“. 
Štai įstabi dieviškojo tikėjimo jėga! 

Tačiau ne kiekvienas tikėjimas duoda tokių vaisių. 
Kad mūsų tikėjimas būtų vaisingas, jis turi būti gyvas, 
t. y., mūsų darbai, mūsų visas gyvenimas turi būti sude- 
rintas su šio tikėjimo reikalavimais. Mes turime taip 
gyventi, kaip tikėjimas mus moko. Kitaip mūsų tikė- 
jimas bus negyvas, miręs. „Kaip kūnas be dvasios, taip 
ir tikėjimas be gerų darbų yra miręs“ (Jok. 2, 26). Tikė- 
jimas be gerų darbų yra Evangelijoje prilyginamas prie 
medžio, kurį, neduodant jam gerų vaisių, liepiama 
iškirsti ir į ugnį įmesti (Mat. 21, 19; 3,10). Ir Apaštalas 
bara negyvenančius pagal tikėjimą: „Jie sakosi pažįstą 
Dievą, bet darbais išsigina, nes jie verti pasibiaurėjimo, 
neklauso tikėjimo ir netinka nė vienam geram darbui“ 
(Tit.1, 16). Niekas nepadaro tiek daug žalos Bažnyčiai 

ir tikėjimui, kaip blogi katalikai, kurie vienaip tiki, 0 
kitaip daro! 

Be to, mūsų tikėjimas turi būti tvirtas, kaip uola. 
Mes turime tikėti į visas mums Dievo apreikštas ir 
Bažnyčios pateikiamas tiesas, nesvyruodami ir neabejo- 
dami. Visų apreikštų tiesų teisingumą laiduoja mums 
Dievo begalinė išmintis, kurios žodis yra neklaidingas 
ir nekintamas: „Dangus ir žemė praeis, bet mano žo- 
džiai nepraeis“ (Mat. 24, 35). Todėl svyruoti ir abejoti 
nėra jokio pagrindo. „Kiekvienas kuris tiki į jį (t. y. į 
Dievą), nebus sugėdintas“ (Rom. 10, 11). Dėl to, ir abe- 
jojimas tikėjimo dalykuose yra neleistinas ir nuodė- 
mingas dalykas, o sąmoningas ir iš laisvos valios 
atmetimas nors vienos Dievo apreikštos ir Bažnyčios 
paduodamos mums tikėti tiesos (dogmos) yra lygus 
tvirtinimui, kad arba Dievas nenusimano, ką sako, 
arba, nors ir nusimano, bet nesako tiesos, ir tyčia 
žmones klaidina. Aišku, toks tvirtinimas ir vienu ir 
kitu atveju reikštų didelį Dievo įžeidimą, o tuo pačiu ir 
tikėjimo kaip Dievo dovanos praradimą. Toks žmogus 
jau nebūtų katalikas, bet būtų klaidatikis. Jeigu kas 
drįstų atmesti visas apreikštas tiesas, būtų atkritėlis, 
apostatas. Tai būtų didžiausias Dievo įžeidimas, sykiu 
didžiausia nelaimė pačiam žmogui. 

Tikėjimas yra ne vien tik žmogaus papuošimas ir 
išaukštinimas. Jis yra kartu viso mūsų religinio gyve- 
nimo ir nuteisinimo pagrindas. Jis yra vienintelė prie- 
monė pasiekti Dievą, mūsų gyvenimo tikslą. Todėl tiek 
pat jo reikia mūsų išganymui, kiek reikia ir pačios 
Dievo malonės. Štai kodėl Išganytojas, siųsdamas 
apaštalus į pasaulį, iškilmingai taria šiuos griežtus 
žodžius: -„Eidami į visą pasaulį, skelbkite evangeliją 
visam sutvėrimui: kas tikės ir bus apkrikštytas, bus 
išganytas; o kas netikės, bus pasmerktas“ (Mork. 16, 
15—16). Šv. Paulius, šis didis tikėjimo apaštalas, pa- 
brėžia, kodėl reikia tikėti, nes, „be tikėjimo negalima 
patikti Dievui“ (Žyd. 11, 6). Panašiai moko ir didysis 
atsivertėlis šv. Augustinas: „Tikriausias dalykas, kad 
niekas negali būti išganytas, kas Dievui nepatinka. O 
niekas negali patikti Dievui kitaip, kaip tik per tikė- 
jimą.“ 

NELEISK UŽGESTI TIKĖJIMO 
ŠVIESAI 


„„Budėkite, tvirtai stovėkite tikėjime, el- 
kitės kaip vyrai ir būkite stiprūs“ (1 Kor. 
16, 23). 


Tokia jau yra dalykų tvarka, kad juo brangesnis 
daiktas, juo žmogus turi daugiau jį vertinti ir daugiau 
juo rūpintis. O tikėjimas yra kiekvienam žmogui svar- 
biausias ir reikalingiausias dalykas. Todėl ir susirūpini- 
mas juo turi būti labai didelis. 

Šiuo atveju pirmutinė pareiga yra pažinti tikėjimą. 
Visų pirma, reikia mokėti atskirti tikrą tikėjimą nuo 
netikro, arba klaidingo ir pasirinkti tikrą tikėjimą. 
Nekartą girdimas tvirtinimas, kad tikėjimas esąs pri- 
vatinis žmogaus dalykas. Todėl žmogus galįs pasirinkti 
tokį tikėjimą, koks jam patinka; kaip kas išmano, taip 
save gano. Tačiau šis tvirtinimas yra iš pagrindų klai- 
dingas ir nevertas protingo žmogaus. Ar galėtų kas 
nors rimtai pripažinti abiem tiesą, jei vienas tvirtintų, 
kad praeity gyveno Did. kunig. Kęstutis, Vytautas, 
vyskupas Valančius, o kitas užsispyręs tai neigtų?! Arba 
jei vienas tvirtintų, kad Roma yra Italijoje, o kitas — 
Amerikoje?! Be abejo, joks sveiko proto žmogus to 
negalės padaryti. Todėl, kaip negali būti dviejų viena 
kitai prieštaraujančių tiesų žemiškuose dalykuose, taip 
lygiai negali būti ir tikėjimo dalykuose. Pripažinti 
prieštaravimo galimumą tikėjimo dalykuose, reikštų 
pripažinti, kad Dievas apreikšdamas pats sau prieš- 
taravo, o tai reikštų ne mažiau ir ne daugiau kaip 
pasakyti, kad arba Dievas nenusimanė tuose dalykuose, 
kuriuos apreiškė arba nors nusimanė, vis dėlto tyčia 
tai darė, norėdamas suklaidinti vargšą žmogų. Bet 
šitoks prileidimas, aišku, būtų lygus piktžodžiavimui 
visagaliam Dievui. Štai kodėl tikras tikėjimas gali būti 
tik vienas. Juo yra tas tikėjimas, kurį atnešė į pa- 
saulį tikrasis Dievo Sūnus, mūsų Išganytojas, Jėzus 
Kristus, ir kurį nuo amžių skelbia paties Kristaus 

įsteigta Katalikų Bažnyčia. Štai kodėl yra šventa kiek- 
vieno Žmogaus pareiga: pasirinkti ne kurį kitą tikėjimą, 
bet tik tą, kurį skelbia Katalikų Bažnyčia. O jeigu mes 
esame jau šiame tikėjime gimę, tai turime būti labai 
dėkingi gerajam Išganytojui, kad Jis apsaugojo mus 
nuo klaidžiojimo ir nuo ieškojimo naštos. Kad tai yra 
nelengva našta, patvirtina daugelis konvertitų, t. y., 
tokių asmenų, kurie iš pravoslavų, reformatų, evan- 
gelikų ar kitų klaidingų tikėjimų grįžo į Katalikų 
Bažnyčią. 

Su pasirinkimu tikro tikėjimo mūsų pažinimo pareiga 
dar nėra pasibaigusi. Mes turime taip pat pažinti at- 
skiras tikėjimo tiesas. Visų pirma, mes turime, kiek 
galima, aiškiau ir giliau pažinti tas tikėjimo tiesas, 
kurių būtinai reikia išganymui. Jos skamba šitaip: 

1) Yra vienas Dievas trijuose Asmenyse: Dievas Tė- 
vas, Dievas Sūnus ir Dievas Šv. Dvasia; 

2) Antras Švenčiausios Trejybės Asmuo, Dievo Sūnus, 
yra tapęs žmogumi ir numiręs dėl mūsų išganymo; 

3) Dievas yra teisingas: už gerus darbus atlygina 
dangumi o už piktus baudžia pragaru; 

4) Žmogaus siela nemiršta (yra nemirtinga). 

Be šitų tiesų, kurių būtinai reikia išganymui, mes tu- 
rime pažinti ir kitas svarbesnes tiesas, o ypač tas, kurių 
reikia geram mūsų pareigų atlikimui. Juo atsakingesnės 
ir svarbesnės kieno yra pareigos, juo daugiau jis turi 
nusimanyti tikėjimo dalykuose. Todėl tai, ko gali pa- 
kakti paprastam kaimo piemenėliui, jau negali pakakti 
tėvui ar motinai, kurie yra įpareigoti ne tik patys dorai 
gyventi, bet taip pat mokyti ir auklėti kitus. Daugiau, 
negu tėvas ar motina, tikėjimo dalykuose turi nusi- 
manyti mokytojas, aukštas valdininkas, kunigas. Kad 
galėtume pažinti savo tikėjimą, mes turime panaudoti 
tinkamas priemones. Labai tinkama šiam reikalui prie- 
monė yra, dar esant mokyklos suole, gerai parengti 
tikybos pamokas. Juo anksčiau tikėjimo grūdas pa- 
kliūva į jauną sielą, juo giliau jis įleidžia šaknis ir juo 
8eresni bus vaisiai. Tolimesnė labai svarbi priemonė 
yra atidus pamokslų klausymas. Jei kiekvienas par- 
sineštų iš pamokslo į namus po vieną gerą mintį, kiek 
Bražių minčių ir tiesų jis prisirinktų per metus?! Taip 
Pat labai svarbus dalykus yra religinio turinio arba 

šiaip katalikiškos krypties laikraščių ar žurnalų skaity- 
mas; 0 ypač gerų religinio turinio knygų skaitymas. 
Tik prieš skaitant, visuomet naudinga yra pasi- 
tarti su savo dvasios vadu. Pradžioje patartina 
geriau pažinti „Tikiu į Dievą Tėvą“, „Tėve mūsų“, 
„Sveika Marija“, 10 Dievo įsakymų, sakramentus. Ka- 
dangi šie „dalykai dažniau kartojasi, todėl ir tikėjimo 
tiesos juose išreikštos, giliau įstringa į atmintį ir į širdį. 

Antroji mūsų pareiga yra ugdyti ir stiprinti savo 
tikėjimą. Nyksta ir džiūsta palikta be priežiūros gležna 
gėlelė, lūžta audrų ištiktas jaunas medelis. Taip lygiai 
džiūsta, o kai kada ir visai nyksta mūsų tikėjimas, 
jeigu mes jo neglobojame, neugdome ir nestipriname. 
Viena iš tikėjimo stiprinimo priemonių yra dažnesnis 
tikėjimo aktų žadinimas. Kai kada mes esame griežtai 
įpareigoti sužadinti savo tikėjimą. Dievas reikalauja iš 
mūsų tokio sužadinimo šiais atsitikimais: 1) kada, išėję 
iš kūdikystės metų pasiekiame protą; 2) kada Bažnyčia 
iškilmingai paduoda mums tikėti kokią nors tikėjimo 
tiesą, paskelbdama naują dogma; 3) kada pirmą kartą 
gauname pašvenčiamąją malonę, pav., priimdami krikštą, 
arba atgauname tikėjimą kartą prarastą; 4) kada be 
tikėjimo sužadinimo nebūtų galima nugalėti varginan- 
čių abejojimų arba išpildyti svarbių pareigų, pav., at- 
likti išpažinties, priimti Šv. Komunijos. Be šitų atsiti- 
kimų, mes turėtume ir dažniau sužadinti tikėjimo 
aktus, ypač priimdami šv. sakramentus arba dalyvau- 
dami iškilmingesnėse pamaldose. Kiekvienas toks suža- 
dinimas padaro mūsų tikėjimą stipresnį ir gyvesnį. 

Antra priemonė tikėjimui ugdyti yra prašyti Vieš- 
patį, kad jis teiktųsi padauginti mumyse tikėjimo ma- 
lonę. Tikėjimas, kaip matėme, nėra grynai Žmogaus 
darbo vaisius; priešingai, tai yra Dievo gailestingumo 
ir meilės dovana. Todėl mūsų pareiga yra vis dažniau 
prašyti, kad Viešpats teiktųsi padauginti ir sustiprinti 
mūsų tikėjimą. Kaip apaštalai anuomet maldavo: 
„Viešpatie, padaugink mums tikėjimą“ (Luk. 17,5), taip 
ir mes turime maldauti: 

„Tikiu, mano Dieve, visa tai, ką tu apreiškei ir davei 
tikėti per savo šv. Bažnyčią; tikiu dėl to, kad Tu esi 
“pati Tiesa ir negali mūsų suklaidinti! Mano Dieve, 
stiprink mano tikėjimą!“ 

Galop, labai gera priemonė tikėjimui stiprinti ir 
ugdyti yra viešas jojo išpažinimas. Mat, žmogus nėra 
vien dvasia, bet būtybė, susidedanti iš sielos ir kūno. 
Todėl vien dvasinio tikėjimo sužadinimo nepakanka: 
dar reikia jį pareikšti ir regimu būdu, atseit, tokiu 
būdu, kuriame dalyvautų visas žmogus. O progų viešam 
tikėjimo išpažinimui mes turime nemaža. Drąsus daly- 
vavimas katalikiškose procesijose, prisidėjimas prie 
katalikiškų brolijų ar organizacijų, viešas kenčiančio 
Išganytojo pagerbimas, kryžiaus ženklas prieš valgant, 
pavalgius ar prieš kurį šiaip svarbesnį darbą, o ypač 
pavyzdingas dalyvavimas bažnytinėse pamaldose, viešai 
priimant šv. sakramentus, — vis tai yra labai brangios 
progos tikėjimui stiprinti ir gaivinti. Tik išnaudokime jas! 

Kartais išpažinti savo tikėjima yra ne tik karštas 
patarimas, bet ir griežta pareiga. Šią pareigą aiškiai 
pabrėžia pats Išganytojas: „Taigi kas tik išpažins 
mane žmonių akivaizdoje, tą ir aš išpažinsiu dan- 
guje esančio Tėvo akivaizdoje; o kas manęs išsigins 
žmonių akivaizdoje, to ir aš išsiginsiu danguje 
esančiojo Tėvo akivaizdoje“ (Mat. 10, 32—33). Griežta 
pareiga viešai ir drąsiai išpažinti savo tikėjimą 
yra tada, kada to reikalautų Dievo garbė arba 
artimo gerovė, pav., kada dėl tokio neišpažinimo kiltų 
didelė negarbė pačiam Dievui, tikėjimo Davėjui, arba 
didelė skriauda artimui. O tokia negarbė ir skriauda 
atsirastų, jeigu, sakykime, vengimas viešai išpažinti 
savo tikėjimą būtų lygus negarbingiausiam ir labiausiai 
Dievą įžeidžiančiam dalykui — būtent, savo tikėjimo 
išsižadėjimui, arba duotų kam nors progos susidaryti 
įspūdį, kad tikėjimas esąs mažmožis, kuriuo galima 
mainikauti, kaip kad čigonai mainikauja savo arkliais, 
arba kad tikėjimas esąs negarbingas dalykas, dėl kurio 
reikėtų rausti prieš kitus ir jeigu dėl viso to artimui 
susidarytų pavojus išsižadėti savo tikėjimo. Tokiais at- 
vejais jokie nemalonumai, jokie persekiojimai neturi 
atgrasyti nuo viešo savo tikėjimo išpažinimo. Taip 
elgėsi Išganytojas, viešai išpažindamas žydų vyresniųjų 
akivaizdoje, kad Jis yra Kristus, gyvojo Dievo Sūnus, 
Nors gerai žinojo, kad dėl to žydai Jį nuteis mirti (Mat. 
26, 63). Taip elgėsi apaštalai, drąsiai skelbdami Evan- 
Selijos mokslą žydams ir pagonims ir turėdami dėl 

Jėzaus vardo daug nukentėti. Taip elgėsi garbingi visų 
amžių kankiniai, paaukodami už Kristų savo sveikatą 
ir gyvybę. Ne kitoks, Brangūs Skaitytojai, turi būti ir 
mūsų pasielgimas! 

Be to, kai kada pati Bažnyčia aiškiai nurodo atvejus, 
kada reikia viešai išpažinti savo tikėjimą, pav., priimant 
aukštesnius šventimus, apimant aukštesnes pareiga- 
vietes. Kam šis Bažnyčios įsakymus yra taikomas, tam 
jis, aišku, yra griežtai privalomas. 

Trečioji pareiga tikėjimo atžvilgiu yra saugoti jį nuo 
pavojų. Kas mėgsta pavojus, pavojuose ir žūsta. Šie 
įspėjimo žodžiai tinka visur, o ypač jie tinka žaidimui 
su tikėjimo pavojais. Piktžolės užgniaužia pasėto grūdo 
diegą, šaltis nukanda gražiausią žiedą. Nevengiami pa- 
vojai gali atšaldyti net karščiausią tikėjimą. Todėl 
reikia jų saugotis. Klausimas: kas sudaro pavojų tikėji- 
mui? Pirmutinis pavojus kyla iš nuolatinio apsileidimo 
savo religinėse pareigose, o ypač iš blogo, nedoro gyve- 
nimo. Toks žmogus, per gerai jausdamas, kad jo darbai 
nesutinka su jo išpažįstamu tikėjimu ir norėdamas 
kokiu nors būdu užgniaužti sąžinės prikaišiojimus, pra- 
deda bodėtis savo tikėjimu. „Kiekvienas, kuris daro 
pikta, nekenčia šviesos ir neina į šviesą, kad jo darbai 
nebūtų peikiami“ (Jon. 3, 20). Be to, blogi Žmogaus 
darbai atima iš jo Dievo malonę, o be Dievo malonės 
tikėjimas turi skursti ir greit nykti. Antras pavojus 
ateina iš spausdinto žodžio. Knyga yra labai galingas 
įrankis; ji daro labai didelę įtaką žmogaus galvojimui 
ir elgesiui. Ir nenorėdamas, žmogus greit pradeda gal- 
voti ir gyventi taip, kaip siūlo jo skaitomos knygos, 
laikraščiai arba kiti spaudiniai. Tik dėl to ir mūsų 
rūpestingoji Motina Bažnyčia griežtai draudžia skaityti 
nekatalikų be vyskupo leidimo išleistus spaudinius apie 
šv. Raštą, apie tikėjimą, apie šiaip religinius dalykus. 
Ypač yra draudžiami skaityti tokie raštai, kurie griauna 
tikėjimą ir dorą. O kas drįstų skaityti atkritėlių ir 
klaidatikių raštus, kurie sąmoningai perša bedievystę 
arba savo klaidingą tikėjimą — tas padarytų ir Dievo 
ir Bažnyčios akyse sunkiai nuodėmingą veiksmą. Už jį 
Bažnyčia baudžia ypatinga savo bausme, kuri vadinasi 
ekskomunika, kuri tikinčiajam neleidžia gauti daug ir 
labai svarbių Dievo malonių ir iš kurios išrišti negali 


30 


bet koks nuodėmklausis. Yra žmonių, kurie piktinasi 
tokiu griežtu Bažnyčios pasielgimu, nenorėdami matyti 
tame Bažnyčios gerų norų. Bet šis nepasitenkinimas 
yra nepagrįstas. Pagalvoki, Mielas Skaitytojau, kokiu 
vardu pavadintumei motiną, kuri matydama, kaip jos 
vaikas žaidžia su aštriu peiliu arba rengiasi išgert 
nuodų, ničnieko jam dėl to nesakytų ir leistų jam 
ramiai save papiauti arba nunuodyti?! Ar tokia motina 
būtų verta švento motinos vardo?! Ar galėtų, laimingai 
išvengęs pavojaus, sūnus ją už tai ant rankų nešioti?! 
Jeigu jau žemiškoji motina taip turi rūpintis kūniška 
savo vaiko gyvybe, tai ar ne daugiau turi rūpintis 
mūsų dvasiškoji motina, Katalikų Bažnyčia, padėti 
mums išsaugoti tikėjimo dovaną, nuo kurios pareina 
mūsų amž'noji gyvybė?! Todėl už šį rūpestį mes visai 
neturime pykti. Priešingai, už tai mes turime būti jai 
amžinai dėkingi, stengdamiesi nuoširdžiai klausyti visų 
Jos įspėjimų. Blogoms knygoms, blogiems laikraščiams 
ir šiaip blogiems spaudiniams mūsų namų durys turi 
būti aklinai uždarytos! 

Trečias pavojus mūsų tikėjimui eina iš dažno ben- 
dravimo su žmonėmis, atsižadėjusiais savo katalikiško 
tikėjimo. Jei jau spausdintas žodis galingai veikia žmo- 
gaus sielą, tai ką ir bekalbėti apie gyvą žodį, ypač 
jeigu jis dažnai kartojamas. Lašas po lašo ir akmenį 
tašo! Su kuo sutapsi, toks ir pats tapsi. Tai yra mūsų 
senuolių išmintis, patvirtinta ilgų amžių patyrimo. To- 
dėl Bažnyčia ne be pagrindo draudžia mums dalyvauti 
klaidatikių pamaldose, procesijose, apeigose; draudžia 
priklausyti netikinčių arba klaidatikių organizacijoms 
ar draugijoms; draudžia be ypatingo reikalo priklausyti 
net vadinamoms neutralioms arba indiferentiškoms or- 
ganizacijoms ir skaityti jų spaudą, nes tikėjimo daly- 
kuose neutralumo negali būti. „Kas ne su manim, tas 
prieš mane“ (Mat. 12, 30). Taip kalba Išganytojas, ir tai 
yra šventa tiesa. Todėl mūsų pareiga klausyti mūsų 
mylimos Bažnyčios balso ir vengti visų šių pavojų, 
kurie ne iš vieno kataliko išrovė tikėjimą ir pastūmėjo 
! Purviną gyvenimą. „Būdėkite, tvirtai stovėkite tikė- 
jime, elkitės kaip vyrai ir būkite stiprūs“ (1 Kor. 16, 13). 

AKIS Į DANGŲ 


„Tavy, Viešpatie, aš sudėjau savo viltį, 
ir nebūsiu sugėdintas per amžius“ (PS. 
30, 20). 

Tikėjimas — didi žmogui duota šviesa. Jis bent iš 
dalies atskleidžia tą uždangalą, kuris skiria mus nuo 
mūsų amžinos tėvynės, sužadina mumyse tos tėvynės 
pasiilgimą ir pasiryžimą ją pasiekti. Tokiu būdu tikė- 
jimas nutiesia pagrindą antrai dieviškai dorybei, kuri 
mus dar stipriau sujungia su Dievu: vilčiai. 

Viltis kaip ir tikėjimas yra tad Dievo 
dovana, kuri palenkia mūsų valią, re- 
miantis jojo duotais pasižadėjimais ir 
teikiamąją pagalbą, siekti Dievo, kaip 
galutinio savo gyvenimo tikslo, ir Jame 
ieškoti savo amžinos laimės. 

Šitokia viltis yra labai svarbi pajėga, svarbus veiks- 
nys mūsų religiniame gyvenime. Ji padeda mums iš- 
laikyti žvilgsnį, pakeltą aukštyn, nepaisant žemės 
viliojimų. Ji paragina valią griebtis visų priemonių, 
kuriomis būtų galima pelnyti amžiną išganymą. Ji 
įgalina, užgrūdina mūsų valią ištesėti gerame, nors iš 
visų pusių gręstų sunkenybės ir pavojai. „Dievas mūsų 
prieglauda ir stiprybė, pagalba varguose, kurie mus 
smarkiai prispaudė. Todėl mes nebijome, kad ir žemė 
drebėtų ir kalnai nugrimstų į jūros gilumą“ (Ps. 45, 23). 
„Visa galiu tame, kuris mane stiprina“ (Pil. 4, 13). Viltis 
išvysti Dievą ir Dievuje pasimatyti su brangiu mirusiu 
asmeniu nutildo didžiausias kančias, nušluosto net 
motinos ašaras ties ne laiku užgęsusio sūnaus kapu, 
uždega žmonių širdis kilniam, karžygiškam darbui. 
Atimk žmogui viltį, ir iš didžiausio dvasios didvyrio 
pasidarys niekam nereikalingas ir nepavojingas nykštu- 
kas! Tokia jau yra žmogaus prigimtis, kad ji nemėgsta 
ir kratosi nevaisingo ir iš anksto pasmerkto pražūčiai 
darbo. 

Štai, dėl ko viltis yra ne tik gražus ir svarbus daly- 
kas, bet sykiu ir labai reikalingas. Vilties, kaip die- 

viškos dorybės, tiek pat reikia išganymui, kaip reikia 
ir tikėjimo. Be jos niekas negalės būti išganytas. „Nes“, 
pasak apaštalo Pauliaus, „viltimi mes esame išganyti“ 
(Rom. 8, 24). Todėl tas pats Apaštalas ragina tikin- 
čiuosius tvirtai laikytis vilties: „Tvirtai laikykimės 
nekeičiamo mūsų vilties išpažinimo“ (Žyd. 10, 14). 

Dėl šios priežasties eina pražūties keliu visi tie, kurie 
dėl savo buvusių nusidėjimų ar kitų darbų įkrinta į 
visišką nusiminimą arba desperaciją, atsisakydami var- 
toti tas priemones, kurių reikia savo gyvenimui pa- 
taisyti ir Dievui atsiprašyti. Jiems išrodo, kad jųjų 
nedorybės esančios didesnės, negu kad Dievas galėtų 
atleisti; todėl esą jau neišsimoką nieko daryti. Tačiau 
šitoks nusistatymas yra griežtai priešingas paties Dievo 
valiai, kuris „nenori nusidėjėlio mirties, bet pasitai- 
symo“ (Ezech. 33, 11). Jis yra pasiryžęs atleisti grįžtan- 
čiam nusidėjėliui net didžiausias ir gausingas nedory- 
bes: „Jei jūsų nuodėmės būtų kaip škarlatas, bus 
išbaltintos kaip sniegas, ir jei jos būtų raudonos kaip 
purpura, bus baltos kaip vilna“ (Iz.1,18). Nepagrįstas 
nusiminimas, niekais paversdamas šį Dievo pasižadė- 
jimą ir begalinį Jojo gailestingumą, suprantama, negali 
patikti Dievui; jis yra visuomet sunkiai nuodėmingas 

| dalykas, jeigu tik daromas sąmoningai ir iš laisvos 
valios. 

Taip pat pastato savo išganymą į didžiausią pavojų, 
kas per daug pasitiki. Šis per didelis pasitikėjimas 
pasireiškia tuo, kad žmogus yra pasiryžęs pasiekti savo 
galutinį tikslą vien tik savo pajėgomis, nepripažin- 
damas Dievo malonės reikalingumo (pelagianizmas); 
arba nenorėdamas bendradarbiauti su Dievo malone, 
tikėdamas, kad visa padarysianti vien Dievo malonė 
(liuteranizmas); arba, ir tai atsitinka dažniausiai, pikt- 
naudodamas Dievo gailestingumą naujoms nuodėmėms 
daryti, sakydamas, kad Dievas vistiek atleisiąs, ir todėl 
nesą išskaičiavimo greit taisytis. Šitoks žmogaus nusi- 
statymas yra griežtai priešingas Dievo nustatytai tvar- 
kai išganymui pasiekti; todėl nieko bendro neturi su 
krikščioniškąja vilties dorybe. Savaime suprantama, 
kad šitoks pasipriešinimas išganymo tvarkai, jei tik 

daromas sąmoningai ir laisva valia, turi skaudžiai 
Ai patį šios tvarkos autorių — Dievą. 

Kadangi vilties dorybės būtinai reikia išganymui 
pasiekti, todėl kiekvienas krikščionis turi stengtis ją 
stiprinti, ugdyti, saugoti nuo pavojų. Visų pirma, 
suaugęs žmogus turi lavintis vilties dorybėje, pasisteng- 
damas dažniau sužadinti šios dorybės aktus. Kaip ir 
tikėjimo dorybės atveju, esama atsitikimų, kada pareiga 
sužadinti viltį yra būtina. Ši pareiga yra šiais atsitiki- 
mais: kai žmogus sueina į protą ir kai tokiu būdu 
iškyla reikalas sąmoningai apsispręsti Dievo atžvilgiu; 
kai suaugęs žmogus pirmutinį kartą gauna Dievo ma- 
lonę (nuteisinimą) arba kai iškyla reikalas iš naujo 
atgauti vilties dorybę, prarastą visišku nusiminimu 
arba per dideliu pasitikėjimu; kai toks sužadinimas 
pasidaro reikalingas pagundoms prieš viltį nugalėti 
arba šiaip svarbioms ir reikalingoms pareigoms atlikti, 
sakykime, maldai, išpažinčiai ir t. t. Ir be šių atsitikimų 
geras ir rūpestingas krikščionis turi pasistengti dažniau 
sužadinti vilties aktą, ypač prieš svarbesnius gyvenimo 
įvykius arba atėjus bandymo valandai. Šitoks vilties 
sužadinimas patartina visuomet daryti su malda į 
Aukščiausią, nuo kurio pareina mūsų išganymo darbų 

"vaisingumas ir sėkmingumas. Būtų galima kreiptis, 
kad ir šitokios maldos žodžiais: 

„Viliuos mano Dieve, kad dėl mūsų Viešpaties Jėzaus 
Kristaus nuopelnų suteiksi man reikalingų išganymui 
malonių ir garbę būsimame gyvenime, jeigu tik aš 
laikysiuos Tavo įsakymų, nes Tu pats tui oažadėjai, 
esi gailestingas ir vykdai savo pasižadėjimus. Mano 
Dieve, padidink mano viltį!“ 

Mus paraginti dažniau sužadinti vilties aktus gali 
gyvesnis prisiminimas Dievo Apvaizdos darbų. Pasaulį 
ir žmones valdo ne aklasis likimas ir ne vienas šaltas 
teisingumas, bet sykiu ir rūpestinga dangiškojo Tėvo 
meilė: „Nebūkite bailiai susirūvinę savo gyvybe, ką 
valgysite, nei savo kūnu, kuo vilkėsite. Žvilgterėkite į 
dangaus sparnuočius: jie nesėja, nei piauna, nei į 
kluonus nekrauna; jūsų dangiškas Tėvas juos maitina. 
Argi jūs ne daugiau esate verti, kaip jie?... Įsižiurė- 
kite į laukines lelijas, kaip jos auga; jos nesidarbuoja 
ir neverpia; tačiau aš sakau jums, kad ir Saliamonas 
visoje savo garbėje nebuvo taip apsivilkęs kaip kiek- 
viena iš jų“ (Mat. 6, 25—30). Taigi, jei Dievas taip pa- 


i) 


deda žmogui laikiniuose reikaluose, tai argi nedaugiau 
turės padėti tuose dalykuose, kurie betarpiškai liečia 
Jojo garbę ir amžiną žmogaus išganymą?! Žmogus, 
stiprindamas vilties dorybę, turi stengtis apsaugoti ją 
nuo pavojų. Pirmutinį pavojų vilčiai sudaro gyvenimas, 
nesilaikant tikėjimo re'kalavimų. Sunkiai nusidėdamas, 
žmogus praranda Dievo malonę, pasijunta esąs Dievo 
priešas. O būdamas Dievo priešas, jis negali tikėtis 
gauti amžino gyvenimo, kuris pažadėtas tik Dievo vai- 
kams. Nors ir kiekviena sunki nuodėmė silpnina viltį, 
bet ypač pakerta viltį dažna nuodėmė prieš skaistybę, 
girtavimas ir panašūs darbai. Šios rūšies dalykai labai 
žmogų žemina, priplaka prie žemės, nustelbia bet kokius 
aukštesnius polėkius. Gyvenimo patyrimas rodo, kad 
ypač ilgas vergavimas žemoms aistroms baigiasi di- 
džiausiu nusivylimų ir nusiminimu. „Mano neteisybė 
yra perdaug didelė, kad aš galėčiau nusipelnyti at- 
leidimą“ (Prad. 4, 13). 

Bet didžiausią pavojų vilčiai sudaro tikėjimo ne- 
branginimas, jo nepraktikavimas, o ypač nuodėmės 
tiesiog prieš tikėjimą, kurios jį žudo: kreivatikystė, 
atkritimas arba visiška bedievybė. Tikėjimas, kaip 
matėme, sudaro vilties pagrindą. Pagrindui sugriuvus, 
turi savaime griuti ir ant jo pastatytas rūmas. Kaip 
žmogus gali tikėtis pasiekti amžiną gyvenimą, jeigu 
jis netiki, kad toks gyvenimas, apskritai, yra?! Todėl 
saugokime ir stiprinkime savy tikėjimo šviesą. „Kas 
tariasi stovis, težiūri, kad nenugriūtų“ (1 Kor. 10, 12). 

KASDIEVO — DIEVUI 


„Šventas, šventas, šventas Viešpats, ka- 
reivijų Dievas; visa žemė pilna Jo gar- 
bės!“ (Iz. 6, 3). 


Kartą Išganytojas stebuklingu būdu pagydė žmogų 
aklą gimusį. Įniršę pariziejai išmetė jį už tai iš sina- 
gogos. Išganytojas, sutikęs tą jaunuolį nuošalesnėje 
vietoje, paklausė jo: „Ar tu tiki į Dievo Sūnų? Atsaky- 
damas jis tarė: Kas jis, Viešpatie, kad aš į jį tikėčiau? 
Jėzus jam tarė: Tu jį matai; kursai kalba su tavim, 
tai tas. Jis tarė: Tikiu, Viešpatie, ir parpuolęs pagar- 
bino jį“ (Jo. 9, 35—38). Ši scena parodo mums gilų 
sąryšį tarp tikėjimo ir tarp Dievo pagarbinimo. Tikė- 
jimas gyvai atskleidžia prieš žmogaus akis begalinį 
Dievo majestotą bei didybę, gyvai parodo žmogui, kad 
Dievas yra viso ko šaltinis ir tikslas, kad žmogus, kaip 
ir kiekvienas sutvėrimas, visiškai priklauso nuo Dievo, 
kad jo visas gyvenimas galų gale turi būti palenktas 
ne į ką kitą, kaip tik į tą patį Dievą. Dievas yra neri- 
botas žmogaus Viešpats, o žmogus — visais atžvilgiais 
nuo Jo priklausomas valdinys, tarnas. Tarp Dievo ir 
žmogaus, žiūrint dalykų prigimties, yra begalinis atstu- 
mas. Šitoks pažinimas turi sužadinti žmogaus sieloje 
nusistatymą visa tai pripažinti ir šį pripažinimą pa- 
reikšti atitinkamais regimais išoriniais veiksmais. 
Žmogus savo sielos gilumoje turi pasakyti: „Iš tikrųjų, 
taip yra, o Viešpatie. Tu esi mano aukščiausias Valdo- 
vas, aš tavo valdinys, visais atžvilgiais nuo Tavęs 
priklausomas. Mano gyvybė ir mano mirtis Tau pri- 
klauso. Teesie visur Tavo valia, mano Viešpatie ir 
mano Dieve!“ Šitoks nusistatymas sudaro tikro Dievo 
pagarbinimo ir tikros religijos dorybės esmę. Vadinasi, 
dievišku pagarbinimu, arba adoracija. 

Šį savo nusistatymą žmogus turi pareikšti ir mato- 
mais, išoriniais ženklais. Kodėl? — Tam yra daug rimtų 
priežasčių. Visų pirma, begalinę Dievo didybę ir savęs 
nuo Dievo priklausomumą turi pripažinti ne tik žmo- 
gaus siela, bet ir žmogaus kūnas, nes ir žmogaus kūnas 

yra Dievo sutvertas. Bet tai kūnas gali padaryti tik 
regimais veiksmais. Be to, reikalas ir išoriniais veiks- 
mais pagarbinti Dievą išplaukia iš žmogaus sudėtingos 
prigimties. Visa, ką žmogus gyvai išgyvena savo viduje, 
veržiasi pasireikšti ir išorėje. Leidimas veiksmui pasi- 
reikšti ir išorėje dar labiau sustiprina patį vidujinį 
veiksmą. Neleisti to padaryti reikštų eiti prieš pačią 
prigimtį. Galop, išorinių veiksmų reikia, kad žmogus 
galėtų duoti visiems gerą pavyzdį, apsaugoti juos nuo 
papiktinimų. Tik reikia, žinoma, žiūrėti, kad išoriniai 
veiksmai, kuriais norima pagarbinti Dievą, būtų savy 
tvarkingi, neturėtų tuštybių bei juokingumo žymių ir 
būtų gražiai atliekami. To reikalauja garbė To, Kurį 
norime pagarbinti! 

Veiksmai, kuriais žmonės garbina Dievą gali būti 
įvairūs. Svarbiausią vietą šiuo atveju užima auka. Joje 
tobuliausiu būdu išreiškiamas Dievo didybės ir su- 
tvėrimo nuo. Dievo priklausomybės pripažinimas. Tei- 
sybė, ligi Kristaus atėjimo žmonijos aukojamos aukos 
nebuvo perdaug kilnios: aukodavo žmogus; aukojami 
daiktai būdavo augalai, gyvuliai ir panašūs dalykai; 
lydinti auką malda — nuodėmingo žmogaus malda. 
Todėl jos negalėjo per daug patikti Dievui: jos buvo 
greičiau simboliai, regimieji ženklai, kurie turėjo pri- 
minti būsimą Naujos Sandoros auką ir praskinti jai 
kelią. Visai kitokią vertę Dievo akyse turi Kalvarijos 
auka ir jos pakartojimas nekruvinu būdu šv. Mišios. 
Čia aukotoju yra paties Dievo viengimis Sūnus, „ku- 
riame jis turi pamėgimo“; aukojamas dalykas — „Dievo 
avinėlis, kurs atima pasaulio nuodėmę“ (Jo. 1, 29); 
lydinti auką malda — paties Dievo Sūnaus pasiauko- 
jimo aktai. Štai kodėl Naujosios Sandoros auka turi 
begalinę vertę Dievo akyse. Kas tinkamu būdu daly- 
vauja šioje aukoje, tas tobuliausiu būdu pagarbina 
Dievą. Tobulesnio, Dievui labiau patinkančio, pagar- 
binimo nebuvo ir nebus niekuomet! 

Dažniausiai Dievą garbiname paprasta malda, o ypač 
adoruodami Švč. Sakramentą per 40 val. pamaldas, 
šventomis valandomis ir kitomis progomis, arba sureng- 
dami eucharistines procesijas, kongresus. Dievui pagar- 
binti yra skiriami priklaupimai, ant veido kritimai, 
smilkymai ir kiti panašūs veiksmai. Tačiau ne visuomet. 

Kai kada minėti veiksmai yra kartojami ir kitokiems 
tikslams. Pav., palaiminimui iš tėvų priimti, vyskupui 
ar popiežiui pagerbti. Čia viskas pareina nuo įdedamos 
minties, nuo žmonių sutarimo ir papročių. Kad išoriniai 
veiksmai, kuriais mes norime pagarbinti Dievą, turėtų 
Jo akyse vertę, reikia, kad žmogus juos darytų sąmo- 
ningai, su atitinkamu atsidavimu ir susitelkimu. Kitaip, 
būtų tik žodžių bėrimas, vaidinimas, savęs ir kitų ap- 
gaudinėjimas, bet ne Dievo pagarbinimas. Tokiems 
žmonėms yra taikomas Dievo papeikimas, ištartas iš- 
rinktajai tautai pranašo lūpomis. „Kadangi ši tauta 
artinasi savo burna ir garbina mane savo lūpomis, jos 
gi širdis yra toli nuo manęs, todėl... išmintis pražus 
jos išmintingiesiems ir gudrumas bus paslėptas nuo jos 
gudriųjų“ (Iz. 29, 13). Ne ko kito reikalauja ir Išgany- 
tojas, sakydamas: „Dievas yra Dvasia, ir jo garbinto- 
jams reikia garbinti dvasia ir tiesa“ (Jo. 4, 24). 

Ne tik atskiras žmogus, bet ir visa visuomenė turi 
garbinti Dievą. Nuo šios pareigos nėra laisva nė vals- 
tybė. Visos kalbos, kad religija esąs tik privatinis at- 
skiro žmogaus dalykas, nieko bendro neturįs su viešuoju 
gyvenimu, yra visai be pagrindo. Ne tik atskiras žmo- 
gus, bet ir visa valstybė yra Dievo kūrinys. Ne pati iš 
savęs, bet iš Dievo gavo ji savo pradžią, savo užda- 
vinius, savo pajėgas. Todėl kartu: su kitais turi daly- 
vauti visuotiniame himne, kurį visa tvarinija tobuliausių 
savo atstovų lūpomis gieda savo Kūrėjui: „Šventas, 
šventas, šventas Viešpats, kareivijų Dievas!“ (Iz. 6, 3). 
„Amžių Karaliui, nemariam, neregimam vienam Dievui 
gyrius ir garbė per amžių amžius. Amen“ (1 Tim. 1, 17). 
Apaštalas Paulius meta kaltinimą ne tik atskiriems 
stabmeldžiams, bet ir ištisoms tautoms: „Nes pažinę 
Dievą, jie negarbino jo kaip Dievo ir nedėkojo; savo 
mintyse jie pasidarė tušti, ir neišmintinga jų širdis 
aptemo“ (Rom. 1,21). Atsisakymo, apsileidimo, arba va- 
dinamo indiferentizmo Dievo garbinime negali būti! 
Dievas jo nepakenčia, Dievas juo bodisi. (Apr. 3, 15). 
Dar labiau Dievas bodisi, kada žmogus, užuot Jį gar- 
binęs, Jį gundo, t. y., stengiasi lyg ir privesti Dievą 
stebuklingu būdu patenkinti jo tuštumą arba pridengti 
jo nerūpestingumą, tingumą, pav., susirgęs nesikreipia 
į gydytoją, pasiteisindamas: „Dievas yra visagalis, Jis 

mane ir taip išgydys.“ Atėjus darbymečiui, nieko ne- 
daro, sakydamas: „Jeigu Dievas duos, užderės; neduos, 
nieko nepadės nė mano darbas.“ 

Neapkenčia ir bodisi Dievas taip pat šventvagystėmis, 
pav., pašvęstų Dievo garbinimui asmenų arba daiktų 
išniekinimu, iškoneveikimu. Jeigu kas, antai, drįstų 
veiksmu įžeisti kunigą arba vienuolį vien tik dėl to, 
kad jis yra Dievui pašvęstas; jei drįstų panaudoti kas- 
dieniniams reikalams konsekruotą kieliką ar kitą 
panašų daiktą; taip pat jeigu mėgintų už pinigus pirkti 
ar pardavinėti grynai dvasinius arba su dvasiniais susi- 
jusius dalykus, pav., sakramentus, atlaidus, Bažnyčios 
pašventimus arba palaiminimus, įvairias bažnytines 
pareigavietes; pastaroji šventvagystė turi dar atskirą 
simonijos vardą. 

Bet visų labiausiai Dievas neapkenčia ir bodisi tomis 
šventvagystėmis, kurios tiesiog Jį liečia. Šios rūšies 
šventvagystė yra, pav., Švč. Sakramento į savo nuodė- 
mingą sielą ir širdį priėmimas, konsekruotų ostijų iš- 
barstymas ir išniekinimas, kryžiaus su Išganytojo pa- 
veikslu laužymas ar kitoks išniekinimas. Tai jau yra 
tikras maištas prieš patį Dievą, panašus į šėtono suki- 
limą. Tai yra vienas didžiausių nusidėjimų, už kurį, 
kaip istorija ir gyvenimo patyrimas rodo, ištinka skaudi 
bausmė ne tik būsimame, bet nesykį jau ir šitame 
gyvenime. Dievas, prieš Kurį lenkiasi dangus ir žemė 
ir Kurį garbina visas sutvėrimas, negali leisti iš savęs 
tyčiotis menkam šios žemės vabalui! 

SAVO GARBĖS Aš KITAM NEDUOSIU 


„Dėl savęs, dėl savęs aš tai padarysiu, 
kad man nebūtų piktžodžiaujama, ir savo 
garbės aš kitam neduosiu“ (Iz. 38, 11). 

Vienas yra visa ko Davėjas. Vienas yra pasaulio 
Tvarkytojas. Vienas viso sutvėrimo galutinis tikslas. 
Todėl Jam vienam tepriklauso dieviškoji garbė, ado- 
racija. Šita garbe Dievas negali dalintis. Kiekvienas, 
kad ir mažiausias, atsisakymas nuo jos reikštų paties 
Dievo atsisakymą nuo savo dieviškos prigimties, savęs 
paneigimą ir savęs kaip Dievo panaikinimą. To Dievas 
negali padaryti. Todėl negali sutikti, kad žmonės „turė- 
tų kitų dievų“ ir jiems teiktų dievišką garbę. Šią savo 
valią Dievas aiškiai pareiškė pirmame savo įsakyme ir 
taip pat aukščiau nurodytais žodžiais. 

Šiai aiškiai pareikštai Dievo valiai, visų pirma, 
griežtai priešinasi visi tie, kurie drįsta atiduoti dievišką 
garbę stabams, padarytiems iš medžio, vario, bronzos 
ar kitos medžiagos. Taip pat suasmenintoms gamtos 
pajėgoms, gyvuliams ir panašiems daiktams. Stab- 
meldybė yra „didžioji nuoboda“, kuria taip biaurisi 
Dievas. Šio pasibiaurėjimo posakiais yra išmarginti 
Senojo Įstatymo puslapiai, juo yra pagrįsti pranašų 
nusiskundimai ar įspėjimai. Dėl jos Dievas baudė savo 
išrinktą tautą įvairiomis nelaimėmis, o ypač ilgus 
dešimtmečius trukusia nelaisve ir vergove. Pirmųjų 
krikščionių akyse tai buvo vienas didžiausių nusikal- 
timų. Jie greičiau sutikdavo iškęsti didžiausius kan- 
kinimus, negu, kad ir dėl žmonių akių, smilkyti sta- 
bams arba kitokiu būdu teikti jiems dievišką pagarbą. 
Taip biaurėjosi pirmieji krikščionys stabmeldybe! Deja, 
šis pirmųjų amžių krikščionių griežtas nusistatymas 
šiais laikais jau yra gerokai palūžęs. Mūsų laikų 
žmonės vėl pradeda grįžti prie stabmeldybės, tik žinoma, 
kitokios išvaizdos *. Vieni jų dievina mūsų regimą pa- 
saulį ir jį gaubia savotiška religine pagarba; kiti die- 
vina žmoniją ir jai viską aukoja; treti vietoje žmonijos 

* Kai kur pasitaiko žmonių, kurie nesigėdi atvirai garbinti 


senovišką perkūną ir kitus pagoniškus dievukus. Iš tiesų, 
proto aptemimas! 

dievina savo tautą, savo valstybę, savo rasę, savo klasę, 
ar net atskirus savo vadus. Teisybė, modernieji stab- 
meldžiai savo stabukams regimų aukų nedegina, smil- 
kalo nesmilko, tačiau vis dėlto prieš juos keliaklupš- 
čiauja ir jų įsakymų uoliau klauso, negu paties Dievo 
įsakymų. Nors mūsų laikų stabmeldybė, gal kiek ir 
kitaip išrodo, kaip senovėje, tačiau jos turinys pasilieka 
tas pats. Todėl Dievas ne mažiau ja biaurisi, negu 
anais laikais. Dėl tos priežasties ir šiais laikais sąmo- 
ningų krikščionių nusistatymas turi būti lygiai aiškus 
ir griežtas, kaip jis buvo pirmaisiais amžiais! „Vienas 
vra tikras Dievas, tikras Viešpats. Todėl aš Jį tik vieną 
tegarbinsiu ir Jam vienam tetarnausiu!“ 

Antra, aukščiau nurodytai Dievo valiai priešinasi tie, 
kurie drįsta priskirti įvairiems sutvertiems daiktams 
tokias galias, kurių jie neturi ir kurių, einant Dievo 
nustatyta tvarka, jie negali turėti, pav., paprastų žolelių 
pagalba norima išgydyti iš labai sunkios ir pavojingos 
ligos arba praturtėti (žavėjimai, užkalbėjimai); arba 
stengiamasi iš žvaigždžių, iš sapnų, iš kortų ir kitų 
panašių dalykų atspėti ateitį (burtai); arba su blogų 
dvasių pagalba stengiamasi padaryti kitą nelaimingą 
(užkerėjimai, užkeikimai). Visi šitie dalykai įžeidžia 
Dievą, ir todėl rimtiems krikščionims jų daryti nevalia. 

Reikia pasakyti, kad, be senoviškų prietarų, yra dar 
visa eilė naujoviškų. Į juos yra labai palinkę žmonės, 
praradę tikėjimą, netikėliai, laisvamaniai. Prie naujo- 
viškų prietarų iš dalies reikia priskaityti vadinamąjį 
spiritizmą, t. y., bandymą tam tikrų asmenų (mediumų), 
staliukų ir kitų daiktų pagalba susikalbėti su ano pa- 
saulio dvasiomis. Šiuose bandymuose yra labai daug 
apgavysčių, yra dalykų, kuriuos, gal būt, pasiseks iš- 
aiškinti ateity, kai bus atrastos naujos gamtos jėgos. 
Bet pasitaiko ir tokių dalykų, kurių visai negalima 
išaiškinti gamtinėmis pajėgomis, kurių tačiau nė Dievui 
priskirti negalima, nes Dievas jokių stebuklų nedaro 
tuščiam žmonių smalsumui patenkinti, o ypač keistose 
ir įtartinose aplinkybėse, toli nuo dienos šviesos. Todėl 
belieka priskirti šios rūšies dalykus piktoms dvasioms. 
Šią išvadą patvirtina ir patyrimas, nes paaiškėjo, kad 
asmenys, kurie uoliai dalyvauja spiritistų bandymuose 
bei seansuose, dažnai praranda savo tikėjimą ir dorą. 

Netikėtai didelis skaičius jų patenka į bepročių namus. 
Kiti baigia savo gyvenimą savižudybe. Dėl šių prie- 
žasčių Bažnyčia griežtai draudžia priklausyti prie spiri- 
tistų draugijų ir dalyvauti jų posėdžiuose bei seansuose. 

Iš spiritizmo yra naujais laikais atsiradusi vadinamoji 
teosofija, arba mokslas, tvirtinąs, kad patobulintu dva- 
sios regėjimu jau šiame gyvenime galima išvysti būsimo 
gyvenimo paslaptis, net patį Dievą; kad žmogaus siela 
už savo blogus darbus turinti pereiti gyventi į įvairius 
gyvulius, kad todėl esą negalima gyvulių žudyti, bet 
reikią juos pagarboje laikyti. 

Visi šie dalykai yra išaugę iš vadinamo okultizmo, 
tai yra, iš žmogaus noro ne moksliškomis priemonėmis 
atrasti kažin kokias paslėptas pajėgas ir panaudoti jas 
savo reikalams. Būdinga, kad juo daugiau žmonės at- 
krinta nuo tikro tikėjimo, juo daugiau paskęsta šito- 
kiame okultizme, net paprastuose prietaruose. Taip 
laikraščiai ir keleiviai gyvai pasakoja, kad Sovietų 
Rusijoje, kur bolševikai giriasi tikėjimą jau išnaikinę, 
galima visur sutikti pasižymėjusių lakūnų, aukštų pa- 
reigūnų, susisiekimo priemonių vairuotojų ar kitų pro- 
fesijų žmonių, kurie rūpestingai nešioja savo kišenėse 
arba yra pakabinę savo įstaigose, savo automobiliuose 
įvairius paukščiukus, driežliukus, „jonukus“ ir kitus 
menkniekius, kurie, pasak jų, saugoją juos nuo nelaimių 
ir jiems padarą daug gero. Bet šitie naujoviški talismanai 
savo esme juk niekuo nesiskiria nuo senoviškų prietarų. 

Šia proga reikia pasakyti, kad vadinamasis hipnotiz- 
mas, arba dirbtinis užmigdymas, savo esmėje dar nėra 
prietaras, bet dalykas pagrįstas mums dar ne visai 
žinomomis, bet tikrai gamtoje esamomis jėgomis. Todėl 
jis gali būti panaudotas. Tačiau, suprantama, jį gali 
panaudoti tik žmonės, nusimaną tuose dalykuose, pav., 
prityręs gydytojas ar jam panašus specialistas, nes 
kitaip, vietoj naudos, bus daugiau bėdos. Be to, tam 
turi būti atitinkamai svarbus reikalas, pav., reikalas 
pagydyti girtuoklį arba kurį kitą ligonį. Mat, yra paste- 
bėta, kad hipnotizmas ir jam giminingi dalykai smar- 
kiai silpnina žmogaus valią ir palenkia ją aklai klausyti 
kito žmogaus įsakymų. O to neturi būti, nes žmogus 
negali pasidaryti įrankiu kito žmogaus rankose, bet turi 


būti pats savo veiksmų viešpats, turi pats už juos atsakyti. | 

VISI ŠVENTIEJI, MELSKITĖS UŽ MUS! 


„Geras ir naudingas yra daiktas šauktis 
šventųjų užtarimo“ (Trid. 5 ses.). 


Viena yra saulė, viena jos šviesa. Tačiau ta pati 
šviesa, persilaužusi per vandens lašus, sutviska šimta- 
spalvės vaivorykštės spalvomis. Taip pat vienas yra 
Dievas, vienas yra Jojo begalinis tobulumas ir šven- 
tumas. Tačiau to paties dieviško tobulumo ir šventumo 
pasireiškimas gyvuose žmonėse yra be galo įvairus. 
Vienuose jis suspindi nepaprastu apaštališku uolumu, 
kituose — ekstazėje paskendusia kontempliacija. Vie- 
nuose žavi mus savo angeliškų nekaltumu ir taurumu, 
kituose stebina atgailos aštrumu. Vienur viską nugali 
heroišku pasiaukojimu ir ištesėjimu, kitur — vyriška 
drąsa ir ryžtingumu. Margi yra žiedų laukai, dar 
margesnis šveniųjų pasaulis! Nors jie daug kuo vienas 
nuo kito skiriasi, tačiau visi jie yra verti mūsų pa- 
“ garbos. 

Mes turime garbinti šventuosius, visų pirma, dėl to, 
kad jie yra ypatingi Dievo išrinktieji, ypatingi Jojo 
numylėtiniai, ištikimiausi Jojo sūnūs ir dukterys. Gar- 
bindami Dievą, mes turime garbinti ir Jojo numy- 
lėtinius. 

Mes turime garbinti šventuosius dėl to, kad to nori 
pats Dievas. Jis pats iškėlė juos į dangaus aukštybes ir 
apsupo ypatinga garbe: „Tuomet teisieji žibės, kaip 
saulė savo Tėvo karalystėje“ (Mat. 13, 43). 

Mes turime garbinti šventuosius dėl to, kad taip 
ragina daryti mūsų Motina Bažnyčia, įvesdama įvairių 
šventųjų šventes, sustatydama jųjų garbei himnus, 
litanijas ir kitas maldas, papuošdama savo šventovės 
jųjų paveikslais bei relikvijomis. Mes turime garbinti 
šventuosius dėl to, kad jie yra tikri dvasios didvyriai, 
tikros žmonių giminės pažibos. Rašytojams, meninin- 
kams, mokslininkams, tautos didvyriams statomi pa- 
Minklai, muziejai, rengiami jubiliejai. Argi nemažiau 
nusipelno pagarbos didžiausi dvasios gyvenimo menin- 
kai, tikrieji dvasios didvyriai?! 

Mes turime garbinti šventuosius dėl to, kad jie 
yra mūsų didžiausi geradariai. Jų malda, jų užtarimas 
daug gali pas Dievą, ir jie kaip mūsų vyresnieji broliai 
bei seserys, išprašo mums iš Dievo daug malonių. Joks, 
nors ir geriausias draugas negali mums padaryti tiek 
gero, kiek įstengia padaryti kad ir kukliausias šventasis! 

Šventųjų garbinimas niekuomet negali pakenkti 
Dievo garbinimui, nes šventųjų garbinimas yra visai 
kitos rūšies, negu Dievo garbinimas. Mes negarbiname 
šventųjų dievišku pagarbinimu, bet tik tokiu pagar- 
binimu, kuris yra teikiamas kilniam sutvėrimui. Mes 
nesakome savo maldose: „Šv. Petrai arba šv. Pauliau, 
pasigailėk mūsų“, bet tik: „šv. Petrai arba šv. Pauliau, 
melskis už mus, užtark mus!“ Tai yra pripažinimas, 
kad šventieji ne iš savęs viską turi, bet viską yra gavę 
iš Dievo. Todėl šventiesiems teikiama garbė, galų gale, 
tenka pačiam Dievui. Štai dėl ko šventųjų garbinimas 
ne tik nesipriešina pirmam Dievo įsakymui, kaip tai 
nepagrįstai tvirtina kai kurie klaidatikiai, bet yra to 
paties Dievo įsakymo išvada arba vaisius. 

Kyla klausimas, kaip mes turime garbinti šven- 
tuosius *. 2 

Atsakymas į šį klausimą nėra sunkus. Bažnyčios 
liturginis gyvenimas ir gerų katalikų papročiai nurodo 
mums gražius būdus šventiesiems pagarbinti. Visų 
pirma, mes turime pasistengti tinkamai švęsti šventųjų, 
o ypač savo arba savo krašto globėjų, šventes. Tai 
neturi būti tik tuščių pasilinksminimų ir pasismaginimų 
dienos, bet dvasinio susitelkimo ir atsinaujinimo. Nors 
melstis į šventuosius ir prašyti jų užtarimo yra visuo- 
met naudingas ir išganingas dalykas, tačiau ypatingai 
gera tai daryti šventųjų švenčių dienomis. Tada mes 
prašome ne vieni, bet prašome kartu su visa Bažnyčia, 
kurios prašymas negali būti atmestas. 

Taip pat labai geras būdas šventiesiems pagarbinti 
yra gerbti jų paveikslus bei relikvijas. Kaip kad geras 


* Šia proga reikia pažymėti, kad viešai garbinti galima tik 
tokį šventąjį, kuris Bažnyčios yra viešai pripažintas šven- 
tuoju. Šitoks pripažinimas daromas po ilgų ir labai kruopščių 
tyrinėjimų paties šventojo gyvenimo, jojo moks!'o ir stebuklų. 
Iškilmingas paske:ibimas šventuoju vadinasi kanonizacija. 
Prieš tai jau turėjo būti buvęs paskelbimas palaimintuoju 
arba beatifikacija. 

sūnus ar duktė brangina tėvų fotografijas, kaip geras 
savo šalies pilietis moka pagerbti savo tautos ar vals- 
tybės didvyrių atvaizdus, taip mes turime gerbti šven- 
tųjų paveikslus. Gerbdami jųjų paveikslus, mes pa- 
gerbiame pačius šventuosius. 

Šventųjų paveikslai, gyvai atskleisdami prieš mūsų 
dvasios akis to ar kito šventojo gyvenimą, uždega mūsų 
širdyse didesnę jam meilę, paskatina sekti jo pėdomis. 
Gražiai, meniškai padaryti paveikslai yra geriausi, 
iškalbingiausi pamokslininkai. Atidarykime šiems pa- 
mokslininkams savo pirkių ir savo seklyčių duris! 
Tačiau nevalia užmiršti, kad tik katalikiškoje dvasioje 
padaryti paveikslai bei statulos tinka šventiesiems pa- 
garbinti ir gali būti naudingas dalykas nuteikti mūsų 
širdžiai ir sielai. Priešingai, nevykusiai nupiešti pa- 
veikslai arba nevykusiai padarytos statulas ne tik 
nepakelia mūsų širdies, bet dar labiau ją sudrumščia. 
Štai kodėl religiniai paveikslai turi būti Bažnyčios 
vyresnybės aprobuoti, t.y., pripažinti tinkami viešam 
garbinimui. 

Kas čia buvo pasakyta apie paveikslus, visai tinka 
ir relikvijoms. Relikvijomis laikoma visa, kas nuo 
šventųjų pasiliko, pav., jųjų kaulai, drabužiai, dažnai 
vartoti įrankiai. Gerbdami jųjų daiktus, mes sykiu 
gerbiame šventuosius. Tik reikia atsiminti, kad nevalia 
garbinti jokių relikvijų, kurios neturėtų dokumentų, 
įrodančių jų tikrumą. 

Bet geriausias būdas šventuosius pagarbinti yra pa- 
sistengti sekti jų pėdomis, t. y., taip gyventi, kaip jie. 
Šventieji prabyla į mus apaštalo Pauliaus žodžiais: 
„Būkite mano sekėjai, kaip ir aš esu Kristaus“ (1. Kor. 
11, 1). Jie priartina prie mūsų Kristaus tobulumą, pa- 
daro jį, jei taip galima pasakyti, žmoniškesnį, mūsų 
prigimčiai prieinamesnį. Niekas negali teisintis, kad 
šventųjų gyvenimas yra mums paprastiems žmonėms 
nepasiekiamas. Juk yra buvę visokių šventųjų. Yra 
buvę šventųjų, kurie buvo dar mažiau mokyti, negu 
mes; kurie gyveno dar didesniuose pavojuose, negu 
mes. Vis dėlto, jie ištesėjo, viską nugalėjo. Jeigu jie 
laimėjo savo gyvenimo kovas, tai kodėl neturėčiau ir 
aš nugalėti visus savo sunkumus?! „Viską galiu tame, 
kurs mane stiprina“ (Pil. 4, 13). 

VISŲ ŠVENTŲJŲ KARALIENE, 
MELSKIS UŽ MUS 


„Sveika, malonės pilnoji, Viešpats su 
Tavimi; pagarbinta Tu tarp Moterų“ 
(Luk. 1, 28). 


Daug dangaus skliauste žvaigždžių, daug danguje 
šventųjų. Bet visų švenčiausia ir visų garbingiausia jų 
tarpe yra Marija. Jai priklauso ir ypatinga garbė. 

Ypatingu būdu garbiname Ją todėl, kad Ji yra ypa- 
tingu būdu susijusi su visa Šv. Trejybe: Ji yra viengi- 
musio dangiškojo Tėvo Sūnaus, mūsų Išganytojo Mo- 
tina; Ji yra skaisčiausia Šv. Dvasios Sužadėtinė, ištiki- 
miausia dangiškojo Tėvo duktė. „Dievas“, sako šv. Ber- 
nardas, „būtų galėjęs sutverti didesnį pasaulį, didesnį 
dangų, bet didesnio dalyko, kaip Dievo Motiną 
Jis sutverti nebūtų galėjęs“. Iš visų šventųjų Ji yra 
labiausiai priartėjusi prie Dievo. Todėl Jai turi pri- 
klausyti po Dievo ir po Išganytojo aukščiausioji garbė. 

Ypatingų būdu garbiname Mariją todėl, kad Jos 
asmens šventumas nepalyginamai praneša visų šven- 
tųjų šventumą. Net didžiausių šventųjų šventumas ten 
baigiasi, kur prasideda Marijos. Kaip deimantas tarp 
brangių akmenų, kaip saulė tarp žvaigždžių, taip išsi- 
skiria Marija iš kitų šventųjų. „Atleisk savo minčių 
raisčius, paleisk proto sparnus, įsivaizduok sau skais- 
čiausią, išmintingiausią,  pamaldžiausią, gražiausią, 
nuolankiausią, meiliausią, pilną malonės, šventumo, 
žibančią visokiomis dorybėmis, apdovanotą visokiomis 
dovanomis, Dievui maloniausią mergelę; kiek gali, tiek 
padaugink, kiek išsigali, tiek pridėk, tačiau vistiek 
didesnė yra Mergelė Marija, gražesnė Mergelė Marija, 
garbingesnė yra Mergelė Marija“ (šv. Tomas Vilianuo- 
vietis). „Visa graži esi, mano drauge, ir jokios dėmės 
nėra tavyje“ (Giesm. g. 4, 7). 

Marijai priklauso ypatinga garbė todėl, kad Ji ypa- 
tingu būdu prisidėjo prie pasaulio, o tuo pačiu ir prie 

kiekvieno iš mūsų išganymo. Juk Ji davė pasauliui 
Išganytoją, Ji heroiškai paaukojo Jį pasauliui išganyti, 
Ji iškentėjo didžiausias kančias po kryžiumi. Būdama 
Išganytojo Motina, Ji kartu tapo ir visų atpirktųjų 
Motina, tuo pačiu ir mano Motina. „Moteriške, štai tavo 
sūnus“ (Jo. 19, 26), šiais žodžiais pavedė mirštantis Iš- 
ganytojas mane savo Motinos globai. Marijai priklauso 
ypatinga garbė dar ir todėl, kad Ji yra tikroji dangaus 
ir že.nės Karalienė, kuriai lenkiasi angelų bei šveniųjų 
chorai danguje ir visi geros valios žmonės čia žemėje. 

Galop, neužmirškime, kad Marija yra visų mūsų 
karščiausia ir sėkmingiausia užtarytoja. Būdama mūsų 
motina, Ji negali šaltai žiūrėti į mūsų prašymus. Kaip 
Išganytojo Motinos, Jos prašymas negali būti neišklau- 
sytas. Argi galės dieviškasis Sūnus atmesti savo myli- 
miausios Motinos prašymą?! Be to, daugelio labai 
mokytų ir pamaldžių asmenų manymu, Marija, apskri- 
tai, yra visų malonių tarpininkė. Kitaip sakant, Dievas 
per Jos rankas dalina žmonėms visas savo malones. 
Štai kodėl šv. Bernardas taip karštai ragina šauktis 
Marijos pagalbos: „O tu, kurį blaško šio pasaulio audra, 
jei nori, kad tavęs nepražudytų šėlstančios bangos, 
nepaleisk iš akių žvaigždės — Marijos. Kada, it tvanas, 
patvinsta tavy pikti norai, pakyla puikybės, gobšumo, 
tuščios garbės aistros, veizdėk į žvaigždę, šaukis Marijos. 
Kada nusidėjimų naštos slėgiamas griūsi į nusiminimo 
bedugnę, prisimink Mariją.“ Tas pats šventasis savo 
gražioje maldelėje „Memorare“, t. y., „Atmink, o skais- 
čiausioji Mergele“ laiduoja mums, kad nė vienas ne- 
pasilieka užviltas, kas tik šaukiasi Marijos pagalbos, 
maldauja Jos užtarimo. 

Per ilgus amžius mūsų šalis ir mūsų tauta ypatingu 
būdu mylėjo ir gerbė Švenčiausiąją Mergelę. Garsūs 
Marijos paveikslai Aušros Vartuose, Šiluvoje, Žemaičių 
Kalvarijoje; iškilmingai švenčiamos Nekalč. Mergelės 
šventės, gražios gegužinės bei rožančiaus pamaldos, 
uoliai Jos garbei kalbami rožančiai, nešiojami škap- 
lieriai, išlaikomi šeštadieniais ir kitomis dienomis 
Pasninkai, pamaldžiai giedamos valandos bei kitos 
giesmės tiek bažnyčioje, tiek ir privatiniuose namuose, 
— vis tai šios ypatingos meilės ir pagarbos regimi 
ženklai. Ne be pagrindo Lietuvos šalis vadinama Mari- 

jos šalimi: „Terra Lituana — terra Mariana: Lietuvos 
žemė — Marijos žemė!“ nekartą pareiškia Pijus XI. 
Mūsų tautos skaudi istorija ir kiekvieno asmeninis 
patyrimas rodo, kad Marija mūsų neapleido. Neapleis 
Ji mūsų ir ateity. Tačiau su viena sąlyga: jeigu mes ir 
ateity pasiliksime Jos ištikimi sūnūs ir dukterys! 
Visų Šventųjų Karaliene, melskis už mus! 

ŠVENTĄ VARDĄ ŠVENTAI TARK* 


„Tebūna Viešpaties vardas šlovinamas, 
nuo dabar ir per amžius. 

Nuo saulėtekių iki saulėleidžių Viešpaties 
vardas girtinas“ (Ps. 112, 2—3). 


Vardas yra paties daikto regimas ženklas, simbolis. 
Tarp daikto ir jojo regimo ženklo atsiranda nenu- 
traukiamas, gilus ryšys. Kas gerbia kurio žmogaus 
fotografiją, gerbia patį vaizduojamą asmenį. Kas pa- 
gerbia bet kurios tautos ar valstybės vėliavą, tas gerbia 
pačią tautą ar valstybę. Priešingai, kas visa tai niekina, 
tas įžeidžia pačius asmenis, kuriuos tie regimi ženklai 
vaizduoja. Štai kodėl pagarba teikiama Dievo vardui, 
tuo pačiu, teikiama pačiam Dievui. Priešingai, Dievo 
vardo išniekinimas yra paties Dievo išniekinimas. Todėl 
mūsų pareiga yra gerbti šventą Dievo vardą. Tardami 
su pagarba Jojo vardą, mes pakylame mintimi prie 
paties Dievo, pripažįstame Jį esant aukščiausiu Vieš- 
pačiu, pareiškiame Jam aukščiausios pagarbos, dėkin- 
gumo, nuolankumo jausmus. Toks yra tikras Dievo 
vardo pagerbimas. Tokio pagerbimo reikalauja iš mūsų 
antras Dievo įsakymas. Pareiga gerbti Dievo vardą 
liepia mums laikyti pagarboj ir visų šventų asmenų 
arba šventų daiktų vardus, nes, jų negerbdami, mes 
netiesiog atsisakome pagerbti ir paties Dievo vardą. 
Ypatingai brangūs mums turi būti Jėzaus, Marijos ir 
šv. Juozapo vardai. Todėl turi išnykti iš katalikų gyve- 
nimo šventų vardų minėjimas be jokio reikalo, juokais 
arba net su pašaipa. Juk nevalkiojami su pašaipa 
motinos, tėvo arba kurio kito brangaus asmens vardai. 
Juo labiau turime saugotis taip daryti su Dievo vardu. 
Su šventu daiktu turi būti šventai elgiamasi. Šventas 
vardas turi būti šventai tariamas! „Neminėk nuolat 

* „Neimsi Viešpaties, tavo Dievo, vardo dovanai“ (Iš. 20, 12 
Dievui, mūsų aukščiausiajam Viešpačiui, priklauso aukščiausia 
Pagarba. Antras Dievo isakymas nori dar labiau pabrėžti Dievo 
Pagarbinimo reikalą. Šiam tikslui jis įpareigoja mus gerbti 
Dievo vardą ir vengti Jo niekinimo. Mes gerbiame Dievo var- 
dą kai su pagarba Jo šaukiamės, o ypač kai su pagarba Ji 
Minime maldoje; taip pat kai iškilmingai Jį ištariame, dary- 
dami priesaiką arba įžadus. Priešingai, Dievo vardas yra nie- 
kinamas, kai jis yra valkiojamas be jokios pagarbos, kai var- 
tojamas keiksmuose, piktžodžiavimuose, taip pat kai nesilai- 
koma padarytos priesaikos, arba padaryto įžado, arba kai 


Ūrįstama net kreivai prisiekti. Tad iš eilės tenka visus šiuos 
klausimus plačiau panagrinėti. 
5 49 


savo burna Dievo vardo ir nemaišyk į savo šneką 
šveitųjų vardų, nes kitaip nebūsi laisvas nuo kaltės“ 
(Sir. 23, 10). „Viešpats nelaikys nekaltu to, kurs ims 
Viešpaties, savo Dievo, vardą veltui“ (Iš. 20, 7). 

Tačiau pareiga saugotis veltui imti Dievo vardą 
neturi pastūmėti mūsų į kitą kraštutinumą: visai atsi- 
sakyti minėti Dievo vardą. Ligšiol pamaldūs tėveliai 
susitikę sveikindavosi vienas kitą gražiu krikščionišku 
pasveikinimu: „Garbė Jėzui Kristui.“ Šiandien šis 
gražus paprotys yra dažnai pamirštamas; bandoma jį 
pakeisti šiais nublukusiais posakiais: „Sveikas! Labas 
rytas! Labas vakaras!“ Tačiau nėra jokio reikalo atsi- 
sakyti nuo gražaus krikščioniško papročio. Krikščioniš- 
kai besisveikindami, mes išpildome psalmininko pa- 
geidavimą, kad Viešpaties vardas būtų visur šlovina- 
mas. Nebijokime drąsiai išpažinti savo tikėjimą! 

Dar didesnio papeikimo yra verti tie, kurie drįsta 
vartoti Dievo ar šventųjų vardus supykę, bardamiesi, 
keikdami. Tai gali būti gana didelis Dievo įžeidimas. 

Tačiau pikčiausias dalykas yra, kai drįstama Dievui 
piktžodžiauti, burnoti, arba iš Jo tyčiotis, svaidant Jam 
tiesiog įžeidžiančius posakius. Šios rūšies posakiai bus, 
pav., kai drįstama tvirtinti, kad Dievas nieko nenusi- 
mano pasaulio valdyme, kad tas ar kitas žmogus būtų 
galėjęs sukurti gėresnę tvarką, kad Dievas yra bejėgis 
arba, kad yra per žiaurus. Šitokie piktžodžiavimai yra 
pasibiaurėtinos nedorybės. Jos yra nekartą jau šiame 
gyvenime skaudžiai baudžiamos. Prieš 1908 m. Kalėdas | 
vienas Messinos laisvamanių laikraštvalaikis baigė savo 
pilną pasityčiojimų iš Kūdikėlio Jėzaus straipsnį šitokiu | 
piktžodžiavimu: „Jei tu būtum tikras Dievas, tai šitų 
eilučių man nedovanotumei, o nubaustumei mane bent 
žemės drebėjimu.“ Tų pačių metų gruodžio 27 dieną 
baisus žemės drebėjimas pavertė griuvėsiais Messinos 
miestą su 200.000 gyventojų! 1913 m. milžinas garlaivis 
„Titanikas“, išplaukdamas pirmą kartą į jūros kelionę, 
pasipuošė pilnu puikybės parašu: „Šito laivo nė Dievas 
negalės nuskandinti“ Tačiau po kelių dienų baisus 
ledo kalnas kaip skiedrą perskėlė laivą perpus, paskan- 
dindamas šėlstančios jūros vilnyse milžiną „Titaniką“, 
o su. juo sykiu 1635 keleivius. Taip Dievas moka pa- 
klupdyti ant kelių perdaug išpuikėjusį savo sutvėrimą! 

MELSKIMĖS BROLIAI 


„Reikia visuomet melstis ir nepailsti“ 
(Luk. 18, 1). 


Malda, trumpai tariant, yra ne kas kita, kaip pa- 
maldus minties ir širdies pakėlimas prie Dievo. Trumpi 
žodžiai, bet daug turinio. Maldoje su visu aiškumu 
pasireiškia dvasinė žmogaus prigimtis. Sutraukiusi 
medžiagos ir laiko varžtus, ji galingais sparnais pakyla 
į grynai dvasinį pasaulį. Malda — radio bangos, kurio- 
mis žmogus susisiekia su pačiu Dievu, su išrinktaisiais 
danguje, su kenčiančiomis sielomis skaistykloje, su 
gyvenančiais ir kovojančiais šioje žemėje. Malda — 
žmogaus sielos audiencija pas Dievą. Dievo mintys 
pasidaro žmogaus mintys, Dievo planai — žmogaus 
planai. Malda — neišsemiamas dvasinių jėgų šaltinis, 
dvasinio turto perlaidos žmogaus sielai. Malda — 
ginklas, kuris padeda žmogui nugalėti visus priešus ir 
praskinti kelią į amžiną gyvenimą. Štai kodėl visos 
pasakos apie maldos netinkamumą ar žalingumą žmogui 
yra iš piršto išlaužtos. Malda nėra žmogaus asmenybės 
pažeminimas, bet yra jos išaukštinimas; nėra žmogaus 
sielos nuskurdinimas, bet jos praturtinimas. 

Taigi malda yra gražus ir kilnus dalykas. Tačiau jos 
nemažiau reikia ir pačiam žmogui. Žmogus yra Dievo 
sutvertas, o sutvėrimo pagrindinė ir pirmutinė pareiga 
yra garbinti savo Sutvėrėją. Malda yra tinkamiausia 
priemonė Dievui pagarbinti. 

Visa, ką žmogus turi, jis yra gavęs iš Dievo. Dievas 
yra jo didžiausias geradaris. Už gautas geradarybes 
reikia padėkoti. Malda yra tinkamiausia priemonė 
padėkoti Dievui už gautas geradarybes. 

Žmogus — nuodėmingas sutvėrimas. Daug sykių jis 
įžeidžia savo aukščiausią Viešpatį ir Valdovą. Reikia Jį 
atsiprašyti, reikia atlyginti Jo teisingumui už padary- 
tus nusižengimus. Malda yra tinkamiausia priemonė 
Permaldauti už savo ir kitų nuodėmes. 

Žmogus daug ko yra reikalingas. Trūkstamus dalykus 
jis turi išprašyti sau iš Dievo. Ypač turi karštai prašyti 
malonės ištesėti gerame iki paskutinės savo gyvenimo 
valandos. Malda yra tinkamiausia priemonė Dievo ma- 
lonei išprašyti. Tokiu būdu maldos reikalingumas yra 
labai didelis: jos mums tiek pat reikia, kaipir pačios Dievo 
malonės. Kas oras plaučiams, kas sparnai paukščiams, 
kas vanduo žuviai, tas yra žmogui malda! Be maldos 
turėtų greit sunykti ir išsekti visas dvasinis Žmogaus 
gyvenimas. Štai kodėl Išganytojas taip karštai ragina 
apaštalus melstis: „Budėkite ir melskitės, kad neįpul- 
tumėte į pagundą. Dvasia, tiesa, stipri, bet kūnas 
silpnas“ (Mat. 26, 41). Tą patį daro apaštalas Paulius 
tikinčiųjų atžvilgiu: „Būkite ištvermingi maldoje“ 
(Rom. 12, 12). 

Priekaištas, kad Dievas geriau žino mūsų reikalus, 
negu mes patys, jokiu būdu negali sugriauti maldos 
reikalingumo. Dievas, be abejo, viską žino kuo pui- 
kiausiai. Bet Dievas nori, kad ir žmogus pažintų, o 
pažinęs išpažintų savo silpnumą. Dievas nori, kad 
žmogus ieškotų stiprybės ten, kur jos galima rasti. Taip 
pat nesugriauna maldos reikalingumo ir antras prie- 
kaištas, būtent, kad Dievo sprendimai jau yra padaryti 
nuo amžių ir kad tokiu būdu jie negalį būt keičiami. 
Visai teisinga, kad Dievo sprendimai yra padaryti nuo 
amžių ir kad tie sprendimai negali būti keičiami. 
Tačiau maldoje mes neprašome, kad Dievas pakeistų 
savo sprendimus, o tik prašome, kad Dievas teiktųsi 
duoti tai, ką Jis yra nusprendęs duoti dėl mūsų maldų. 
Iš viso to, kas buvo ligi šios pasakyta, plaukia lengvai 
suprantama išvada: mes turime daug melstis, mes 
turime uoliai išnaudoti maldos lobyną. 

Žiūrint galių, kurias žmogus panaudoja besimels- | 
damas, malda gali būti vidinė ir išorinė. Vidinėje 
maldoje žmogus pakyla prie Dievo grynai vidiniais ' 
veiksmais. Šios maldos esama įvairių atspalvių arba 
rūšių. Viena tokių rūšių yra, pav., mąstymas. Mąstymui 
pasirenkama koks nors įvykis iš Išganytojo gyvenimo 
arba šiaip kokia nors tikėjimo tiesa. Atmintimi stengia- 
masi prisiminti visas svarbesnes šio įvykio aplinkybes. 
Protas ieško priežasčių, kodėl taip, o ne kitaip yra 
įvykę, ir kokios plaukia iš to praktiškos išvados. Valia 

daro pasiryžimą priimti šias išvadas, sužadindama 
sykiu tinkamus jausmus. Taigi mąstyme dalyvauja 
visos žmogaus dvasinės jėgos. Todėl mąstymas jau nėra 
tokia visai lengva malda. Lengvesnis maldos būdas yra 
kontempliacija. Joje žmogus, kiek galima gyviau ir 
vaizdžiau, stengiasi prisiminti sau kokį nors svarbesnį 
įvykį, pav., Kristaus gimimą, Kristaus kančią, Jojo 
mirtį arba Jojo prisikėlimą. Sykiu žmogus leidžia pa- 
tiems vaizdams kalbėti į Jojo širdį ir žadinti atitin- 
kamus jausmus. Šis maldos būdas labai atgaivina sielą 
ir uždega širdį. Tik jis reikalauja daugiau žinių ir 
didesnio įpratimo melstis. Taip pat labai paprastas, bet 
kartu ir labai vaisingas būdas melstis yra imti kokią 
nors žinomą maldelę ir sustoti ties kiekvienu jos žodžiu 
tiek laiko, kiek siela gali semti iš to žodžio ar viso 
sakinio dvasinės naudos. Šitokiai maldai labai tinka 
tokios turiningos maldelės, kaip pav., „Tėve mūsų“, 
„Sveika Marija“, „Tavo apgynimo šaukiamės“ ir t. t. 
Šituo būdu žmogus gali gražiai melstis, neturėdamas 
net jokios maldaknygės. 

Išorinėje arba lūpų maldoje žmogus stengiasi atskai- 
tyti kitų žmonių sukurtas maldas ir tuo būdu sužadinti 
savyje atitinkamus nusiteikimus, jausmus ir pasiryži- 
mus. Gražiausia lūpų malda yra ta, kurios mus išmokė 
pats Išganytojas: „Tėve mūsų.“ Joje yra labai daug 
turinio ir pakilumo. 

Po jos eina malda, sudaryta iš Arkangelo Gabrielio 
pasveikinimo ir Bažnyčios prašymo, kurią mes vadi- 
name „Sveika Marija“. Labai graži ir turininga malda 
yra švento Rožančiaus malda. Tik gaila, kad mūsų 
žmonės jos privengia, laikydami ją perdaug senoviška. 
Tai yra didelė klaida. Rožančiaus malda savo kilme, 
tiesa, yra senoviška, bet savo turiniu yra labai naujo- 
viška ir moderniška. Nereikia tad leisti netikėliams 
išmušti save iš tikro kelio! Labai gražios ir turiningos 
maldos yra tos, kurias vartoja Bažnyčia savo pamal- 
dose. Todėl juo daugiau tokių maldų, juo geresnė yra 
maldaknygė. Lūpų malda yra geras ir naudingas daly- 
kas, ypač pradedantiems dvasinį gyvenimą. Jos mes 
esame reikalingi, kai norime bendrai melstis arba kai 
norime gauti atlaidus, kuriems gauti Bažnyčia daž- 
Niausiai reikalauja lūpų maldos. Tačiau lūpų malda 

turi ir tam tikrų trūkumų. Dažnas kartojimas tų pačių 
žodžių išmoko žmogų kalbėti tuos žodžius be gilesnės 
minties ir be pakėlimo savo širdies prie Dievo. Žmogus 
įpranta gyventi svetimomis mintimis ir svetimais jaus- 
mais. Jo siela neišmoksta savais sparnais kilti prie 
Dievo. Be abejo, tokia malda pasidaro šalta ir ne- 
vaisinga. Todėl šito pavojaus reikia saugotis. Niekuomet 
nevalia užmiršti, kad kalbamoji iš maldaknygės malda 
yra tik priemonė, kuri turi padėti sielai kilti prie Dievo. 
Jeigu kada nors ši priemonė pradeda sielai trukdyti, 
tada reikia padėti maldaknygę į šalį ir leisti sielai 
laisvai skristi prie Dievo. 

Žiūrint besimeldžiančio asmens, malda gali būti vieša 
ir privatinė. Vieša malda, griežta žodžio prasme, bus 
"ta malda, kurią kalba pati Bažnyčia per savo ypatingus 
atstovus visų tikinčiųjų vardu. Tokios viešos maldos 
yra, pav., bažnytinės pamaldos. Platesne prasme viešos 
maldos bus taip pat ir tos maldos, kurias kalba ne 
atskiri asmenys, bet didesnės ar mažesnės draugijos 
arba bendruomenės, pav., šeimynos, parapijos, organi- 
zacijos, atskiros diecezijos. Visos kitos maldos bus 
privatinės maldos. Reikia pripažinti, kad mūsų tautie- 
čiai mėgsta viešas maldas. Gerose šeimynose dar iki 
šiolei yra išsilikęs gražus paprotys bendrai pasimelsti 
prieš valgant ir pavalgius, bendrai sukalbėti rytmetines 
ir vakarines maldeles, atgiedoti sekmadienio rytą Mari- 
jos valandas, bendrai atkalbėti rožančių, sukalbėti rei- 
kalui pritaikintą litaniją ar kurią kitą maldą, o ypač 
bendrai sugiedoti didesnių švenčių proga įvairias šven- 
tas giesmes. Tai yra labai gražus paprotys, kurio kitos 
tautos mums pavydi. Todėl nėra reikalo jį niekinti 
arba ir visai nuo jo atsisakyti. Priešingai, šį gražų pa- 
protį reikia dar labiau stiprinti ir tobulinti. Jis yr: 
labai gera priemonė tikėjimo dvasiai palaikyti. Ir Iš 
ganytojas yra pasakęs: „Kame du ar trys susirinki 
mano vardu, ten aš esu jų tarpe“. (Mat. 18, 20). 

Visos čia išvardintos maldos yra įprastinės maldo 
Jose žmogus pats stengiasi, Dievo malonės padedama 
kilti aukštyn. Be šių įprastinių maldų pasitaiko d 
neįprastinės arba mistinės. Neįprastinėse maldose veiki 
ne žmogus, bet pats Dievas. Jis apgaubia žmogų ypa: 
tinga šviesa, Jis suteikia ypatingus džiaugsmus ir ja 

mus. Žmogus pasijunta lyg atitrauktas nuo žemės. 
Todėl ir visa tokia malda nekartą vadinasi pagavimu, 
ekstaze. Reikia pabrėžti, kad šios rūšies malda yra 
grynai Dievo dovana. Dievas ją duoda tik ypatingu 
būdu išrinktosioms sieloms. Štai kodėl nedera žmogui 
pačiam veržtis į šios rūšies maldos aukštybės. Kas, 
nepaisant to, dristų tai daryti, tas greit įkristų į ap- 
gaulingus ir klaidingus dvasinio gyvenimo šunkelius, 


kurie galėtų suardyti ne vien tik jo sielos ramybę, bet 
ir jo kūno sveikatą. 


ŠIRDIS AUKŠTYN 


„Dievas priešinasi puikiems, nuolankiems | 
gi jis duoda savo malones“ (1. Jo. 4, 6). | 


Reikia daug melstis, bet dar daugiau reikia gerai 
melstis. Tik gera malda tinka Dievui pagarbinti ir 
sielai praturtinti. Kokios tad geros maldos savybės? 
Ką reikia daryti, kad mūsų malda būtų gera? — Šiam 
tikslui, visų pirma, reikia geros intencijos ir pakan- 
kamo susitelkimo. Kiekvienas, kuris rengiasi melstis, 
visų pirma, turi turėti intenciją melstis, o ne ką kita 
daryti. Todėl nebūtų jokios maldos, jeigu kas nors, 
gavęs naują maldaknygę, iš smalsumo ją pavartytų, 
pasižiūrėtų paveiksliukų, arba net sukalbėtų tą ar kitą 
maldelę, besidžiaugdamas gražia kalba ir skambiu 
stiliumi. Be geros intencijos dar reikia ir susitelkimo. 
Prieš maldą reikia užmiršti pašalines mintis ir nusi- 
gręžti nuo trukdančių darbų, kad būtų galima bent 
gerai ištarti maldos žodžius. Tai yra žemiausias susitel- 
kimo laipsnis. Kas net to nepadaro, to malda nėra 
malda. Bet ties šiuo žemiausiu laipsniu nedera sustoti. 
Reikia pasistengti, kiek galima, geriau suprasti kalbamų 
žodžių ir tariamų sakinių prasmę ir leisti religinėms 
mintims atgaivinti ir pakelti mūsų sielą aukštyn. Juk 
tikroji malda ir yra ne kas kita, kaip minties ir širdies 
pakilimas prie Dievo. O šiam pakilimui labai trukdo 
pašalinės mintys ir įvairūs nereikalingi darbai. Todėl 
jų reikia vengti. Malda be susitelkimo nėra Dievo pa- 
garbinimas, bet greičiau Dievo įžeidimas. Dėl šitokios 
maldos nusiskundžia Išganytojas: „Šita tauta gerbia 
mane lūpomis, bet jos širdis toli nuo manęs“ (Mat. 51, 
18). Aišku, žmogus nėra atsakingas už tuos išsiblašky- 
mus, kurie kyla be jo kaltės. Šitokie išsiblaškymai iš- 
moko žmogų nuolankumo ir paragina jį dar karščiau 
prašyti Dievo pagalbos. Taip pat žmogus nėra atsakin- 
gas už išsiblaškymus, kada jis meldžiasi, bedirbdamas 
savo pašaukimo darbą. Pats faktas, kad žmogus darbo 
metu neleidžia mintims kažin kur paklysti, bet pa- 

kreipia jas prie Dievo, jau yra brangus ir nuopelningas 
veiksmas Dievo akyse. į 

Antroji geros maldos savybė yra nuolankumas. Mat, 
maldoje žmogus kalbasi ne su lygiu sau asmeniu, bet 
su savo Kūrėju. Maldoje kalbasi valdinys su savo 
aukščiausiu Viešpačiu, nusidėjėlis su įžeistojo Dievo 
Didybe. Todėl ir žmogaus sieloj turi viešpatauti ne 
puikybės, bet nuolankumo dvasia. Puikybės biaurumą 
ir nuolankumo reikalingumą pats Išganytojas pavaiz- 
davo mums gražiame savo prilyginime apie muitininką 
ir pariziejų: „Pariziejus stovėdamas taip sau pats mel- 
dėsi: Dėkoju tau, Dieve, kad aš ne toks, kaip kiti 
žmonės: plėšikai, neteisūs, svetimoteriai, taip pat ir 
kaip šitas muitininkas. Aš pasninkauju du kartų sa- 
vaitėje, duodu dešimtinę viso to, ką turiu. Muitininkas, 
atstu stovėdamas, nedrįso nė akių pakelti į dangų, tik 
mušėsi į krūtinę ir sakė: Dieve, būk gailestingas man 
nusidėjėliui. Sakau jums: Šitas nuėjo į savo namus 
nuteisintas, anas ne. Nes kiekvienas, kuris save aukš- 
tina, bus pažemintas, o kas save žemina, bus pa- 
aukštintas“ (Luk. 18, 11—14). 

Kartu su nuolankumu turi eiti pasitikėjimas, kad 
Dievas išklausys mūsų maldos. Juk Dievas yra ne vien 
tik mūsų Valdovas ir Viešpats, bet taip pat ir geriausias 
Tėvas. Ar gali tad Tėvas neklausyti Jo pagalbos šau- 
kiančio vaiko? Pasitikėjimui sustiprinti Išganytojas 
palieka mums labai brangius žodžius: „Ir visa, ko tik 
prašysite maldoje tikėdami, gausite“ (Mat.21,22). Tam 
pačiam pasitikėjimui sustiprinti Išganytojas padaro 
net ypatingą stebuklą. Moteriškė, 12 metų sirgusi 
kraujo plūdimu, kūdikiškai kalbėjo savo širdyje: „Jei 
aš prisiliesiu siūlės tik Jo drabužio, pagysiu“. Vargais 
negalais prasiveržusi pro minią, ji prisilietė Jo dra- 
bužio. „Ir tą pačią valandą moteriškė pasveiko“ (Mat. 
9, 20—22). 

Kartu su pasitikėjimu turi eiti ir pasiryžimas ne- 
Paliauti melstis, nors Dievas ir ne tuoj mūsų išklausytų. 
Juk ne Dievas turi prisitaikinti prie mūsų, bet mes 
Brie Jo. Ne iš karto mūsų išklausydamas, Dievas nori, 
kad mes gyviau pajustumėm savo silpnumą, o tuo pačiu 
Sustiprintumėm tikėjimą ir pasitikėjimą Jojo tėviška 
Eloba. Negavus iš karto to, kas buvo prašoma, nereikia 

nuleisti rankų, bet stengtis dar karščiau prašyti. Reikia 
išmokti taip prašyti, kaip kad prašė moteriškė kana- 
nietė, maldaudama: „Viešpatie, padėk man!... Mano 
duktė skaudžiai velnio kankinama“ (Mat. 15, 22— 25), 
arba kaip kad maldavo aklas elgeta prie Jericho, šauk- 
damas: „Jėzau, Dovydo Sūnau, pasigailėk manęs“ 
(Mork. 10,47). Jų maldavimai buvo išklausyti. Bus iš- 
klausyti ir mūsų, jeigu tik mes mokėsim taip patvariai 
melstis, kaip jie meldėsi. „Nes kiekvienas, kurs prašo, 
gauna; kas ieško, randa; ir beldžiančiam atidaroma“ 
(Luk. 11, 10). 

Taip pat yra labai svarbus dalykas išlaikyti maldoje 
visišką pasidavimą Dievo valiai. Mat, mes savo silpnu 
protu negalime numatyti visų aplinkybių ir negalime 
tiksliai atspėti, ar prašomas dalykas bus mums nau- 
dingas ar ne. Kūdikis su išskėstomis rankomis puola 
prie ugnies; ji jam atrodo tokia graži, tokia viliojanti. 
O tačiau vargas būtų, jeigu motina išklausytų savo 
kūdikio prašymo ir leistų jam nudeginti rankutes. Būtų 
dar didesnis vargas, jeigu dangiškasis Tėvas išklausytų 
mūsų neapgalvotų maldavimų ir suteiktų mums apsčiai 
tokių dalykų, kurie taip vilioja mūsų akį ir širdį, bet 
kurie yra tokie pavojingi mūsų sielai! Daug kam būtų 
buvę kur kas sveikiau pasilikus visą savo gyvenimą 
beturčiu ligoniu, visų paniekintam ir apleistam, nes di- 
deli turtai, žydinti sveikata, garbė ne vieną pastūmėjo 
į nuodėmės kelią, o tuo pačiu į savo sielos pražūtį. Štai 
kodėl be jokių sąlygų mes galime prašyti tik tokių 
dalykų, kurie mūsų išganymui yra būtinai reikalingi, 
būtent: Dievo malonės ir Jojo meilės. Dėl visų kitų 
dalykų dera pridėti sąlygą: „Viešpatie, Tu geriau žinai, 
kas man naudinga ir išganinga. Todėl teesie visuomet 
Tavo valia!“ Ne kitaip meldėsi ir Išganytojas: „Tėve, 
jei nori atimk šitą taurę nuo manęs. Tačiau tebūna 
ne mano, bet tavo valia“ (Luk. 22, 42). 

Galop, mes turime melstis mūsų Išganytojo, Jėzaus 
Kristaus vardu. Jis yra pagrindinis Tarpininkas tarp 
mūsų ir Dievo. Jis pelnė mums visas malones. Per Jį 
šios malonės plaukia iš dangaus aukštybių į mūsų 
sielas. „Iš tikrųjų, iš tikrųjų, sakau jums: ko tik prašy- 
site Tėvą mano vardu, Jis jums duos“ (Jo. 16, 23). Tokia 
malda yra be galo galinga. Ji, anot žmonių, pramuša 

debesis. Istorija ir kasdieninis žmogaus patyrimas gali 
aiškiai paliudyti jos vaisingumą ir sėkmingumą. 

Kada melstis? — Kai kuriems asmenims Bažnyčia 
griežtai nustato dienas ir valandas ir net maldas, kokias 
jie turi kalbėti. Tokie asmenys, be abejo, turi klausyti 
šitokio Bažnyčios įsakymo. Šiaip tikintiesiems nėra 
nustatyta ypatingų valandų maldai, išskyrus šventų 
Mišių klausymą, apie kurias bus kalba vėliau. Tačiau, 
turėdama galvoje Išganytojo žodžius: „Reikia visuomet 
melstis ir nepailsti“, Bažnyčia ragina mus, kiek galima, 
dažniau melstis. Ji pageidauja, kad kiekvienas svar- 
besnis darbas būtų pradedamas ir baigiamas malda. 
Įvairiems gyvenimo įvykiams Ji yra numačiusi ir 
nustačiusi labai gražias liturgines maldas. Kas gali, 
turėtų jomis pasinaudoti. Kas to padaryti negali, tam 
pakanka įprastinių, kasdieninių maldų, vadinamųjų 
kasdieninių poterių. Labai naudingas dalykas yra pra- 
mokti dažnai sužadinti maldingus atodūsius ir sukal- 
bėti trumpas atlaidų maldeles, pav.: „Dieviškoji Jėzaus 
Širdie, per Nekalčiausiąją Marijos Širdį Tau aukoju 
visas šios dienos maldas, darbus ir kentėjimus!“ „Skais- 
čiausioji ir Nekalčiausioji Mergele, padėk man išlai- 
kyti savo sielą ir širdį skaisčią ir nekaltą!“ „Angele 
Sarge, teikis mane Tau Dievo pavestą šiandieną sau- 
goti, valdyti ir išlaikyti.“ „Laimink, Dieve, mus ir šias 
gėrybes, kurias Tu iš savo gerumo mums suteikei!“ 
„Jėzau, Marija, Šventasai Juozapai, į Jūsų rankas ati- 
duodu savo sielą ir kūną!“ „Jėzau, Tau gyvenu, Tau 
dirbu, Tau kenčiu, Tau mirštu!“ Apskritai, kiekvienas 
"turėtų parodyti šioje srityje daugiau sumanumo, kūry- 
binės minties. Nedera kiekviena mažiausia proga grieb- 
lis maldaknygės. Reikia išmokti laisvai kalbėti su 
„ Dievu. Juo malda daugiau pritaikinta atskiro žmogaus 
reikalams, juo yra ji geresnė. Reikia iš mažens pratintis 
žiūrėti į maldą ne kaip į slėgiančią naštą, bet kaip į 
dvasios puotą, į sielos pokylį. 

Kur melstis? — Geriausiai, be abejo, melstis yra 
bažnyčioje. Juk bažnyčia ir yra tam skirta, yra maldos 
Namai. Taip pat gera melstis ramesnėje namų kertelėje. 
Tačiau, griežtai imant, melstis galima visur ir visuomet, 
nes Dievas yra visur. — „Jame mes gyvename, judame 
lr esame“ (Ap.D.17,27). Maldai taip pat tinka kiek- 

viena kūno padėtis. Tik svarbu, kad ji nekliudytų 
susitelkti. Todėl galima melstis net dirbant. Taip elgėsi 
daugelis šventųjų. Gražus yra šv. Zitos posakis: „Tegul 
jūsų rankos bus prie darbo, širdis prie Dievo.“ Taip 
dirbant, bus sudvasintas, kad ir paprasčiausias darbas 
ir bus išpildytas Apaštalo pageidavimas: „Ar valgote, 
ar geriate, ar ką kitą darote, visa darykite Dievo garbei“ 
(1 Kor. 10, 31). 

KAS DIEVUI ŠVENTAI PAŽADĖTA, 
TURI BŪTI ŠVENTAI IŠTESĖTA 


„Darykite įžadus ir atsiteisėkite Viešpa- 
čiui, savo Dievui“ (Ps. 76, 12). 

„Jei Dievas bus su manim, ir mane sergės kelyje, 
kuriuo aš einu, ir man duos duonos valgyti ir rūbų 
apsivilkti, ir aš laimingai sugrįšiu į mano Tėvo namus, 
tai Viešpats bus man Dievas, ir šitas akmuo, kurį 
pastačiau paminklu, vadinsis Dievo namais; ir iš viso, 
ką man duosi, aš tau atnašausiu dešimtinę“ (Prad. 28, 20). 
Taip kalbėjo grįžtąs į savo tėvo namus Izraėlio patri- 
jarkas Jokūbas. Žadėdamas Dievui tai, ko daryti nebuvo 
įpareigotas, jis padarė įžadą. Tokiu būdu įžadas 
yra sąmoningas ir iš laisvos valios Die- 
vui padarytas pasižadėjimas atlikti 
kokį nors gerą darbą, tiksliau tariant, padaryti 
geresnį darbą, negu kad yra jam priešingas darbas. 

Kad būtų įžadas, visų pirma, reikia, kad pasižadė- 
jimas būtų padarytas pačiam Dievui. Antra, reikia, kad 
pažadėtas darbas būtų geras. Šis darbas, apskritai, 
neturi būti jau Dievo įsakytas. Tačiau dėl rimtesnių 
priežasčių galima daryti įžadus ir iš griežtai įsakytų 
darbų. Taip pat reikia, kad pažadėtas darbas nesutruk- 
dytų atlikti pareigos arba šiaip kilnesnių darbų. Pav., 
Motina negali daryti įžado kasdien klausyti šventų 
Mišių, jeigu ji turi namuose auginti ir auklėti mažą 
kūdikį. Taip pat jaunuolis, jausdamas pašaukimą į 
kunigus, negali daryti įžado vesti, nes vedybos sutrukdo 
atlikti daug gražesnį ir kilnesnį sielų išganymo darbą. 
Savaime suprantama, kad Dievui pažadėti galima tik 
tokį darbą, kuris yra žmogui galimas. Galop, pasižadė- 
jimas turi būti daromas su noru save įpareigoti ta 
Prasme, kad, jeigu pažadėtas darbas nebus išpildytas, 
tai bus nuodėmė. Kas tokio įpareigojimo nenori prisi- 
imti, to įžadas nėra įžadas, bet tik paprastas pasiryžimas. 

Įžadas yra savyje gražus ir kilnus dalykas. Jojo kil- 
numas yra tas, kad jis duoda progos žmogui padaryti 

Dievui auką ir parodyti Jam savo gerą valią. Įžadas 
yra ne vien tik kilnus dalykas: jis yra kartu ir nau“ 
dingas. Jis sustiprina gerame silpną ir į blogą palin- 
kusią žmogaus valią. Be to, kas Dievui daro auką, tam 
ir Dievas yra duosnesnis. Darąs įžadą gali visuomet 
tikėtis didesnės paramos iš Dievo. Pats Dievas, kvies- 
damas psalmininkų lūpomis daryti įžadus, parodo, kad 
įžadas yra Jam malonus dalykas. Taip pat ir Bažnyčia, 
Dievo valios aiškintoja, ne tik nesmerkia įžadų, bet 
karštai ragina juos daryti. Darė įžadus apaštalai (Ap. 
D. 18, 18; 21, 23), darė juos atsiskyrėliai tyruose, darė 
ir daro įvairūs vienuoliai ar vienuolės, darė ir daro net 
labai žymūs pasaulininkai. Bažnyčia niekuomet nebūtų 
leidusi jų daryti, jeigu įžadai nebūtų savyje geras ir 
Dievui patinkąs dalykas. Todėl kiekvienas, kuris drįsta 
žeminti ir niekinti įžadus, tuo pačiu priešinasi Dievo ir 
Bažnyčios valiai. Priekaištas, kad kas neišpildo įžado 
padaro naują nuodėmę, kurios nebūtų padaręs, jeigu 
nebūtų buvę padaryto įžado, yra taikytinas ne įžadui 
kaip tokiam, bet žmogaus neapdairumui arba jo valios 
silpnumui. Žmogus, prieš darydamas įžadą, turėjo 
geriau apsvarstyti dalyką, o padaręs įžadą, uoliau 
bendradarbiauti su Dievo teikiama malone. Tuomet 
ištesėjimas būtų buvęs patikrintas. Istorija ir kasdieni- 
nis patyrimas aiškiai rodo, kad kur kas yra daugiau 
žmonių, kurie, padarę įžadą, ištesi, negu tų, kurie jį 
sulaužo. Vienuoliški įžadai yra davę dangui tūkstančius: 
šventųjų, Bažnyčiai tūkstančius pasiaukojusių apaštalų, 
ligoniams ir vargšams šimtus tūkstančių meilės didvyrių! 
Jeigu nebūtų buvę įžadų, tikriausiai tiek daug gero 
nebūtų buvę padaryta. Suprantama, kiekvienas įžadas 
yra rimtas dalykas. Todėl prieš darant, reikia rimta 
apsvarstyti visas aplinkybes ir paklausti savęs ar bus 
galima ištesėti. Priešingu atveju geriau visai nedaryt 
įžado. „Daug geriau nežadėti, negu padarius įžad 
neištesėti“ (Pamok. 5, 4). Dėl šios priežasties Bažnyči 
draudžia daryti įžadus nepasitarus su savo dvasi 
vadovu arba nuodėmklausiu. Mažamečiai, prieš dary 
dami įžadą, turi gauti tėvų ar globėjų sutikimą. Tai 
pat ir vedusieji turi gauti vienas kito sutikimą, jei 
įžadu yra liečiamos jųjų teisės. Kitaip tėvai arba an 
troji šalis galėtų įžadą suardyti, bent tuose dalyku 

kurie įeina į jų valdžią. Kas kartą įžadą yra padaręs, 
tas yra įpareigotas jį išpildyti. Jis turi jį išpildyti taip, 
kaip yra pasižadėjęs. To reikalauja Dievo garbė ir pa- 
ties žmogaus gerovė. „Padaręs Viešpačiui, savo Dievui, 
įžadą, nesivėlink išpildyti, nes Viešpats, tavo Dievas, 
to reikalaus“ (Pakart. 23, 11). Juo svarbesnis yra daly- 
kas, juo didesnė yra pareiga jį išpildyti ir, suprantama, 
didesnė yra nuodėmė, jeigu jo neišpildoma. Jeigu kar- 
tais išpildymui atsirastų rimtesnių kliūčių, tada reikia 
prašyti bažnytinės vyriausybės dispensos arba pakei- 
timo. Tačiau visiškas negalėjimas padaryto įžado ir be 
dispensos atleidžia žmogų nuo prisiimtos pareigos. Pav., 
kas nors padarė įžadą kasmet aplankyti stebuklingą 
Švenč. Mergelės Aušros Vartų paveikslą, bet kilęs 
karas padarė susisiekimą su Vilniumi negalimą. Todėl, 
kol užtruks šis negalimumas, tol ir šis žmogus bus 
laisvas nuo padaryto įžado išpildymo. 

TIESOS DIEVUI TIESOS ŽODIS 


„Prisieksite tiesoje, išmintyje ir teisy- 
bėje“ (Iz. 4, 2). 

Priesaika yrašaukimasisDievoliudy- 
toju. Visagalis ir visa žinąs Dievas turi paliudyti, 
kad tai, kas sakoma ar žadama yra šventa teisybė ir 
bus šventai išpildyta. Kad būtų priesaika, reikia, kad 
žmogus sąmoningai ir iš laisvos valios norėtų šauktis 
Dievo liudytoju ir, antra, kad šis šaukimasis būtų pa- | 
sakytas tokiais žodžiais, kurie priesaiką reiškia. Pav., | 
prisiekiu Visagaliu Viešpačiu, kad tai, ką sakau, yra 
šventa teisybė. Kur šaukimosi žodžiai jau neturi prie- 
saikos prasmės, ten nebus ir pačios priesaikos. 

Priesaika gali būti privatinė ir vieša arba iškilminga. 
Privatinė priesaika bus tokia priesaika, kurią daro at- 
skiras asmuo, vartodamas tokius žodžius, kurie jam 
atrodo geresni. Vieša arba iškilminga priesaika bus 
tada, kai ji daroma iškilmingoje vietoje, vartojant 
Bažnyčios nustatytą priesaikos tekstą, laikantis iškil- 
mingų ceremonijų, pav., iškėlus ranką aukštyn arba 
padėjus ją ant krūtinės, bučiuojant kryžių, Evangeliją 
ir kitus šventus daiktus. Tokią priesaiką daro, pav., 
aukšti valstybės vyrai ir liudininkai teisme. 

Priesaika savyje nėra blogas dalykas. Šaukimasis 
Dievo liudytoju nėra Dievo įžeidimas, bet Jojo pa- 
gerbimas. Darant priesaiką, viešai pripažįstama ir iš- 
pažįstama Dievo visagalybė, Jojo visa žinojimas, teisin- 
gumas ar šventumas. O tai nėra įžeidimas, bet pa- 
gerbimas. Be to, priesaika priverčia žmones prieš sakant 
rimčiau apgalvoti, o sakant griežčiau laikytis tiesos. 
Tuo pačiu sustiprėja tarpusavio žmonių pasitikėjimas, 
o tai yra labai svarbus dalykas visuomeniniame žmonių. 
gyvenime. Kad priesaika nėra savyje blogas dalykas, 
rodo ir tai, kad Dievas leidžia daryti priesaiką: „Bi- 
josies Viešpaties, savo Dievo, Jam vienam tarnausi ir 
Jo vardu prisieksi“ (Patarl. 6, 14). Taip pat ir Išgany- 
tojas beveik priesaikos žodžiais patvirtino, kad Jis yra 

Dievo Sūnus (Mat. 26, 64). Darė priesaiką ir apaštalai 
(Rom. 1; 2 Kor. 1, 23). Taip pat ir Bažnyčia ne tik 
nesmerkia priesaikos, bet dažnai jos net reikalauja, 
ypatingai savo teismuose. Aišku, Bažnyčia negalėtų 
reikalauti priesaikos, jeigu ji būtų blogas, nuodėmingas 
dalykas. Todėl visai pagrįsti yra šv. Irenėjaus žodžiai: 
„Kas priesaiką niekina, niekina Viešpatį Dievą, Kurio 
vardu prisiekiama ir Kurio liudijimo šaukiamasi.“ Tei- 
sybė, N. Įstatyme mes randame žodžius, kurie atrodo 
smerkia ir draudžia priesaiką: „Aš gi jums sakau, kad 
visai neprisiektumėte. Jūsų šneka tebūna: taip, taip; 
ne, ne; kas virš to eina, eina iš pikto“ (Mat. 5, 23). 
Tačiau šie žodžiai nenori pasmerkti priesaikos, kaip 
tokios, bet tik nori įspėti žmones, kad jie, darydami 
priesaiką, darytų rimtai ir laikytųsi tam tikrų sąlygų. 
O šias sąlygas yra nurodęs pats Dievas Jeremijo pra- 
našo lūpomis: „Prisieksi tiesoje, išmintyj ir teisybėj.“ 

Taigi, visų pirma, galima prisekti tik „tiesoje“. Tai 
reiškia, kad nevalia šauktis Dievo melagystei patvir- 
tinti. Taip pat nevalia daryti priesaikos, kada tikrai 
dalyko nežinoma, kada tik dalykas buvo girdėtas iš 
kitų asmenų. Suprantama, jeigu daroma pasižadėjimo 
priesaika, tai pats žadamas dalykas turi būti galimas, 
rimtas ir naudingas. Kitaip nebus priesaikos, o bus tik 
bereikalingas Dievo vardo vartojimas. 

Antra, priesaika turi būti daroma „išmintyje“. Tai 
reiškia, kad valia daryti priesaiką tik tada, kada yra 
rimta priežastis, didelis reikalas. Būtų įžeidimas, jeigu 
aukštas asmuo būtų šaukiamas įvairiems mažmožiams 
paliudyti. Dar didesnis yra įžeidimas, jeigu šiems maž- 
možiams paliudyti šaukiamasi net paties Dievo. 

Trečia, priesaika turi būti daroma „teisybėje“. Tai 
reiškia, kad pats dalykas turi būti geras, nenuodė- 
mMingas. Nebus jokios priesaikos, o bus didelis Dievo 
" įžeidimas, jeigu kas drįstų priesaikos žodžiais patvir- 
tinti ketinamą blogą darbą, sakysime, padegti kaimyną, 
Pavogti ar ką nors užmušti. 

Jeigu kas priesaika yra pasižadėjęs ką nors gero pa- 
daryti, tai yra įpareigotas savo žodį ištesėti. Jis yra 
lpareigotas tai padaryti ne vien tik iš ištikimumo ar 
teisingumo, bet taip pat ir iš pagarbos Dievui, kitaip 
Sakant, iš religijos dorybės. Juo svarbesnis buvo paža- 

dėtas daiktas, juo didesnė yra pareiga jį išpildyti ir, 
be abejo, bus didesnė nuodėmė, neišpildžius. Atsiradus 
rimtesnei kliūčiai, trukdančiai išpildyti pažadėtą dalyką, 
reikia prašyti bažnytinės vyriausybės dispensos arba 
pakeitimo. Valdininkų padaryta priesaika eiti savo pa- 
reigas pagal konstituciją ir įstatymus visuomet turi 
galvoje tik teisingus įstatymus ir teisingą konstituciją. 
Jeigu kartais įstatymai būtų neteisingi, pav., pareika- 
lautų vykdyti tai, kas yra Dievo draudžiama, tada pa- 
daryta priesaika negali versti jų pildyti. Mat, Dievas 
negali sau prieštarauti, negali reikalauti iš žmogaus to, 
ką jis kitoj vietoj yra griežtai uždraudęs. 


Jeigu kas išdrįstų šauktis Dievo vardo melagystei 
patvirtinti, tas padarytų kreivą priesaiką. Tai yra labai 
biaurus dalykas Dievo akyse, labai nuostolingas daly- 
kas artimui ir nuodėmingas pačiam darančiam kreivą 
priesaiką. Visų pirma, tai yra labai biaurus dalykas 
Dievo akyse. Darąs kreivą priesaiką nori panaudoti 
Dievo autoritetą žmonėms apgauti. Jis, jeigu ne Žo- 
džiais, tai bent darbais sako: „Dieve, aš noriu apgauti, 
bet manimi netiki. Padėk man pameluoti, Tau patikės.“ 
Savaime suprantama, kad toks pasielgimas turi labai 
įžeisti Visagalį Dievą. 

Antra, kreiva priesaika yra labai nuostolingas daly- 
kas artimui. Ji padaro jam ne kartą tokią skriaudą, 
kurią yra labai sunku, beveik negalima, pataisyti. Kaip 
pakeisti teismo sprendimą, jeigu jis jau yra įsiteisėjęs?! 
Be to, kreiva priesaika iš pagrindų griauna žmonių 
pasitikėjimą. Kuo gi galima pasitikėti, jeigu jau ne- 
galima pasitikėti žmogum, patvirtinančių savo žodžius 
priesaika?! Visuomet atmintini yra šv. Jono Auksa- 
burnio žodžiai: „Joks peilis nežeidžia taip giliai, joks 
kalavijas nežudo taip baisiai, kaip kreiva priesaika. 
Užsirašyk tai ant savo namų sienų ir širdyje!“ 


Galop, kreiva priesaika žudo patį ją darantį. Ji yra 
vienas didžiausių Dievo įžeidimų, viena didžiausių nuo- 
dėmių, už kurią Dievas ne kartą labai skaudžiai baudžia 
net šiame gyvenime. Taip pat ir Bažnyčia neduoda 
lengvai išrišimo iš tos nuodėmės. Todėl teišnyksta šis 
baisus dalykas, kiek galima, greičiau iš Lietuvos visuo- 
menės gyvenimo! Žmonės turi taip viens kitą gerbti ir 


66 


taip mylėti teisumą, kad galima būtų ir be priesaikos 
tikėti kiekvienu duotu žodžiu. 

Priesaikai yra giminingas prisiekdinmas, t. y., šauki- 
masis Dievo vardo, kad galima būtų greičiau palenkti 
ką nors padaryti arba nuo ko nors atsisakyti. Toks 
šaukimas, pav., vartojamas dar ir šiandien Bažnyčios 
egzorcizmuose. Jis yra leistinas tomis pat sąlygomis 
kaip ir pati priesaika. 

SEKMADIENĮ ŠVĘSK 


„Atsimink, kad švęstumei subatos die- 
ną“ (Iš. 20, 8). „Viešpaties išmintis... 
sutvarkė švenčių dienas“ (Ekli. 33, 8 9). 


Senovėje ant Sinajaus kalno suskambėjo Dievo įsaky- 
mas švęsti sabbat'ą. Sabbat hebrajų kalboj reiškia 
poilsio dieną. Tokią dieną žydai, remdamiesi pasaulio 
sutvėrimo aprašymu, suprato esant septintą savaitės 
dieną (subatą). Bažnyčia, norėdama pagerbti pasaulio 
atpirkimą ir atnaujinimą, o ypač turėdama galvoje, 
kad du svarbiausieji Bažnyčios istorijoje įvykiai, būtent, 
Kristaus prisikėlimas iš numirusių ir šv. Dvasios at- 
siuntimas, įvyko pirmą savaitės dieną, nukėlė poilsio 
dienos šventimą iš septintos dienos savaitėje į pirmąją, 
kurią ir pavadino Viešpaties diena (Dominica). Šis 
-nukėlimas įvyko jau pačioje krikščionybės pradžioje. 
Jojo pėdsakus galime rasti net Šventajame Rašte. 
„Mums susirinkus pirmą savaitės dieną duonos laužyti, 
Povilas, norėdamas kitą dieną iškeliauti, kalbėjosi su 
jais“ (Ap. D. 20, 7). „Kas pirmą savaitės dieną kiek- 
vienas teatidedie ir tegul renka, kiek jam tinka, kad 
mezliavų nereikėtų daryti, jau man atėjus“ (1 Kor. 16, 2). 
O šventas Ignacas, antrojo šimtmečio vyskupas kan- 
kinys, savo laiške Magnezijos gyventojams aiškiai pa- 
brėžia, kad krikščionys švenčia ne subatą, bet sekma- 
dienį: „Tie, kurie yra pažadinti naujai vilčiai, nesilaiko. 
subatos, bet tvarko savo gyvenimą pagal sekmadienį“ 
(9 skyr.). . 

Taigi, Dievo valia yra, kad visas krikščioniškas pa- 
saulis švęstų ne subatą, bet sekmadienį. Šį Dievo su- 
tvarkymą įkvėptasis pamokslininkas vadina dieviškos 
išminties dalyku. Ir, iš tiesų, taip yra: sekmadienio 
šventimas turi labai didelės reikšmės ir Dievui ir pa-: 
čiam žmogui. 

Visų pirma, sekmadienio reikia Dievui pagarbinti. 
Jeigu nebūtų sekmadienio, žmonės amžinai pasiliktų 
paskendę žemiškuose rūpesčiuose, niekuomet negalėtų 

visi bendrai susirinkti ir bendra malda pagarbinti savo 
Viešpatį ir Dievą. Taigi, be sekmadienio žmonija ne- 
galėtų tinkamai išpildyti savo svarbiausios ir pagrin- 
dinės pareigos. Tokiu būdu sekmadienis yra Viešpaties 
diena. 

Antra, sekmadienio reikia ir Bažnyčiai. Juk daž- 
niausiai tik sekmadienį per bendras pamaldas Bažnyčia 
gali prabilti į visus tikinčiuosius, juos tinkamai pa- 
mokydama ir įspėdama. Tik sekmadienį Ji gali padaryti 
Dievo malones plačiai prieinamas tikinčiųjų sieloms. 
Be sekmadienio Bažnyčia negalėtų atlikti Jai Dievo 
pavesto uždavinio. Taigi, sekmadienis yra sykiu Bažny- 
čios diena. 

Treča, sekmadienio be galo reikia ir pačiam žmogui, 
jojo kūnui ir sielai. Kiekvienas žmogus yra griežtai 
įpareigotas rūpintis savo dvasine pažanga. Jis turi 
žiūrėti, kad iš jo sielos būtų pašalintos visos nedorybės. 
Jis turi stengtis įsigyti reikalingų dorybių, kad jojo 
dvasinis gyvenimas galėtų nuolatos augti ir stiprėti. 
Juk žmogaus amžinoji tėvynė yra ne ši žemė, bet 
dangus. Jis yra skirtas Dievui, ir todėl turi stengtis 
pasidaryti panašesnis į Dievą. O šiai pareigai tinkamai 
atlikti reikia dažnos ir rimtos savo širdies kontrolės, 
sustiprinimo šventais sakramentais. Visa tai būtų beveik 
negalima, jeigu nebūtų sekmadienio, nes žmogus pa- 
siliktų visą laiką paskendęs kasdieniniuose rūpesčiuose. 
Be to, reikia atsiminti, kaip kad dyla tvirčiausias 
plienas, kaip kad išsisemia giliausias šaltinis, taip lygiai 
išsisemia, išsieikvoja ir tvirčiausio žmogaus kūno pa- 
jėgos. Todėl ir žmogaus kūnas po sunkaus savaitės 
darbo reikalauja ilgesnio poilsio. Geriausią poilsį teikia 
tinkamas sekmadienio šventimas. Visi mėginimai įvesti 
vietoj sekmadienio kitą poilsio dieną pasirodė netin- 
kami, ir todėl turėjo būti greit panaikinti. Taigi, sek- 
madienis yra mūsų sielos, bet sykiu ir mūsų kūno 
Poilsio diena. 

Ketvirta, sekmadienio reikia ir krikščioniškai šeimai. 
Krikščioniškoji šeima gali tik tada augti, stiprėti ir 
tobulėti, jeigu joje viešpatauja tarpusavio taika ir meilė. 
O tam reikia, kad šeimos nariai kasdien turėtų progos 
bendrai susirinkti, pasidalinti mintimis, pasiguosti ir 
Dasidžiaugti, pakvėpuoti tyru šeimyninės laimės oru. 

Deja, šių laikų gyvenimas, o ypač miestų gyvenimas, 
taip išblaško šeimos narius, taip juos atitraukia vieną 
nuo kito, kad jie beveik per visą dieną negali nė 
valandėlei bendrai susirinkti. Tokiu būdu sekmadienis 
belieka vienintėlė diena, kada visi gali susėsti prie 
bendro stalo. Jeigu nebūtų sekmadienio, šeimos gyve- 
nimas turėtų dar labiau pairti. Taigi, sekmadienis yra 
sykiu ir krikščioniškos šeimos diena. 

Galop, sekmadienio reikia ir visuomenei. Dalyvavi- 
mas bendrose pamaldose, pasirodymas įvairių luomų ir 
įvairaus amžiaus bei išsilavinimo žmonių prie vieno 
Dievo stalo arba įvairiuose bendruose susirinkimuose 
sumažina šaltumą, atstumą ir priešingumą, kuris dažnai 
viešpatauja tarp įvairių luomų ar tautų. Žmonės pa- 
mažu pradeda suprasti, kad jie visi sudaro vieną 
dangiškojo Tėvo šeimą, kad visi yra atpirkti to 
paties Išganytojo krauju ir mirtimi, kad visi sudaro 
vieną dvasinį Kristaus kūną ir yra paskirti vienam ir 
tam pačiam amžinam gyvenimui. Šitoks dalykų supra- 
timas stiprina ir ugdo didesnį tarpusavio žmonių pasi- 
tikėjimą, didesnę tarpusavio meilę. O šie dalykai yra 
labai brangūs ir labai reikalingi bendram žmonių su- 
gyvenimui. Taigi, sekmadienis yra ir visos visuomenės 
diena. Jis įspaudžia krikščionišką antspaudą visam 
viešam gyvenimui. Jis suartina dangų su žeme. Jis 
patikrina žemei ypatingą Dievo palaiminimą (Kun. 26, 
2—8). Jeigu šiandien mes nepastebime šio ypatingo 
Dievo palaiminimo ir ypatingų vaisių, tai pareina iš 
dalies nuo to, kad žmonės arba visai nešvenčia sek- 
madienio arba jį švenčia netinkamu būdu. Pasilinks- 
minimai ligi aušros su nepadoriais šokiais ir su alko- 
holiu, išsėdėjimas smuklėje per kiaurą sekmadienio 
dieną, sportinės mankštos, eisenos arba šiaip susirinki- 
mai per pačias pamaldas, triukšmingos mūgės, ar 
medžioklės per kiaurą sekmadienio dieną ir kiti pa- 
našūs dalykai nėra sekmadienio šventimas, bet išnie- 
kinimas. O „sekmadienio išniekinimas yra kelias, kuris 
tikrai veda į menkystę“ (Arso klebonas). 

VIEŠPATIES DIENA VIEŠPAČIUI 


„„Jie laikėsi apaštalų mokslo, bendro duo- 
nos laužymo ir maldų“ (Ap. D. 2, 4). 
Sekmadienis, visų pirma, yra Viešpaties diena. Todėl 
ją reikia taip švęsti, kad šis šventimas patiktų Vieš- 
pačiui. Bažnyčia, kuriai pavesta tikintiesiems aiškinti 
Dievo valią, yra aiškiau nustačiusi, kaip sekmadienis 
turi būti švenčiamas. Vienų dalykų Bažnyčia sekma- 
dienį griežtai reikalauja, o kitų tik pageidauja. Griežtai 
įsakyti dalykai yra šie: susilaikyti nuo sunkių darbų 
ir išklausyti šv. Mišių. Taigi, visų pirma, reikia susilai- 
kyti nuo sunkių darbų. Sunkiais darbais laikomi tokie 
darbai, kurie reikalauja didesnio kūno jėgų įtempimo 
ir pirmiausia tarnauja kūno reikalams, pav., lauko 
darbai, darbai kasyklose, fabrikuose, dirbtuvėse. Prie 
draudžiamų darbų priklauso taip pat ir viešieji darbai, 
kurie ypač trukdo šventadienio rimtį ir susitelkimą, 
pav., labai triukšmingos mūgės, viešųjų įstaigų darbai 
arba šiaip vieša triukšminga prekyba. Nors Bažnyčia 
labai pageidauja, kad tikintieji sekmadieniais būtų 
laisvi nuo tokių darbų, tačiau Ji gerai supranta, kad 
nevisuomet tai galima daryti. Todėl Ji leidžia dirbti ir 
sekmadienį sunkų darbą, jeigu tik yra didelis reikalas, 
pav., ir sekmadieniais nėra draudžiami būtini namų 
ruošos darbai, darbai būtinai reikalingose įmonėse; taip 
pat ištikus gaisrui, potviniui ar kitai kuriai nelaimei. 
Jeigu kas nebūtų tikras, ar turi pakankamą priežastį 
dirbti sekmadienį sunkų darbą, tas turėtų prašyti dva- 
sinės vyriausybės dispensos. Kas gi be svarbaus reikalo 
drįstų sekmadienį dirbti sunkų darbą, tas nusidėtų 
Viešpačiui. Juo sunkesnis darbas ir juo ilgiau jis būtų 
dirbamas, juo sunkesnė būtų nuodėmė. Jeigu kas be 
Jokio svarbaus reikalo per kelias valandas (2—3) dirbtų 
sekmadienį labai sunkų darbą, tas padarytų net sunkią 
nuodėmę. 
Antras griežtai įsakytas dalykas sekmadienį yra 
šventų Mišių klausymas. Šventos Mišios yra viso mūsų 

dvasinio gyvenimo centras. Jos yra geriausia priemonė 
Dievui pagarbinti, padėkoti Jam už gautas geradarybes, 
atsiprašyti už padarytas nuodėmes, išprašyti sau rei- 
kalingų malonių. Mišiose meldžiasi ir aukojasi ne at- 
skiras žmogus, bet pats Išganytojas ir Jo Bažnyčia. 
Todėl, net karščiausia atskiro žmogaus malda niekuomet 
negalės pavaduoti šv. Mišių klausymo. Suprantama, šv. 
Mišių klausymas bus tik tada toks vaisingas, kada jų 
klausoma tinkamu būdu. Tam reikia ateiti į bažnyčią 
(taigi nepakanka klausyti Mišių per radiją!), reikia 
išklausyti visas Mišias nuo pradžios iki galo, o kas 
svarbiausia, reikia Der Mišias melstis. Labai geras 
būdas klausyti šv. Mišių yra pamaldžiai kalbėti tas 
pačias Mišių maldas, kurias kalba kunigas (liturginis 
Mišių klausymas). Tačiau lygiai geri yra ir kiti Mišių 
klausymo būdai, kuriuos kiekvienas gali rasti savo 
maldaknygėje. Neturint maldaknygės, galima kalbėti 
rožančių, daryti mąstymą arba kitu vidiniu būdu 
melstis. Svarbu, kad kiekvienas tikintysis sektų, kas | 
daroma prie altoriaus ir stengtųsi sieloje jungtis su | 
nors nematomu, bet tikrai besiaukojančiu Išganytoju. 
Juo daugiau pamaldumo, nuoširdumo, minties ir širdies 
pakėlimo, juo geriau. Bažnyčia niekuomet nereikalauja 
laikytis vieno iš anksto nustatyto Mišių klausymo būdo 
(vieno šablono). Kiekvienas turi teisę pasirinkti tokį 
šventų Mišių klausymo būdą, kuris jam yra naudin- 
gesnis. 

Nors šv. Mišių klausymas yra labai svarbus dalykas, 
tačiau ne visuomet ir ne visiems jis yra galimas. Todėl 
Bažnyčia aiškiai sako, kad atitinkamai svarbi priežastis 
atleidžia krikščionį nuo pareigos klausyti sekmadienį 
šv. Mišių. Tokios priežastys yra, pav., nebuvimas arti 
bažnyčios, nelaisvė, sunki liga, reikalas saugoti savo 
namus, rūpintis ligoniais, reikalas gelbėti nelaimės iš- 
tiktą artimą, reikalas išnaudoti labai gerą progą surasti 
geresnį uždarbį, didelis nuovargis, ypač jeigu kelias į 
bažnyčią yra tolimas, oras blogas ir panašūs dalykai. 
Kas be jokios svarbios priežasties apleidžia sekmadienį 
šv. Mišias, tas sunkiai įžeidžia Dievą. Taip pat sunkiai 
įžeistų Dievą ir tas, kuris be jokio reikalo apleistų 
žymią Mišių dalį, pav., labai pasivėlindamas arba iš- 
bėgdamas nelaukęs Mišių galo. Deja, šie dalykai dar 

palyginti dažnai pasitaiko lietuvių katalikų tarpe. Šv. 
Mišių apleidimas yra didelė katalikiškojo gyvenimo 
žaizda. Ji turi būti, kiek galima, greičiau išgydyta! Taip 
pat nėra tinkamas šv. Mišių klausymo būdas, kada per 
Mišias žvalgomasi, kalbamasi, ieškoma įdomybių, žiū- 
rima kaip atrodo kunigas arba kaip gieda choras, bet 
nesimeldžiama. Šie visi dalykai, gal būt, tinka kinui, 
teatrui arba šiaip susirinkimui. Bet jokiu būdu jie 
netinka Dievo namams, o ypač šventoms Mišioms! 

Be griežtai įsakytų dalykų, yra dar visa eilė dalykų, 
kuriuos Bažnyčia pataria. Prie jų, visų pirma, priklauso 
gyvo Dievo žodžio, arba pamokslo išklausymas. Pa- 
mokslo klausymas yra labai gera priemonė savo tikė- 
jimui geriau pažinti, jį pamilti ir pagal jo reikalavimus 
sutvarkyti visą savo gyvenimą. „Kas yra iš Dievo, tas 
klauso Dievo žodžių“ (Jo. 8, 47). Kam pamokslai būtų 
vienintėlė priemonė savo tikėjimui pažinti ir religiniam 
gyvenimui sustiprinti, tam jų klausymas būtų ne tik 
patarimas, bet sykiu ir griežta pareiga. 

Antras dalykas, kurį Bažnyčia mums karštai pataria, 
yra sekmadienio Komunija. Pirmųjų amžių krikščionys 
visi kartu dalyvavo ne tik apaštalų mokslo klausyme, 
ne tik bendroje maldoje, bet ir bendrame „duonos 
laužyme“, t. y., visi bendrai priimdavo šventą Komuniją. 
Priėmimas Komunijos Mišių metu labai gražiai atitinka 
dvasinę šv. Mišių prasmę. Konsekracijoje visa Bažnyčia 
aukoja dangiškajam Tėvui brangiausią dovaną — Iš- 
ganytoją. Komunijoje dangiškasis Tėvas, atsilygindamas 
už šią brangią auką, atiduoda tai pačiai Bažnyčiai ne 
mažiau brangią dovaną, būtent, tą patį Išganytoją. 
Daugiau dangiškasis Tėvas žmonijai nieko negalėjo 
suteikti. Bendra tikinčiųjų Komunija Mišių metu labai 
sustiprina ne tik ryšį tarp Dievo ir žmogaus, bet ir 
tarp atskirų Bažnyčios narių. Bendra malda, bendra šv. 
Komunija uždegė pirmųjų krikščionių širdyse tokią 
meilę ir tokią drąsą, kad jie nugalėjo didžiausią ne- 
apykantą ir įstengė atgimdyti visą anų laikų sugedusį 
Pasaulį. Šių laikų neapykanta ir šių laikų dorovinis 
Pakrikimas yra ne mažesnis, negu kad buvo anais 
laikais. Todėl ir šiandien krikščionys turi stengtis semti 
Sau pajėgų iš tų pačių šaltinių, iš kurių buvo semtasi 
Pirmaisiais amžiais. Jeigu sekmadienį visa parapija 

negalėtų eiti prie Dievo stalo, tai galėtų padaryti bent 
atskiros pavyzdingesnės organizacijos. Drąsuolių pa- 
vyzdys patrauktų ir kitus, mažiau drąsius! 

Trečias dalykas, kurio Bažnyčia pageidauja, yra gerų 
darbų darymas. Pirmųjų amžių krikščionys sekma- 
dieniais rengdavo vadinamus „meilės pokylius“ (aga- 
pes), kur visi galėjo pasidalinti savo dovanomis ir tuo 
būdu sustiprinti tarpusavio meilę. Šiandien tokių po- 
kylių ne visur galima padaryti. Bet meilės darbai yra 
ir šiandien ne mažiau reikalingi, negu anais laikais. 
Todėl kiekvienas turi pasistengti šventą dieną padaryti 
kokį nors gerą darbą. Gero darymas turi prasidėti 
nuo artimiausių asmenų. Savaitės metu galėjo pasitai- 
kyti nesusipratimų, įžeidimų, apsileidimų. Sekmadienį 
visa tai turi būti atitaisyta, išlyginta, užmiršta. Meilė 
ir santaika turi vėl įsiviešpatauti krikščioniškose šei- 
mose, draugijose, organizacijose, visoj visuomenėj. 
Ypač reikėtų sekmadieniais prisiminti savo apylinkės 
apleistus ir kenčiančius ir pasistengti kuo nors paleng- 
vinti jų sunkią dalį. Nedera teisintis neturtu arba 
nesugebėjimu. Šiandien žmogus iš žmogaus laukia ne 
tiek cento, kiek nuoširdaus žodžio, atjautimo, meilės 
kibirkštėlės. Dažnai šie visi dalykai yra kur kas bran- 
gesni, negu medžiaginės dovanos. O dvasinių turtų 
aruodai yra neišsemiami. | 

Galop, sekmadienis turi būti sunaudotas savo dva- 
siniam akiračiui praplėsti, gražioms knygoms ir lai- 
kraščiams skaityti, gražioms pramogoms ir sveikiems 
pasilinksminimams. Dorų pramogų ir sveikų pasilinks- 
minimų reikia atsigaivinti po sunkių savaitės darbų. 
Todėl Bažnyčia ne tik jų nedraudžia, bet net pataria. 

Tokio sekmadienio šventimo laukia iš mūsų Dievas 
ir Bažnyčia. 

TĖVŲ ŽODIS — DIEVO ŽODIS* 


„Gerbk savo tėvą ir motiną, tai yra pir- 
masis įsakymas su pažadu: kad tau būtų 
gera ir kad ilgai gyventumei žemėje“ 
(Efez. 6, 3). 


Šeima yra geriausia užuovėja nuo visų pavojų, kurie 
tik selina prie jaunos beginklės gyvybės. Šeima — 
geriausia ugdytoja ne tik kūno, bet ir dvasinių žmo- 
gaus pajėgų. Šeima — charakterio mokykla. Ji duoda 
linkmę visam žmogaus gyvenimui. Nors ji yra ma- 
žiausia draugija, kurioje turi gyventi žmogus, tačiau, 
iš tikrųjų, ji yra viena svarbiausiųjų. Kiekvienas žmo- 
gus jaunystėje labai daug išsineša iš savo šeimos. 

Todėl kiekvieno Žmogaus pareiga yra parodyti ypa- 
tingą pagarbą ir dėkingumą tiems, kurie leido jam 
išvysti pasaulio šviesą ir paruošė jį gyvenimui — savo 
tėveliams. Šią pareigą supranta kiekvieno nesugadinto 
vaiko širdis. Dažnai sugrįžę iš tolimų kraštų misi- 
jonieriai nusiskundžia įvairiais sunkumais. Tačiau nė 
vienas nenusiskundžia, kad jam būtų sunku išmokyti 
pagoniukus gerbti, mylėti ir klausyti savo tėvelių. 
Visiems tai atrodo labai suprantamas ir aiškus dalykas. 
Pats pasaulio Kūrėjas pasistengė įdiegti į žmogaus širdį 
tokią gilią pagarbą savo tėvams, kad jos visai ištrinti 
nebeįstengia jokie gyvenimo sūkuriai. Krikščionybė šį 


* „Gerbk savo tėvą ir motiną“ (Iš. 20, 12). Žmogus iš prigim- 
ties yra skirtas gyventi visuomenėje, priklausyti įvairioms 
draugijoms arba bendruomenėms. Pats Dievas jau taip su- 
tvarkė, kad žmogaus gyvenimas prasideda ir baigiasi bendruo- 
menėje. Pirmutinė bendruomenė, su kuria žmogus susiduria, 
ateidamas į šį pasaulį, yra šeima. Paskui eina tauta, valstybė, 
Bažnyčia. Sios benduomenės yra paties Dievo skirtos žmogui, 
kad jis ga'ėtų tinkamai išpildyti savo uždavinį. Jos yra žmo- 
Eui ne tik naudingos, bet ir būtinai reikalingos. Kad šių 
bendruomenių veikimas būtų vaisingas, pats Dievas nustatė 
Jose tinkamą tvarką, suteikė valdžią ir kiekvienam nurodė jo 
Pareigas ir teises. Žmogus, turėdamas priklausyti prie tų ben- 
druomenių, turi sykiu pripažinti Dievo nustatytą tvarką, 
gerbti Dievo paliktą valdžią, sąžiningai atlikti savo pareigas. 
Tokia yra Dievo valia. Ketvirtas tad Dievo įsakymas reika- 
lauja atiduoti kiekvienai benduomenei, kurioje žmogus turi 
Eyventi, kas jos yra. 

dalyką tik sustiprino ir patobulino. Kristaus paslėptas 
gyvenimas Nazarėte yra gyvas pavyzdys, kaip kiek- 
vienas jaunuolis arba jaunuolė turi gerbti, mylėti ir 
klausyti savo tėvelių. 

Pirmutinė tad tavo, Brangus Jaunuoli ar Jaunuole, 
pareiga yra gerbti savo tėvelius. Dievas yra viso pa- 
saulio Tvarkytojas, didžiausias visų Geradaris. Jis 
rūpinasi visais, o ypač tais, kurie daugiausia reika- 
lauja Jojo pagalbos. Jis pasirūpino ir tavim, kai tu 
visai silpnas ir beginklis atėjai į šį pasaulį. Jis davė 
tau savo geriausius padėjėjus, tavo tėvelius, kurie ap- 
supo tave tokia meile ir tokia globa, kokios kiti žmonės 
niekuomet nebūtų sugebėję tau duoti. Tavo tėveliai yra 
tau paties dangiškojo Tėvo atstovai, Jojo meilės, bet 
kartu ir Jojo valios reiškėjai. Per jų lūpas prabyla į 
tave pats dangiškasis Tėvas. Štai dėl ko tavo tėvo ar 
motinos asmuo tau turi būti šventas asmuo. Štai dėl 
ko tu turi stengtis apsupti tėvo ar motinos asmenį 
aukšta pagarba. Ši pagarba turi pasireikšti tavo min- 
tyse, tavo žodžiuose, tavo darbuose. Savo širdyje tu 
turi gerai apie savo tėvelius manyti, aukštai juos ver- 
tinti. Iš tavo širdies turi išnykti bet koki įtarinėjimai, 
paniekinimai. Kiekvienas tavo žodis, kiekvienas tavo 
posakis, Brangus Jaunuoli ar Jaunuole, turi alsuoti 
gilia pagarba savo tėveliams. Biaurus ir nuodėmingas 
dalykas yra artimą išjuokti, apkalbėti, apšmeižti. Bet 
nepalyginamai biauresnis dalykas yra išjuokti, apkal- 
bėti, apšmeižti savo tėvą ar motiną! Nuoširdus manda- 
gumas, kuklumas yra labai brangintinos dorybės žmonių 
gyvenime. Bet ypač šių dorybių reikia santykiuose su 
tėveliais. Gerbiame vyresnio amžiaus asmenis, moks- 
lininkus, valstybės vyrus. Nemažiau turime gerbti savo 
tėvelius, kuriuose regimu būdu atsispindi paties Dievo 
didingumas ir gerumas. Reikia atvirai pasakyti, kad 
niekas taip nežemina jauno žmogaus Dievo ir žmonių 
akyse, kaip įžulumas, storžieviškumas ir neprausta- 
burniškumas savo tėvelių atžvilgiu! „Darbu ir žodžiu 
ir visu kantrumu gerbk savo tėvą, kad jo palaiminimas 
ateitų ant tavęs“ (Ekli. 3, 9—10). „Kas užgautų savo 
tėvą ar motiną, mirte tenumiršta“ (Iš. 21, 15). 

Labai gražus būdas pagerbti savo tėvelius yra dažniau 
paprašyti jų palaiminimo. Prieš keletą metų sugrįžo į 

“Katalikų Bažnyčią jakobitų arkivyskupas Mar Ivanios. 
** Netrukus jis turėjo laimės priimti į Katalikų Bažnyčią 
“įr savo motiną. Pasibaigus priėmimo ceremonijoms, šis 
kilnus Bažnyčios kunigaikštis čia pat, nenusiėmęs nė 
vyskupiškų rūbų, atsiklaupė prieš savo motiną prašy- 
damas jos palaiminimo. Koks gražus ir kilnus pavyzdys 
kiekvienam katalikui jaunuoliui ar katalikei jaunuolei! 
Ir tu, Jaunuoli ar Jaunuole, prieš kiekvieną svarbesnį 
gyvenimo įvykį kukliai ir nuoširdžiai paprašyki savo 
tėvelio ir motutės palaiminimo. Tada tavo darbus ir 
žygius lydės ne tik tėviškas, bet ir dieviškas palaimini- 
| mas. „Tėvo palaiminimas sustiprina vaikų namus, o 
motinos prakeikimas išgriauna juos iš pamatų“ (Ekli. 
3,1105 
| Antroji labai svarbi jaunuolių pareiga yra klausyti 
savo tėvelių. Tėvai tau, Brangus Jaunuoli ar Jaunuole, 
yra Dievo atstovai. Per juos Dievas tau pareiškia savo 
valią. Jie yra tavo geriausi mokytojai ir vadovai. Jiems 
yra paties Dievo paskirta vesti tave per gyvenimo 
tyrlaukius ir neleisti paklysti gyvenimo kryžkelėse. 
Todėl tavo šventa pareiga yra jų klausyti. „Vaikai, 
klausykite visuose dalykuose gimdytojų, nes tai pa- 
tinka Viešpačiui“ (Kol. 3,20). „Vaikai, klausykite savo 
gimdytojų, nes tai teisinga“ (Efez. 6,1). Šis paklusnu- 
mas visuose dalykuose, kurie priklauso prie tėvų val- 
džios, turi būti greitas, tikslus ir nuoširdus. Murmė- 
jimams ir prieštaravimams neturi būti vietos tavo 
širdyje. Tu turi klausyti taip, kaip kad klausytumei, 
jeigu į tave būtų prabilęs pats Dievas arba Išganytojas. 
Todėl greitai, tiksliai ir iš širdies reikia tėvelių klausyT;, 
kada jie įsako atlikti religines pareigas, pav., išklausyti 
šventadieniais šventų Mišių, atlikti privalomą išpažintį, 
priimti šventą Komuniją, dalyvauti bažnytinėse pamal- 
dose, sunaudoti atliekamą laiką naudingam ir reika- 
„ lingam religinių knygų arba laikraščių skaitymui arba 
Pagal išgales prisidėti prie Bažnyčios patariamų bro- 
lijų, draugijų ar organizacijų. Panašiai reikia klausyti 
„Savo tėvelių, kai jie įsako atlikti kokį nors darbą, 
Priklausantį prie namų tvarkos, pav., ūkyje, dirbtuvėj, 
Namų ruošos darbą. Dar su didesniu uolumu reikia 
Paklausyti tėvelių, kai jie, norėdami apsaugoti tave 
Nuo gresiančių pavojų, draudžia tau dalyvauti pavo- 

jingose draugijose arba organizacijose; kai draudžia 
skaityti blogas knygas, blogus laikraščius, lankyti ne- 
dorus pasilinksminimus, dalyvauti įtartinose sueigose, 
palaikyti nuodėmingas pažintis. Kas neklauso savo 
tėvelių tokiuose svarbiuose dalykuose, tas negali pa- 
tikti Dievui, tas atima Dievo palaiminimą savo darbams 

ir sumanymams, tas pastato save ir visą ateitį į di- 
džiausią pavojų. Juo svarbesnis dalykas ir juo įžulesnis 
nepaklausymas, juo didesnis yra nusidėjimas Dievo 
akyse. Pareiga klausyti savo tėvelių pasilieka ir tada, | 
kai nėra visai aišku, kodėl tėveliai taip, o ne kitaip 
įsako. Klausoma tėvelių ne dėl to, kad jų įsakymai yra 
visų išmintingiausi, bet dėl to, kad jie įsako Dievc 
vardu, o Dievo balso reikia visuomet klausyti. Labai 
gražų paklusnumo pavyzdį paliko mums Išganytojas. 
Kaip tikras dangiškojo Tėvo Sūnus, Jis, be abejo, būtų 
galėjęs tūkstantį kartų išmintingiau padaryti, negu kad 
šv. Juozapas ar Švenč. Mergelė Jam įsakydavo. Tačiau 
nepaisydamas to, Jis kuo nuoširdžiausiai ir kuo tiks- 
liausiai vykdė visus jų paliepimus, matydamas juose 
paties dangiškojo Tėvo valią. Taip turėtų klausyti savo 
tėvelių kiekvienas pavyzdingas sūnus ar dukra! 

Bet čia ne vienas jaunuolis galėtų prabilti: „Bepigu 
buvo Kūdikėliui Jėzui klausyti Švenč. Mergelės ir šv. 
Juozapo: jiedu buvo tobuliausi ir švenčiausi asmenys. 
Tuo tarpu mano tėveliai yra ne tik nepavyzdingi, bet 
dažnai nuodėmingi žmonės. Jie ne kartą ir iš manęs 
reikalauja neleistinų dalykų.“ "Teisybė, nemaža yra . 
Lietuvoj jaunuolių, kurie negali pasigirti turį pavyz- 
dingus tėvelius. Yra daug tėvų, kurie netinka savo 
aukštam pašaukimui. Tačiau Dievas ir tai numatė. Jis 
nereikalauja iš tavęs, Brangus Jaunuoli ar Jaunuole, 
besąlyginio ir aklo paklusnumo. Dievas neuždeda ma- 
žiausios pareigos klausyti savo tėvelių, kada jie įsako 
daryti neleistinus, nuodėmingus darbus, pav., ką nors 
pavogti, primušti, pasigerti, paleistuvauti arba panašų 
darbą dirbti. Tada jų balsas nėra Dievo balsas, bet 
piktosios dvasios balsas. Tada yra pareiga „labiau 
klausyti Dievo, kaip žmonių“ (Ap. D. 5,21). Nėra griež- 
tos pareigos klausyti savo tėvelių įsakymų ir pasi- 
renkant gyvenimo pašaukimą. Teisybė, tėvelių žodis, 
kaip daugiau prityrusių ir daugiau nusimanančių as- 

menų žodis, gali ne kartą apsaugoti nuo labai pavo- 
jingo žingsnio ir padėti surasti tikrą savo pašaukimą. 
Todėl kiekvieno jaunuolio ar jaunuolės pareiga yra 
pasitarti pašaukimo klausimu su savo tėveliais, su 
pagarba išklausyti jų patarimų bei pageidavimų ir 
pasistengti, kiek galima, prie jų prisitaikinti. Tačiau 
tėveliai neturi jokios teisės tau primesti tokį pašau- 
kimą, kuris tau yra nemielas ir kurio tavo prigimtis 
kratosi, sakykime, eiti už nemylimo vyro arba stoti į 
vienuolyną. Pasirenkant gyvenimo pašaukimą, galutinis 
ir paskutinis žodis priklauso tau pačiam, Brangus 
Jaunuoli ar Jaunuole. Remdamasis savo širdies palinki- 
mais, savo gabumais ir talentais, remdamasis prityrusių 
žmonių, o ypač savo tėvelių ir savo dvasios vado pa- 
tarimais, tu turi pats apsispręsti ir nusistatyti, kur 
tave Dievas šaukia ir, kokį darbą bedirbdamas, tu 
galėsi geriausiai prisirengti amžinam gyvenimui. Pasi- 
rinktame kelyje niekas tavęs negalės pavaduoti. Todėl 
niekas neturi teisės tau savo valios primesti! 

Juo daugiau žmogus bręsta ir ima savarankiškiau 
gyventi, juo daugiau mažėja pareiga klausyti savo 
tėvelių. Toks jau yra Dievo sutvarkymas: kūniškai ir 
dvasiškai subrendęs žmogus turi išmokti savomis kojo- 
mis vaikščioti, kad galėtų tinkamai vadovauti kitiems, 
jeigu Dievas jam kada nors leis sukurti savo šeimos 
židinį. 

Pareiga klausyti savo tėvelių gali mažėti ar net 
visiškai pasibaigti. Bet niekuomet nepasibaigia pareiga 
gerbti, o ypač mylėti savo tėvelius. Kiekviena nesuga- 
dinta širdis myli savo geradarius. O po Dievo didžiausi 
tavo, Mielas Jaunuoli ar Jaunuole, geradariai yra tavo 
tėveliai. Jie suteikė tau gyvybę, ne kartą su didžiausiu 
pavojumi savo gyvybei. Jie išnešiojo tave ant savo 
Tankų. Jie atidavė tau gardesnį duonos kąsnelį, geresnį 
rūbelį. Jie saugojo tave nuo pavojų, kaip savo akies 
lėlytę. Kas gal išpasakoti, kiek naktų nemiegota, kiek 
skausmo dainų išniūniuota ties tavo kūdikystės lopšiu, 
kiek nematomų motinos ašarų išlieta ant tavo gyve- 
nimo takų! Tavo tėveliai, o ne kas kitas, yra tavo 
Beriausi auklėtojai, mokytojai, vadovai, tavo charak- 
terio ugdytojai. Jie pirmutiniai pakėlė tavo akis prie 
Dievo. Jie pirmutiniai išmokino tave mylėti dangišką 

Tėvą, Išganytoją, šventus asmenis. Jie padėjo išrauti 
tau iš tavo širdes ir sielos visas piktžoles ir padarė ją 
paties Dievo šventove. Jie paruošė tave ateities gyve- 
nimui. Iš tiesų, nuoširdžiau mylinčios širdies ir rūpes- 
tingesnės rankos tu niekur pasauly nerasi, kaip tavo 
motinos širdis ir tavo tėvo ranka! Štai kodėl ir tavo 
širdyje turi suliepsnoti nuoširdi ir gili meilė tavo 
tėveliams. Tavo pareiga yra apie juos gerai galvoti, 
jiems vien tik gera trokšti. Jokia neleistino pykčio, 
blogo ūpo, pikto linkėjimo, o ypač neapykantos banga 
neturi rasti tavo širdyje vietos. Jeigu šie dalykai yra 
biaurūs kiekvieno žmogaus atžvilgiu, tai nepalyginamai 
jie yra biauresni, kai taikomi savo tėvui ar motinai. 

Tikroji meilė turi pasireikšti ne vien tik širdyje ar 
žodžiuose, bet taip pat ir darbuose: Kiekvieno gero 
jaunuolio ar geros jaunuolės šventa pareiga yra Da- 
sistengti padėti savo išvargusiam tėvui ar išvargusiai 
motinai. Ypač, Mielas Jaunuoli ar Jaunuole, tu turi 
neužmiršti, kiek galima, dažniau pasimelsti už savo 
tėvelius ir paprašyti, kad Dievas laimintų visus jų 
darbus ir palengvintų jųjų vargus. Ypač reikia padėti 
kuo galima tėveliams, kai juos ištinka liga arba kokia 
kita nelaimė, kada jie patys negali savęs aprūpinti. 
Senelis tėvas ir senelė motina turi būti tavo bran- 
giausias svečias, su kuriuo tu turi dalintis visu tuo, 
ką turi geriausio. Labai skaudus ir graudus reginys, 
kada turtingi vaikai, norėdami laisviau pagyventi, 
gabena savo pasenusius ir už juos pasiaukojusius 
tėvelius į prieglaudą. Geras sūnus ir gera duktė to 
niekuomet nedaro. Jie stengiasi patys slaugyti savo: 
žilagalvius tėvelius, kad galėtų atsilyginti meile už 
jiems parodytą meilę. 


Geras pavyzdingas sūnus stengiasi kuo galėdamas 
padėti savo pasenusiems tėveliams atlikti religines pa- 
reigas. Ypač toks patarnavimas yra būtinas, kai prisi- 
artina mirties pavojus. Šiuo atveju nedera laukti pas- 
kutinės valandėlės, bet reikia pasirūpinti, kad Dieviš- 
kasis Išganytojas dar prieš mirties pavojų būtų nekartą 
aplankęs sergančius ar senatvės išvargintus tėvelius if 
palengvinęs jųjų paskutines gyvenimo dienas. Tai yra 
svarbiausias ir brangiausias patarnavimas, kokį tu, 

Mielas Jaunuoli ar Jaunuole, gali padaryti savo pase- 
nusiam tėvui ar motinai. Mirties kovą laimėti reiškia 
viską laimėti! 

Nuoširdi ir gili meilė turi palenkti tave neužmiršti 
nei mirusių tėvelių. Jų sieloms palengvinti tu turi 
dažniau skirti savo paties maldas, savo gerus darbus, 
o ypač pasirūpinti, kad už juos būtų atlaikytos šventos 
Mišios. Motinos ir Tėvo dieną nepamiršk ir pats drauge 
su kitais kasmet priimti šv. Komuniją už savo tėvelius. 

O jei kartais žiauri mirtis prieš laiką būtų išplėšusi 
tau tėvelius ir kiti turėtų pavaduoti juos, tada pareiga 
gerbti, mylėti ir klausyti pereitų iš tėvelių į tavo 
globėjus. Lygiai taip pat pasilieka pareiga gerbti, klau- 
syti ir mylėti tuos asmenis, kuriems tavo tėveliai ar 
globėjai pavedė tave auklėti ir mokslinti. 


81 


VIENA MINTIS IR VIENA šIRDIS 


„Ką Dievas sujungė, žmogus tenepers- 
kiria“ (Mat. 19, 6). 

Šeima yra labai brangus ir svarbus dalykas tiek 
atskiro žmogaus, tiek ir visos visuomenės gyvenime. 
Kokia šeima, tokia tauta, tokia dažnai ir Bažnyčia. 
Todėl Dievas taip sutvarkė, kad šeima nenutrūktų, bet 
nuolatos gyvuotų. Ji gyvuos taip ilgai, kaip ilgai gyvuos 
pati žmonija. Tam tikslui Dievas įdiegė į jauną žmo- 
gaus širdį stiprų patraukimą prie kitos lyties. Jis vienas 
nerimsta, jaučiasi nelaimingas. „Negera žmogui būti 
vienam“ (Prad. 2,18). Jis ieško sau giminingos sielos, 
su kuria galėtų sudaryti savo šeimos židinį. Valandėlė, 
kada sužadėtinis ir sužadėtinė Visagalio Dievo akivaiz- 
doje prie altoriaus laiptų ištiesia vienas kitam ranką 
ir kada jųdviejų širdžių sąjungą pats Aukščiausiasis 
kunigo lūpomis palaimina ir padaro ją Naujo Įstatymo 
sakramentu, yra, tur būt, viena gražiausių žmogaus 
gyvenime. Bet sykiu tai yra ir viena atsakingiausių 
valandų. Tą valandą žmogus ne tik suranda kitos lyties 
asmenyje labai brangų sau asmenį, kurio ilgėjos ir 
kuris gali labai praturtinti visą būsimą gyvenimą, bet 
jis neatmezgamai sujungia savo gyvenimą su to asmens 
gyvenimu. Abudu turės džiaugtis tuo pačiu džiaugsmu 
ir abudu turės sielotis tuo pačiu skausmu. Abudu turės 
žengti vienu ir tuo pačiu gyvenimo taku. Vieno mintys 
turės atitikti kito mintis. Vieno širdis turės atitikti 
kito širdį. Visagalio Dievo akivaizdoje prie altoriaus 
laiptų susituokiantieji pasižada viens kitą gerbti, mylėti, 
saugoti viens kitam ištikimumą, nepaisant jokių pavojų 
ir sunkumų. 

Pirmutinė, tad vedusiųjų pareiga yra viens kitą 
gerbti. Viens antro asmenyje turi matyti ne šiaip koki 
paprastą asmenį, bet paties Dievo duotą asmenį. Ger- 
biame ir aukštai vertiname tai, ką mums davė žymesni 
žmonės. Kur kas daugiau turime rodyti pagarbos tam 
asmeniui, kurį mums davė pats Dievas. Geras draugas, 

pasak šv. Rašto, yra brangesnis, negu auksas. Vyras ir 
žmona yra geriausi ir ištikimiausi viens kitam draugai. 
Šie ryšiai jiems turi būti brangesni, negu visos pa- 
saulio brangenybės. Todėl jie turi vienas kitam rodyti 
pagarbą mintyse, širdyse, žodžiuose ir išoriniame elgi- 
mosi būde. Nereikalingi įtarinėjimai, šiurkštumai, nieko 
nepateisinami storžieviškumai, barniai, o ypač apkal- 
bėjimai ar šmeižimai turi būtinai išnykti iš vedusiųjų 
gyvenimo. Šios rūšies dalykai yra tikri šeimyninės 
meilės ir šeimyninės laimės nuodai. Jie pakerta tar- 
pusavio vedusiųjų pagarbą, o tuo pačiu ir meilę. 

Antroji vedusiųjų pareiga yra viens kitą mylėti, nes 
vedusieji yra vienas kitam didžiausi geradariai. „Vyrai“, 
įspėja Apaštalas visų pirma vyrus, o sykiu su jais ir 
moteris, ,„mMylėkite savo moteris, kaip ir Kristus mylėjo 
Bažnyčią ir pats save davė už Ją“ (Efez.5,35). Kaip 
kad Kristus pamilo Bažnyčią, taip ir vedusieji turi 
mylėti viens kitą. Taigi tobuliausia ir tyriausia meilė 
statoma vedusiems prieš akis, kaip sektinas pavyzdys. 
Ši nuoširdi ir gili meilė turi pasireikšti tuo, kad ve- 
dusieji viens kitam gera linki, gero trokšta, kuo galė- 
dami padeda, o ypač neapleidžia ligoj arba šiaip 
nelaimėj. Juk geras draugas net mirties valandą ne- 
apleidžia savo draugo. O vedusieji yra viens kitam 
geriausi draugai. Bet ypač vedusieji turi padėti vienas 
kitam sielos reikaluose. Kaip kad Kristus, neieškodamas 
savo naudos, o žiūrėdamas vien tik savo mistinės su- 
žadėtinės — Bažnyčios gerovės, „pats save davė už 
ją... kad ji būtų šventa ir nesutepta“, taip lygiai ir 
vedusieji turi įprasti mylėti viens kitą su kiek galima 
didesniu savęs užmiršimu ir pasiaukojimu, su didesniu 
pasiryžimu, pasak Šv. Tėvo žodžių *, padėti viens kitam 
„Tormuoti ir tobulinti savyje vidujinį žmogų“, padėti 
„žengti pirmyn dorybių keliu, ypač augti tikroje 
meilėje Dievui ir artimui, toje meilėje, kuria „remiasi 
visas įstatymas ir pranašai“. 

Krikščioniškoji moterystė yra tik vieno vyro su 
viena moterimi kūno ir sielos sąjunga. Todėl vedusiųjų 
šventa pareiga yra saugoti viens kitam visišką ištiki- 
mumą. Tariant prie altoriaus laiptų meilės ir ištiki- 


* Žiūr. Pijaus XI encikliką apie moterystę ,„Casti connubi“: 
„Tiesos Kelias“ 1931 m. kovo m. 

leistinų, neskaisčių svajojimų, atsiminimų, kalbų apie 
trečią asmenį, o ypač paleistuvingų darbų. Visi tie 
dalykai žudo tarpusavio pagarbą ir meilę, ardo pačius 
šeimos židinio pagrindus. Anksčiau ar vėliau pasidarys 
nebeišvengiama šeimos katastrofa su visais skaudžiais 
padariniais patiems vedusiems ir jų vaikams. Todėl, 
kas Viešpačiui prie altoriaus laiptų buvo šventai paža- 
dėta, tas turi būti šventai ištesėta! Visos kalbos, kad 
esą negalima ištesėti ir išsaugoti ištikimumo, kad tai 
praneša žmogaus, o ypač vyro prigimtį, neturi jokio 
gilesnio pagrindo. Dievas geriau žinojo, ką žmogus gali 
ir ko jis negali. Jeigu, tad, Dievas įsteigė nesuardomą 
moterystę su griežta ištikimumo pareiga, tai, be abejo, 
ši pareiga neprašoka žmogaus pajėgų. Tik šiam tikslui 
vedusieji turi vengti nereikalingų pavojų ir turi pa- 
naudoti visas antgamtines sielai stiprinti priemones, 
kurių Kristus visiems taip apsčiai paliko. Kristaus 
malonės sustiprintas paprastas ir silpnas žmogus gali 
pasidaryti dvasios didvyriu: „Visa galiu tame, kurs 
mane stiprina“ (Pil. 3, 4). 

Ketvirtoji vedusiųjų pareiga yra sąžiningai išpildyti 
tas ypatingas pareigas, kurios išplaukia iš moterystės 
sutarties. „Vyras teatiduodie moteriai, ką kaltas, taip 
pat ir moteris vyrui“ (1 Kor. 7, 3). Ši pareiga yra svarbi. 
Jeigu kita šalis protingai to reikalauja, jos pageidavi- 
mas turi būti patenkintas. Šios pareigos sąžiningai | 
nepildant, galima pastūmėti antrąją šalį į įvairias 
neskaisčias nuodėmes, pastūmėti užmegzti nuodėmingas | 
pažintis su trečiu asmeniu ir tuo būdu suardyti pačius 
šeimos pagrindus. Savaime suprantama, kad šios pa- 
reigos atlikimas turi būti taip daromas, kad nebūtų 
pažeista nei tarpusavio meilė, nei moterystės šven- 
tumas. Todėl nėra griežtos pareigos išpildyti kitos šalies | 
pageidavimą, jeigu ji dėl savo neblaivumo, dėl padary- 
tos svetimoterystės, dėl visiško apsileidimo ir nesirū- 
pinimo šeimos reikalais ir panašių dalykų praranda 
teisę reikalauti. O tais atvejais, kada būtų reikalauja- 
ma tokių dalykų, kurie savyje yra šlykštūs, neskaistūs, 
nuodėmingi arba kada susidarytų didelis pavojus tai 
gyvybei, kurią nešiojama po širdimi, arba pačiai mo- 
tinai, ne tik nebūtų pareigos patenkinti tokių reikala- 


mumo žodį, buvo šventai pažadėta vengti visų ne- | 

"vimų, bet būtų griežta pareiga juos atmesti. Tada 
galioja dėsnis: „Dievo reikia labiau klausyti, nekaip 
žmonių.“ 

Kadangi vedusieji, skyrium gyvendami, negali tin- 
kamai išpildyti šių savo pareigų, o ypač pareigos 
auklėti savo mažutėlius, todėl jie turi kartu gyventi. 
Tai yra taip pat svarbi pareiga. Tačiau, esant svarbiam 
reikalui, vedusieji, bendrai susitarę, galėtų gyventi tam 
tikrą laiką skyrium. Tik jie turi atminti, kad, reikalui 
pasibaigus, bendras gyvenimas pasidaro jiems vėl pri- 
valomas. 

Tokios yra bendros vedusiųjų pareigos. Be jų, yra 
dar ypatingos pareigos, pritaikintos skirtingiems vyro 
ir žmonos pašaukimams. Vedusieji kartu su savo mažu- 
tėliais sudaro tam tikrą draugiją, bendruomenę. Kaip 
kiekvienoj draugijoj, taip ir šeimos draugijoj turi būti 
valdžia, turi būti vyresnybė. Vyras daugiau pasižymi 
šaltu protu, patvaresne valia. Moteris yra daugiau 
linkusi į pasiaukojimą, į gyvenimą pagal širdies reika- 
lavimus. Todėl vyrui yra paties Dievo skirta būti 
šeimos galva, moteriai — šeimos širdimi. Vyro šventa 
pareiga yra aprūpinti visu tuo, ko reikia šeimai išlai- 
kyti. Jis turi išlaikyti ne tik vaikus, bet ir savo žmoną, 
nors ji nebūtų atsinešusi jokios dalies. Jis turi vado- 
vauti namų reikalų tvarkyme. Visi kiti šeimos nariai, 
neišskiriant nė žmonos, turi paklausyti teisėtų vyro 
reikalavimų. Apaštalas labai aiškiai primena šią pa- 
reigą: „Moterys tebūna pasidavusios savo vyrams, kaip 
Viešpačiui, nes vyras moters galva, kaip Kristus yra 
Bažnyčios galva“ (Efez.5,22). Iš to, kas anksčiau pa- 
sakyta, aišku, kad ir šis vadovavimas ir šis paklusnu- 
Mas neturi turėti jokių sauvalės arba vergiškumo po- 
žymių, bet turi būti pagrįstas tarpusavio meilės dvasia. 

Žmona, kaip jau anksčiau buvo pažymėta, yra šeimos 
širdis. Jos šventa pareiga yra palaikyti šeimos židiny 
meilės ugnį, kad ji, kiek galima, daugiau visiems 
" Šviestų, visus šildytų ir visus jungtų. Ji turi pasistengti 
taip įrengti savo namus, kad visiems juose būtų miela 
Byventi, kad visi po sunkių dienos darbų ir rūpesčių 
galėtų pasilsėti, sustiprėti, atgaivinti savo dvasią. Die- 
vas suteikė moteriškai širdžiai ir sielai neišsemiamus 
Šiam reikalui gabumus. Tik ji turi pasistengti jais tin- 

kamai pasinaudoti, parodyti visą savo kūrybinę galią. 
Tada ji bus tikra šeimos širdis, šeimos židinio vaidilutė. 
O to viso vaisiai bus neįkainuojami ir jai pačiai ir 
visiems kitiems šeimos nariams. " 

Savaime suprantama, kad žmona ne vien tik savo 
meile ir savo darbu turi prisidėti prie šeimos židinio 
sukūrimo ir išlaikymo, bet ir savo turtais, jeigu ji jų 
turėtų. O jeigu vyras dėl ligos ar kurios nors kitos 
svarbios priežasties negalėtų savo pareigų išpildyti, 
tada jį turi pavaduoti žmona. Tada ji pasidaro ne vien 
tik šeimos širdis, bet ir šeimos galva. Žinoma, tai yra 
nelengvas kryželis. Tačiau su Dievo pagalba jį galima 
nugalėti. Kam Dievas duoda didesnį kryželį, tam duoda 
ir daugiau malonių. O Dievo malonei padedant, žmogus 
gali nugalėti visas kliūtis *. 


* Plačiau apie šeimos dalykus galima rasti knygutėse: 
„Krikščioniškoji šeima“, Kaunas 1936 ir „Kelias į laimingą 
šeimą“, 1939. 

VISŲ MENŲ MENAS 


„Kas gali būti svarbiau, kaip sielas val- 
dyti, kaip jaunuolių įpročius nustatyti?!“ 
(Šv. Jonas Auk.). 

Kada jauni žmonės prie altoriaus laiptų ištiesia 
vienas kitam ranką ir sujungia savo širdis bendram 
darbui, bendram džiaugsmui ir bendram skausmui, jie 
ne tik prisiima pareigas viens kito atžvilgiu: jie įparei- 
goja save sykiu ir būsimų mažutėlių atžvilgiu. Tą iš- 
kilmingą valandą jie šventai pasižada jiems duotus 
mažutėlius mylėti, auklėti ir pagal išgales aprūpinti jų 
ateitį. 

Pirmutinė, tad, tėvų pareiga yra mylėti savo kūdikius. 
Tai yra suprantamas dalykas. Jei jau kiekvienas artimas 
turi būti mylimas, tai juo labiau turi būti mylimi tie, 
kurie yra „kūnas iš jų kūno, kraujas iš jų kraujo“, 
kuriuose kartu su Aukščiausiojo paveikslu atsispindi ir 
jų sielų bruožai. Kūdikis — ypatinga Dievo dovaną. 
Kūdikis — tikra brangenybė, brangesnė už didžiausias 
šio pasaulio brangenybes. Kūdikis — nauja labai stipri 
gija, kuri iš naujo sujungia tėvus meilėje ir vienybėje 
ir kuri padaro jų sąjungą tokią stiprią ir neišardomą. 
Ne be pagrindo kiekvienoje nesugadintoje šeimoje 
kiekvienas į šį pasaulį ateinąs mažutėlis yra laikomas 
angelėliu, atnešančiu, gal būt, naują rūpestį, bet sykiu 
ir naują džiaugsmą ir naują laimės šypsnį. Teisybė, 
tėvams mylėti savo kūdikius nėra jau toks sunkus 
dalykas. Pati gamta pasirūpino giliai įdiegti šį jausmą 
į tėvų širdis. Svarbesnis dalykas yra, kad ši meilė būtų 
tikrai tvarkinga ir krikščioniška. Tėvai neturi patai- 
kauti vaikų silpnybėms ir įgeidžiams. Jie niekuomet 
Neturi teisės pasidaryti vaikų kaprizų vergais. Per 
didelis vaikams pataikavimas niekuomet neišeina į 
Eerą. Tai nėra tikroji meilė, bet greičiau jų neapy- 
kanta. Taip pat labai svarbus dalykas yra lygiai visus 
mylėti. Išskyrimas be ypatingo reikalo vieno kurio 
kūdikio ir apgaubimas jo ypatinga meile sužadina ki- 

tuose vaikuose nepasitenkinimą, o nekartą net atvirą 
neapykantą. Gyvas pavyzdys yra Senojo Testamento 
„Juozapo istorija. Tikra meilė turi pasireikšti ne vien 
tik širdyje, ne vien tik žodžiuose, bet ypatingai dar- 
buose. O gražiausias šioje srityje darbas yra tinkamas 
savo kūdikių auklėjimas. Juk ne kas kitas, o tėvai turi 
paruošti savo vaikus būsimam savarankiškam gyveni- 
mui, padaryti juos gerais savo šalies piliečiais, ištiki- 
mais Bažnyčios sūnumis ar dukterimis. Tai yra, teisybė, 
ne visai lengvas, bet labai gražus ir kilnus tėvų užda- 
vinys. „Dieviškų darbų dieviškiausias!“ sušukdavo šv. 
Jonas Auksaburnis, pradėdamas kalbėti apie auklėjimo 
darbo kilnumą. Reikia pasakyti, kad pats Dievas suteikė 
tėvams didelius auklėjimui gabumus. Ir be ypatingų 
mokslų jie sugeba greit atspėti, kas šioje srityje dary- 
tina ir kas vengtina. 

Kiekvienas geras auklėjimas apima kūno pajėgų 
ugdymą, proto lavinimą ir valios tobulinimą. Taigi 
pirmutinė tėvų pareiga yra rūpintis savo vaikų kūno 
sveikata. Reikia pasakyti, kad šis rūpestis turi prasi- 
dėti dar prieš sutuoktuves. Mokslas yra suradęs ir kas- 
dieninis patyrimas tai patvirtina, kad ydingų tėv 
vaikai labai dažnai paveldi savo tėvų trūkumus. Pav. 
girtuoklių, venerikų, bepročių ar silpnapročių tė 
vaikai dažnai gema su labai stipriu palinkimu į girta- 
vimą, į neskaistų gyvenimą, į silpnaprotystę, o ne kart 
ateina į šį pasaulį visiškais bepročiais. Todėl susitu 
kiantieji turi iš anksto pasitarti su nusimanančiu gydy: 
toju apie savo tinkamumą būti geru tėvu ar ger 
motina. Po vedybų, kai motina pajunta naują gyvyb 
po savo širdimi, ji turi vengti viso to, kas galėtų p 
kenkti kūdikio gyvybei ar sveikatai. Pav., staigių 
stiprių judesių, aistringų šokių, erzinančių valgių, al 
koholinių gėrimų, didelių dvasinių susikrimtimų 
sukrėtimų. Juo motinos gyvenimas yra ramesnis, tvar 
kingesnis, kilnesnis ir religingesnis, juo sveikiau 
rūpinta, kiek galima, daugiau saulės, sveiko oro, švar 
o ypač sveiko maisto. Geriausias ir sveikiausias kūdiki 
maistas yra pačios gamtos parūpintas maistas, būten 
motinos pienas. Todėl labai svarbi motinos pareiga 
maitinti naujagimį ne kuo kitu, bet savo pienu. T 

negalėjimas to padaryti atleidžia ją nuo šios pareigos. 
Bet ir tokiu atveju ji turi žiūrėti, kad jos kūdikiui 
teikiamas maistas būtų sveikas. 

Vaikui augant, tėvai turi pratinti jį prie darbo. 
Sveikas darbas, sveikas sportas lavina vaiko kūno 
pajėgas ir padeda jam greičiau kūniškai bręsti. Ne- 
sveikas dalykas yra per daug apsunkinti vaiką darbu: 
tai prieš laiką pakerta jojo sveikatą. Bet ne mažiau 
“ žalingas dalykas yra neleisti nieko vaikui veikti ir 
“ laikyti jį kambary, kaip laikoma šiltadaržy atgabenta 
iš tolimo krašto gėlelė. Toks auklėjimas sutrukdo jauno 
vaiko kūno jėgų augimą ir padaro jį visai netinkamą 
gyvenimui. Mažiausias vėjelio pūstelėjimas, mažiausias 
oro pakeitimas įvaro jam devynias ligas. Mūsų kraštui 
reikia ne išlepintų pirštinuotų ponaičių, ne gležnų 
gyvenimo lėlių, bet sveikų, užgrūdintų jaunuolių, tin- 
kančių bet kuriam darbui! Rūpindamiesi vaiko svei- 
kata, tėvai neturi užmiršti duoti savo vaikams progos 
gražiai pasilinksminti. Gražūs pasilinksminimai irgi 
priklauso prie sveiko auklėjimo. Be to jaunas žmogus 
džiūsta ir skursta. Savaime suprantama, kad jaunųjų 
pasilinksminimai neturi kenkti nei kūno nei sielos 
sveikatai. 

Svarbesnis dalykas, negu kūno pajėgų ugdymas ir 
Sveikatos stiprinimas yra, be abejo, jauno žmogaus 
valios tobulinimas, šalinimas iš vaiko sielos blogų pa- 
linkimų ir skiepijimas jame gerų įpročių, kitaip sakant, 
dorovinis ir religinis vaikų auklėjimas. Tai yra pagrin- 
dinis viso auklėjimo darbas. Todėl tėvai turi pasistengti 
ji kiek galima geriau atlikti. Tėvų šventa pareiga yra 
Pasirūpinti, kad naujai gimusiam kūdikiui būtų suteik- 
tas, kiek galima greičiau, krikštas. Per krikštą pasi- 
keičia iš esmės santykis su Dievu. Kas buvo vaiko 
sieloje nuodėminga, tai lieka nuplauta. Kūdikio siela 
Suspindi Dievo akyse pirmykščių gražumu, pasidaro Jo 
šventovė, gaudama sykiu labai brangių dvasinių do- 
Vanų, sudarančių pagrindą visam doroviniam ir reli- 
Biniam gyvenimui. Todėl nieku negali būti pateisintas 
kai kurių tėvų mėginimas nukelti krikštą, kiek galima, 
Vėliau. Tokie tėvai pastato savo kūdikio amžiną gy- 
Venimą į didžiausią pavojų. Juk netikėtai gali ateiti 
Mirtis, krikšto nebus galima suspėti suteikti, ir ne- 

laiminga kūdikio siela niekuomet negalės pasiekti dan- 
gaus ir išvysti dangiško Tėvo „veidas į veidą“. Štai 
kodėl tėvai, kurie be ypatingo reikalo atideda krikštą 
vėlybam laikui, gali labai sunkiai nusidėti Dievo akyse. 

Pasiekus vaikams proto, atsiranda tėvams reikalas 
tinkamai pamokyti savo vaikus apie tikėjimo ir dorovės 
dalykus. Vaikų mokymas turi prasidėti nuo labiausiai 
reikalingų dalykų. Tam tikslui turi būti sunaudotos 
visos pasitaikančios aplinkybės. Gražus gamtos vaiz- 
delis, ypatingas pasisekimas ir panašūs dalykai turi 
būti panaudoti priminti vaikui apie gerą dangiškajį 
Tėvą, kuris atsidėjęs rūpinasi visais, bet ypatingai ma- 
žaisiais. Iš pat mažens vaikas turi būti pratinamas 
dėkoti Aukščiausiajam už visas geradarybes. Su ypa- 
tingu atsidėjimu turi būti pabrėžiama, kad Dievas yra 
visur, kad Jis viską mato ir kad Jam labai nepatinka, 
jeigu kas nepildo Jojo įsakymų, daro nuodėmingą | 
darbą. Nuo pat mažens vaikai turi būti pratinami atsi- 
prašyti Dievo už padarytus blogus darbelius ir prašyti 
sau reikalingos malonės pagundoms nugalėti ir ištesėti 
gerame. Labai gražus dalykas yra imti mažutėlius su 
savim į bažnyčią ir tuo būdu nuo mažens skiepyti dar 
nesugadintoje sieloje didesnę religinių dalykų meilę. 
Be galo svarbus dalykas yra, kiek galima anksčiau, 
paruošti savo vaikus šv. sakramentams: išpažinčiai, šv. 
Komunijai, sutvirtinimo sakramentui. Reikia pasirū- 
pinti įvesti į jauno vaiko sielą Išganytoją tada, kada 
ji dar nėra nuodėmės paliesta ir sugadinta. Ankstyva 
išpažintis ir Komunija sėkmingai apsaugoja vaikus nuo 
daugelio pavojų ir padaro juos atsparesnius brendimo 
amžiaus audroms. Istorija rodo, kad tuose kraštuose, 
kur popiežiaus Pijaus X dekretai apie ankstyvą Ko- 
muniją buvo įgyvendyti, ten greit prasidėjo religinis 
visos šalies atgimimas, išaušo tikras dvasinio gyvenimo 
pavasaris. O Pijus X reikalaute reikalauja, kad visi 
vaikučiai jau nuo 7 metų amžiaus eitų šv. Komunijos. 
O taip anksti vaikus prirengti Komunijai gali tik patys 
tėvai. 

Be tinkamo pamokymo vaikams turi būti padedama 
nugalėti savyje blogus palinkimus ir sudaryti gerus 
įpročius. Budri tėvų akis turi mokėti greit pastebėti i! 
mažus vaikų nukrypimus ir pasistengti, kad jie kuo 

greičiausiai būtų prašalinti. Nieks iš karto negimė 
nusikaltėliu. Didžiausios nedorybės prasidėjo nuo maž- 
možio. Laiku neužgniaužta bloga sėkla augo, stiprėjo, 
kol visiškai užgniaužė žmogaus sieloj kilnesnius ir 
šventesnius dalykus. Todėl labai svarbus dalykas, kiek 
galima anksčiau, pastebėti vaiko silpnybes ir jam pa- 
dėti jas nugalėti. Savaime suprantama, šis darbas turi 
būti atliekamas protingai, neužgaunant ir be reikalo 
neerzinant vaiko, išnaudojant visas vaiko geras ypa- 
tybes ir savybes. Tačiau, prireikus, tėvai gali griebtis 
ir aštresnių priemonių — kūno bausmių. Tik ir čia 
reikia mokėti išlaikyti sveiką saiką ir neišleisti iš akių 
meilės. Labai dažnai šiuo atveju tėvai perdeda: už ma- 
žausią dalykėlį yra linkę vartoti aštriausias kūno baus- 
mes. Bet tai yra labai pavojingas ir neleistinas dalykas. 
Tuo keliu einant, galima užmušti vaikelio širdyje bet 
kokį norą pasitaisyti, įskiepyti neapykantą sau ir visam 
religiniam gyvenimui. Apskritai, kūno bausmė turi būti 
paskutinė priemonė. Prieš tai reikia išnaudoti visas 
kitas priemones. Ypač tėvai turi stengtis savo pavyz- 
dingu, tikrai religingų gyvenimu įgyti tokį autoritetą 
savo vaikų akyse, kad jųjų vien rūstesnis žvilgsnis 
arba aštresnis žodis reikštų didžiausią bausmę. Vaikui 
savo blogą darbą atitaisius, turi būti viskas užmiršta, 
nuoširdi meilė turi vėl spindėti iš tėvų akių. 

Iš dorybių, be jau paminėto pamaldumo, ypatingai 
turi būti skiepijamas paklusnumas ir skaistybė. Jos 
sudaro labai tvirtą pagrindą visam būsimam gyvenimui. 
Ypač daug budrumo, kantrybės ir meilės turi tėvai 
Parodyti, kai prisiartina brendimo amžius. Šis laiko- 
tarpis (berniukams 13—16 m., mergaitėms 12—15 m.) 
yra jaunam žmogui labai reikšmingas ir pavojingas, 
ypač jeigu jis užklups jį visai neparuoštą. Todėl tėvai 
iš anksto turi įspėti savo vaikus apie galinčią kilti jo 
Viduje audrą, turi jiems išaiškinti, ką ji reiškia, turi 
Jiems nurodyti, kaip jie turi tuo laikotarpiu laikytis. 
o atėjus brendimo amžiui, kada vaikai labai pasikeičia 
lr rodo daug keistų palinkimų, tėvai turi mokėti iš- 
laikyti kantrybę ir pasitikėjimą gera savo vaiko valia. 
Nereikalingas griežtumas, tėvų susierzinimas brendimo 
Metu yra labai pavojingas dalykas. Jis gali pastūmėti 
Vaikus ieškoti paaiškinimo ir padrąsinimo blogose kny- 

gose arba atsiklausiant sugedusių draugų. O kartą įgyti 
brendimo metu blogi įpročiai pasilieka dažnai ilgam 
laikui ir nesileidžia greit išraunami. Todėl kaip tik“ 
šiuo laikotarpiu tėvai turi taip elgtis, kad vaikai turėtų 
visišką pasitikėjimą ir su visomis savo sunkenybėmis 
kreiptųsi ne kur kitur, bet tik į juos. 

Tėvai, skiepydami dorybes, turi stengtis apsaugoti 
savo vaikus nuo įvairių pavojų. Tokių pavojų šiais' 
laikais yra labai daug. Nedori paveikslai ir kinai, 
blogos knygos, sugedę draugai, nedori pasilinksminimai 
ir panašūs dalykai yra tikri nuodai dar nesubrendusiai 
vaiko ar jaunuolio sielai. Todėl tėvai turi atsidėję 
žiūrėti, ką vaikai lanko, ką skaito, su kuo draugauja, 
kokiuose pasilinksminimuose ir pramogose dalyvauja.: 
Pastebėję pavojų, turi kuo greičiausiai jį prašalinti. 
duoda tžvams teisės palikti savo vaiką tokioje vietoje, 
kur turėtų žūti jo nekaltybė, jojo dora arba jojo tikė- 
jimas. Dievas pareikalaus iš tėvų labai skaudžios at- 
skaitomybės už pražudytą savo vaiko sielą! 

Galop, labai svarbi tėvų pareiga yra duoti savo vai- 
kams gražų gyvenimo pavyzdį. Tėvų gyvenimas, pasak 
Šv. Jono Auksaburnio, yra knyga, iš kurios vaikai 
mokosi, kaip reikia gyventi. Tėvų pavyzdys yra gra 
žiausias ir įdomiausias vaikams pamokslas, viena 
geriausių auklėjimo priemonių. Tėvai gali teikti gra 
žiausius pamokymus, gali vartoti net skaudžiausias 
bausmes, bet, jeigu jųjų asmeninis gyvenimas neatitikS 
jų žodžius, viskas bus veltui. Net gražiausi žodžiai 
praskambės, nepalikdami jokio gilesnio pėdsako vaiko 
sieloje. Žinoma, Dievo malonė gali padaryti stebuklų: 
Kai kada ir blogų tėvų vaikai gali būti labai geri. B 
tai retai pasitaiko. Dažniausiai mes matome, kad kokiė 
yra tėvai, tokie ir vaikai. Girtuoklių, ištvirkėlių, svė: 
timo turto pasisavintojų, netikėlių vaikai yra irgi gir“ 
tuokliai, neskaistūs, negerbią svetimo turto, palinkę: 
laisvamanybę. Obuolys nuo obelies toli nekrinta! Tod 
tėvai turėtų dažniau padaryti rimtą sąžinės sąskaitą 
pasistengti prašalinti iš savo šeimos šventovės visi 
kas galėtų sudaryti papiktinimą jųjų mažutėliami 
Griežtai turi būti prašalinti iš šeimos gyvenimo nuo 
tiniai barniai, keiksmai, viens kito plūdimai, bu 

jimai, apkalbinėjimai, įvairūs neskaistūs dalykai, juo- 
kai arba pasityčiojimai iš šventų dalykų. Tik skaisčioje 
ir giliai religinėje aplinkumoje gali augti ir bręsti 
jauna vaiko siela. Vieną kartą Išganytojas pasakė labai 
skaudų žodį apie mažutėlių papiktinimą: „Kas piktina 
vieną iš šių mažutėlių, kurie į mane tiki, tas vertas, 
kad asilo sukamų girnų akmuo būtų užnertas jam ant 
kaklo ir kad jis būtų nuskandintas jūros gilybėse. 
Vargas pasauliui dėl papiktinimo“ (Mat. 18, 6). Jeigu 
toks baisus pasmerkimas yra taikomas svetimiems pa- 
piktintojams, tai koks pasmerkimas turės ištikti pačius 
tėvus, jeigu jie išdrįstų piktinti ir į blogą kelią vesti 
savo vaikus? 

Trečioji tėvų pareiga yra pasistengti aprūpinti savo 
vaikų ateitį. Tėvai iš anksto turi pratinti suaugusius 
vaikus prie savarankiškesnio darbo. Todėl tėvai turi 
pasistengti suteikti vaikui tokį pragyvenimo šaltinį, 
kuriuo remdamiesi vaikai galėtų pradėti savarankišką 
gyvenimą ir būtų naudingi visai visuomenei. Daugumas 
mūsų krašto tėvų verčiasi žemės ūkiu. Todėl dažniau- 
siai palieka savo sūnums po žemės gabalą, o savo duk- 
terims — atitinkamą dalį pinigais arba judomojo turto 
pavidalu. Tokiu atveju tėvai turi žiūrėti, kad visi gautų 
jiems priklausomą dalį ir kad nė vienas vaikas nebūtų 
nuskriaustas. Tačiau tai nėra visais atžvilgiais geras 
būdas. 

Jis labai susmulkina ūkius ir po trumvo laiko net 
pasiturinčių tėvų vaikus padaro skurstančiais maža- 
žemiais. Todėl tėvai turėtų stengtis palikti savo ūkį 
vienam sūnui, o kitus vaikus pamokyti tinkamo amato 
arba leisti į mokslus, kurie patikrintų jiems gyvenimą. 
Aišku, šių visų dalykų patys tėvai negali išmokyti. Tai 
gali padaryti tik gerai įrengta mokykla. Mokykla šian- 
dien pavaduoja tėvus ne vien tik proto lavinimo darbe, 
bet ir auklėjimo. Todėl labai svarbus dalykas, kad 
Vaikai lankytų tik gerą mokyklą. Katalikams vaikams, 
be abejo, geriausia mokykla yra katalikiška mokykla. 
ų katalikiška mokykla yra ne ta mokykla, kuri vien 
tik nešioja tokį vardą arba kur tikyba yra dėstoma, 
bet ta mokykla, kurioje visas mokymo ir auklėjimo 
darbas yra atliekamas katalikiškoje dvasioje. Tik tokiu 
atveju bus sutikimas tarp auklėjimo namie ir mokyk- 

loje. Tik iš tokios mokyklos gali išeiti susipratę Baž- 
nyčios sūnūs ir dukterys, ištikimi savo tėvynės gynėjai. 
Deja, tokių mokyklų yra Lietuvoje labai maža. Kažin 
kokios slaptos ir tamsios pajėgos rūpinasi, kad jų visai 
nebūtų. Čia katalikai tėvai turėtų parodyti didesnį 
pasipriešinimą. Jie turėtų pasirūpinti, kad katalikiškų 
mokyklų skaičius Lietuvoje ne tik nemažėtų, bet dar 
didėtų, kad visų katalikų vaikai galėtų būti mokomi ir 
auklėjami grynai katalikiškose mokyklose. Teisybė, šis 
darbas nėra lengvas. Tačiau jis yra nugalimas. Tik 
reikia daugiau susirūpinimo, didesnio pabrėžimo savo 
teisių, karštesnių reikalavimų. Katalikiška mokykla 
katalikams nėra malonės dalykas, bet teisingumo. Teisė 
auklėti savo vaikus pirmoje vietoje priklauso tėvams. 
Valstybė gali imtis auklėjimo darbo tik tuo atveju, 
jeigu tėvai nepajėgia jo atlikti. Todėl tėvai katalikai 
turi griežtą teisę reikalauti, kad už jų pinigus rengia- 
mos mokyklos tiktų jųjų, kaip katalikų tėvų, vaikams. 
Ir kituose kraštuose katalikai atgavo teisę turėti savo 
katalikiškas mokyklas ne iš karto, bet tik po ilgų kovų, 
po ilgo darbo ir pastangų. Todėl nereikia stebėtis, jeigu 
Lietuvoj mokyklų klausimo nesiseka greitai ir lengvai 
išspręsti. Tik nereikia nusiminti, bet drąsiai darbą 
varyti toliau, laikantis Apaštališko Sosto ir mūsų 
krašto vyskupų nurodymų. 


Ten, kur nėra katalikiškų mokyklų, tėvai gali leisti 
savo vaikus į vadinamąsias mišrias, neutrales, valsty- 
bines arba kitais vardais besivadinančias mokyklas. 
Tik tėvų pareiga yra žiūrėti, kad tose mokyklose ne- 
būtų įžeidžiamas tikėjimas, Katalikų Bažnyč'a ir kad 
nebūtų sudaroma pavojų jų vaikų dorovei. Pastebėję 
šiuos pavojus, jie turi kreiptis į atitinkamas aukštesnes 
valdžios įstaigas, reikalaudami, kad jie būtų prašalinti. 
Šitoje srityje tėvai katalikai gali daug gero padaryti, 
nes vyriausybės žmonės yra ne kartą viešai pareiškę, 
kad jie gerbią katalikų tikėjimą ir norį Lietuvos jau- 
nuomenę auklėti krikščioniškos dorovės dvasioje. 

Jeigu tėvai pastebėtų, kad, nepaisant jų daromų 
pastangų, jų vaikai mokykloje negauna pakankamo 
religinio pamokymo ar auklėjimo, tuomet jie turėtų 
pasirūpinti patys šiuos trūkumus papildyti. Tai jie 

galėtų padaryti leisdami savo vaikams priklausyti prie 
tų ar kitų religinių brolijų, draugijų ar organizacijų. 

Bet jokiu būdu nevalia tėvams leisti savo vaikų į 
bedieviškas mokyklas, kuriose tyčiojamasi iš tikėjimo, 
platinamas ištvirkimas. Tokia mokykla yra vaikui tikra 
pražūtis. Jau geriau pasilikti bemoksliu, negu, įgijus 
mokslą, prarasti savo tikėjimą ir savo dorą! Teisė 
spręsti, į kokias mokyklas katalikai tėvai gali leisti 
savo vaikus, o į kokias visai negali, priklauso vietos 
vyskupui arba šalies vyskupams. Kai jie tuo klausimu 
savo žodį taria, tėvai katalikai turi su pagarba jį pri- 
imti ir prie jo prisitaikinti. 

Tokios yra bendrais bruožais tėvų pareigos. Pareigos 
labai aukštos ir kilnios, bet, teisybė, ne visuomet leng- 
vos. Todėl, visi tie, kurie rengiasi sukurti šeimas, turi 
iš anksto sąžiningai rengtis savo būsimam pašaukimui. 
O tie, kurie jau yra sukūrę savo šeimą, turi dažniau 
ir nuoširdžiau pakelti savo žvilgsnį ir širdį prie To, 
kuris pasakė: „Prašykite ir gausite, ieškokite ir rasite, 
belskite ir bus jums atidaryta.“ Dievo malonei pade- 
dant, galima visa nugalėti ir ištesėti net sunkiausioj 
gyvenimo valandoj! 

KAS CIESORIAUS CIESORIUI | 


„Atiduokite kas ciesoriaus ciesoriui, ir | 
kas Dievo Dievui“ (Mat. 22, 21). 


Per šeimą žmogus susiduria su savo tauta, su savo | 
tėvynę. Jos žemė priima naujai ateinantį žmogų į savo 
prieglobstį. Jos saulės spinduliai švelniai pasveikina 
naują pilietį. Jos kalba, jos mokslo įstaigos, jos įvairios 
kultūrinės priemonės tarpininkauja pasisavinant visos 
žmonijos sukurtas brangenybes. Savo dvasia ji teikia 
ypatingą atspalvį visam būsimam žmogaus veikimui. 
Per tautą žmogus susiduria su galingiausia šioje žemėje 
gamtine organizacija — su valstybe. Valstybė apsau- 
goja žmogų nuo išorinių priešų. Ji patikrina viduje 
ramybę ir tvarką. Ji laiduoja atskiram piliečiui asmens, 
turto, protingai panaudotos laisvės neliečiamybę. Ji 
duoda galimybės kiekvienam tinkamai panaudoti savo 
talentus, pasidaryti tikru menininku Dievo skirtoje 
srityje. Ten, kur atskirų piliečių pajėgų nepakanka, : 
valstybė savo betarpiu įsikišimu ir veikimu gali daug 
prisidėti prie visų piliečių gyvenimo sąlygų paleng- 
vinimo ir pagerinimo. Taigi kiekvienas daug gauna iš 
savo tautos, iš savo tėvynės, iš savo valstybės. Daug 
gaudamas, jis turi pasistengti sąžiningai išpildyti savo 
pareigas, atiduoti tai, kas priklauso iš jo jojo tautai, 
jojo valstybei. Vienos šių pareigų yra visiems bendros, : 
kitos yra skirtingos. 

Bendra pareiga yra visiems mylėti savo tėvynę, savo 
valstybę. Kaip lietuviai mes turime mylėti savo kalbą, 
savo tautą, savo tėvynę, savo valstybę, kuri turėjo 
tokią gražią praeitį, kuri taip pat turėjo daug iškentėti: 
praeityje ir kuri dabar prisikėlė laisvam nepriklauso- 
mam gyvenimui. Josios džiaugsmai turi būti mūsų 
džiaugsmai, josios skausmai — mūsų skausmai, josi 5 
viltys — mūsų viltys! Aišku, ši meilė neturi pasilik į 
vien tik mūsų širdyje, neturi pasibaigti vien žodžiais, 
bet turi pasireikšti darbuose. Kiekvienas mūsų turi 
vengti viso to, kas galėtų pakenkti savo kraštui. Kiek- 

ž vienas mūsų turi protingai pasinaudoti piliečių teisė- 

mis. Kiekvienas pagal išgales turi prisidėti prie visos 
“šalies gerovės kėlimo. Ši meilė turi būti tokia didelė, 
kad, prireikus, kiekvienas būtų pasiryžęs paaukoti savo 
| gyvybę už savo tėvynės laisvę ir nepriklausomybę. Su 

šia meile negali būti suderintas bespalvis kosmopolitiz- 
mas, kuris sakosi neturįs ir nenorįs turėti jokios 
| tėvynės: jam yra ten tėvynė, kur gera gyventi. Pats 
“ Išganytojas parodė gražų tėvynės meilės pavyzdį. Nors 
Jis buvo atėjęs viso pasaulio gelbėti, nors Jojo tauta 
Jo nepriėmė, tačiau Jis neišsižadėjo savo tautos. Jis ją 
nuoširdžiai mylėjo ir visokiais būdais stengėsi išgelbėti 
iš jai gresiančio pavojaus. Todėl kas išsižada savo 
tėvynės, o ypatingai kas, susidėjęs su svetimais, dirba 
| jos pražūčiai, tas padaro Dievo ir žmonių akyse biaurų 
 išdavikišką darbą. Kita vertus, savo tėvynėje ir savo 
valstybės meilė negali išsigimti į kitų tautų ar vals- 
tybių neapykantą. Visos tautos ir valstybės turi teisę 
laisvai gyvuoti didesnei Dievo garbei ir visos žmonijos 
gerovei. Todėl biaurusis šovinizmas arba nacionalizmas, 
kuris pripažįsta teisę gyventi savai valstybei, o visas 
kitas tautas ir valstybes nori padaryti savo tautos ar 
valstybės klusniomis vergėmis, jokiu būdu negali būti 
suderintas su Kristaus mokslo dvasia. Ir tautų bei 
valstybių santykius turi tvarkyti ne plika fizinė pajėga, 
bet krikščioniškas teisingumas ir meilė! 

Tokia yra bendra pareiga visiems valstybės pilie- 
čiams, nepaisant dirbamo darbo ir užimamos vietos. 
Tačiau kiekvienoj valstybėj turi būti valdžia. Taigi 
turi būti valdžios žmonių ir valdinių. Aišku, jų pareigos 
nėra vienodos. Kyla tad klausimas, kokios yra šiaip 
piliečių arba valdinių pareigos ir kokios yra pareigos 
valdžios arba vyriausybės asmenų. 

Pirmutinė piliečių pareiga yra gerbti savo teisėtos 
valdžios arba vyriausybės asmenis. Kodėl? — Mat, 
vyriausybės arba valdžios atstovai, vistiek kuriuo 
vardų jie vadintųsi ir kurias pareigavietes užimtų, 
Jeigu tik teisėtu būdu yra valdžią įgavę, yra ne kas 
kita, kaip paties Dievo duotos valdžios vykdytojai, Jojo 
atstovai. „Nes“, sako Apaštalas, „nėra valdžios, kaip 
tik iš Dievo“ (Rom. 13, 1). „Per mane kunigaikščiai 
viešpatauja ir galiūnai daro teisybę“ (Pat. 8, 15). Pa- 

reiga gerbti savo teisėtos vyriausybės žmones pasilieka | 
net tada, kai jie savo asmeniškame gyvenime ir nebūtų 
pilnoj aukštumoj. Gerbiame ne jų klaidas, ne jų blogus 
darbus, bet juos, kaip Dievo valdžios atstovus. „Ati- 
duokite visiems, ką esate kalti: kam mokestį-mokestį, 
kam muitą-muitą, kam pagarbą-pagarbą“ (Rom. 13, 7). 
„Visus gerbkite, mylėkite brolius, bijokite Dievo, gerb- 
kite karalius“ (1 Petr. 2, 17). 

Antroji piliečių pareiga yra išlaikyti ištikimumą ne 
tik savo tėvynei, bet ir savo teisėtai vyriausybei. Ne- 
valia rengti prieš savo teisėtą vyriausybę maištų, su- 
kilimų, pasikėsinimų. Ištikimumo pareiga savo vyriau- 
sybei pasiliktų ir tada, jei kraštą užplūstų svetimieji, 
priversdami teisėtą vyriausybę pasišalinti į saugesnę | 
vietą. 

Trečia piliečių pareiga yra klausyti teisingų savo 
teisėtos vyriausybės įsakymų, kitaip sakant, klausyti 
tuose dalykuose, kurie priklauso pasaulinei valdžiai. 
O pasaulinei valdžiai priklauso teisė spręsti klausimus, 
liečiančius žemišką gerovę. Pasaulinės valdžios dalykas 
yra, pav., rūpintis krašto gynimo reikalais, patikrinti 
viešą saugumą, nustatyti teisingus mokesčius, rūpintis 
šalies švietimu, pravesti reikalingus kelius, kelti pra- 
monę, prekybą ir t.t. Tačiau pasaulinė valdžia negali 
pati viena spręsti mišrių reikalų, tai yra tokių reikalų, ' 
kur be valstybės taip pat ir Bažnyčia turi teisę tarti 
savo žodį. Prie šios rūšies reikalų priklauso, pav., 
mokyklų sutvarkymas, katalikiškų organizacijų veiki- 
mas, šeimos klausimai ir t.t. Šiuose k-ausimuose turi 
būti susitarimas tarp pasaulin+s valdžios ir Apaštališko 
Sosto, turi būti sudarytas konkordatas. Teisėtai su- 
darytas konkordatas, be abejo, yra privalomas ne tik 
piliečiams, bet ir vyriausybės asmenims. Pareiga klau- 
syti teisėtos savo vyriausybės įsakymų išplaukia iš 
vyriausybės uždavinių. Vyriausybė yra griežtai įparei- 
gota rūpintis visos šalies gerove. Bet kaip ji galės: 
rūpintis tokia gerove, jeigu piliečiai nebus įpareigoti 
klausyti jos teisėtų įsakymų? Todėl Apaštalas ragina 
tikinčiuosius: „Kiekvienas tepasiduodie aukštesniosioms 
vyriausybėms; nes nėra valdžios, kaip tik iš Dievo; 
kurios gi yra, jos yra Dievo įstatytos. Taigi, kas prieši- 
nasi valdžiai, tas priešinasi Dievo sutvarkymui“ (Rom. 

13, 1—2). Suprantama, nebūtų jokios pareigos klausyti, 
jeigu vyriausybė reikalautų tokių dalykų, kurie yra 
priešingi Dievo ar Bažnyčios įstatymams. Tada galioja 
apaštalų lūpomis ištartas dėsnis: „Dievo reikia labiau 
klausyti, kaip žmonių“ (Ap. D. 5, 29). Jokia žemiška 
valdžia negali žmonių atleisti nuo tų pareigų, kurias 
uždėjo pats Aukščiausias betarpiai arba per savo Baž- 
nyčią. Labai gražų pavyzdį šiuo reikalu paliko mums 
pirmųjų amžių krikščionys. Visus teisėtus savo valdovų 
reikalavimus jie kruopščiai ir sąžiningai išpildydavo. 
Tačiau kada pagonys valdovai pareikalavo iš jų išsiža- 
dėti tikrojo Dievo ir pradėti iš naujo garbinti stabus, 
tada jie iškilmingai pasakė: Niekuomet! Ilgus šimt- 
mečius siautė baisūs persekiojimai, daug buvo išlieta 
nekalto kraujo, sunaikinta turto. Bet galų gale teisybė 
ėmė viršų: krikščionys atgavo tikėjimo ir sąžinės laisvę. 
Dar daugiau: žiauriai persekiojami ir beginkliai krikš- 
čionys nugalėjo net pačią pagonišką Romą ir palenkė 
ją nusilenkti Nukryžiuotajam. Iš tiesų, dvasios jėga, 
dvasios ginklas yra stipresnis, negu kiečiausio plieno 
kalavijas! Taip pat labai gražų ištikimumo pavyzdį 
savo tikėjimui ir Bažnyčiai paliko mums du garbingi 
Anglijos vyrai: Lordas kancleris (tai lygų mūsų Mi- 
nisteriui Pirmininkui) šv. Tomas Morus ir šv. kardinolas 
Jonas Fišeris. Pripažinę karaliui aukščiausią valdžią 
tikėjimo dalykuose, jie būtų galėję išgelbėti ne tik savo 
gyvybę ir laisvę, bet ir savo didelius turtus, aukštas 
ir garbingas vietas. Tačiau jie to nepadarė. Jie gerai 
žinojo, kad pripažinimas karaliui valdžios tikėjimo ir 
Bažnyčios dalykuose yra priešingas Dievo valiai, yra 
nuodėmingas dalykas. Todėl sutiko geriau paaukoti 
savo aukštas vietas, savo didelius turtus, savo laisvę 
ir savo gyvybę, bet neišsižadėti savo tikėjimo, savo 
Bažnyčios ir savo Dievo. Teisybė, jie mirė, bet jų 
karžygiška kankinių dvasia gyvuoja ligi šios dienos ir 
rodo visiems geros valios žmonėms tiesos ir dvasinės 
pergalės kelią! Tai yra ir mums pavyzdys, kaip mes 
turime elgtis panašais atvejais. Jokio pataikavimo, 
jokio nusileidimo tuose dalykuose, kurie yra nedori, 
nuodėmingi, kurie aiškiai priešinasi paties Dievo va- 
liai! Tuomet ir iš mūsų lūpų turi skambėti griežtas ir 
energingas atsakymas: „Niekuomet! Dievo reikia labiau 

klausyti, kaip žmonių!“ Savaime suprantame, kad nėra 
priešinga tikram paklusnumui, .jeigu piliečiai leisti- 
nomis priemonėmis gina savo teises arba reikalauja 
geresnio šalies sutvarkymo. 

Piliečiai neturi užmiršti dar vienos labai svarbios 
pareigos: dalyvauti rinkimuose ir rinkti, kiek galima, 
geresnius atstovus. Tai yra labai svarbi pareiga, nes 
nuo jos tinkamo išpildymo pareina visos šalies gerovė. 
Kas be priežasties nedalyvauja rinkimuose ir tuo pačiu 
duoda progos kitiems pravesti netinkamą kandidatą, 
o ypač jeigu pats dar atiduoda už jį savo balsus, tas 
pasidaro atsakingas už tuos blogus darbus, kuriuos 
padaro blogas atstovas. Toks rinkikas būtų įpareigotas 
tokius blogus darbus pagal išgales atitaisyti. Aišku, kur 
išrinkti atstovai nieko negali valdyme pakeisti, ten 
nėra griežtos pareigos dalyvauti rinkimuose arba rinkti 
atstovus, nes niekas negal būt įpareigotas dirbti visai 
bergždžią ir nereikalingą darbą. 

Pirmutinė ir pagrindinė vyriausybės žmonių pareiga 
yra rūpintis ne savo privatine, bet bendra visos šalies 
gerove. Jie neturi teisės panaudoti jiems Dievo su- 
teiktos valdžios savo privatiniams reikalams. Toks pa- 
sielgimas būtų žiaurus piktnaudojimas, žudąs pačios 
vyriausybės autoritetą ir vedąs visą šalį į anarchiją. 
Iš šios bendros ir pagrindinės pareigos plaukia visa 
eilė dalinių pareigų, kurių reikia visuomenės gerovei 
patikrinti. O visuomenės gerovė reikalauja šių dalykų: 
1) stiprinti valstybės apsaugą, kad ji galėtų atsilaikyti 
prieš priešus iš oro ir kad viduje būtų laiduota tvarka 
ir ramybė; 2) rūpintis, kad visur viešpatautų teisingu- 
mas; 3) žiūrėti, kad teisingumas būtų visiems lygiai 
taikomas, kad visi būtų lygūs prieš įstatymus; 4) žiū- 
rėti, kad pareigavietės būtų duodamos tik tiems, kurie | 
yra joms pakankamai pasiruošę. Jokios protekcijos, 
asmeninės simpatijos ar antipatijos, jokie giminystės 
ryšiai neturi vaidinti sprendžiamos rolės: valstybė ne 
privatinis kromelis, kurį galima būtų šeimyniniu būdu 
valdyti ir tvarkyti! Kas sąmoningai teiktų atsakingas 
pareigavietes netinkamiems žmonėms, nors būtų visai 
pakankamai gerai pasiruošusių kandidatų, tas pasi- 
darytų atsakingas už netinkamų pareigūnų padarytus 
nuostolius ir skriaudas; 5) rūpintis, kad krašte kiltų 

ekonominė, socialinė, kultūrinė gerovė. Tik vyriausybė 
turi stengtis tai daryti, kad nebūtų užgniaužta atskirų 
piliečių laisvė ir privatinė iniciatyva. Ne vyriausybės 
dalykas naikinti privatines organizacijas, jeigu jos 
dirba naudingą šaliai darbą! 6) stengtis kovoti su 
nusikaltimais ir globoti gerus šalies papročius; 7) ne- 
trukdyti Bažnyčiai dirbti naudingo pastoracijos darbo; 
nesikišti į grynai dvasinius ir religinius dalykus, o 
mišriuose dalykuose geruoju susitarti su Bažnyčia, kad 
tuo būdu būtų patikrintas šalyje ramumas ir tvarka 
ir būtų išvengta nereikalingo nepasitenkinimo. Savaime i 
suprantama, kad šioms pareigoms tinkamai atlikti 
reikia gilaus ir plataus pasiruošimo. Kas be tokio pa- 
siruošimo drįstu imtis valstybės tvarkymo darbo, tas 
vietoj naudos padarytų daugiau skriaudos. 

Tokios yra piliečių ir vyriausybės asmenų svarbesnės 
pareigos. Tokia yra paties Dievo nustatyta tvarka, 
laiduojanti geresnę ir šviesesnę visos šalies ateiti Ten 
kur jos nesilaikoma, einama pražūties keliu. „Nes tauta 
ir karalystė, kuri tau netarnaus, pražus, ir tautos bus 
paverstos tyrais“ (Iz. 60, 2). 

KAS BAŽNYČIOS BAŽNYČIAI 


„Kas jūsų klauso, tas manęs klauso, kas 
jus niekina, mane niekina. O kas mane 
niekina, tas niekina tą, kuris yra mane 
siuntęs“ (Luk. 10, 16). 


Svarbiausias žmogaus gyvenimo uždavinys yra lai- 
mėti amžiną gyvenimą. Viskas kita yra tik priemonė 
šiam svarbiausiam tikslui pasiekti. „Nes ką padėtų 
žmogui, jeigu jis laimėtų visą pasaulį, o savo sielai 
kęstų nuostolį? Arba ką žmogus duos savo sielai at- 
vaduoti?“ (Mat. 16, 26). Tačiau žmogus vien tik savo 
pajėgomis niekuomet nebūtų galėjęs laimėti amžino 
gyvenimo. Dievas tai geriausiai žinojo. Todėl Jis at- 
siuntė į šį pasaulį savo vienintėlį Sūnų, kad Jis 
žmones apšviestų, pašventintų ir vestų tikruoju 
keliu į dangišką tėvynę. Jėzus Kristus yra tikras mūsų 
Išganytojas, svarbiausias Tarpininkas tarp mūsų ir 
Dievo, aukščiausias Mokytojas, vyriausias Kunigas, 
didžiausias Vadas ir Karalius. Be Jo nėra tikro kelio, 
nėra išganymo. „Jis yra tas akmuo“, iškilmingai skelbia 
apaštalas Petras žydų vyresniesiems: „kurį jūs at- 
metėte, iš kurio pasidarė kertinis akmuo. Per nieką 
kitą nėra išganymo. Nes neduota žmonėms kito vardo 
po dangumi, per kurį mes turėtumėm būti išgelbėti“ 
(Ap. D.4, 12). Įžengdamas į dangų, Kristus savo pradėtą 
išganymo darbą pavedė Bažnyčiai. „Man duota visa 
valdžia danguje ir žemėje. Eikite tad ir mokykite visas 


tautas, krikštydami juos vardan Tėvo, Sūnaus ir Šv. 


Dvasios ir mokydami juos laikyti visa, ką tik esu jums 
įsakęs. Ir štai aš esu su jumis visas dienas, iki pasaulio 
pabaigai“ (Mat. 28, 16). Kristaus pavestąjį darbą Baž- 
nyčia turi dirbti iki pasaulio pabaigos. Tokiu būdu 


Dievo valia ir Kristaus sutvarkymu Bažnyčia pasidarė 
mūsų kelionėje į amžiną gyvenimą aukščiausia ir ne- 


klaidingiausia mokytoja, patikimiausia vadove, rūpeės- 
tingiausia mūsų sielų pašventintoja. Be jos nėra iš- 


ganymo. Iš čia plaukia žmonių pareigos Bažnyčios 


atžvilgiu: pareiga priklausyti prie jos, gerbti ją, klau- 


syti, mylėti ir padėti jai dirbti sielų išganymo darbą. 

Pirmutinė pareiga yra priklausyti prie Kristaus 
įsteigtos, tikros Bažnyčios. Tokia Bažnyčia yra tik 
Katalikų Bažnyčia. Kadangi tikros Bažnyčios Kristaus 
sutvarkymu būtinai reikia išganymui pasiekti, todėl 
kiekvienas žmogus turi prie Jos priklausyti. Priklau- 
symas gali būti regimas ir neregimas. Regimu būdu 
priklauso prie Katalikų Bažnyčios tas, kuris iš jos 
rankų yra gavęs krikštą, yra įrašytas į jos narių 
sąrašus, pasiduoda Jos vadovavimui. Neregimu būdu 
priklauso prie Katalikų Bažnyčios tas, kuris, nors nėra 
įrašytas į jos narių skaičių ir matomu būdu nepasi- 
duoda Jos vadovavimui, tačiau tai daro ne dėl savo 
blogos valios, o dėl to, kad jis apie tikrą Katalikų 
Bažnyčią nieko nėra girdėjęs arba nenugalimos kliūtys 
trukdo jam regimu būdu prisidėti prie Katalikų Baž- 
nyčios. Tačiau savo širdyje jis myli Dievą, ištikimai 
Jam tarnauja pagal savo sąžinės balsą ir yra pasiryžęs 
išpildyti visa, ko reik'a sielos išganymui pasiekti. Šitoks 
priklausymas vadinasi dvasinis arba mistinis. Jis, be 
abejo, nėra tobulas, nes toks žmogus negali pasinaudoti 
daugeliu malonių, kurias duoda Katalikų Bažnyčią savo 
nariams. Tačiau ir jojo pakanka išganymui, jeigu 
tobulesnis priklausymas nėra galimas. Bet jo, be abejo, 
nepakaktų, jeigu žmogus, turėdamas galimybės prisidėti 
prie tikros Katalikų Bažnyčios, tyčia nepasinaudoja 
tokia galimybe, o dar labiau, jeigu drįsta net iš Jos 
išstoti. Tai būtų jau didelis Dievo malonės paniekini- 
mas ir pastatymas savo viso amžinojo išganymo į di- 
džiausią pavojų. 

Kiekvieno kataliko šventa pareiga yra visų pirma 
gerbti savo Bažnyčią. Juk Ji yra ne žmonių padaras, 
bet paties Dievo kūrinys. Bažnyčia, anot apaštalo Pau- 
liaus, yra Kristaus sužadėtinė, dvasinis arba mistinis 
paties Kristaus kūnas. „Mes daugelis esame vienas 
kūnas Kristuje“ (Rom. 12, 15). Kaip gyvame kūne sro- 
vena kraujo arterijos, prašalindamos visa, kas kūnui 
yra kenksminga ir jį atgaivindamos, taip dvasiniame 
Kristaus kūne arba Bažnyčioje srovena malonių upeliai, 
kurie nuplauna ir prašalina iš žmonių sielų visa, kas 
yra biauru ir nuodėminga ir kurie padeda kiekvienam 
augti ir bręsti iki „pilno subrendimo Kristuje“ (Efez. 
4, 13). Bažnyčioje gyvena Kristaus pažadėtoji Šventoji 

Dvasia, kuri neleidžia jai nuklysti nuo tiesos kelio. 
„Kur Bažnyčia“, iškilmingai patikrina šv. Irenėjus: „ten 
ir Dievo Dvasia“! Gerbiame tėvus, kadangi jie yra 
dangiškojo Tėvo atstovai. Gerbiame valstybės vyrus, 
nes yra Dievo valios vykdytojai. Dar labiau turime 
gerbti pačią Bažnyčią, kurios kilmė yra dieviška ir 
kurioje yra tiek daug dieviškų ir šventų dalykų. Todėl 
pagarba visai Bažnyčiai! Pagarba Jos skelbiamam 
mokslui! Pagarba Jos įsakymams ar įstatymams! Pa- 
garba Jos patarimams ir praktikoms! Pagarba Jos 
vadovybei, pradedant nuo aukščiausiojo vado — Šven- 
tojo Tėvo ir baigiant savo parapijos klebonu ar jojo 
pavaduotoju! Taip pat pagarba priklauso kad ir kuk- 
liausiam Bažnyčios nariui, nes ir jis yra Kristaus 
išrinktasis indas! Teisybė, ne kartą yra sunku išlaikyti 
šią pagarbą, nes ne visuomet atskiri Bažnyčios nariai 
pasižymi privalomu pavyzdingumu ir šventumu. Žmo- 
giškų silpnybių pasitaiko net labai aukštų bažnytinės 
hierarchijos asmenų privatiniame gyvenime. Tačiau dėl 
tų silpnybių nevalia užmiršti dieviškos Bažnyčios kilmės 
ir dieviškų jos uždavinių. Atskiri asmens suklysta ne dėl 
to, kad būtų blogas Bažnyčios mokslas, arba kad jos 
teikiamos išganymo priemonės būtų nepakankamos, bet 
dėl to, kad jie nesinaudoja tomis priemonėmis, negy- 
vena pagal Bažnyčios mokslą. Be to, atskirų asmenų | 
blogų darbų negalima primesti visai Bažnyčiai, nes 
joje, be nusidėjėlių ir nupuolusių, yra labai daug tokių, 
kurie gyvena pavyzdingai, šventai, tiesiog karžygiškai. 
Pagaliau, kaip geras sūnus nedrabsto purvais savo kad 
ir suklupusios motinos, bet ištiesia jai pagalbos ranką 
ir apgina ją nuo užpuolikų, taip ir geras Bažnyčios 
sūnus ar duktė neturi džiaugtis pastebėtomis silpny- 
bėmis, neturi jų išpūsti, neturi pastebėtą moralinį 
purvą drėbti visai Bažnyčiai į veidą, bet savo malda, 
savo geru darbu turi pasistengti, kad pastebėti blogi 
darbai, kiek galima, greičiau išnyktų iš katalikų gy- 
venimo ir atsivėrusios dorovinės žaizdos būtų, kiek 
galima, sėkmingiau išgydytos *. 

* Einant paties Kristaus nurodymais (Mat. 18, 15—18), paste- 
bėtus tikinčiųjų, vistiek kokią vietą iie beužimtų, blogus dar- 
bus, jeigu negalima įspėti arba įspėjimas nepadeda, reikia 
pranešti vietos arba aukštesnei bažnytinei vyriausybei arba 


net Šv. Tėvo atstovui. Jie suras priemonių pataisyti. Tai yra 
sveikiausias ir vaisingiausias kelias kovai su piktu. 

Antroji kiekvieno gero kataliko pareiga yra klausyti 
savo Bažnyčios. Bažnyčia yra gyvas, nors ir nematomas, 
Kristus. Jai yra Dievo pavesta saugoti mus nuo pakly- 
dimų ir vesti tikruoju išganymo keliu. Iš čia mūsų 
pareiga klausyti Jos įsakymų ir pasiduoti Jos vado- 
vybei. Kas Jos klauso, tas klauso paties Kristaus. O kas 
klauso Kristaus, tas klauso Dievo. Kas Ją niekina, tas 
niekina Kristų, niekina patį Dievą. Tai nėra žmogiškos, 
bet dieviškos išminties žodžiai, kuriuos aiškiai ištarė 
pats Kristus (Luk. 10, 16). Todėl ir didis tautų Apaštalas 
nesiliauja raginęs tikinčiuosius: „Klausykite savo vyres- 
niųjų ir būkite jiems pasidavę; nes jie budi, kaip tie, 
kurie duos apyskaitą už jūsų sielas, kad jie tai darytų 
su džiaugsmu ir nedūsaudami; nes tai nebūtų jums 
naudinga“ (Žyd. 13, 17). 

Trečia kiekvieno gero kataliko pareiga yra mylėti 
savo Bažnyčią. Bažnyčia yra mūsų dvasinė motina, 
didžiausia mūsų geradarė. Ji mus dvasiniu būdu at- 
gimdo, nuvalo nuo nuodėmės purvų. Ji mus maitina 
savo „gyvybės duona“. Ji mus moko ir auklėja, stiprina 
ir guodžia, uždega dideliems darbams ir leidžia patirti 
tokių džiaugsmų, kokių pasaulis negali duoti. Ji mums 
padeda laimėti svarbiausią mūsų gyvenimo kovą mirties 
valandoje. Ji neužmiršta mūsų ir po mirties. Pritaikin- 
dama mums paties Išganytojo ir savo geriausių sūnų 
bei dukterų nuopelnus, Ji sutrumpina mūsų atsiteisimo 
Dievo teisingumui laiką skaistykloje ir padeda greičiau 
išvysti savo dangišką Tėvą, pasiekti amžiną išganymą. 
Jokia žemiškoji motina taip nesirūpina savo žemiškais 
vaikais, kaio rūpinasi mūsų dvasinė motina mumis! 
Argi mes neturėtumėm už tai Jos mylėti? Ko yra 
vertas sūnus, jeigu jis nejaučia jokios meilės savo už jį 
pasiaukojančiai motinai! Ši meilė turi palenkti mus ne- 
prisidėti prie Bažnyčios žeminančių kalbų, neleisti iš 
Jos tyčiotis ir Jos niekinti. Ši meilė turi palenkti mus, 
kiek galima, pavyzdingiau sutvarkyti savo gyvenimą. 
Niekas taip nuliūdina tėvo ar motinos, kaip žinia, kad 
jų sūnus ar duktė, nepaisydami įspėjimų, pamokymų 
ir pasiaukojimo, vis dėlto nuėjo blogais keliais ir dva- 
Siškai pražuvo. Ir priešingai, nėra didesnio džiaugsmo 
žilagalviui tėvui ar motutei sengalvėlei, kaip matyti, 
kad jų įdėtas darbas neša gausių vaisių, kad jųjų sūnus 

ar duktė gyvena taip, kaip jie yra jį ar ją mokę arba 
kaip jie savo širdyje troško. Taigi ši gili ir nuoširdi 
Bažnyčios meilė verčia mus prašalinti nuodėmę iš savo 
gyvenimo ir pasistengti, kad jame žydėtų dorybės, 
kurias skiepija Bažnyčia. Senovėje taip ir būta. Pir- 
mųjų amžių krikščionys negalėjo suprasti, kaip žmonės. 
kartą nuplovę savo sielą krikšto vandeniu, gali antrą 
kartą nusidėti. Todėl visiems krikščionims buvo taiko- 
mas garbingas ir aukštas vardas — šventųjų vardas. 
Tuo vardu prasideda ir baigiasi beveik kiekvienas 
apaštalo Pauliaus laiškas. Pirmieji krikščionys buvo 
pagonims tikroji pasaulio šviesa ir tikroji druska, apie 
kurią kalba Išganytojas savo be galo gražiame pa- 
moksle ant kalno. Nustebinti kilniu krikščionių gy- 
venimu, pagonys dažnai, kalbėdamies tarp savęs, sušuk- 
davo: „Žiūrėkite, kaip jie viens kitą myli ir kaip jie 
skaisčiai gyvena!“ Ir šių dienų kataliko gyvenimas turi 
būti pasaulio šviesa ir druska naujų laikų pagonims. 
Mūsų laikų stabmeldžiai, matydami pavyzdingą kata- 
likų gyvenimą, turėtų sušukti: „Žiūrėkite, kaip jie 
viens kitą myli ir kaip jie skaisčiai gyvena. Grįžkime 
atgal į Katalikų Bažnyčią!“ Tai būtų labai gražus 
meilės, bet kartu ir apaštalavimo, darbas. 

Gili ir nuoširdi Bažnyčios meilė turi palenkti mus 
padėti Bažnyčiai dirbti Jos tiesioginį darbą — sielų 
išganymo darbą. Mes turime padėti Jai, kuo kas galime: 
gyvu ar rašytu žodžiu, savo pinigais, savo malda. Kiek- 
vienas iš mūsų pagal išgales turi būti geras spaudos 
apaštalas, turi palaikyti įvairias katalikiškas organi- 
zacijas, o ypač bent savo skaitiku paremti draugijas, 
kurios rūpinasi tikėjimo skleidimu pagonių kraštuose: 
Jėzaus kūdikystės, Šv. Prančiškaus Ksavero, Šv. Petro 
Klavero. Kas negalėtų savo darbais ar skatikų, tas 
bent savo malda turėtų padėti Bažnyčiai dirbti apašta- 
lišką darbą. Labai lengva ir patogi priemonė šiuo at- 
veju yra įsirašyti į Maldos ar Vyrų apaštalavimo są- 


jūdžius. Juo daugiau maldų skris nuo šios žemės į | 


dangų, juo daugiau atsiras apaštalų ir juo vaisingesnis 
bus jų darbas! Juk ir išganytojas yra pasakęs: „Piūtis, 
tiesa, didelė, bet darbininkų maža. Melskite tat piūties 
Viešpatį siųsti darbininkų į savo piūtį“ (Mat. 9, 37—38). 

IEŠKOK VISŲ PIRMA DIEVO 
KARALYSTĖS* 


„Ieškokite visų pirma Dievo karalystės, 
o viskas kita jums bus pridėta“ (Mat. 
6, 33). 

Žmogui yra įgimta save mylėti. Tačiau retai kada 
savęs meilė yra tvarkinga, tikrai krikščioniška. Labai 
dažnai žmogus su didžiausiu atsidėjimu rūpinasi lai- 
kinais dalykais, kurie greit praeina ir nyksta, išleis- 
damas iš akių amžinus ir nenykstamus dalykus. Taigi, 
žmogus dažnai dėl kūno reikalų ir jo gerovės užmiršta . 
sielos reikalus ir jos gerovę. Bet apie tokį savęs rūpestį 
Išganytojas yra pasakęs labai griežtus ir gilios prasmės 
žodžius: „Ką padėtų žmogui, jeigu jis laimėtų visą pa- 
saulį, o savo sielai kęstą nuostolį? Arba ką žmogus 
duos savo sielai atvaduoti?“ (Mat. — 16, 26). Taigi 
penktasis Dievo įsakymas ir reikalauja, kad mes save 
tvarkingai mylėtum, kad mūsų savęs meilė galėtų pa- 
tikti Dievui. O mūsų savęs meilė galės patikti Dievui 
tik tuomet, jeigu mes sielos reikalus ir jos gerovę 
statysime aukščiau, negu kūno reikalus ir jo gerovę, 
jeigu mes šventai išpildysime paties Išganytojo para- 
ginimą: „Ieškokite visų pirma Dievo karalystės ir jos 
teisybės“ (Mat. 6, 33). 

Kokių tad dalykų reikalauja iš mūsų tvarkinga savęs 
meilė? Visų pirma, ji reikalauja, kad mes būtume tai- 
koje su Dievu, kad mūsų sieloje viešpatautų pašvenčia- 
moji Dievo malonė. Tik kas turi tą malonę, tas yra 

* „Neužmuši“ (Iš 20.13). Trys pirmieji Dievo įsakymai nu- 
rodo žmogui pareigas, kurios betarpiškai liečia patį Dievą. 
Ketvirtasis Dievo įsakymas reikalauja pripažinti ir gerbti 
Paties Dievo nustatytą visuomeninę santvarką, Jojo suteiktą 
valdžią. Be atitinkamos valdžios. Dievas suteikė žmonėms 
įvairias kitas dovanas, pav., gyvybę, turtą, gerą vardą, garbę 
ir t.t. Visa tai yra svarbūs dalykai. Ir juos žmogus turi pa- 
naudoti taip, kaip to nori Dievas. Iš čia visa eiė Dievo įsaky- 
mMų, kurie nurodo, kaip žmogus turi elgtis su Dievo duotomis 
dovanomis. Penktasis Dievo įsakymas nusako, kaip žmogus 
turi branginti savo ir savo artimo kūno arba sielos reikalus, 


kitais žodžiais, nusako, kaip žmogus turi save ir artimą 
Mylėti. 

gyvas Bažnyčios narys, tas yra dangiškojo Tėvo sūnus 
ar duktė, tas gali daryti veiksmus, turinčius amžiną 
vertę, vedančius į amžiną gyvenimą. Todėl visų pirma 
žmogus turi įsigyti pašventinančią malonę. O tai jis | 
gali padaryti, priimdamas krikštą, atlikdamas išpažintį | 
arba, jeigu negalėtų priimti nurodytų sakramentų, su- 
žadindamas tobulą, tai yra iš Dievo meilės kylantį 
gailestį. 

Antroji pareiga sielos atžvilgiu yra saugoti gautą 
pašventinamąją malonę ir neleisti jai žūti. O kadangi | 
pašventinamąją malonę prarandama kiekviena sunkia | 
nuodėme, todėl tikroji savęs meilė veikalauja vengti 
bet kokios sunkios nuodėmės. Jeigu kas nors turėtų | 
nelaimę padaryti tokią nuodėmę, tas būtų įpareigotas 
pasistengti kuo greičiausiai ją išmesti iš savo sielos, 
gerai atlikdamas išpažintį arba, jeigu nebūtų galima 
atlikti ižpažinties, kiek galima, greičiau sužadindamas 
tobulą gailestį. Pasitaisymo atidėliojimas iki pat mirties 
yra pavojingiausias darbas, koks tik gali būti, yra 
pastatymas viso savo išganymo į didžiausią pavojų, yra 
tiesiog savo sielos žudymas. Nieks nežino nei dienos 
nei valandos, kada ateina mirtis ir reikės stoti prieš 
Dievo teismą! „„Būdėkite tad, nes nežinote nei dienos 
nei valandos“ (Mat. 25, 43). „Būkite ir jūs pasirengę, 
nes tą valandą, kurią jūs nežinote, žmogaus Sūnus 
ateis“ (Mat. 24, 44). 

Trečioji pareiga savo sielos atžvilgiu yra pasistengti 
padaryti, kiek galima, daugiau gerų darbų. Kiekvieno 
mūsų siela turi būti, kiek galima, gražiau išpuošta 
dorybėmis, tikrai verta amžino išganymo. „„Nekraukite 
sau turtų žemėje, kur rūdys ir kandys gadina, ir kur 
vagys iškasa ir vagia, bet kraukite sau turtus danguje, 
kur nei rūdys, nei kandys negadina ir kur vagys neiš- 
kasa ir nepavagia“ (Mat. 6, 19—21). 

SERGĖK BRANGIĄ DIEVO DOVANĄ 


„Neužmuši“ (Iš 20, 13). ,„Nes nė vienas iš 
mūsų negyvena sau ir nė vienas sau ne- 
miršta. Nes ar gyvi esame, gyvi esame 
Viešpačiui, ar mirštame, Viešpačiui mirš- 
tame. Taigi ar esame gyvi ar mirštame, 

mes esame Viešpaties“ (Rom. 14, 7—8). 
Žmogus yra Dievo kūrinys. Iš Dievo jis gauna savo 
sielą, iš Dievo per savo gimdytojus jis gauna savo 
kūną, savo gyvybę ar sveikatą. Gyvybė ar sveikata yra 
labai brangios Dievo malonės. Tik kol žmogus yra 
gyvas, jam yra prieinami šios žemės džiaugsmai ir 
suprantamos gamtos grožybės. Kol gyvas, žmogus gali 
daug dirbti ir kurti, gali daug nuveikti mokslui, menui, 
savo šeimai, savo tautai, savo valstybei ar net visai 
žmonijai. Kol gyvas, žmogus gali atlikti svarbiausią 
darbą: laimėti savo sielos išganymą. Taigi gyvybė ir 
sveikata yra labai svarbus žmogui patikėtas talentas, 
bet sykiu ir atsakingas talentas. Dievas davė gyvybę 
ir sveikatą žmogui ne tam, kad jis ją išbarstytų, bet 
tam, kad galėtų Jojo valią išpildyti ir tuo būdu pelnyti 
sau amžiną gyvenimą. Žmogus tad nėra savo gyvybės 
ar sveikatos pilnas ir neribotas savininkas, bet tik 
valdytojas, šeimininkas, kuris turi valdyti ir naudotis 
iš Dievo gautu turtu taip, kaip pats Dievas nori. Anks- 
čiau ar vėliau Dievas pašauks žmogų pas save ir pa- 
reikalaus duoti griežtą apyskaitą iš to, kaip jis pasinau- 
dojo gautuoju talentu — jam suteikta gyvybe ir sveikata. 
Todėl pirmutinė žmogaus pareiga yra gautą iš Dievo 
gyvybę ar sveikatą palaikyti, stiprinti, ugdyti. Daž- 
niausiai tik sveikame kūne gali būti ir sveika dvasia. 
Tik būdamas sveikas, žmogus galės tinkamu būdu iš- 
pildyti jam Dievo pavestas pareigas. Todėl kiekvienas 
turi pagal savo išgales pasirūpinti surasti tinkamą savo 
kūnui maistą, apdarą, butą, darbą ir parūpinti tinkamą 
Poilsį. Kiek galima, daugiau sveiko oro, vandens, saulės 
Spindulių! Visi šie dalykai yra naudingi ir reikalingi 
Eyvybei ir sveikatai palaikyti. Reikia pasakyti, kad šių 
laikų žmonės geriau yra susirūpinę savo sveikata, negu 

praeityje. Šiandien statomi erdvesni ir šviesesni namai, 
bandoma nešioti higieniškesni drabužiai, daromos daž- 
nesnės iškylos į gražesnes ir sveikesnes vietas, kūnas 
grūdinamas sportine mankšta ar gimnastika. Šiomis 
pastangomis galima tik pasidžiaugti. Tačiau reikia žiū- 
rėti, kad šios rūšies dalykai būtų suderinti su dorovės 
reikalavimais. Dėl per didelio rūpesčio kūno sveikata 
neturi nukentėti dvasios reikalai. Mūsų svarbiausias 
uždavinys šiame gyvenime visuomet pasiliks ne kūno, 
bet sielos gerovė. „Ką padėtų žmogui, jei jis laimėtų 
visą pasaulį, bet savo sielai kęstų nuostolį?“ Antra 
vertus, doras ir tvarkingas gyvenimas yra sykiu ir 
labai gera priemonė kūno sveikatai sustiprinti. Niekas 
taip neardo žmogaus sveikatos, kaip dorovinis palai- 
dumas, vergiškas pataikavimas savo aistroms ir žemiems 
palinkimams. 

Antroji žmogaus pareiga kūno atžvilgiu yra stengtis 
susigrąžinti savo sveikatą, jeigu ji kartais dėl ligos ar 
kitų priežasčių pašlijo. Tokiu atveju nevalia nieko ne- 
veikti ir viską palikti Dievo Apvaizdai, pasiteisinant 
šitokiu galvojimu: „Jei Dievas duos, išgysiu; jei ne, 
veltui bus visos mano pastangos.“ Tai būtų tikras 
Dievo gundymas, be jokio pagrindo reikalavimas iš 
Dievo stebuklų. Dievas davė žmogui protą, davė gy- 
dymo priemonių, davė žmonių nusimanančių gydymo 
dalykuose. Todėl žmogus turi ne stebuklų iš Dievo 
laukti, bet ryžtingai pasinaudoti Dievo duotomis prie- 
monėmis. Pareiga susigrąžinti sau prarastą sveikatą, 
griežtai imant, liepia vartoti tik įprastines, tai yra 
lengviau prieinamas priemones, nereikalaujama griebtis 
kažin kokių nepaprastų būdų. Todėl, sakykime, susirgęs 


šeimos tėvas nėra įpareigotas parduoti visą savo ūkį ir | 


padaryti visus savo vaikus bedaliais, kad galėtų pats 
važiuoti gydytis į užsienį. Tas pats sakytina, jeigu 
kokiame šalies užkampyje pats gydytojo parvežimas 


reikštų visos šeimos bankrotą. Tik tokiais atvejais, 


aišku, jojo kaimynai iš meilės turėtų jam padėti, 0 


šalies vyriausybė turėtų taip sutvarkyti šalies reikalus, 


kad medicinos pagalba būtų prieinama net vargin- 
giausiam šalies gyventojui. 
Su pareiga stiprinti ir ugdyti savo sveikatą glaudžiai 


yra susijusi ir pareiga vengti viso to, kas galėtų pa- 

"kenkti sveikatai arba net sudarytų pavojų pačiai gy- 
vybei. Kenksmingiausias ir nuodėmingiausias šiuo rei- 
kalu dalykas yra savavališkas sau gyvybės atėmimas, 
arba savižudybė. Todėl penktas Dievo įsakymas ją 
griežtai draudžia. Draudžia ją, visų pirma, todėl, kad 
savižudys pasisavina sau teisę, kurios jis neturi ir kuri 
priklauso vien Dievui. Vienas Dievas yra gyvybės ir 
mirties Viešpats. Jis suteik'a žmogui gyvybę. Todėl Jis 
vienas gali ją atimti. „Tu esi Viešpatie, kuris turi 
valdžią ant gyvenimo ir mirties ir nuvedi pas mirties 
vartus ir atgal atvedi... Iš Tavo rankų nebegalima 
ištrūkti“ (Išm. 16, 13—14). „Ar mes gyvename ar mirš- 
tame, mes gyvename ir mirštame Viešpačiui“ (Rom. 
14, 7). Kas sauvališkai atima sau gyvybę, tas tiesiog 
kelia maištą prieš patį Dievą, tas nori paveržti sau 
tokią valdžią, kuri jam nepriklauso ir negali priklau- 
syti. Taigi savižudybė yra labai įžeidžiąs patį Dievą 
dalykas. 

Be to, savižudybė skriaudžia savižudžio šeimą, tautą, 
valstybę. Ji atima vaikams tėvą, tėvams sūnų ar duk- 
terį, visuomenei naudingą darbininką, valstybei pilietį, 
tautai kovotoją už jos laisvę, už jos gerovę. Savižudys 
iš esmės yra gyvenimo dezertyras. Jis apleidžia gy- 
venimą, neatlikęs savo uždavinio. Jojo neatliktas dar- 
bas sunkia našta krinta ant kitų pečių, pasunkindamas 
kitų žmonių būklę. Štai kodėl dėl tokio negarbingo 
pabėgimo iš gyvenimo piktinosi net tauresni ir šviesesni 
stabmeldžių protai, pav., Platonas, Aristotelis, Pytagoras. 

Galop, savižudybė yra be galo kenksmingas dalykas 
pačiam savižudžiui. Atimdamas sau gyvybę, jis atima 
Sau galimumą daryti gerus darbus, įgyti naujų nuo- 
pelnų. Be to, jis atima sau galimumą apgailėti ir pa- 
taisyti savo buvusį blogą gyvenimą, o ypač apgailėti 
padarytos savižudybės nuodėmę. Toks žmogus turi stoti 
prieš Dievo teismą su subiaurinta siela ir duoti skau- 
džią apyskaitą iš savo gyvenimo, kurį jis prieš Dievo 
valią nutraukė ir kurio jis jokiu būdu jau nebegali sau 
susigrąžinti. Nusikaltęs sūnus bijo pasirodyti prieš savo 
tėvą. Neišpildęs savo uždavinio kareivis dreba savo 
viršininko akivaizdoje. Ką gi turės jausti paties Dievo 
kareivis, sauvališkai nutraukęs sau gyvenimą ir neiš- 
Pildęs savo uždavinio?! Štai dėlko savižudybė Dievo, 

Bažnyčios ir nesugadintos visuomenės akyse yra vienas 
didžiausių nusikaltimų. Bažnyčia, sielodamasi dėl baisaus 
paties savižudžio likimo ir norėdama savo narius at- 
grąsinti nuo šito nuodėmingo ir labai kenksmingo pa- 
sielgimo, yra paskyrusi gana skaudžias bausmes. Jeigu 
savižudys neatgauna sąmonės ir neparodo gailesčio dėl 
padaryto blogo darbo, Bažnyčia neleidžia jam teikti šv. 
sakramentų, neleidžia bažnytiškai jo laidoti, nepriima 
į savo kapus. O jei savižudys išliktų gyvas, tai jis 
vistiek Bažnyčios akyse nebebūtų visai garbingas asmuo 
ir negalėtų padaryti daugelio bažnytinių veiksmų. Sa- 
vaime suprantama, kad Bažnyčia baudžia šiomis baus- 
mėmis tik tokius asmenis, kurie sąmoningai ir iš laisvos | 
valios atima sau gyvybę. Jeigu atsitiktų, kad žmogus 
tai padarytų visai netekęs sąmonės ir visiškai to ne- 
norėdamas, tada būtų greičiau nelaimė, negu nuodėmė, 
ir minėtos griežtos Bažnyčios bausmės nebūtų taikomos. | 

Suprantama, jeigu nevalia sauvališkai atimti sau gy- 
vybės, tai nevalia trokšti sau prieš laiką mirties. 
Sunkias gyvenimo valandas žmogus turi sunaudoti 
didesnei savo dvasios pažangai. Jis turi mokėti ištesėti 
savo pašaukime, kaip kad kareivis ištesi savo sargyboje, 
nepaisydamas didžiausių pavojų ir sunkenybių. Žinoma, 
tai yra nelengvas dalykas. Bet Dievo malonei padedant, 
yra galimas. Dievas niekuomet nesiunčia žmogui kry- 
želio, kurio jis negalėtų pakelti. Kam Dievas duoda 
didesnį kryželį, tam duoda ir daugiau malonių. Trokšti 
sau mirties žmogus galėtų tik tokiu atveju, kada būtų 
didelis pavojus nusidėti ir žmogus jaustųsi negalėsiąs 
ištesėti, nes visuomet geriau mirti, negu padaryti są- 
moningą nuodėmę, ypač sunkią nuodėmę. 

Kaip žmogui nevalia atimti savo gyvybės, taip lygiai 
neleidžiama be reikalo ir save žaloti. Ir savo kūno 
narių žmogus nėra savininkas, o tik valdytojas. Žmogus 
gali atimti sau kokį nors kūno narį tik tuo atvejų, 
jeigu to reikalautų viso kūno gerovė. Todėl niekuomet: 
negalima daryti savęs sužalojimų dėl pelno, dėl pre- 
būtų galima išvengti nemalonių pareigų. Dėl šios prie- 
žasties Dievas ir Bažnyčia griežtai draudžia vadinamą 
sterilizaciją, tai yra, tokią operaciją, po kurios žmogus 
pasidaro netinkamas šeimai sukurti. Kai kas bando 

pateisinti šią operaciją tuo, kad, girdi, ji esanti reika- 
linga ydingų vaikų skaičiui sumažinti. Tačiau žmogus 
ne gyvulys, bet protingas sutvėrimas. Todėl tos prie- 
monės, kurios, gal būt, tiktų gyvulių prieaugliui tvar- 
kyti, negali tikti protingam kūriniui — žmogui. Ne 
laužant Dievo nustatytą tvarką, bet tik ją sąžiningai 
saugojant, galima išvengti ar bent gerokai sumažinti 
ydingų vaikų skaičių. Šiam tikslui pasiekti pakanka 
skaisčiai ir blaiviai gyventi, sudarant šeimą pasirinkti 
sveiką vyrą ar sveiką žmoną, stengtis aprūpinti gim- 
dyves moteris ir naujagimius kūdikius tinkamu maistu, 
butu, drabužiais ir, apskritai, tinkamesnėmis gyvenimo 
sąlygomis, 0 ypač pasistengti duoti jaunajai kartai 
sveiką fizinį, dorovinį ir religinį išauklėjimą. Tada ne- 
reikės griebtis tokios negarbingos priemonės, kokia kad 
yra sterilizacija. 

Pareiga saugoti savo gyvybę reikalauja iš žmogaus, 
kad jis vengtų tokių dalykų, kurie kenkia jojo svei- 
katai ir kurie sykiu yra ne tik nereikalingi, bet net 
nuodėmingi. Prie tokių dalykų reikia priskaityti nešio- 
jimą madingų, bet nesveikų drabužių, nesusivaldymą 
valgyme, o ypač vartojant alkoholinius gėrimus, be 
jokio reikalo vartojimą įvairių narkotikų, pav., ko- 
kaino, morfijaus, chloroformos, nikotino, o ypač ne- 
skaistų, palaidą gyvenimą. Mokslas ir kasdieninis paty- 
rimas labai aiškiai rodo, kad apsivalgymas, o ypač 
girtavimas žalingai veikia ne tik kišeniui ir dorovei, 
bet taip pat ir sveikatai. Nesaikingas vartojimas al- 
koholinių gėrimų atšipina žmogaus protą ir palaužia 
jojo darbingumą. Girtavimas suardo žmogaus dirksnius, 
virškinimo ir kitus labai svarbius organus. Jis esti 
priežastimi įvairių, kartais labai pavojingų ligų. Jis 
trumpu laiku iš žaliūko vyro padaro visiškai sužalotą 
žmogų, invalidą, tinkantį nebent prieglaudai arba be- 
pročių namams. Dešimtą dalį visų bepročių duoda 
girtavimas. „Dėl apsirijimo daugelis mirė, kas gi yra 
susilaikąs, tas prailgina savo gyvenimą“ (Ekli. 37, 34). 

Nemažiau kenksmingas sveikatai dalykas yra doro- 
vinis palaidumas arba palėistuvingas gyvenimas. Jis 
taip pat užmuša talentus, suardo nervus, iščiulpia svei- 
katą ir, be to, apkrečia ne tik patį paleistuvaujantį, 
bet ir jojo šeimą pikčiausiomis ištvirkavimo ligomis. 

Todėl visi neskaistūs dalykai, nors yra draudžiami 
ir kitų Dievo įsakymų, yra taip pat draudžiami penk- 
tuoju Dievo įsakymu. 

Penktas Dievo įsakymas taip pat draudžia žaisti su 
savo gyvybe, kitais žodžiais, draudžia be reikalo statyti 
savo gyvybę į pavojų. Pav., be reikalo nevalia plaukioti 
sukūringose vietose, nevalia karstytis po aukštus me- 
džius arba po aukštas uolas, nevalia leistis į labai 
pavojingas keliones jūroje arba ore, nevalia daryti 
bandymų su sprogstamąja medžiaga arba šiaip dirbti 
labai pavojingus darbus. Tiktai atsiradus labai svar- 
biam reikalui, kuris galėtų atsverti sveikatos arba gy- 
vybės netekimą, šie pavojingi veiksmai galėtų pasi- 
daryti leistini. Kodėl? Mat, žmogaus gyvybė ar 
sveikata nėra visų aukščiausioji gerybė. Brangesnis 
dalykas, negu kūno gyvybė ar sveikata yra 
sielos gerovė, tėvynės ar valstybės labas. Todėl 
dėl jų gerovės galima paaukoti net savo gyvybę. Dėl 
šios priežasties, pav., galima dalyvauti kare už savo 
tėvynės ar valstybės laisvę ar nepriklausomybę; galima 
išpažinti savo tikėjimą, nors dėl to tektų prarasti savo 
gyvybę; galima bandyti perplaukti net pavojingą upę, 
jeigu reiktų gelbėti mirštančio žmogaus sielą. Šios 
rūšies dalykai, kai kada gali būti net griežtai priva- 
lomi. Jeigu pavojus gyvybei nėra perdaug didelis, tada 
pakanka ir mažesnio reikalo. Pav., reikalas išlaikyti 
savo šeimą gali pateisinti ne visai sveiką darbą kur 
nors dirbtuvėj ar fabrike. Tačiau dėl menkniekio nie- 
kuomet nevalia rizikuoti savo gyvybe ar sveikata, nes 
tuodu dalyku yra labai svarbios Dievo dovanos, o Dievo 
mums suteiktas dovanas mes turime ne išbarstyti, bet 
branginti, uoliai jas saugoti, jas sunaudoti didesnei 
Dievo garbei ir savo sielos išganymui. 

NAUJAS ĮSAKYMAS 


„Aš jums duodu naują įsakymą mylėti 
vienas kitą, kaip aš jus numylėjau, kad 
ir jūs viens kitą mylėtumėte“ (Jo. 13, 34). 


Meilė — didelė Dievo dovana. Meilė — be galo ga- 
linga pajėga. Ji kuria šeimos židinius. Ji sujungia 
įvairių pažiūrų, įvairaus amžiaus, luomo, skirtingos 
lyties žmones į vieną tautą, į vieną valstybę. Ji sušvel- 
nina gyvenimo šiurkštumus, ji padeda nugalėti di- 
džiausias sunkenybes, ji uždega širdis didvyriškiems 
darbams. „Galybė meilės viską griauna, žiemos ledus 
ji sutirpdins“ (Maironis) Koks būtų gražus žmonijos 
gyvenimas, jeigu visur viešpatautų tobula meilė. Kita 
vertus, koks būtų tas pats gyvenimas nepakenčiamai 
šaltas ir žiaurus, jeigu meilė vieną gražią dieną visai 
išnyktų iš žmonių širdžių ir sielų! Šios artimo meilės 
ir reikalauja penktasis Dievo įsakymas. 

Nors meilės vaisiai yra dideli ir visiems suprantami, 
tačiau ją įvykdyti nėra visai lengvas dalykas. Suga- 
dintai žmogaus prigimčiai niekas, tur būt, taip neatrodo 
sunkų, kaip užmiršti save ir tobulai pamilti artimą, 
ypatingai jeigu šis artimas nėra savo šeimos ar savo 
tautos žmogus. Todėl artimo meilės įsakymas prieš 
Kristaus atėjimą retai kur buvo vykdomas. Nebuvo jis 
pilnai suprastas ir įvykdytas net išrinktoje tautoje. 
Atėjęs į šį pasaulį Kristus vėl iškėlė artimo meilės įsa- 
kymą į jam prideramą vietą ir pareikalavo jį tobulai 
pildyti. Artimo meilės įsakymas pasidarė pagrindinis 
krikščionybės reikalavimas. Po Dievo meilės įsakymo 
jis užima pirmą vietą. Niekas negalės patikti Dievui, 
jeigu neturės artimo meilės savo širdyje:. „Eikite šalin 
nuo manęs, prakeiktieji, į amžiną ugnį, kuri yra pri- 
rengta velniui ir jojo angelams. Nes aš buvau išalkęs, 
ir jūs manęs nepavalgydinote; buvau ištroškęs, ir jūs 
Manęs nepagirdėte; buvau svečias, ir jūs manęs ne- 
Priėmėte; nuogas ir nepridengėte manęs. Tuomet ir jie 
atsakys, tardami: Viešpatie, kada mes tave matėme 

alkaną, ar trokštantį, ar svečią, ar nuogą, ar ligonį, ar 
kalėjime, ir tau netarnavome? Tuomet jis jiems at- 
sakys, tardamas: Iš tikrųjų, sakau jums, kiek kartų tai 
nepadarėte vienam iš šitų mažiausiųjų, nė man ne- 
padarėte“ (Mat. 25, 41—45). Artimo meilės įsakymo 
tobulas vykdymas, pasak Išganytojo, turi pasidaryti 
kiekvieno krikščionies skiriamasis ženklas, ypatinga . 
apaštalavimo priemonė: „Iš to pažins, kad esate mano 
mokiniai, jei mylėsite viens kitą“ (Jo. 13, 35). Gyvu 
žodžiu ir savo pavyzdžiu Kristus išmokė visus, kaip 
reikia mylėti artimą. 

Visų pirma, artimo meilė turi būti nuoširdi. Savo 
širdyje artimą reikia aukštai vertinti ir jam gero 
trokšti. Kitaip, artimo meilė nebus meilė, bet apgavi- 
mas, fariziejiškumas. Antra, mes turime mylėti artimą | 
ne dėl jo kūno gražumo, ne dėl aukšto išsilavinimo, ne 
dėl laukiamo iš jo pelno ar panašių dalykų, bet dėl to, 
kad jis yra Kristaus krauju atpirktas, kad yra dangiš- 
kojo Tėvo sūnus ar duktė, kad jojo siela yra visos 
Švenčiausios Trejybės buveinė ir šventovė, kad jis pa- 
šauktas amžinam gyvenimui su Dievu. Teisybė, ne 
kiekvienas žmogus yra Dievo šventovė. Ne vienas žmo- | 
gus suklumpa, nusideda, pasidaro Dievo priešas. Tačiau, 
kol jis gyvena šiame gyvenime, jis gali viską pataisyti | 
ir iš naujo atgauti pirmykštį savo kilnumą ir gražumą | 
Dievo akyse. Taigi mūsų artimo meilė turi būti ant- 
gamtinė. | 

Trečia, artimo meilė turi būti visuotinė, t. y., reikia 
mylėti visus žmones, nepaisant jų tautybės, amžiaus, 
užimamos vietos, lyties; reikia mylėti net mirusius, 
išskyrus tik tuos, kurie galutinai ir neatšaukiamai at- 
krito nuo Dievo ir yra pragare. Niekas negali būti 
išskirtas iš tos visuotinės meilės, negali būti 
išskirtas net didžiausias priešas. „Jūs girdėjote, kad 
buvo pasakyta: Mylėsi savo artimą ir neapkęsi savo 
neprietelio. Aš gi jums sakau: Mylėkite savo neprie- 
telius, gera darykite tiems, kurie jūsų neapkenčia ir 
melskitės už persekiojančius ir šmeižiančius, kad būtu- 
mėte vaikai jūsų Tėvo, esančio danguje, kurs leidžia 
savo saulei tekėti ant gerųjų ir piktųjų ir lydina ant 
teisiųjų ir neteisiųjų“ (Mat. 5, 44). Priešo meilės Kil- 
numui ir gražumui parodyti Dieviškas Išganytojas sako“ 

savo be galo gražų prilyginimą apie gailestingą sama- 
rietį, Vėliau savo gyvu pavyzdžiu Jis visa tai pa- 
tvirtino: tiems, kurie Jį išdavė ir prie kryžiaus prikalė, 
Jis nežinojo kito keršto, kaip tik maldos ir pasiauko- 
jimo kerštą: „Tėve, atleiski jiems, nes jie nežino, ką 
daro“ (Luk. 23, 34). Išganytojo žodžio ir pavyzdžio 
sužavėti patys apaštalai ragina tikinčiuosius mylėti 
artimą, neišskiriant nė savo priešo: „Kas nemyli, pa- 
silieka mirty. Kiekvienas, kuris nekenčia savo brolio, 
yra žmogžudys; ir jūs žinote, kad kiekvienas žmogžu- 
dys neturi amžinojo jame pasiliekančio gyvenimo“ 
(1. Jo. 3, 13). „Jei kas sakytų: Aš myliu Dievą, ir ne- 
kęstų savo brolio, tas melagis. Nes kas nemyli savo 
brolio, kurį mato, kaip jis gali mylėti Dievą, kurio 
nemato?“ (1. Jo. 4, 20). Priešų meilė nereikalauja, kad 
būtų dovanota padaryta medžiaginė ar dvasinė skriauda: 
jos atitaisymo galima reikalauti per teismą ar kitu 
leistinu būdu; nereikalauja, kad būtų atnaujinta anks- 
čiau buvusi ypatinga draugystė: tai žmogaus prigimčiai 
dažnai yra neįmanoma; bet reikalauja, kad būtų iš- 
mesta iš širdies neapykanta, blogo troškimas arba blogo 
darymas; reikalauja, kad būtų pareikšti paprasčiausio 
mandagumo ženklai, kokie kad yra rodomi šiaip mažai 
pažįstamam žmogui. Kas nenori atleisti savo artimui, 
tas negali tikėtis, kad ir Dievas atleis jam jojo kaltę: 
„Kokiuo saiku seikėjate, tokiuo ir jums bus atseikėta“ 
(Mork. 4, 24). 

Ketvirta, artimo meilė turi būti tvarkinga, tai yra, 
mes ne tik galime, bet ir turime daugiau ir karščiau 
mylėti tuos asmenis, kurie yra mums artimesni, pav., 
savo tėvus, artimuosius gimines, savo tautos ar vals- 
tybės žmones. Tie, kurie yra daugiau su mumis surišti 
ir kurie parodo mums daugiau meilės, nusipelno, kad 
ir mes juos daugiau ir karščiau mylėtume. Taip pat 
Mes turime daugiau mylėti tuos asmenis, kurie yra 


„verti didesnės meilės. Pav., mes turime daugiau mylėti 


ir vertinti šventuosius, kurie yra jau pasiekę tobulybės 
viršūnę ir susijungę su Dievu, negu šiaip paprastus 
Nuodėmingus žmones. Savo veikliąja meile mes turime 
stengtis, visų pirma, padėti tiems, kurie daugiausia 
reikalauja mūsų pagalbos ir kurie be mūsų pagalbos 
negali išsigelbėti iš didelio medžiaginio ar dvasinio 
Pavojaus. 

117 


| 


Tačiau tvarkinga artimo meilė niekuomet nedraudžia, 
atsidūrus su artimu tos pačios rūšies varge ar lygiame 
pavojuje, pirmoje eilėje sau padėti ir save gelbėti. 
Tokia jau yra žmogaus prigimtis. Ir pats Išganytojas 
deda savęs meilę artimo meilės pagrindan. „Mylėsi 
artimą, kaip pats save“ (Mat. 22, 39). Kai kada mes net ! 
esame griežtai įpareigoti taip elgtis. Pav., mes niekuo- | 
met neturime teisės daryti nuodėmę, kad galima būtų 
išgelbėti artimą. Tačiau, jeigu pavojai yra ne tos pačios | 
rūšies, tai dėl aukštesnės artimo gerovės mes visuomet 
galime, o kai kada net turime, paaukoti savo žemesnės 
rūšies gėrybę. Pav., mes galime, o kai kada net turime 
paaukoti savo kūno gyvybę, kad būtų galima išgelbėti 
mirštančiojo artimo sielą. 

Galop, mūsų artimo meilė turi pasireikšti gerais 
darbais, turi būti veikli. Jau Sename Įstatyme buvo 
aukštai vertinami gailestingumo darbai: „Išmalda iš- 
laisvina nuo mirties, ji apvalo nuo nuodėmės, ji padeda 
surasti gailestingumą ir amžiną išganymą“ (Tob. 12, 9). 
Atėjęs Išganytojas paskelbė ypatingą palaiminimą | 
gailestingos širdies žmonėms: „Palaiminti gailestingieji, 
nes jie laimės gailestingumą“ (Mat. 5,7). Jis ne tik lai- | 
mina gailestinguosius, bet net grasina baisiu prakei- 
kimu ir visišku atmetimu tiems, kurie atsisakys padėti 
vargšui: „Eikite šalin nuo manęs, prakeiktieji, į amžiną 
ugnį... Iš tikrųjų, sakau jums, kiek kartų tai nepa- 
darėte vienam iš šitų mažiausiųjų, nė man nepadarėte“ 
(Mat. 25, 34—41). Apaštalai irgi karštai ragino tikin- 
čiuosius gera daryti artimui: „Tikras ir nesuteptas pa- 
maldumas Dievo ir Tėvo akivaizdoje yra toks: lankyti 
našlaičius ir našles jų sielvarte ir sergėti save nesu- 
teptą šiuo pasauliu“ (Jok.1,27). „Jei kas turi šio pa- 
saulio lobio ir, matydamas, kad jo brolis turi reikalo, 
uždaro jam savo širdį, kaip gi pasiliks jame Dievo 
meilė? Mano vaikeliai, nemylėkite žodžiu, nei liežuviu, 
bet darbu ir tiesa“ (1. Jo. 3, 17—18). Pirmųjų amžių 
krikščionys, šio paraginimo sužavėti, stengėsi, kiek 
galima, tobuliau įvykdyti artimo meilės įsakymą. 
Jie dalinosi su vargingesniais broliais visu tuo, 
ką patys turėjo: „Tikinčiųjų daugybė buvo vienos 
širdies ir vienos sielos. Nė vienas iš jų nesakė apie 
savo lobį, kad tas jo vieno būtų, bet visa jiems buvo 

bendra... Nes jų tarpe nebuvo nė vieno stokojančio; 
kas tik turėjo dirvų, ar namų, tie parduodavo, pinigus 
už parduotąjį turtą parnešdavo ir dėdavo prie apaštalų 
kojų; kiekvienam gi buvo dalinama, kiek jam buvo 
privalu“ (Ap. D. 4, 32—36). Taigi mūsų artimo meilė turi 
būti veikli, mes turime daug gero daryti vargstančiam 
artimui. Kiek yra dvasinio ar medžiaginio skurdo ar 
vargo, tiek yra progų padaryti gailestingą darbą artimui. 
Svarbesnius gerus darbus nurodo mums pati Bažnyčia 
vadinamuosiuose septyniuose labdarybės arba gailes- 
tingumo darbuose sielai ir kūnui. 

Gailestingumo darbai sielai yra šie: nemokantį 
pamokyk, abejojančiam patark, nuliū- 
dusį paguosk, pikta darantį sudrausk, 
įžeidimus atleisk, nuoskaudas nukęsk, 
melskisuž gyvus ir mirusius. O gailestingieji 
darbai kūnui yra šie: alkaną papenėk, trokš- 
tantį pagirdyk, nuogą apdenk, pake- 
leivį į namus priimk, kalinį sušelpk, 1i- 
gonį lankyk, numirėlį palaidok. Šių darbų 
išskaičiavimas nėra atsiradęs iš karto. Tai įvyko pa- 
mažu ir naujam reikalui atsirandant. Nors anksčiau 
nurodyti gailestingi darbai yra kilę senovės laikais ir 
kitose gyvenimo aplinkybėse, negu kad mes gyvename, 
tačiau jie tinka ir mūsų laikams. Ir mūsų laikais yra 
daug tikėjimo ir dorovės dalykuose nenusimanančių, 
abejojančių. Todėl labai gražus artimo meilės darbas 
yra padėti visiems geros valios žmonėms surasti tiesą. 
Tai gali būti padaryta pasikalbant asmeniškai, para- 
ginant klausyti pamokslų, parūpinant gerų laikraščių 
ar knygų, o ypač patariant prisidėti prie gerų katali- 
kiškų organizacijų arba brolijų, kur tikėjimo tiesos yra 
sistemingai aiškinamos ir dėstomos. „Kas dorina ir 
šviečia, kaip žvaigždės blizgės per amžių amžius“ (Dan. 
12, 3). Ir šiais laikais yra daug liūdinčių, nusiminusių, 
susikrimtusių, nebegalinčių atsikelti iš nuodėmės purvo, 
į kurį patys įkrito arba liko kitų įtraukti. Koks gražus 
darbas yra paguosti ir neviltyje skęstančiam žmogui 
vėl įkvėpti ir įžiebti vilties kibirkštėlę. ,Nepalik ver- 
kiančių be paguodos ir vaikščiok su liūdinčiais“ (Ekli. 
7,38). Taip pat yra daug žmonių, kurie reikalaudami 
badarytos jiems skriaudos atitaisymo, daro tai nekrikš- 

čioniškai, iš naujo įžeisdami arba nuskriausdami. Tokiu 
būdu atsiradęs piktas ne tik nemažėja, bet dar labiau 
didėja. Todėl Bažnyčia ir ragina tikinčiuosius, reika- 
laujant skriaudos atitaisymo, išlaikyti saiką, privalomą 
meilę, o ypač, jeigu būtų galima, visiškai dovanoti 
padarytą skriaudą, kad blogai darąs artimas galėtų 
greičiau suprasti savo blogą darbą ir pasitaisyti. Tai 
būtų didvyriškas meilės darbas, kuris turėtų sugrau- 
dinti net labiausiai nupuolusias sielas: „Nesipriešinkite 
piktam, bet jei kas ištiko tave per dešinį skruostą, 
atsuk jam ir kitą. Ir jei kas nori su tavim bylinėtis | 
teisme ir atimti tavo jupą, palik jam ir apsiaustą“ 
(Mat. 5, 39—40). „Nesiduok nugalėti savęs piktumui, 
bet nugalėk piktumą gerumu“ (Rom. 12, 21). 

Ypač daug reikia kantrybės, romumo, nuolaidumo 
kasdieniniame gyvenime, kur viens kitam dažnai įgrįsta 
ir nusibosta. Todėl ir Apaštalas ragina: „Nešiokite viens: 
kito naštą ir taip įvykdysite Kristaus įstatymą“ (Gal. 
6, 2). ž 

Bet ypač daug yra blogai gyvenančių žmonių, vaikš- 
čiojančių pražūties keliais. Jie taip pat yra Kristaus 
krauju atpirkti ir pašaukti į amžiną gyvenimą. Kristus 
nori, kad ir jie būtų išganyti. Tačiau Dievas nieko varu, 
nevaro nei į dangų, nei į pragarą. Pats žmogus turi 
laisvai apsispręsti ir pasirinkti gyvenimą ar mirtį. 
Todėl didžiausios meilės darbas yra pikta darantį 
žmogų įspėti, kad jis suprastų jam gresiantį pavojų i 
pasistengtų grįžti į tikrą kelią. „Jei tavo brolis nusi 
dėjo, eik ir bark jį savo tarpe ir jį vieną“ (Mat. 18, 10). 
Tačiau šis įspėjimas turi būti protingas ir tvarkingas. 
Kitaip bus dar daugiau užsispyrimo ir nepasitenkini-! 
mo. Todėl pareiga įspėti bus tik tada, jeigu tikrai 
žinoma, kad artimas sunkiai nusidėjo arba jau | 
rimtai pasirengęs taip nusidėti; jeigu yra viltis, kad 
įspėjimas padės, jeigu nėra kito asmens kuris galė 
geriau atlikti įspėjimo darbą ir jeigu dėl tokio įspėji 
nenumatoma ypatingų nemalonumų arba nuostolių sau 


įspėjimas nieko gero neduoda. Tėvai, globėjai, vyres: 
nieji, šeimininkai turi didesnę pareigą įspėti. Jie ne tik 
neturi laukti, kol jų valdžiai pavestas asmuo nusidės; 

kad galėtų jį paskiau įspėti, bet turi daryti viską, kad 
nuodėmės visai nebūtų. Pats Išganytojas nurodė ir būdą, 
kaip reikia įspėti piktą darantį žmogų: iš pradžių tarp 
keturių akių, paskiau prie liudininkų ir, jeigu tai ne- 
padėtų, pranešti Bažnyčiai (Mat. 18, 15—17). 

Nurodyti gailestingumo darbai sielai yra, teisybė, 
gražūs. Tačiau jie ne visiems ir ne visur yra prieinami. 
Paskutinis gailestingumo darbas — melstis už gyvus ir 


“ mirusius — yra ne mažiau gražus, bet — kas svar- 


biausia — visiems prieinamas. Todėl kiekvienas turi 
pasistengti jį uoliai išnaudoti. ,„Melskitės vienas už kitą, 
kad būtumėte išgelbėti, nes daug gali nuolatinė teisiojo 
malda“ (Jok. 5,16). „Šventas ir išganingas daiktas yra 
melstis už mirusius, kad būtų iš nuodėmių išliuosuoti“ 
(2 Mak. 12, 46). Šį būdą turėtų ypač panaudoti ligonys, 
seneliai, mažieji, nelaisvėje esantieji ir visi kiti as- 
menys, kurie kitokių gailestingumo darbų dažnai ne- 
gali daryti. 

Kas liečia gailestingumo darbus kūnui, tai svarbes- 
nieji jųjų yra Bažnyčios suminėti ir visiems tikin- 
tiesiems labai patarti. Reikia pasakyti, kad tikintieji 
per ilgus amžius labdarybės srityje yra tiesiog ste- 
buklus padarę. Ir šiais laikais medžiaginis vargas ir 
skurdas nėra dar išnykęs. Teisybė, bendras pragy- 
venimo lygis yra pakilęs, žmonės, apskritai imant, 
geriau gyvena, geriau valgo, gražiau rengiasi, negu tai 
darė praeityje. Tačiau ir šiais laikais yra dar daug 
alkstančių, trokštančių, be pastogės šąlančių, be prie- 
žiūros sergančių, be laiko nykstančių ir skurstančių. 
Todėl reikia pasirūpinti, kad artimo meilės karštis ir 
šiais laikais neatauštų. Tik reikia žiūrėti, kad vargšų 
šelpimo darbas būtų tikrai vaisingas, t. y., kad iš gautos 
išmaldos vargšai neišmoktų girtauti, neskaisčiai gy- 
venti arba kitus blogus darbus dirbti. Be to, vargšų 
šelpimo darbas turi būti sėkmingas, t. y., jis turi padėti 
Pačiam vargšui užsidirbti sau pragyvenimą. O svar- 
biausia, reikia žiūrėti, kad būtų šelpiami ne apgavikai, 
bet tikrieji vargšai, kurie yra tikrai reikalingi pašalpos. 
Visų šitų dalykų galima bus pasiekti tik tada, jeigu 
šelpimo darbas bus organizuotas. Iš labdaringų organi- 
Zacijų Lietuvoje labiausiai išplitusi ir daugiausia nu- 


„Veikusi yra šv. Vincento a Paulo draugija. 

„Neužmuši“ (Iš. 20, 13). ,,Ką padarei? tavo 
brolio kraujas šaukiasi į mane nuo že- 
mės“ (Prad. 4, 10). 


Mūsų šventa pareiga yra mylėti artimą. Artimo meilė 
reikalauja iš mūsų ne tik gerų darbų, bet taip pat, 
kad mes vengtumėme viso to, kas galėtų pakenkti 
artimo kūnui arba sielai. Pažvelkime tad, visų pirma, 
į tuos darbus, kurie kenkia artimo gyvybei arba svei- 
katai. Labiausiai kenksmingas šiuo atveju dalykas, ir 
tuo pačiu griežčiausiai penktojo Dievo įsakymo drau- 
džiamas, yra gyvybės atėmimas nekaltam žmogui, arba 
žmogžudystė. Žmogžudys, kaip ir savižudys, skaudžiai 
įžeidia patį Dievą, nes jis prisisavina sau tokią teisę, 
kuri priklauso vienam Dievui. Žmogžudys skaudžiai 
nuskriaudžia užmuštojo šeimą, tautą, valstybę, nes 
atima iš jų naudingą, o nekartą ir labai reikalingą, 
labai brangų narį. Žmogžudys, pagaliau, labai skaudžiai 
ir nepataisomai nuskriaudžia patį užmuštąjį, nes atima 
jam galimumą geriau pasirengti būsimam gyvenimui, | 
o nekartą ir visiškai nepasirengusį, sunkioj nuodėmėj 
esantį pastato prieš Dievo teismą, tuo būdu pastūmė- 
damas jį į amžiną pražūtį. Štai kodėl baisus Dievo 
prakeikimas suskambėjo pirmam žmogžudžiui Kainui: 
„Dabar tad tu būsi prakeiktas ant žemės, kuri išsižiojo. 
ir priėmė iš tavo rankos tavo brolio kraują. Kada tu ją 
dirbsi, ji neduos savo vaisių. Tu būsi klajūnas ir pabė- 
gėlis ant žemės“ (Prad.4,11—17). Šis prakeikimas iš- 
tinka šiokia ar tokia forma beveik kiekvieną žmogžudį | 
jau čia žemėje. Bet Dievo bausmė tuo dar nesibaigia. 
Apaštalas Paulius Viešpaties vardu meta žmogžudžiams: 
kartu su kitais nusikaltėliais baisius atmetimo žodžius: 
„Kūno darbai yra matomi; jie yra: paleistuvystė, su-' 
sitepimas, begėdystė, pasileidimas, stabų garbinimas; 
žavėjimai, neprietelystės, barniai, pavydai, rūstybės; 
vaidai, nesutikimai, atskalos, neapykantos, žmogžu- 
dystės, girtuokliavimai, apsirijimai ir panašūs daly- 

kai. Kaip aš jums anksčiau sakiau, taip ir vėl iš anksto 
sakau: kurie tai daro, tie negaus dangaus 
karalystės“ (Gal. 5, 19—22). 

Kadangi ne žmogus, o Dievas yra žmogaus gyvybės 
savininkas ir neribotas šeimininkas, todėl nevalia 
atimti nekaltam žmogui gyvybės nors jis iš didelio 
sielvarto arba iš didelio skausmo to prašytų. Dievas 
davė žmogui gyvybę. Ir todėl tik vienas Dievas gali ją 
atgal pasiimti. O skausmams numalšinti šiandien jau 
yra kitų sėkmingų priemonių. Dar labiau draudžiama 
atimti gyvybę bepročiams, sunkiai sužeistiems, nepa- 
gydoma liga sergantiems ir kitiems nelaimingiesiems, 
kurių gyven'mas, pasak kai kurių autorių, esąs visiškai 
betikslis ir niekam nereikalingas. Tačiau ir šiuo atveju 
turi skambėti tas pats atsakymas: Dievas davė gyvybę, 
ir tik Dievas turi teisę ją pasiimti atgal. Be to, ne tiesa, 
kad tokių žmonių gyvenimas būtų visai betikslis. Jie 
savo malda, savo kantrybe, savo pasiaukojimu, savo 
skaudžia išvaizda gali ne vieną įspėti ir paraginti mesti 
blogą gyvenimą ir pradėti daryti tokius darbus, kurie 
turi amžiną vertę. Tokiu būdu eutanazija, arba sava- 
vališkas gyvenimo dienų sutrumpinimas ligonims arba 
bepročiams jokiu būdu negali būti suderintas su krikš- 
čionišku mokslu. Dėl tos pačios priežasties nevalia žu- 
dyti dar negimusio kūdikio, nekalbant jau apie gimusį. 
Ir negimusis kūdikis, nors jis būtų tik kelių dienų, 
vistiek yra žmogiškoji būtybė, turinti nemirtingą sielą. 
Todėl, kas išdrįsta žudyti neg'musį kūdikį, tas padaro 
esmėje tokį pat nusikaltimą, kaip ir žudydamas su- 
augusį žmogų. 

Su skaudama širdimi reikia pasakyti, kad Lietuvoje 
yra dar daug motinų, kurios drįsta padaryti tai, ko 
nedrįsta padaryti nė vienas neprotingas sutvėrimas: 
suteršti savo motiniškas rankas ir motinišką sielą savo 
kūdikio krauju, nusipelnant sau visiems laikams 
žmogžudės vardą! 

Šiuos dalykus, kaip pasibiaurėtinus savyje ir labai 
kenksmingus visuomenės gerovei, baudžia ne tik Dievo, 
bet ir valstybės įstatymai. Bažnyčia irgi skiria dvasines 
bausmes. Pav., kas laisva valia nužudo nekaltą žmogų, 
tas negali gauti išrišimo iš paprasto nuodėmklausio, bet 
tik iš vyskupo arba iš specialiai šiam reikalui įgalioto 

kunigo. O kas padaro abortą ir kas jam šiame darbe 
pats padeda, tas yra baudžiamas ekskomunikos bausme, 
tai yra, jis yra išskiriamas iš tikinčiųjų draugijos ir 
praranda teisę gauti daug. dvasinių malonių. Taip pat 
išrišimą iš šitokios ekskomunikos gali duoti tik vysku- 
pas arba jojo įgaliotas asmuo. 

Iš to, kas pasakyta, aišku, kad penktasis Dievo įsaky- 
mas labai griežtai saugo nekalto žmogaus gyvybę. 
Tokio žmogaus gyvybė pagal Dievo nustatytą tvarką 
yra tam tikru atžvilgiu šventas, neliečiamas dalykas. 

Tačiau to negalima pasakyti apie žmogaus gyvybę 
apskritai. Kai kuriais atvejais Dievas suteikia teisę | 
atimti kitam žmogui gyvybę. Visų pirma, tokią teisę 
turi aukščiausioji valstybės valdžia labai didelio nusi- 
kaltėlio atžvilgiu. Gyvenime pasitaiko taip baisiai 
nupuolusių, surumbėjusių ir sužvėrėjusių Žmonių, kad 
juos nuo nekalto kraujo praliejimo ir nuo kitų labai 
sunkių nusikaltimų gali atgrasinti tik mirties bausmė. 
Todėl Dievas, įpareigodamas valstybės valdžią patik- 
rinti krašte ramumą ir saugumą, tuo pačiu suteikė jai 
teisę pavartoti aukščiausią bausmę nesikaltėliams su- | 
drausti, jeigu, iš tikrųjų, nebūtų kitos sėkmingos prie- 
monės apsaugoti ramių piliečių gyvybei ir turtui, 0 
šaliai patikrinti ramybę. Apie tokią teisę apaštalas 
Paulius aiškiai kalba savo laiške Romėnams: „Nori 
nebijoti vyresnybės? daryk gera ir turėsi jos pagyrimą; 
nes ji Dievo tarnaitė tavo labui. Bet jeigu darai pikta, 
bijok, nes ji neveltui nešioja kalaviją. Ji juk Dievo“ 
tarnaitė, keršintoja rūstybei parodyti tam, kas daro 
pikta“ (Rom. 13, 3—5). Savaime suprantama, kad aukš- 
čiausioji šalies valdžia turi teisę bausti didelį nusi- 
kaltėlį mirties bausme tik tuo atveju, jeigu nusikal- 
„timas yra tikrai, ir tai teismo keliu įrodytas. Jeigu yra 
tik įtarimas, kad kas nors bus padaręs nusikaltimą, tai 
mirties bausmės jokiu būdu negalima taikinti: geriau“ 
dešimt nusikaltėlių išteisinti, negu nors vieną nekaltąjį 
nubausti! Dėl šios priežasties gerai sutvarkytoje vals- 
tybėje niekuomet negali būti pakenčiami vadinami 
linčo teismai. 

Antras atsitikimas, kur Dievas leidžia atimti artimulė 
gyvybę, yra gynimosi nuo neteisėto ir neteisingo už- 
puoliko atvejis. Nekaltai užpultasis turi teisę ginti 

savo gyvybę, savo kūno narių sveikatą, savo nekaltybę, 
savo laisvę ar šiaip kokį labai brangų turtą nuo netei- 
sėto užpuoliko net ligi kraujo praliejimo. Jeigu šiuo 
atveju užpuolikas praranda savo gyvybę, tai jis pats 
yra kaltas. Jeigu nekaltai užpultasis žmogus neturėtų 
teisės gintis nuo užpuoliko, tai greit teisingieji būtų 
visiškai išžudyti, ir žemė turėtų pavirsti galvažudžių 
ir žudikų lindine. Taigi nekaltai užpultasis turi teisę 
gintis. Bet artimo meilė reikalauja, kad jis panaudotų 
ginklą tik tiek, kiek būtinai reikia apsiginti. Sakykime, 
ten kur pakaktų pagąsdinimo, negalima vartoti žu- 
dančio ginklo. Dar griežčiau draudžiama vartoti ginklą, 
kai užpuolimo ar įžeidimo veiksmas jau pasibaigė. 
Mat, tokiu atveju pavojaus užpultajam jau nėra, o pa- 
darytam įžeidimui arba padarytai skriaudai atitaisyti 
esama ir kitokių priemonių, pav., teismas. Tik jokiu 
būdu negalima šaukti įžeidusį asmenį, kaip nekartą 
yra priimta kariškuose arba šiaip aukštesniuose visuo- 
menės sluoksniuose, į dvikovę. Toks šaukimas, lygiai 
kaip ir sutikimas dalyvauti dvikovėje, yra be jokio 
reikalo pastatymas savo ir kito žmogaus gyvybės į 
didžiausią pavojų, yra pasikėsinimas padaryti skriaudą 
savo ar savo priešo šeimai, pasikėsinimas atimti visuo- 
menei arba valstybei kartais, gal būt, labai reikalingą 
narį. Be to, dvikovė yra labai netinkanti priemonė 
įžeistai garbei arba sugadintam geram vardui apginti. 
Juk dvikovėje laimi ne tas, kuris yra teisingesnis, bet 
tas, kuris yra miklesnis, kuris moka geriau valdyti 
ginklą. Ar gali žmogus pasidaryti geresnis ir garbin- 
gesnis, jeigu jis nužudys savo priešą?! Sveikas ir ne- 
sugadintas žmogaus protas biaurisi tokiu žiauriu elgesiu 
ir reikalauja ieškoti taikingesnių priemonių įžeistai 
garbei apginti arba sugadintam geram vardui atitaisyti. 
Taip pat ir Bažnyčia labai griežtai draudžia ir skau- 
džiai baudžia ne tik dvikovės dalyvius, bet ir visus jų 
pedėjėjus ir net tyčia atvykusius žiūrovus: jie visi 
užsitraukia ekskomuniką, t. y., atskyrimą iš tikinčiųjų 
tarpo; išrišti iš šios ekskomunikos gali tik Apaštališko 
Sosto įgaliotas kunigas. 

Trečias atsitikimas, kur galima atimti kitam žmogui 
gyvybę, yra teisingas ir teisėtas karas. Karas, teisybė, 


„yra viena didžiausių“ blogybių. Jis paleidžia pelenais 

žmonių turtą, pražudo šimtus tūkstančius nekaltų 
žmonių, išmoko didžiausių žiaurumų ir piktadarybių. 
Niekas daugiau juo nesibiauri ir tikrai niekas nėra . 
daugiau padaręs jam prašalinti, kaip Katalikų Bažny- 
čia. Tačiau visiškai jo panaikinti Jai nepasisekė ir, be 
abejo, nepasiseks, kol žmonių širdyse vietoje meilės | 
degs neapykanta, vietoje pasiryžimo padėti viešpataus | 
noras pavergti ir išnaudoti už save silpnesnį. Todėl 
kaip yra leidžiama nekaltai užpultam žmogui ginti savo 
gyvybę arba kitą labai brangų dalyką, taip turi būti 
leidžiama užpultai valstybei ginti savo nepriklauso- 
mybę, savo laisvę, savo gerovę. Kol nėra aukštesnės 
įstaigos, kuri galėtų sėkmingai ir teisingai išspręsti | 
tarptautinio pobūdžio nesusipratimus ir ginčus, tol 
karas pasilieka, teisybė, labai žiauri, bet, vis dėlto, 
vienintelė priemonė valstybei apsiginti. Todėl jis turi 
būti pripažintas ir leistinas, kaip apsigynimo priemonė. 
Tačiau ir teisingame bei teisėtame kare ne viskas yra 
leista. Ir jame reikia laikytis dorovės nuostatų bei pa- 
darytų sutarčių. Dėl šios priežasties, pav., griežtai 
draudžiama žudyti nieku nenusikaltusių gyventojų, 
beginklių belaisvių, negalima plėšti ramių gyventojų 
turto, nevalia vartoti labai žiaurių kovos priemonių, 
pasmerktų tarptautinėse sutartyse. 

Kaip ir savo gyvybės atveju penktasis Dievo įsaky- | 
mas draudžia visus ve'ksmus, kurie kenkia artimo 
gyvybei ar sveikatai. Šios rūšies veiksmai yra, pav., ką 
nors sužaloti, žiauriai su kuo nors elgtis, kankinti, 
keršyti, neapkęsti, trokšti artimui nelaimės, o ypač 
mirties, keiktis, statyti kito žmogaus gyvybę į pavojų. 
Reikia pasakyti, kad draudžiama statyti kito žmogaus 
gyvybė į pavojų tik tada, kada nėra tam reikalui ati- p 
tinkamai svarbios priežasties. Labai prireikus, toks 
gyvybės pastatymas į pavojų pasidaro leistinas. Pav. 
teisėta vyriausybė gali priversti savo krašto piliečius 
ginti užpultą tėvynę, gali priversti gydytojus gydyti 
ligonis, sergančius apkrėčiama liga, gali priversi sau- 
gumo pareigūnus eiti savo pareigas, nors jiems dėl t0 
galėtų susidaryti didelis pavojus gyvybei. Tokiais at- 
vejais atskiras žmogus turi mokėti paaukoti ir savo 
sveikatą ir savo gyvybę visuomenės gerovei. 

Taip pat penktam Dievo įsakymui nėra priešinga“ 


126 


skirti teisėtas bausmes už padarytus blogus darbus. 
Pav., tėvas tuni teisę bausti nusikaltusį sūnų, krašto 
vyriausybė — nusikaltusį pilietį. Tik šitokiais atvejais 
krikščionybė reikalauja, kad bausmė atitiktų nusikal- 
timo didumą ir kad vietoj fizinių bausmių būtų ieškoma 
daugiau dvasinio pobūdžio bausmių, kurios žmogaus 
tiek nežemintų ir kurios padėtų nusikaltusiam greičiau 
suprasti savo blogą darbą ir lengviau surasti kelią 
pasitaisymui. Galop, reikia pasakyti, kad kai kada ga- 
lima trokšti artimui nelaimės ir net mirties, būtent, 
je'gu toji nelaimė yra reikalinga žmogui išgelbėti iš dar 
didesnės nelaimės. Sakykime, motina gali trokšti savo 
nupuolusiam ir nedorai gyvenančiam sūnui ligos ar 
turtų netekimo, kad jis atsidūręs varge, galėtų greičiau 
atprasti nuo blogų darbų ir pradėtų naują gyvenimą. 
Taip pat nelaiminga žmona gali trokšti savo girtuokliui 
vyrui, tik ką gerai atlikusiam išpažintį ir susitaikinu- 
siam su Dievu, mirties, kad jis vėl neatkrįstų į savo 
blogą įprotį ir nepražūtų amžinai. Tačiau labai blogai 
daro nesąžiningi vaikai, kurie trokšta savo pasenu- 
siems tėveliams mirties ir net, gal būt, žiauriai su jais 
elgiasi, kad tik galėtų tėvams mirus paveldėti jų turtą 
ir pradėti laisvesnį gyvenimą. Šitoks pasielgimas yra 
ne tik nekrikščioniškas, bet ir nežmoniškas. Tokie 
vaikai gali būti tikri, kad jųjų vaikai elgsis su jais dar 
žiauriau. „Kokiu saiku seikėjate, tokiu ir jums bus 
atseikėta“ (Mork. 4, 24). 

Kas neteisingų būdu atima artimui gyvybę arba jį 
sužaloja arba savo žiauriu elgesiu sutrumpina jojo 
gyvenimo dienas, tas ne tik nusideda Dievo akivaizdoje, 
bet ir padaro didelę dvasinę ir medžiaginę skriaudą 
pačiam nukentėjusiam, jojo šeimai ir visiems tiems, 
kuriuos jis buvo įpareigotas šelpti. Todėl tokiais atvė- 
jais yra pareiga ne tik atlikti gerą išpažintį, bet ir 
atitaisyti padarytą skriaudą: medžiaginę skriaudą pini- 
gais ar kitu turtu, o dvasinę — malda, gerais darbais, 
pasiaukojimu, gražiu pavyzdžiu, prašant atlaikyti šven- 
tas Mišias ir panašiais būdais. 

Baigiant reikia pasakyti, kad Dievas draudžia nė tik 
kankinti ir žiauriai elgtis su žmonėmis, bet taip pat ir 
žiauriai elgtis su gyvuliais. Be reikalo negalima ir jų 
kankinti. „Teisusis žino ir ko jo galvijo gyvybei reikia; 
bedievių gi širdis nuožmi“ (Patarl. 12, 10). 

NEŽUDYK ARTIMO SIELOS 
„Vargas tam žmogui, per kurį papikti- 
nimas ateina“ (Mat. 18, 7). į 

Siela — žmogaus esmė. Siela — tai paties Dievo pa- | 
veikslas ir atspindis žmoguje. Siela — Dievo šventovė. 
Ji tiek verta, kiek vertas pats išganymo darbas. Iš- 
ganyti sielą reiškia laimėti viską; ją pražudyti — pra- 
laimėti viską. „Ką padėtų žmogui, jeigu jis laimėtų 
visą pasaulį, o savo sielai kęstų nuostolį?“ (Mat. 16—26). 
Štai dėl ko svarbiausias žmogaus uždavinys šiame gy- 
venime yra laimėti sielos išganymą. Pagal šį uždavinį 
turi būti vertinami ir visi kiti darbai. Iš čia plaukia 
išvada, kad gražiausias artimo meilės darbas yra prisi- 
dėti prie artimo sielos išganymo. Priešingai, pik- 
čiausias darbas yra prisidėti prie artimo sielos žuvimo. | 
Prisidedama, visų pirma, prie artimo sielos žuvimo 
papiktinimu, o paskui padedant jam atlikti blogą, nuo- 
dėmingą darbą. 

Papiktinimas yra ne kas kita, kaip blogas posakis 
arba darbas, kuriuo artimas patraukiamas į nuodėmę, 
o ypač į sunkią nuodėmę, kuri tikrai veda į pražūtį. 
Biauriausį papiktinimo darbą dirba visi tie, kurie tyčia 
stengiasi išplėšti iš artimo sielos tikėjimą ir jį įstumti 
į nuodėmės purvą. Jeigu jie turi savo rankose valdžią, 
jie panaudoja visą valstybės galią, kad tik galėtų pa- 
traukti gyventojus į piktą. Šiam tikslui nesibaidoma 
pavartoti net fizinės prievartos ar smurto. Taip, pav4 
elgiasi bolševikai, kurie ne tik draudžia savo val-: 
diniams pildyti religines pareigas, bet tiesiog varu“ 
verčia juos daryti didžiausias piktadarybes: burnoti 
Dievui, niekinti pašvęstus asmenis arba šventus daik- 
tus, žudyti nieku nekaltus gyventojus, plėšti svetimą: 
turtą, gyventi paleistuvystėje ar svetimoterystėje. 

Nuo jų mažai kuo skiriasi tie, kurie, negalėdami pa- 
sinaudoti valstybine galia žmonėms į piktą palenkti, sten- 
giasi visokiais apgaulingais būdais žeminti ir išjuokti 
tikėjimą, Bažnyčią, net patį Dievą. Jie gerai žino, kad 
išplėšę iš žmonių širdžių tikėjimą, jie lengvai galė 
palenkti žmones įvairiems piktiems darbams ir gal 
su jais elgtis taip, kaip panorės. Šios rūšies papiktinto- 
jai yra tikri vilkai avies kailyje. Jie dar daugia 


128 


pražudo sielų, negu tie, kurie su ginklu rankoje kovoja 
prieš tikėjimą, prieš Bažnyčią, prieš Dievą. 

Prie tos pačios rūšies papiktintojų reikia priskaityti 
ir tuos, kurie, teisybė, neturi tiesioginės intencijos 
kovoti su tikėjimu, su Bažnyčia ar su Dievu, bet kurie 
dėl didesnio pelno, dėl savo geidulių patenkinimo arba 
kitais sumetimais daro viską, kad tik galėtų patraukti 
artimą, o ypač neprityrusį jaunuolį ar jaunuolę piktam 
darbui, pav., girtauti, paleistuvauti, vagiliauti, sukčiauti 
ir panašius darbus dirbti. Šios rūšies žmonės spaudoje, 
kino filmose, paskaitose ir kitokiais būdais stengiasi, 
kiek galėdami, dorybę išjuokti, o nedorybę aukštinti ir 
padaryti patrauklią. 

Jie visi yra artimiausi piktosios dvasios bendra- 
darbiai, tamsybės apaštalai, kūkalių sėjikai į kviečių 
dirvą. Jiems visu griežtumu taikomi baisūs Išganytojo 
žodžiai: „Kas gi papiktina vieną iš šitų mažutėlių, 
kurie į mane tiki, tas vertas, kad asilo sukamų girnų 
akmuo būtų užnertas jam ant kaklo, ir kad jis būtų 
nuskandintas jūros g'lybėse ... Vargas tam žmogui, per 
kurį papiktinimas ateina“ (Mat. 18, 6). 

Prie antros rūšies papiktintojų priklauso visi tie, 
kurie, tiesa, neturi noro suvedžioti kitus, tačiau daro 
tokius blogus darbus arba vartoja tokias blogas kalbas, 
kurios kitą patraukia į nuodėmę. Pav., viešai labai 
biauriai keikiasi, girtauja, neskaisčiai elgiasi, vartoja 
labai nepadorius žodžius ir t.t. Kai kada papiktinti ga- 
lima ir nenuodėmingais veiksmais, bet kurie kitiems 
gali atrodyti nuodėmingi. Pav., kas nors, turėdamas 
slaptą dispensą nuo pasninko, viešai valgo pasninko 
dieną mėsiškus valgius. Kitas, nieko nežino apie jo 
dispensą, ir todėl piktinasi. Taip pat gali padaryti pa- 
piktinimo nuodėmę ir tas, kuris, anksti išklausęs šventų 
Mišių, bet kitiems nematant, paskui kiaurą sekmadienio 
dieną praleidžia medžioklėje. Taip pat nėra laisvas nuo 
Papiktinimo ir tas, kuris nekukliai apsirengęs, drįsta be 
jokio reikalo viešai pasirodyti ir tuo būdu žadinti kitos 
lyties asmenyse neskaisčias mintis arba neskaisčius 
Pasiryžimus. 

Ypač pasidaro pavojingi šios rūšies dalykai, kai juos 
daro tėvai, vyresnieji, šeimininkai, arba šiaip daugiau 
išsilavinę ir aukščiau stovį žmonės. Jeigu jau šiaip 

žmogaus blogas pavyzdys yra pavojingas dalykas, tai 
ką ir bekalbėti apie labai artimo ir aukštai stovinčio 
asmens pavyzdį. Tokie asmenys turėtų dažniau atsi- 
minti ką tik minėtus Išganytojo žodžius apie mažutėlių | 
piktintojus. Be to, reikia priminti, kad tėvai, vyresnieji, r 
šeimininkai ne tik yra įpareigoti patys saugotis papik- 
tinimo, bet turi daryti viską, kad jiems pavesti as- 
menys gražiai, pavyzdingai gyventų. Jeigu jie to ne- | 
darytų, tai pasidarytų neverti savo aukšto pašaukimo. 
Prie artimo sielos pražūties galima prisidėti ne tik 
papiktinimu, bet ir padedant jam padaryti patį blogą 
darbą, pav., pavogti svetimą turtą, padegti, sužaloti 
arba net užmušti nekaltą žmogų, paleistuvauti arba 
kitus blogus darbus padaryti. Šitoks prisidėjimas prie 
blogo darbo padarymo penktuoju Dievo įsakymu yra 
irgi draudžiamas. Tačiau, jeigu pats padedamasis veiks- 
mas nebūtų iš esmės nuodėmingas ir jeigu būtų ati- 
tinkamai didelis reikalas prisidėti, tada toks prisidė- 
jimas galėtų būti laisvas nuo nuodėmės. Sakykime, 
koks nors rinkėjas dirba spaustuvėj. Iš savo uždarbio 
jis išlaiko ne tik save, bet ir savo šeimą. Vieną dieną 
spaustuvės savininkas griežtai įsako tokiam rinkėjui 
rinkti blogą knygą. Jeigu rinkėjas kitur negalėtų rasti 
sau tinkamo darbo, jis galėtų išpildyti šį neteisėtą savo 
darbdavio reikalavimą. Už blogus padarinius, atsira- 
dusius iš šitos blogos knygos skaitymo, turės atsakyti 
pats darbdavys. Rinkėjas jų nenorėjo, jis tik buvo | 
priverstas prisidėti prie paties darbdavio blogo darbo. 
Nors papiktinimai ir prisidėjimai prie artimo blogo 
darbo ir yra Dievo draudžiami, bet, deja, jų dar daug 
pasitaiko gyvenime. Labai daug dar yra asmenų, kurie 
atsidėję sėja kūkalius į Viešpaties dirvą. Todėl visi, 
kam brangus yra sielos išganymo darbas ir kas nuo- 
širdžiai myli artimą, turi stoti į kovą. Ši kova turi 
prasidėti nuo savęs. Jokio papiktinimo kitam, jokio | 
blogo darbo, dėl kurio turėtų nukentėti artimo siela! 
Geriau jau būti vargšu ir visų apleistų, negu savo. 
artimo sielos žudiku! Savo gyvu žodžiu, savo kilniu 
pavyzdžiu, savo skatikų, savo malda ir kitais gerais 
darbais kiekvienas turi pasistengti atitaisyti visa pikta, 
kuris atsirado dėl jo paties arba kitų žmonių anksty- 
besnių blogų darbų. 

SKAISTYBĖ 


„Nesvetimoteriauk“ (Iš. 20, 14). 
„„Negeisk savo artimo moteries“ (Iš. 20, 17). 


Šie Dievo įsakymai, visų pirma, reikalauja saugoti 
svetimo šeimos židinio šventumą ir nesuardomumą. Bet 
drauge jie reikalauja visur išlaikyti skaistybę. Kad 
geriau galėtume suprasti skaistybės prigimtį, pažvel- 
kime į pat'es Dievo nustatytą tvarką. Visagalis Dievas, 
be abejo, būtų galėjęs betarpiškai sukurti kiekvieną 
žmogų, kaip yra sutvėręs pirmuosius mūsų tėvus. Tačiau 
to Dievas nepadarė. O nepadarė todėl, kad Jis panorėjo 
išaukštinti žmogų ir padaryti jį artimiausiu savo ben- 
dradarbiu žmonių giminės išlaikyme. Šiam tikslui Die- 
vas padalino žmones į dvi lyti, apdovanojo kiekvieną 
jų ypatingomis galiomis arba organais, tinkančiais nau- 
jai gyvybei pažadinti. Kad žmogus neužmirštų šio savo 
uždavinio ir, apskritai, kad galėtų lengviau atlikti jam 
pavestas pareigas, Dievas priskyrė lytinių galių panau- 
dojimui ypatingai stiprų pasitenkinimo ir malonumo 
jausmą. Kadangi žmogus ateina į šį pasaulį visiškai 
bejėgiu kūdikiu, reikalaujančiu ilgo ir rūpestingo 
auklėjimo ir kadangi šitoks auklėjimas gali būti tin- 
kamai atliktas tik šeimos židinyj, todėl Dievas leido 
pažadinti naują gyvybę tik jaukiame šeimos židinyje, 
atremtame į neišardomą vieno vyro su viena moterimi 
sąjungą, arba moterystę. Bet ir moterystėje žmogus 
gali panaudoti savo lytines galias ne kaip jis nori, bet 
kaip pats Dievas yra nustatęs, kaip to reikalauja pati 
prigimtis ir žmogaus garbė. 

Kol žmogus buvo santaikoje su Dievu, tol lytinės 
galios buvo visiškai paklusnios žmogaus valiai ir protui. 
Bet mūsų pirmiesiems tėvams pakėlus maištą prieš 
Dievą, ir aistros sukilo prieš patį žmogų, atsisakydamos 
klausyti proto ir valios įsakymų. Kiekvieną kartą, kada 
atsiranda didesnis paerzinimas iš oro ar iš vidaus, 
lytinės galios savaime sus'erzina ir kursto žmogų jas 
panaudoti, kad galėtų tuo būdu pasigaminti sau lytinio 

pasitenkinimo ir malonumo. Štai dėlko atsirado gyvas 
reikalas priminti žmogui, kad jis save valdytų ir kad 
nepasiduotų lytinių geidulių kurstymui. Tai Dievas ir 
padarė duodamas šeštą ir devintą įsakymą. Laikymasis 
šios Dievo nustatytos tvarkos ir bus skaistybė. Tokiu 
būdu skaistybė yra tokia dorybė, kuri 
palenkia žmogų susivaldyti nuo neleis- 
tino lytinių galių panaudojimo ir tuo 
pačiu nuo neleistino parūpinimo sau 
lytiniopasismaginimoirpasitenkinimo; 
taip pat susilaikyti nuo tų dalykų troš- 
kimo ir pritarimo, jeigu jie kartais iš- 
kiltų ir atsirastų prieš žmogaus valią. 
Savaime suprantama, kad čia turima galvoje tik laisvos 
valios veiksmus. Viskas, kas įvyksta prieš žmogaus 
valią, pav., miegant, neturi nieko bendro su skaistybe. 
Tai yra grynai gamtiški dalykai, žmogus neturi reikalo 
dėl jų išgąstauti. 


Iš to, kas pasakyta aišku, kad skaistybė gali būti . 


įvairių rūšių ir laipsnių. Pirmoji skaistybės rūšis yra 
vedusiųjų skaistybė. Ji glūdi tame, kad vedusieji sau- 
gojasi savo moterystės gyvenime viso to, kas ir jiems 
nėra leista. Antroji skaitybės rūšis yra našlių skaistybė. 
Aukštesnė skaistybės rūšis yra jaunuolių arba prieš- 
vestuvinė skaistybė. Ji glūdi tvirtame pasiryžime susi- 
laikyti nuo bet kurio lytinių galių panaudojimo ir tuo 
pačiu nuo bet kokio lytinio pasitenkinimo arba malo- 
numo ir taip pat nuo pritarimo tiems dalykams, jeigu 
jie savaime kiltų. Aukščiausia skaistybės rūšis yra iš- 
laikyti jaunuolių skaistybę ne tik iki vestuvių, bet per 
visą savo gyvenimą. Ši skaistybė, išsaugota be jokio sun- 
kaus nupuolimo nuo kūdikystės dienų iki karsto lentos, 
vadinasi nekaltybė. Iš to, kas pasakyta aišku, kad ne- 
kaltybės esmė glūdi ne kūno ženkle, bet valios nusi- 
statyme ir pasiryžime. Žmogus gali turėti regimą kūno 
nekaltybės ženklą ir vis dėlto būti nekaltybę praradęs. 
O tai bus, jeigu jis nors kartą savo gyvenime išdrįso 
tyčia lytiškai save suerzinti, sakysime, kad ir vien tik 
neskaisčiai galvodamas, kad galėtų pasigaminti sau 
lytišką pasismaginimą, arba kilusiems ne dėl jo kaltės 
lytiniams susierzinimams ir pasismaginimams laisvai 
pasidavė ir jiems pritarė. Priešingai, žmogus gali ne- 

turėti regimo nekaltybės ženklo, bet vistiek savo ne- 
kaltybę išlaikęs. Pav., išprievartavimo atveju. 

Nuo skaistybės dorybės reikia skirti gėdingumo 
dorybę. Mat, kaio jau buvo sakyta, žmogus neturi 
tiesioginės valdžios į savo lytines galias. Jis negali joms 
tiesiog įsakinėti. Kad jos pradėtų veikti, reikalingi tam 
tikri paerzinimai, sužadinimai. Tokiais paerzinimais gali 
būti, pav., mintys ir vaizdai, taip pat kalbos apie ly- 
tinius dalykus; žvilgsniai į tas kūno dalis, kurios ypa- 
tingai erzina, jų palytėjimai ir t.t. Savaime suprantama, 
kad tiems, kuriems yra leista pasinaudoti lytiniais 
ve'ksmais, turi būti leistini ir šios rūšies paerzinimai. 
Tačiau tiems, kurie neturi teisės panaudoti savo lytinių 
galių, yra neleistini ir minėti paerzinimai. Tokiu būdų 
gėdingumo dorybė bus tokia dorybė, kuri palenkia 
žmogų atsisakyti nuo neleistino panaudojimo visų tų 
dalykų, kurie pačios prigimties yra skirti lytinėms ga- 
lioms ir lytiniam pasitenkinimui pažadinti. Tačiau 
nebus nei prieš gėdingumo dorybę, ir tuo pačiu nei 
prieš šeštą ar devintą Dievo įsakymą, jeigu bus atitin- 
kamai svarbus reikalas padaryti tokius veiksmus, iš 
kurių galėtų kilti lytiniai susierzinimai. Pav., žmogus 
turi teisę padaryti tuos veiksmus, kurių reikia švarai 
palaikyti, gydymuisi, artimui nelaimėje padėti ir t.t., 
nors dėl to galėtų kilti lytinis susierzinimas. Tik tokiu 
atveju negalima norėti arba pritarti tokiam susierzini- 
mui. Savaime suprantama, kad visus tuos veiksmus 
žmogus turi daryti, kiek galima, atsargiau, kad nebūtų 
sudaryta nereikalingų pavojų sau arba papiktinimo 
kitam. 

Dar daugiau skiriasi skaistybės dorybė nuo manda- 
gumo ar kuklumo. Mandagumas arba kuklumas yra 
neblogos priemonės skaistybei išlaikyti, bet tiesiog 
tiedvi dorybi neįeina į šešto arba devinto įsakymo sritį. 

Kaip matėm, šeštas ir devintas įsakymas reikalauja 
visur išlaikyti skaistybę. Tie patys įsakymai griežtai 
draudžia visus tuos veiksmus, kurie priešingi skaisty- 
bei. Klausimas, kokie yra šie veiksmai. Atsakymas: jų 
yra gana daug. 

Pikčiausias šioje srityje ir dėl to griežčiausiai drau- 
džiamas dalykas yra pats lytinių galių panaudojimas, 
arba lytiniai santykiai, kada nėra leista to daryti. Šios 

šventvagystė, sodomiškoji nuodėmė, kraujomaiša, iš- 
prievartavimas, santykiavimas su gyvuliais, savęs terši- 
mas arba onanizmas, o vedusiųjų tarpe — įvairiausi 
neleistini „pasisaugojimai“. Visi šie dalykai, jeigu tik 
įvyksta sąmoningai ir laisva valia, yra be galo biaurūs 
savyje ir taip pat sunkiai nuodėmingi Dievo akyse. 

Be to, šeštas ir devintas įsakymas draudžia daryti be 
reikalo visus tuos dalykus, kurie savo prigimtimi yra 
skirti lytiniam susierzinimui ir pasismaginimui suža- | 
dinti. Prie šios rūšies dalykų priklauso begėd'škos arba | 
neskaisčios mintys, svajonės, vaizdai, troškimai ar pa- | 
siryžimai, begėdiški arba neskaistūs žvilgsniai, begėdiš- 
kos arba neskaisčios kalbos, begėdiški arba neskaistūs 
savęs ar kitų palytėjimai, ypatingai begėdiški arba 
neskaistūs pasibučiavimai. Jeigu šie dalykai yra daromi 
be jokio reikalo ir jeigu tuo išstatoma save į labai 
didelį pavojų prarasti nekaltybę arba skaistybę, tai jie 
pasidaro sunkiai nuodėmingi, ir todėl griežtai vengtini. 
„Paleistuvystė ir bet koks susitepimas ar godulystė 
tenebūnie nė minima jūsų tarpe, kaip pritinka šven- | 
tiesiems; nei begėdystė, nei paikos šnekos, nei juokavi- 
mai, kas nepritinka, bet verčiau dėkojimas. Nes žino- 
kite ir supraskite, kad nė vienas paleistuvis, ar suteptas, 
ar gobšas, — juk tai yra stabmeldybė, — neturi Kristaus 
ir Dievo karalystėje tėvonystės“ (Efez. 5, 3—6). 

„Nes tai yra Dievo valia, kad jūs būtumėte šventi, 
kad susilaikytumėte nuo paleistuvystės, kad kiekvienas 
mokėtų laikyti savo indą šventume ir pagarboje, ne- 
pasiduodamas gašliam geiduliui, kaip pagonys, kurie 
nepažįsta Dievo... Nes Dievas nepašaukė mus į susite- 
pimą, bet į šventumą“ (1 Tesal. 4, 3—8). 

Tik reikia ir šiuo atveju atsiminti, kad nuodėmė bus 
tik tada, jeigu tai daroma sąmoningai ir laisva valia. 
Visa tai, kas veržiasi į žmogaus sąmonę prieš jo valią, 
kas jį kankina, visa tai nėra nuodėmė. Todėl žmogus j 
gali jausti ne tik ištisomis valandomis, bet ir ištisomis. 
dienomis begėdiškus vaizdus, norus ar troškimus, gali 
net jausti lytinį susierzinimą ir pasitenkinimą ir visgi 
likti visiškai skaistus ir nekaltas. Tai bus tada, jeigu 
visi tie dalykai atsiranda jam nenorint, jam nepri- 
tariant, su jais kovojant. | 


rūšies veiksmai yra: paleistuvystė, svetimoterystė, | 

ANGELŲ TAKAIS 


„Palaiminti nesuteptos širdies, nes jie 
matys Dievą (Mat. 5, 8). P 

Žmogaus vidaus gyvenimas, tarsi, dvasios gėlynas. 
Daug jame auga puikių ir gražių gėlių. Tačiau viena 
gražiausių, be abejo, yra skaistybės gėlė, nekaltybės 
lelija. Jos ilgisi kiekviena nesugadinta širdis, ji — pa- 
laima visuomenei, papuošalas Bažnyčiai, džiaugsmas 
visam dangui. 

Skaistybės ilgisi kiekviena nesugadinta žmogaus 
širdis. Skaistybė — kūno sveikatos šaltinis. Visos kal- 
bos, kad skaistybė kenkia jaunuolio sveikatai, yra ne- 
sąžiningų žmonių plepalai, neturintieji jokio gilesnio 
pagrindo. Nėra surasta nei vieno atsitikimo, kur skais- 
tybės laikymasis būtų rimtos ligos priežastim. Tuo - 
tarpu žinomi tūkstančiai atsitikimų, kur yra įrodyta, 
kad ištvirkavimas nuvedė ne tik į ligoninę, bet į pa- 
mišėlių namus arba į kapus! Skaistybė — žmogaus iš- 
vadavimas iš lytinio instinkto vergovės, nugalėjimas 
maištingos savo prigimties, kelias į laisvės karaliją. 
Žmogaus dvasia, išsivadavusi iš negarbingo šliaužiojimo 
žeme, pakyla galingais sparnais aukštyn. Jai pasidaro 
prieinamos giliausios mintys, aukščiausios tiesos, o ypač 
religijos tiesos. Sutaupytoje lytinėje energijoje skaistus 
žmogus turi pakankamai pajėgų nuolatinei vaisingai 
kūrybai įvairiausiose srityse. Dievo žmogui duoti ta- 
lentai neišbarstomi be jokios prasmės ir tikslo, bet 
randa gražų pritaikinimą moksle, mene, auklėjime, 
visuomeniniame darbe. Skaistybė — charakterio mo- 
kykla. Nuolatinėje kovoje su savo žemesne prigimtimi 
žmogus užgrūdina savo valią, įpratina save visuomet 
eiti pareigos keliu. Kur reikia, jis pasidaro kietas kaip 
plienas. Priešingai, ten kur reikia parodyti širdį, jis 
yra įkūnyta meilė. Skaistybė ragina žmogų nepasilikti 
pusiaukelėje, bet kopti vis aukštyn, iki pačios tobulybės 
viršūnės, iki visiško susijungimo su Dievu. „Palaiminti 

„ hesuteptos širdies, nes jie matys Dievą“ (Mat. 5, 8). 


135 


Skaistybė — tyro, nesudrumsto, kūdikio džiaugsmo, 
šventos ramybės šaltinis. Kaip kad nesudrumstame, 
tyrame vandenyje atsispindi visas regimojo dangaus 
gražumas, taip atsispindi skaisčioje, nekaltoje žmogaus 
sieloje dvasios dangus! 

Skaistybė neša palaimą ir visai visuomenei. Ji ap- 
saugoja visuomenę nuo baisios žmonijos rykštės — nuo 
venerinių ligų, kurių didžiausias platintojas yra ne kas 
kitas, kaip ištvirkavimas. Ji apsaugoja visuomenę nuo 
pavainikių kūdikių, iš kurių dažniausiai išauga ydingi 
ir visuomenei mažai naudingi asmenys. Ji apsaugoja 
visą tautą ar valstybę nuo išsigimimo, nuo depopuliaci- 
jos, nes neleidžia užteršti ir be reikalo išeikvoti pačių 
gyvybės šaltinių. Skaistybė duoda visuomenei ne 
nendres, kurios linksta ten, kur vėjas pučia, bet žmones 
su charakteriu, kurie moka, net tarp didžiausių sun- 
kenybių, ištverti savo pašaukime, o prireikus, paaukoti 
visuomenės gerovei net savo sveikatą ir gyvybę. 

Skaistybė — Dievo karalystė čia žemėje, Bažnyčios 

“ papuošalas. Ji duoda Bažnyčiai šimtus ir tūkstančius 
meilės apaštalių, kurios, išsižadėjusios savo šeimos 
židinio, aukoja savo jaunystę ir savo sveikatą ligoni- 
nėse, prieglaudose, apleistų ir ydingų vaikų mokyklose 
ir panašiose įstaigose, kur yra daug vargo ir daug 
skausmo, bet maža pinigo ir maža garbės. Skaistybė 
duoda Bažnyčiai tūkstančius kilnių idealių apaštalų, 
kurie, savęs išsižadėję, neša Kristaus mokslą į toli- 
muosius pasaulio užkampius arba gelbsti žūstančias į 
sielas čia pat tėvynėje. Skaistybė duoda Bažnyčiai labai 
didelį nuošimtį kanonizuotų šventųjų. Ne be pagrindo 
šventas Kiprijonas vadina skaiščias sielas gražiausiu | 
Bažnyčios medžio žiedu, gražiausiu Dievo malonės vai- 
siumi, kilniausia Kristaus avidės, tikinčiųjų bendruo- 
menės, dalimi (Virg. c. 3). . 

Skaistybė, o ypač nekaltybė, yra viso dangaus džiaugs- | | 
mas. Dieviškas Išganytojas yra patikrinęs ypatingą | 
savo palaiminimą nekaltoms sieloms jau šiame gyvė- 
nime. Joms jis yra laidavęs ir ypatingą pagarbą dan- 
gaus karalystėj. Kaip šiame gyvenime tik vienas ne- 
kaltos širdies apaštalas Jonas turėjo teisės ir laimės 
atsilsėti ant Viešpaties krūtinės, taip lygiai, sekant t0 
paties apaštalo regėjimu, ir danguje tik nekaltos sielos 

su nekaltybės rūbais, su palmėmis rankose, su išryš- 
kintu Tėvo vardu ant savo kaktų galės sekti nekaltą 
dievišką Avinėlį ir giedoti Jojo garbei tokias giesmes, 
kurių kiti neturės teisės giedoti (Apreišk. 14, 1—5). 

Brangus Jaunuoli, būk skaistus! Kilnioji Jaunuole, 
buk skaisti! Brangink šį turtą, kaip savo akies lėlytę, 
neleisk jam žūti nuodėmės purve, kovok už jį visomis 
priemonėmis, ženk angelų takais! 

SAUGOK SAVO ŽIDINIO šVENTUMĄ 


„O, kaip graži nesutepta giminė su skais- 
tumu! Nes jos atmintis nemari, ir ji žino- 
Da ir pas Dievą ir pas žmones“ (Išm. 
Skaistybė — dorybių perlas. Jos ilgisi nesugadinta 
žmogaus širdis. Ji neša palaimą visuomenei. Ji — pa- 
puošalas Bažnyčiai. Skaistybė sykiu yra ir kiekvieno 
šeimos židinio palaima ir papuošalas. Priešvestuvinė 
skaistybė ugdo jaunuoliuose ir jaunuolėse būdą, užgrū- 
dina jų charakterius, tuo pačiu paruošia juos ir jas 
kilnioms šeimyninio gyvenimo pareigoms. Priešvestu- 
vinė skaistybė įkvėpia susižiedavusiems tarpusavio pa- 
garbą. Ji laiduoja tyrą, gryną, šventą meilę, kurios taip 
reikia šeimos židiniui klestėti. Kiek daug būtų išvengta 
skaudžių valandų jau ties pačiu šeimyninio gyvenimo 
slenksčiu, jeigu priešvestuvinė skaistybė būtų buvusi | 
šventai išlaikyta. Lengva suprasti, ką turi jausti skaisti 
jauna žmona, kai ji įsitikrina, kad jos išidealizuotas 
vyras nėra toks garbingas, kaip ji šventai tikėjo; kad 
jis savo jaunystės žiedą yra negailestingai subiaurinęs 
nuodėmės purve ir save pavertęs gyvuoju lavonu! 
Lygiai nesunku suprasti, ką turi išgyventi jaunas gar- 
bingas vyras, didvyriškai kovojęs už savo širdies tau- 
rumą ir skaistumą, kai aiškiai pastebi, kad jojo pasi- 
rinktoji gyvenimo draugė atnešė nuo altoriaus į šeimos 
židinį ne šventą vaidilutės ugnį, bet purviną aistrą. | 
Vienu metu sudūžta visos svajonės apie laimingą 
šeimos židinį, gyvenimas virsta nepakeliama našta, 
tikru pragaru! 
Tačiau skaistybė turi būti ginama ne tik iki altoriaus, * 
bet ji turi būti saugojama per visą šeimyninio gyve- 
nimo laiką. Pragaištinga mintis, kad esą vedusiems turi 
būti viskas leista, kad jiems nesą jokio reikalo valdytis,: 
nėra krikščioniška: ji yra pagoniška. Ir vedusieji gali 
„pasinaudoti savo moterystės teisėmis ne kitaip, o tik 
taip, kaip to reikalauja pati prigimtis ir žmogaus garbė. 
Nuodėmingi „pasisaugojimai“ neturi rasti vietos šei- 

myniniame gyvenime. Taip pat vedusieji turi mokėti 
susivaldyti, kai tokio susivaldymo reikalauja kitos šalies 
arba kūdikio gerovė, nekalbant jau apie neleistinus 
santykius su trečiu pašaliniu asmeniu. Teisybė, tai nėra 
visai lengvas uždavinys, bet, reikia pasakyti, labai rei- 
kalingas ir palaimingas. 

Vedusiųjų skaistybė apsaugoja šeimos kūrėjus nuo 
įvairių ligų, kurios savaime atsiranda dėl nuodėmingo 
moterystės pareigų atlikimo. Ji taip pat apsaugoja 
būsimą kūdikį nuo gresiančių nelaimių. Ji padeda ve- 
dusiems išsaugoti tarpusavio pagarbą ir meilę iki karsto 
lentos. Ji įneša į visą šeimos židinį jaukumą, gera 
nuotaiką, džiaugsmą. Ten, kur viešpatauja taurumas ir 
skaistumas, ten nėra surūgusių, nepatenkintų, žiaurių 
veidų, sudužusių širdžių, kurios savaime atsiranda ten, 
kur viešpatauja nuodėmė. Skaistybė tai pasiaukojimo 
mokytoja. Tik skaistus tėvas ir skaisti motina sugebės 
išsižadėti dėl kūdikio meilės savo patogumo ar malo- 
numo. Skaistybė — geriausia padėjėja auklėjimo darbe. 
Ji leidžia greit pastebėti, ar vaiko sieloje yra viskas 
tvarkoj ar ne, ji padeda surasti tinkamą pamokymo, 
įspėjimo arba pabarimo žodį. Ypač skaistybės prireikia, 
kai vaikai pasiekia brendimo amžių, kada vaikų akylu- 
mas ir kritiškumas pasidaro labai didelis. Nieko nepadės 
gražiausi tėvų pamokymai, jeigu jau paaugę vaikai 
sužinos, kad jųjų tėvai nesilaikė skaistybės prieš ves- 
tuves, nesilaiko jos ir po vestuvių! Tada visi tėvų 
įspėjimai atrodys vaikams biaurus fariziejiškumas. Gy- 
venimo patyrimas moko, kad tik skaistūs tėvai gali 
išauklėti skaisčią jaunąją kartą. Todėl, garbingieji 
šeimos Kūrėjai, branginkite savo pašaukimo skaistybę, 
saugokite savo šeimos židinio šventumą! Branginkite 
skaistybę ir jūs, Jaunieji, kurie ištiesėte viens kitam 
draugišką ranką ir rengiatės žengti prie altoriaus! Jūs 
negalite įsivaizduoti, kokia didelė palaima Jūsų laukia, 
jeigu Jūs sugebėsite savo gražiausias gyvenimo dienas 
— sužiedotuvių dienas skaisčiai praleisti. Per visą Jūsų 
būsimą gyvenimą Jūsų nekaltose sielose gėlės žydės, 
lakštingalos giesmės skambės, saulė skaisčiai švies! „O, 
kaip graži nesutepta giminė su skaistumu! Nes jos 
atmintis nemari, ir ji žinoma ir pas Dievą ir pas 
žmones“ (Išm. 4, 1). 

KELIAS Į PERGALĘ 


„Budėkite ir melskitės“ (Mork. 4, 38). 


Skaistybė — be galo brangus ir išganingas dalykas. 
Tačiau skaistybė tai nėra visur auganti gėlė. Ji reika- 
lauja labai rūpestingos globos, energingos kovos ir 
karštos maldos. Tik tokiu būdu galima nugalėti sunke- 
nybes ir ją laimėti. Tai nėra visai lengvas kelias, bet 
kelias, kuris tikrai veda į pergalę. 

Pirmutinė sąlyga skaistybei laimėti yra vengti pa- 
vojų. „Budėkite!“ įspėja Išganytojas apaštalus, besiar- 
tinant kančios valandai. Niekur šio įspėjimo tiek ne- 
reikia, kaip skaistybei laimėti. Nieko nepadės žmogaus 
kartojami žodžiai: „Nenoriu, nenoriu nuodėmės!“ Bet 
jeigu tik atitinkamas paerzinimas pasieks aukšto laips- 
nio, lytinis instinktas pradės gaivalingai reikštis ir 
privers žmogų jam vergauti. „Aš, tiesa, gėrėjuos Dievo 
įstatymu, žiūrint vidujinio žmogaus, bet matau savo 
sąnariuose kitą įstatymą, pasipriešinantį mano proto 
įstatymui ir darantį mane belaisvį nuodėmės įstatymo, 
kuris yra mano sąnariuose“ (Rom. 7, 22—23). Todėl kas 
nori aistrai viešpatauti, tas neturi leisti jai per daug 
įsigalėti: negesinama ugnis virsta gaisru, negesinama 
lytinė aistra greit virs pragaru! 

Pirmutinį ir svarbiausią skaistybei pavojų sudaro 
nesaikingas alkoholio vartojimas, arba girtavimas. 
Svaigalai aptemdo žmogaus protą, susilpnina valią, 
suerzina žemus geidulius. Pasigėrusiam žmogui atrodo 
viskas kitoj šviesoj. Jis išdrįsta padaryti tokių niek- 
šybių, kurių niekuomet nebūtų išdrįsęs padaryti būda- 


mas blaivus. Ne vienas jaunuolis ir ne viena jaunuolė . 


turi su skaudama širdimi prisipažinti, kad jojo arba 
josios pirmutinis nupuolimas įvyko alkoholio dėka. Gy- 
venimo patyrimas parodo, kad girtavimo lindynės yra 
kartu ir biauraus ištvirkavimo lizdai. Bakchas ir Venera 
eina kartu! Todėl šalin svaigalai, šalin girtavimas! 
„Neapsigerkite vynu, kuriame yra ištvirkimas“ (Efez. 
5, 18). 

Antrą labai didelį pavojų skaistybei sudaro netin- 
kami, nepadorūs pasilinksminimai. Ankštas butas, 
tvankus oras, aistringa muzika, išsigimę šokiai, kurie 
greičiau yra panašūs į ištvirkėlių glebesčiavimus, negu 
į estetingas šokančiųjų figūras, o ypač vėlyvas laikas 
užmigdo jaunuolio ar jaunuolės budrumą, nustelbia 
sąžinės balsą ir nejučiomis pastumia į nuodėmę. Todėl 
šalin nedori pasilinksminimai. Turi būti vejami lauk 
išsigimę šokiai. Katalikiškam jaunimui, kuris nori 
skaisčiai gyventi, turi pakakti sveiko sporto, sveikos 
gimnastikos, ypač tyrame ore, turi pakakti gražių tau- 
tiškų žaidimų bei padorių lietuviškų šokių! 

Trečias labai pavojingas skaistybei dalykas yra ne- 
tinkamas draugavimas, ypač su skirtingos lyties as- 
meniu. Geras draugas — brangesnis, negu auksas. Bet 
blogas draugas yra piktesnis, negu nuodai. Jis mokės- 
įpiršti savo pražūtingas mintis, sugebės nutildyti sąžinės 
priekaištus, iš nuodėmės jam pavyks padaryti visai 
nekaltą dalyką. Silpnesnės valios žmogus nepajus, kaip 
pradės gyventi svetimomis mintimis. „Su kuo sutapsi, 
tokiu ir pats tapsi!“ „Pasakyk man, su kuo tu drau- 
gauji, o aš tau pasakysiu, kas tu esi.“ Deja, kiek daug 
dar yra mūsų tėvynėje žmonių, kurie dirba biaurų 
suvedžiojimo darbą! Kiek daug neatsargių mergaičių 
pražudė ne tik savo nekaltybę ir skaistybę, bet ir savo 
gyvybę dėl to, kad greičiau patikėjo suvedžiotojo klas- 
tingiems žodžiams, negu savo motinos, savo tėvo, savo 
nuodėmklausio ar net paties Dievo įspėjimui?! Bran- 
gusis Jaunuoli, kilnioji Jaunuole, veng suvedžiotojų, 
kaip pikto maro! 

Taip pat gana didelį pavojų skaistybei sudaro blogos 
knygos, blogi laikraščiai, blogi paveikslai, vaidinimai, 
neprižiūrimas kinas ir panašūs dalykai, kur dažnai yra 
pajuokiama dorybė, o ypač skaistybės dorybė ir gar- 
binamas girtavimas arba ištvirkavimas. Tai yra dva- 
siniai nuodai, kurie nuodija ir teršia skaistų Lietuvos 
jaunimą. Reikia ir jų labai saugotis. 

Nemažą pavojų skaistybei sudaro iš svetur atneštos 
nepadorios mados su kūno dalių apnuoginimu arba per 
dideliu jų išryškinimu. Taip pat bendras vaikinų ir 

mergaičių sportas, ypač neturint atitinkamų padorių 
drabužių, bendri paplūdimai ir panašūs dalykai. Rimtą 

pavojų skaistybei sudaro nieko neveikimas, paskendi- 
mas tuščiose svajonėse, amžinas ieškojimas vis naujų 
malonumų, smagumų, patogumų, įvairumų — amžinas . 
ištižimas! Visi šie dalykai troškina ir žudo sveiką skais- 
tybės žiedą. Todėl kiekvienas, kam skaistybė yra bran- 
gus ir šventas dalykas, turi jų saugotis. „Budėkite!“ 

Pavojų vengimas, nors yra svarbus daiktas, bet vis 
dėlto yra neigiamojo pobūdžio dalykas, yra gynimasis, 
o ne puolimas. Bet kovą laimėti galima ne tiek be- 
sigiant nuo priešo, kiek jį puolant ir nugalint. Todėl, 
be gynimosi priemonių, kiekvienas turi išmokti vartoti 
ir užpuolimo priemones. 

Prie šios rūšies priemonių reikia, visų pirma, priskai- 
tyti sveikią ir naudingą darbą. Nesvarbu, ar tai bus 
fizinis ar protinis darbas. Svarbu, kad būtų rimtas 
darbas. Šitoks darbas atitraukia mintis ir dėmesį nuo 
nesveiko domėjimosi lytiniais dalykais. Jis leidžia vai- 
singai sunaudoti energijos perteklius. Jis suteikia žmo- 
gui tyro ir sveiko džiaugsmo. Žmogus gyvai pajunta, 
kad, ką nors naudinga kurdamas, jis gali turėti kur 
kas daugiau džiaugsmo ir pasitenkinimo, negu pataikau- 
damas savo lytiniams geiduliams. Tik reikia žiūrėti, 
kad dirbant nebūtų pertemptos stygos, nes persidirbi- 
mas ne tik nepadeda nuraminti lytinio instinkto, bet 
dar labiau jį suerzina. Todėl darbo valandas reikia 
protingai paįvairinti sveiku sportu, gimnastika, doru 
pasilinksminimu ar šiaip kok'a rimta pramogėle. 

Antra šios rūšies priemonė yra, kiek galima, dažnes- 
nis savęs nugalėjimas leistinuose dalykuose. Pav., 
griežtas laikymasis punktualumo, tvarkos, iš laisvos 
valios atsisakymas nuo gardesnio duonos kąsnio arba | 
nuo kito kokio nors viliojančio malonumo. Kas iš- 
moksta save nugalėti leistinuose dalykuose, tas mokės 
save nugalėti ir neleistinuose dalykuose. Ne kitaip 
elgėsi ir apaštalas Paulius, kuris turėjo daug kovoti su 
savo maištinga prigimtimi. „Aš baudžiu savo kūną ir“: 
stengiuosi pavergti, kad kartais, kitiems skelbęs, pats 
nepasidaryčiau pe'iktinas“ (1 Kor. 9, 27). . 

Aukščiau nurodytos priemonės, nors ir yra savyje 
naudingos ir reikalingos, tačiau jų negali pakakti. Be 
Kristaus atneštos šviesos ir šilumos skaistybės gėlė 
negali tinkamai augti ir stiprėti. Todėl be gamtinių 

WTA MNINNNNNKA 


'“ priemonių kiekvienas žmogus turi vartoti dar ir ant- 


gamtines priemones. 

Pirmutinė tokia priemonė yra aukštas kito asmens 
vertinimas. Kiekvienas krikščionis yra dangiškojo Tėvo 
sūnus ar duktė, dangiškos karalystės paveldėtojas. Ne 
tik jo siela, bet ir jo kūnas yra šventas dalykas, yra 
šventosios Dvasios Bažnyčia. „Ar jūs nežinote, kad 
jūsų nariai yra šventykla jumyse esančios šventosios 
Dvasios“ (1 Kor.6,19). „„Garbinkite ir nešiokite Dievą 
savo kūne“ (1 Kor. 6, 20). Todėl žmogaus kūnas niekuo- 
met negali būti žaislo arba pasismaginimo priemonė! 
Šventosios Dvasios šventovės negalima teršti, niekinti, 
profanuoti! Gili pagarba gyvajai monstrancijai! 


Antroji šios rūšies priemonė yra nuoširdi ir nuolanki 
malda. Malda yra galingas įrankis žmogaus rankose, 
kuris gali palenkti dangų prie žemės. Pats Išganytojas 
yra įspėjęs: „Ko tik prašysite dangiško Tėvo mano 
vardu, jis duos jums“ (Jo. 16, 23). Labai patartinas 
dalykas ugdyti savo širdyje ypatingą pamaldumą 
Švenč. Mergelei, Nekaltai Pradėtajai. Būdama pati 
skaisčiausia ir nekalčiausia, Ji ypatingu būdu globoja 
visus tuos, kurie kovoja už savo sielos skaistumą ir 
taurumą. Todėl iš kiekvieno jaunuolio ar jaunuolės 


. krūtinės turi skristi aukštyn vis karštesni ir dažnesni 


atodūsiai: „„Skaisčiausia ir Nekalčiausia Mergele, padėk 
ir man išlaikyti savo širdį ir savo sielą skaisčią, ne- 
kaltą!“ 


Trečioji šios rūšies priemonė yra dažnesnis šventų 
sakramentų priėmimas. Atgailos sakramentas padeda 
geriau pažinti save, nuvalyti savo sielą nuo buvusių 
blogų darbų. O šventoji Komunija padeda žmogui iš- 
vengti naujų nupuolimų. Šventa Komunija, kaip gyve- 
nimo patyrimas liudija, yra viena geriausių ir vaisin- 
giausių priemonių skaistybei išlaikyti. Todėl reikia 
dažniau priimti ją į savo sielą. Labai gražus ir nau- 
dingas dalykas yra kas savaitę ar bent kas dvi savaiti 
gerai atlikti išpažintį ir pasistengti, jei galima, kasdien 
eiti prie Dievo stalo. Jeigu kur nors aplinkybės neleistų 
to padaryti, tada reikėtų pasistengti bent kartą per 
mėnesį, gerai pasiruošus, sustiprinti savo sielą šventais 
sakramentais. 

Šios priemonės yra tiek galingos, kad jų visiškai 
pakanka ne tik skaistybei išlaikyti, bet ir prarastai 
skaistybei iš naujo atgauti. Gali būti blogi įpročiai ar 
palinkimai kažin kaip stiprūs, vistiek Dievo malonė 
yra dar stipresnė, ir todėl, jai padedant, galima viską 
nugalėti. Po metų, kitų ne tik siela atgaus prarastą 
taurumą, lakumą, bet ir anksčiau subiaurintas kūnas 
atgaus savo pirmykštį gražumą ir kilnumą. Todėl 
niekam nėra reikalo nusiminti, bet reikia stoti drąsiai 
į darbą, į kovą, o pergalė yra kiekvienam patikrinta. 
„Visa galiu tame, kuris mane stiprina!“ 

KAS ARTIMO ARTIMUI 


„„Nevogsi“ (Iš. 20, 15). 

„Negeisi savo artimo namų ir netrokši 

nei tarno, nei tarnaitės, nei jaučio, nei 

asilo, nei jokių daiktų, kurie yra jo“ 
(Iš. 20, 17). 


Aukštas yra galutinis žmogaus paskyrimas, kilnios 
jo pareigos čia žemėje. Tačiau tinkamam šių pareigų 
atlikimui ir savo galutinio tikslo pasiekimui reikia 
įvairių priemonių, jų tarpe — įvairių medžiaginių 
gėrybių. Reikia pasakyti, kad Dievas, suteikė žmonėms 
apsčiai visokių gėrybių. Visi nesuskaitomi turtai, kurie 
yra žemės gilumoje, vandenynų dugne, ant žemės pa- 
viršiaus ir kurie ateina į šį pasaulį iš aukštybių — visa 
tai yra Dievo dovanos žmonėms, kad jie galėtų tinka- 
mai išpildyti savo uždavinius. „Veiskitės ir dauginkitės, 
ir pripildykite žemę, ir ją pavergite, ir viešpataukite 
ant jūros žuvų, ir ant dangaus paukščių, ir ant visų 
gyvulių, kurie juda ant žemės“ (Prad.1,28). Taigi pa- 
saulio turtai yra pavesti visiems žmonėms, kad kiek- 
vienas gautų tiek, kiek jam reikia jojo pareigoms at- 
likti ir amžinam gyvenimui pasiekti. Kyla klausimas, 
kam šie turtai turi priklausyti: visiems žmonėms kartu, 
ar kiekvienam po dalį? Ar turi būti visuotinis komu- 
nizmas, ar privatinė nuosavybė? 

Reikia pasakyti, kad žmonės jau nuo pat pradžios 
ėmė dalintis turtus į privatinę nuosavybę. Iš pradžių 
jie pasisavino tai, ko būtinai reikėjo dienos pragy- 
venimui, paskui užsiaugino sau gyvulių kaimenes, o 
vėliau įsigijo sau į nuosavybę ir žemės sklypus. Tai 
darė ne tik stabmeldžių tautos, bet ir išrinktoji Dievo 
tauta. Gali kilti klausimas, ar Dievas papeikė žmones 
dėl tokio pasielgimo. Atsakymas: Ne. Duodamas vėliau 
savo įsakymus ant Sinajaus kalno ir drausdamas ne 
tik vogti svetimą daiktą, bet ir jo geisti, — Dievas tuo 
pačiu aiškiai pasakė, kad privatinė nuosavybė turi būti 
saugojama ir gerbiama. Nepanaikino privatinės nuo- 
savybės nei Kristus. Teisybė, Kristus ne kartą skau- 

džiai subarė per didelį prisirišimą prie žemės turtų ir 
pagrasino, kad tokiems žmonėms bus labai sunku įeiti 
į dangaus karalystę. Tačiau Jis nė karto nėra reika- . 
lavęs, kad visi išsižadėtų savo teisėtu būdu įgytos 
nuosavybės ir įvestų komunizmą. Priešingai, „aiškiai 
pabrėždamas, kad Senojo Įstatymo įsakymai turi būti 
pildomi, Išganytojas tuo pačiu patvirtino, kad teisėtai 
įgyta privatinė nuosavybė turi būti saugojama ir nelie- 
čiama. „Mokytojau, ką gera aš turiu daryti, kad laimė- 
čiau amžiną gyvenimą? Jis jam tarė: Jeigu nori įeiti 
į dangų, laikykis įsakymų ...: neužmuši, nesvetimo- 
teriausi, nevogsi“ (Mat.19,17, 19). Teisybė, apaštalų 
laikais krikščionių uolumas ir jų tarpusavio meilė buvo 
tokia didelė, kad jie parduodavo visą savo turtą, gautus 
pinigus sunešdavo prie apaštalų kojų, kad šie juos 
paskirstytų pagal reikalą. Bet šitoks jų pasielgimas 
nebuvo Viešpaties griežtai įsakytas, o buvo tik valios lais- 
vos dalykas. Tai aiškiai matyti iš apaštalo Petro žodžių 
Ananijai: „Ar neparduota ji (t.y. dirva) nebūtų pasili- 
kusi tau ir ar su gautais iš pardavimo pinigais tau 
nevalia buvo daryti ką nori?“ (Ap. D.5,4). Bažnyčia, 
kuriai Kristus pavedė neklaidingai aiškinti dievišką 
mokslą ir dievišką valią, irgi niekuomet nereikalavo, 
kad tikintieji išsižadėtų savo privatinės nuosavybės ir 
įvestų komunas. Priešingai, daugelį kartų Ji iškilmingai 
išaiškino, kad privatinės nuosavybės dabartinė neto- 
bula žmonija yra būtinai reikalinga ir kad Dievas nori, 
kad žmonės gerbtų ir neliestų to, kas yra svetima. 
Ypatingai aiškiai tai Ji pabrėžė savo nepersenai išleis- | 
tose socialinėse enciklikose: „Rerum novarum“ (1891) 
ir „Guadragesimo anno“ (1931). 

Dabar galima paklausti savęs, kam tos privatinės 
nuosavybės reikia. Ar nebūtų geriau, jeigu visos gėry- 
bės, visi turtai priklausytų visai tautai, ar valstybei, 
ar bent visai žmonijai, o atskiri žmonės gautų tik tiek, 
kiek jiems reikia pragyventi. Juk dėl privatinės nuo- 
savybės buvimo šiandien daroma begalės įvairiausių 
nusikaltimų, atsiranda daug išnaudojimų, daug skurdo 
ir vargo. Teisybė, kad šiandien pasaulyje yra labai 
daug nedorybių, daromų dėl turto. Teisybė, kad yra 
daug išnaudojimo, daug vargo ir skurdo. Tačiau dėl 
viso to yra kalta ne privatinė nuosavybė, o žmonių: 

bloga valia, dorovinis žmonių sugedimas. Jeigu nebūtų 
privatinės nuosavybės, nedorybės būtų vistiek daromos 
ir, be to, žmonėms būtų dar sunkiau gyventi, nes 
tuomet visi žmonės pasidarytų vargšais ir skurdžiais. 

Mat, laukti tokių laikų, kad įvairiausių gėrybių kurią 
nors dieną atsirastų tiek, kiek kas jų norėtų, nėra 
prasmės: toks laukimas būtų nieku nepagrįsta svajonė. 
Žmonija visuomet jaus ne gėrybių perteklių, bet jų 
trūkumą, ir todėl turės jas taupiai vartoti ir planingai 
gaminti. Savaime iškils reikalas komunistinėje san- 
tvarkoje tiksliai apskaičiuoti, kiek ir kuriam žmogui 
ko reikia, kad galima būtų visus aprūpinti. O tai yra 
labai sunkus uždavinys. Jeigu jau tėvas ir motina ne- 
gali visiškai patenkinti savo vaikų norų ir pageidavimų, 
tai kaip galės komunistinės santvarkos vadovai paten- 
kinti milijonų žmonių reikalavimus ir pageidavimus?! 
Turės tad būti tūkstančiai įvairiausių raštininkų ir 
registratorių, ir vis dėlto turės kilti milijonai nepasi- 
tenkinimų ir nusiskundimų! 

Taip pat nemažiau sunkus dalykas bus ir pačių gėry- 
bių pagaminimas. Visų pirma, kils klausimas, kaip 
paskirstyti įvairius darbus. Juk esama visokių darbų: 
vieni jų reikalauja daugiau protinių gabumų, kiti — 
rankų stiprumo; vieni jų yra atliekami sveikame ore, 
lakštingalai čiulbant, saulei skaisčiai šviečiant, o kiti — 
tamsiuose požemiuose, kur saulės spindulys niekuomet 
neužklysta ir kur kas valandėlė gresia mirties pavojus; 
vieni jų daugiau tinka vyrui, kiti — moteriai ar vaikui. 
Kas iš komunistinės santvarkos vadų turės Saliamono 
galvą ir galės iš anksto pasakyti, koks žmogus kuriam 
darbui tinka! O dar sunkiau bus nustatyti, kiek turės 
pagaminti kiekvienas žmogus, kiekvienas ūkis, kiek- 
viena dirbtuvė, kiekvienas fabrikas, kiekviena įstaiga. 
Aišku, niekas negalės visiems įtikti, nes kiekvienas 
norės pasirinkti kuo lengviausią, kuo sveikiausią, kuo 
maloniausią darbą. Tuomet beliks tik viena išeitis: 
liepti žmonėms dirbti ne tą darbą, kuris kam patinka, 
bet tą, kuris kiekvienam nurodytas. Tokiu būdu visos 
šalies gyventojai greit turės pasiskirstyti į du nelygiu 
luomu: į nedidelį vadų ir prižiūrėtojų luomą ir į be- 
teisių vergų minią. Grįžtų tie patys laikai, kokie kad 
buvo prieš Kristaus atėjimą. Kad tai nėra vien pasaka, 

o gyvenimo tikrovė, rodo mums Sovietų Rusijos pa- 
vyzdys. Iš pažadėtos visiems, o ypač darbininkams, 
laisvės neliko nė šešėlio. Visi liko priskirti prie savo 
kolchozų, dirbtuvių, fabrikų, įstaigų ir turi dirbti tą 
darbą, kuris jiems komisarų yra nurodytas ir įsakytas. 
Kadangi vergų darbas niekuomet nėra našus ir vai- 
singas, todėl ir bendras pagamintų gėrybių kiekis nėra 
didelis. Visa šalis visuomet jautė ir dabar dar jaučia 
didelį įvairių gėrybių trūkumą. Štai kodėl, nors Sovietų 
Rusija visomis priemonėmis stengiasi prisivyti kitas 
šalis ir nors joje yra labai daug įvairiausių gėrybių, 
visgi niekur pasauly nėra tiek skurdo nei tiek ašarų, 
kiek Sovietų Rusijoj. 

Taigi, kol žmonės pasilieka tokie netobuli, kokie kad 
yra dabar, tol reiks ir privatinės nuosavybės. Jos reikia 


tam, kad žmonių darbas būtų našesnis ir vaisingesnis, | 


kad pagamintų gėrybių paskirstymas būtų, kiek ga- 
lima, ramesnis ir teisingesnis, kad būtų kiek galima, 
daugiau išsaugoti atskiro žmogaus laisvė ir nepriklau- 
somybė. Dėl šios priežasties Dievas reikalauja, kad 
teisėtai įgyta privatinė nuosavybė būtų visų gerbiama 
ir kad kiekvienam būtų atiduodama tai, kas jam pri- 
klauso, kad visur būtų laikomasi teisingumo, 

Šia proga reikia trumpai pabrėžti, kad, einant Dievo 
valia, ne tik judomojo turto, bet ir nejudomojo turto 
privatinė nuosavybė turi būti prieinama, kiek galima, 
didesniam žmonių skaičiui. Žemės turtai neturi susi- 
telkti mažo skaičiaus asmenų rankose. O jeigu kur 
nors šitoks dalykas pasitaikytų, tai reikštų, kad ten 
ekonominis gyvenimas nėra tvarkingas, nėra sveikas. 
Tokiu atveju valstybė turėtų įsikišti ir padaryti, kad 
šalies turtai būtų lygiau paskirstyti, 

Tas pats septintasis Dievo įsakymas reikalauja, kad 
kiekvienas žmogus protingai sunaudotų ir savo nuo- 
savą turtą. Kiekvienas turi stengtis medžiaginių gėrybių 
pagalba įsigyti dvasinių turtų. 

SVETIMĄ NAUDĄ KIPŠAI GAUDO 


„Ar nežinote, jog neteisingieji ... nei va- 
ys... Nei plėšikai dangaus karalystės 
nepaveldės“ (1 Kor. 6, 9). 


Pagal Dievo valią kiekvienas žmogus turi teisę 
įsigyti sau privatinę nuosavybę. Tik tai turi būti 
daroma, pasinaudojant teisėtais nuosavybės įsigijimo 
būdais. O šios rūšies būdai yra šie: 1) Niekam nepri- 
klausančio daikto užvaldymas, pav., medžiotojas įsigija į 
nuosavybę jo paties nušautą laukinį vilką ar kiškį; 
2) Priaugimas, pav., karvės atsivestas veršiukas pri- 
klauso tam, kieno yra karvė; 3) Įsisenėjimas, pav., jeigu 
kas nustatytomis sąlygomis per 10 metų išvaldo be 
jokių trukdymų svetimą daiktą šventai įsitikinęs, kad 
daiktas yra jojo; 4) Paveldėjimas iš įstatymo arba 
pagal teisėtai sudarytą testamentą; 5) Sutartis, pav., 
pirkimo - pardavimo, darbo, loterijos. 

Tačiau visuomet atsiranda žmonių, kurie nori įsigyti 
į nuosavybę daiktus neleistinu būdu. Septintasis ir 
dešimtasis Dievo įsakymai tai griežtai draudžia. Kyla 
tad klausimas, kokie yra šie neleistini nuodėmingi 
veiksmai, kuriuos draudžia septintas ir dešimtas Dievo 
įsakymas. Jie yra šie: 

Pirmutinis veiksmas, kurį draudžia Dievas VII įsaky- 
mu, yra vagystė. Vagystė yra neteisėtas pasisavinimas 
kitam priklausančio daikto prieš savininko norą ir 
valią. Vagystės nuodėmės sunkumas, visų pirma, pa- 
reina nuo padarytos skriaudos didumo apvogtajam: juo 
didesnė skriauda, juo daugiau nemalonumų padaroma 
apvogtajam, juo sunkesnė bus vagystės nuodėmė. Pav., 
pavogti kelius paskutinius litus iš vargšo, kuris juos 
su dideliu vargu surinko iš geros valios žmonių ir 
kurie, gal būt, sudaro jo vienintėlį pragyvenimo šaltinį 
keliom dienom, yra nepalyginamai didesnė nuodėmė, 
negu tos pačios sumos, ir net didesnės sumos paėmimas 
iš turtingo žmogaus. Antra, vagystės nuodėmės didu- 
mas pareina nuo to, kokia skriauda padaroma visuo- 
menei. Pav., milijonierius pavogtų iš jo kasos 200—300 

litų trūkumo gali net nepastebėti. Tačiau, nepaisint to, 
vistiek tokios sumos pavogimas bus didelė nuodėmė. . 
Mat, dažnas tokių sumų pasisavinimas iš svetimos 

kasos turės netrukus suardyti visą ekonominę san- | 


tvarką. Reikia pabrėžti, kad dažnas ir mažesnių sumų 
vaginėjimas iš to paties asmens per ilgesnį laiką gali 
sudaryti didelę jam skriaudą. Todėl jau nebus mažmo- 
žis, bet svarbus dalykas, kurio reikia griežtai vengti. 

Trečia, vagystės nuodėmės didumas pareina ir nuo 
to, kaip vagiama: kas drįsta su ginklu rankoje išplėšti 
kam nors turtą, tas padarytų ne paprastą vagystę, bet 
plėšimą, kuris yra kur kas biauresnis dalykas Dievo Ė 
akyse, negu pavogimas nematant. Dar didesnė bus 
nuodėmė, jeigu bus vagiama konsekruotas daiktas, t. y., 
Dievo garbei pašvęstas daiktas, pav., konsekruotas 
kielikas. 

Tačiau nebus jokios nuodėmės, jeigu kas nors, būda- 
mas didžiausiame pavojuje ir neturėdamas kitos iš- 
eities, pasiimtų iš svetimų daiktų tiek, kiek jam reikia 
iš to pavojaus išsigelbėti. Pav., mirdamas iš bado žmo- 
gus gali pasiimti iš kitam priklausomų daiktų tiek, 
kiek jam reikia palaikyti savo gyvybei. Gelbėdamasis 
nuo galvažudžių žmogus gali pasinaudoti netikėtai 
pasipainiojusiu arkliu. Visa tai galima daryti, net 
neatsiklausus savininko. Šio dalyko pagrindas glūdi 
tame, kad pasaulio gėrybės yra skirtos visų žmonių 
būtiniems reikalams patenkinti. Todėl, jeigu kur nors 
turimų savų daiktų šiam tikslui nepakanka, ten galima 
pasiimti iš kitam priklausančių dalykų tiek, kiek bū- 
tinai reikia. Tačiau jeigu pasisavintojas būtų turtingas 
žmogus, tai, išsivadavęs iš pavojaus, jis turėtų nukentė- 
jusiam atlyginti. 

Antras draudžiamas veiksmas yra sukčiavimas ar 
apgavystė. Šios rūšies veiksmai padaromi, pav., suklas- 
tojant vekselius, testamentus arba kitus dokumentus; 
parduodant visai sugedusį daiktą už sveiką; nusukant 
svorį, matą; vartojant visokias apgavystes loterijosė, 
lošime ir panašiose sutartyse; nepildant padarytos 
sutarties ir t.t.; prie jų galima priskaityti ir lupika- 
vimą, t.y., ėmimą už paskolintus esančiam varge žmo- 
gui pinigus labai aukštų nuošimčių, aukštesnių net; 
negu valdžios yra leista. Šie ir panašūs turtų įsigijimo 

būdai nesiderina nei su krikščionišku teisingumu, nei 
su krikščioniška meile. Todėl yra griežtai draudžiami 
septintojo Dievo įsakymo. 

Trečias septinto Dievo įsakymo draudžiamas veiks- 
mas yra pasilaikymas kitam priklausančio daikto. Pav., 
kas nors pasiskolino iš kaimyno paltą. Atėjus grąžinimo 
laikui, jis to palto negrąžino ir sau pasilaiko. Taip pat 
suradęs pamestą daiktą, nepasistengė paieškoti savi- 
ninko, kad galėtų jam grąžinti, bet jį tuojau sunaudojo 
savo reikalams. Arba panašiu būdu pasielgė su pas 
jį užklydusiu svetimu gyvuliu. Aišku, kas taip elgiasi, 
tas skaudžiai nuskriaudžia į nelaimę patekusį artimą, 
ir todėl jojo elgesys negali patikti nei žmonėms nei 
Dievui. r 

Ketvirtas veiksmas, kurį draudžia septintasis Dievo 
įsakymas, yra nuostolių padarymas artimui. Supran- 
tama, čia turima galvoje tik tokie nuostoliai, kurie yra 
padaromi tyčia, su noru pakenkti artimui. Pav., sve- 
timo daikto paskandinimas, padegimas, sudaužymas ar 
sunaikinimas, sulygimas padaryti kokį nors darbą, 
kurio visai nemokama, ir todėl pridaroma daug nuos- 
tolių kitam. Tačiau nebus nuodėmingas darbas, kai 
nuostoliai kyla visai jų nenorint ir vartojant visas 
atsargumo priemones. Tokiu atveju bus greičiau ne- 
laimė, negu nuodėmė. 

Paskutinis neleistinas darbas, kurį draudžia septin- 
tasis Dievo įsakymas, yra prisidėjimas prie kitų žmonių 
daromo blogo darbo, padėjimas jiems daryti kam nors 
skriaudą. Tai yra garsiosios divynios svetimos nuo- 
dėmės. Štai jų vardai: 1) liepimas, patarimas, padė- 
jimas daryti kam nors skriaudą, 2) pritarimas, pagy- 
rimas, nesulaikymas tai darant, 3) tylėjimas, slėpimas 
ir pasidalinimas tai jau padarius. Juo daugiau kas yra 
prie skriaudos padarymo prisidėjęs, juo didesnę padaro 
nuodėmę. 

Šiuos visus išvardintus veiksmus draudžia septintas 
Dievo įsakymas. Ką Dievas draudžia septintuoju 
įsakymu daryti, tai dešimtuoju įsakymu Jis draudžia 
net trokšti arba geisti. 

Jeigu kas nors, nepaisydamas Dievo draudimo, 
vistiek padaro blogą darbą, tas yra įpareigotas pa- 
darytą artimui skriaudą atitaisyti. Visų pirma, jis yra 

įpareigotas grąžinti savininkui patį jojo daiktą. Be to, 
jis turi grąžinti ir visus nuostolius, kuriuos jis artimui 
padarė ir kuriuos jis maždaug galėjo arba turėjo numa- 
tyti. Pav., pavogęs arklį turi grąžinti ne tik patį arklį, 
bet sykiu ir visus nuostolius, kuriuos patyrė ūkininkas 
dėl arklio netekimo. Taip pat yra įpareigoti prisidėti 
prie skriaudos atitaisymo ir visi svetimų nuodėmių 
dalyviai. Šiuo atveju galioja dėsnis: kiekvienas turi 
atlyginti tokią skriaudos dalį, kokią jis savo prisidė- 
jimu yra padaręs. Kai kada svetimos nuodėmės dalyvis 
turėtų atlyginti net visą skriaudą. 

Jei kas padaro artimui didelę skriaudą, tada pareiga 
atitaisyti irgi yra didelė. Jeigu kas negalėtų išsyk visos 
skriaudos atitaisyti, tai jis yra įpareigotas taupiau 
gyventi ir uoliau dirbti, kad galėtų savo pareigą iš- 
pildyti. Jei kas neturėtų noro atitaisyti padarytą 
skriaudą, tam nei Dievas nei Bažnyčia negali duoti 
išrišimo iš padarytos nuodėmės. 

NE MIRTINI PRIEšŠAI, BET VIENI 
KITŲ GERADARIAI 


„Atiduokite visiems, ką esate kalti“ 
(Rom. 13, 7). 


Daug pasauly yra vargo, skurdo, išnaudojimo. Iš 
vienos pusės, palyginti, nedidelis būrys asmenų visu 
kuo pertekusių, nežinančių net kur dėti savo turto. Iš 
kitos pusės milijonai žmonių, kurie, sunkiai dirbdami, 
vos pajėgia suvesti galus su galais, o nekartą ir visai 
negali gauti darbo. Dėl to nestebėtina, kad tarp turtin- 
gesniųjų ir beturčių, tarp darbdavių ir darbininkų 
auga vis didesnė ir didesnė neapykanta, vedanti prie 
kruvinų neramumų, revoliucijų ir kitų skaudžių so- 
cialinių sukrėtimų. Tačiau nei revoliucijos, nei žudynės, 
nei privatinės nuosavybės visiškas suvalstybinimas ar 
darbo sutarties panaikinimas niekur neatnešė geresnių 
gyvenimo sąlygų. Priešingai, dėl nuolatinių suiručių 
gyvenimas pasidarydavo dar sunkesnis. Tai yra su- 
prantama: išganymas gali ateiti ne iš neapykantos, ne 
iš naujų skriaudų darymo, bet tik grąžinant į žmonių 
gyvenimą, o ypač į darbdavių ir darbininkų santykius 
meilę ir teisingumą. Tik tada, kai darbdaviai ir darbi- 
ninkai supras, kad jie yra vieni kitiems ne mirtini 
priešai, bet geradariai, ir kada vieni kitiems atiduos, 
kas kam priklauso, tik tada galima laukti geresnių 
laikų. Penktasis Dievo įsakymas reikalaudamas, kad 
visi žmonės mylėtų viens kitą, tuo pačiu reikalauja, 
kad ir tarp darbdavių ir darbininkų viešpatautų tarpu- 
savio meilė. O septintas Dievo įsakymas reikalaudamas 
atiduoti kas kam priklauso, tuo pačiu reikalauja, kad 
darbdaviai ir darbininkai sąžiningai išpildytų savo 
pareigas. 

Kokios yra darbdavių pareigos? Pirmutinė darbdavių 
pareiga yra sumokėti sutartu laiku teisingą atlyginimą. 
Teisingas atlyginimas bus tasai, kurio pakanka ne vien 
lik žmoniškam paties darbininko pragyvenimui, bet ir 
visos jojo šeimos išlaikymui. Juk darbininkas be gau- 
namo atlyginimo kitų pragyvenimo šaltinių paprastai 
neturi. Todėl šio atlyginimo turi užtekti ne tik jam 
pačiam, bet ir jojo šeimai. Aišku, ir kiti šeimos nariai 
turi prisidėti prie savęs išlaikymo. Bet šis prisidėjimas 

turi būti toks, kad jis nepakenktų jųjų sveikatai ir 
nesutrukdytų tiesioginių šeimyninio gyvenimo pareigų 
atlikimo. Jeigu kur nors darbdaviai dėl sunkios ekono- 
minės būklės negali mokėti šeimyninio atlyginimo, tada 
vyriausybė turi įsikišti ir taip gyvenimą sutvarkyti, 
kad toks atlyginimas pasidarytų galimas. Išnaudojimas 
sunkios darbininko padėties ir privertimas jo sutikti 
dirbti už labai žemą atlyginimą arba nutraukimas dar- 
bininkui priklausančio atlyginimo, arba nesumokė- 
jimas jo laiku, arba nors ir sumokėjimas jo laiku, bet 
blogos rūšies daiktais yra aiškus darbininko skriaudi- 
mas, už kurį darbdaviai turės sunkiai atsakyti prieš 
Dievą. „Štai nuvaliusiųjų jūsų laukų darbininkų užmo- 
kestis, kurs jūsų sulaikytas, šaukia; ir jų šauksmas 
pasiekė kareivijų Viešpaties ausis“ (Jok. 5, 4). 

Antroji darbdavių pareiga yra gerbti darbininko 
žmogišką vertybę. Darbininkas nėra mašina, nėra ne- 
protingas sutvėrimas, su kuriuo darbdavys galėtų elgtis, 
kaip tinkamas. Jis yra toks pats asmuo, kaip ir darb- 
davys, turįs nemirtingą sielą, gyvą sąžinę, amžiną 
paskyrimą. Dėl to ir jis turi teisę reikalauti, kad jojo 
žmogiška vertybė būtų visų ir visur gerbiama. Krikš- 
čioniškam mokslui yra griežtai priešingas dalykas 
vertinti darbininką tiek, kiek verti yra jojo rankų 
raumenys! Dėl šios priežasties darbdaviai turi duoti 
darbininkams pakankamai laiko, kad jie galėtų sąži- 
ningai atlikti savo religines pareigas, pav., kad jie 
galėtų šventadieniais išklausyti šventų Mišių ir daly- 
vauti kitose bažnytinėse pamaldose. Apskritai, darbi- 
ninkai turėtų gauti visą šventą dieną laisvą. Bet jeigu 
kur to negalima būtų įvykdyti, tai turėtų gauti daugiau 
poilsio šiokią dieną ir bent vienas kitas sekmadienis 
per mėnesį turi būti jiems laisvas. Prie šios rūšies pa- 
reigos priklauso taip pat pareiga žiūrėti, kad darbo 
vietose nenukentėtų darbininko dorovė. Todėl ten, kur 
kartu dirba abiejų lyčių darbininkai, turi būti atskiros 
prausyklos, atskiros rūbinės ir šiaip turi būti didesnė 
kontrolė. ' 

Trečia darbdavių pareiga yra gerbti darbininko 
gyvybę ir sveikatą. Darbdaviai neturi teisės užkrauti 
darbininkams tokių darbų, kurie praneša jų pajėgas 
arba kurie yra nesuderinami nei su jų amžiumi nei su 

lytimi, arba kurie yra perdaug pavojingi jųjų gyvybei 
ar sveikatai. Jeigu tačiau tokių darbų visuomenei labai 
reiktų, tada darbdaviai turėtų įrengti visas atsargumo 
priemones, kad pavojus gyvybei ar sveikatai būtų kuo 
labiausiai sumažintas. Taip pat suprantama, darbdaviai 
turėtų aprūpinti darbininką ir jojo šeimą, jeigu ne- 
paisant atsargumo priemonių, vistik nelaimė įvyktų. 
Kadangi ilgai tęsiamas darbas yra pavojingas sveikatai, 
todėl jis negali būti perdaug ilgas. Darbininkas turi 
gauti tiek poilsio, kad galėtų susigrąžinti savo išeik- 
votas pajėgas ir atlikti savo šeimyninės bei pilietines 
pareigas. Jeigu kur nors darbo dienos ilgumas yra val- 
džios tiksliai nustatytas, ten darbdaviai yra įpareigoti 
jo laikytis. 

Visi šie reikalavimai yra teisingumo reikalavimai. 
Jeigu darbdaviai jų nepildo, jie ne tik nusideda, bet ir 
užsitraukia pareigą atitaisyti padarytus darbininkams 
nuostolius. Be šitų teisingumo reikalavimų, yra dar 
meilės reikalavimai. Krikščioniška meilė reikalauja, 
kad su darbininkais būtų elgiamąsi žŽmoniškai, neuž- 
gaunant ir nepažeidžiant jų žmogiškos vertybės. Taip 
pat darbdaviai neturi teisės trukdyti darbininkams 
dėtis į savo profesines ar kultūrines organizacijas. 
Priešingai, jie turi padėti darbininkams pagerinti jų 
ekonominę ir socialinę būklę. Jeigu jau reikia mylėti 
visus žmones, tai ypač reikia mylėti tuos, kurie kam 
nors daugiau gero daro. O darbininkai darbdaviams 
kaip tik labai daug gero daro. 

Ypač meilė reikalauja žmoniškesnio elgimosi būdo 
su tais, kurie yra priimti į pačios šeimos gyvenimą — 
su tarnais ir tarnaitėmis. „Jei turi ištikimą tarną, 
tebūna jis tau, kaip tavo siela; elkis su juo kaip su 
savo broliu“ (Ekli. 33, 31). Š'uo atveju reikia dar dides- 
nės priežiūros, kad tarnai ir tarnaitės padoriai gyventų. 
Neklausančius darbdaviai turi teisę griežtai sudrausti 
Bet ir patys darbdaviai arba šeimininkai turi stengtis 
duoti gražų pavyzdį, turi saugotis bet kokių papiktini- 
mų. „Kas nesirūpina savaisiais, o ypač namiškais, tas 
išsigynė tikėjimo ir yra piktesnis už netikėlį“ (1 Tim. 5, 8). 

O kokios yra darbininko pareigos? Jos yra šios: 

Pagrindinė darbininkų pareiga yra pavesti savo pajė- 
gas tam darbui, kuriam jis yra sulygęs. Aišku, sutartą 

darbą jis turi dirbti sąžiningai. Jeigu sutarty nebuvo 
tiksliai pažymėta, ką darbininkas turės daryti, tada 
reikia laikytis papročio: dirbti tuos darbus, kuriuos 
turi dirbti tos profesijos žmonės apskritai. Iš čia iš- 
plaukia darbininko pareiga nusimanyti savo darbą 
dirbti. Tokiu būdu nusideda prieš teisingumą tie dar- 
bininkai, kurie darbo metu visai nedirba, arba be lei- 
dimo dirba visai pašalinį darbą, arba dirba labai ne- 
rūpestingai, nesąžiningai, pridarydami darbdaviui daug 
nuostolių. Kas taip elgtųsi, tas ne tik neturėtų teisės 
gauti neuždirbto atlyginimo, bet net turėtų grąžinti 
padarytus nuostolius. 

Antra darbininkų pareiga yra nekenkti darbdavio 
įrankiams, jojo gyvam ar negyvam inventoriui, nega- 
dinti jojo prekių. Šitaip elgiantis darbininkai skriaudžia 
ne vien tik darbdavį, bet ir visą visuomenę, o galų 
gale ir pačius save. Taip pat ir šiuo atveju padarytus 
nuostolius jie būtų įpareigoti atlyginti. 

Trečia darbininko pareiga yra gerbti darbdavio as- 
menį, nevartoti įvairių įžeidimų, grasinimų ir panašių 
dalykų. 

Ketvirta darbininko pareiga yra nenutraukti be svar- 
bios priežasties prieš laiką sutarto darbo, kitaip sakant, 
vengti neteisėto streiko. Streikas yra ne kas kita, kaip 
ekonominis karas, kenksmingas ne tik darbdaviams, bet 
ir visai visuomenei, o galų gale ir patiems darbinin- 
kams. Todėl jis gali būti pateisintas tik tokiu atveju, 
kada darbininkams daroma atvira skriauda ir kada 
visos teisingos priemonės skriaudai prašalinti buvo iš- 
bandytos neduodamos teigiamų vaisių. Be to, streiko 
metu neturi būti vartojamas smurtas prieš pačius 
darbdavius nei prieš kitus darbininkus. 

Penkta darbininko pareiga yra klausyti darbdavių 
tuose dalykuose, kuriuose jie turi teisę įsakinėti, pav., 
dalykuose, kurie liečia darbo paskirstymą, disciplinos 
palaikymą, gerų papročių išlaikymą. 

Galop, meilė reikalauja, kad darbininkai saugotų 
savo kalba arba darbu daryti darbdaviams įvairių ne- 
malonumų. 

Tokios yra bendrais bruožais darbdavių ir darbininkų 
pareigos. Jų sąžiningas pildymas gali patikrinti tvarką 
visoj šalyje ir laiduoti joj geresnę ateitį. 

BŪK TEISUS 


„„Nekalbėki prieš tavo artimą neteisaus 
liudijimo“ (Iš. 20, 16). 

„Melagingos lūpos pasibiaurėjimas Vieš- 
pačiui“ (Pat. 12, 22). 

Be medžiaginių gėrybių yra dar visa eilė dvasinių 
gėrybių, kurios sudaro labai brangų dalyką ir atskiram 
žmogui ir pačiai visuomenei. Prie jų reikia priskaityti 
teisumą, gerą vardą ir garbę. 

Teisumas yra kalbėjimas tiesos, kada reikia sakyti 
tiesą. Tai yra labai svarbus dalykas ir pačiam žmogui 
ir visai visuomenei. Visų pirma, teisumas yra svarbus 
dalykas pačiam žmogui. Kiekvieno žmogaus pareiga 
yra ne stovėti vietoje, bet siekti vis didesnio tobulumo. 
Jis turi stengtis būti vis daugiau ir daugiau panašesnis 
į patį Dievą. Bet Dievas yra tiesa, Jis yra absoliuti 
tiesa. Kiekviename Jo žodyje skamba tiesa; kiekviename 
Jo darbe spindi ta pati tiesa. Todėl kiekvienas, kuris 
nori pasidaryti panašesnis į Dievą, turi mylėti tiesą, 
turi ieškoti tiesos, turi būti visur ir visuomet teisus. 
Tiesa ir teisumas yra Dievo vaikų privilegija. Kas 
nesilaikytų tiesos ir teisumo, tas negalėtų patikti Dievui. 

Teisumas taip pat svarbus ir reikalingas dalykas 
visai visuomenei. Bendras žmonių gyvenimas yra ga- 
limas tik tuomet, kada viešpatauja pasitikėjimas vienų 
kitais. O pasitikėjimui išlaikyti būtinai reikia ištikimu- 
mo ir teisumo. Juk žmogus gali pasitikėti kitais tik 
tada, jeigu jis žino, kad tai, kas jam kitų yra tvirti- 
nama yra iš tikrųjų tiesa; kad tai, kas žadama, bus 
gyvenime išpildyta. Jaunas žmogus leidžia save auklėti 
ir vesti tik todėl, kad jis šventai tiki, kad tėvų arba 
vyresniųjų žodis yra teisingas, kad jųjų elgesys — 
tikrai pavyzdingas. Šeimininkas sutinka įsileisti paša- 
linį asmenį į savo šeimą tik todėl, kad jis pasitiki juo, 
kad jis tiki, kad tarnas arba tarnaitė savo žodį ištesės. 
Taip pat ir darbininkas sutinka dirbti šeimininko 
gerovei tik dėl to, kad jis pasitiki šeimininko duotu 
žodžiu. Viso krašto piliečiai gali ramiai dirbti savo pa- 
šaukimo darbą ir nesisieloti dėl krašto ateities, jeigu 

jie pasitiki savo vyriausybe, jeigu jie tiki, kad 
vyriausybė rimtai rūpinasi viso krašto gerove ir sten- 
giasi apginti jį nuo priešų pasikėsinimų. Visa tai turėtų 
sugriūti, jeigu paaiškėtų, kad vyriausybės iškilmingi 
pareiškimai ir patikrinimai nebuvo teisingi, bet ap- 
gaulingi. Lengvai galima sau įsivaizduoti koks turėtų 
kilti žmonių gyvenime pragaras, jeigu visi žmonės nors 
vienai dienai pasidarytų melagiai ir sukčiai?! 

Kita labai svarbi dvasinė gėrybė yra geras vardas. 
Geras vardas yra brangesnis, negu auksas. „Rūpinkis 
geru vardu, nes tai tau ilgiau pasiliks, kaip tūkstantis 
didelių ir brangių turtų... Geras vardas pasilieka per 
amžius“ (Ekli. 41, 15—16). Geras vardas dažnai yra bū- 
tina sąlyga, kad žmogus galėtų tinkamai atlikti savo 
pašaukimo pareigas. Tik nesuteršto vardo žmogus gali 
būti geru tėvu, gera motina, geru valdininku, gydytoju, 
teisėju, kunigu, ministeriu. Kas gi panorės turėti rei- 
kalą su sukčium, girtuokliu, žmogžudžiu ar ištvirkėliu? 
Kas norės pasiduoti jų vadovavimui? |. 

Taip pat labai svarbus dalykas yra ir garbė. Garbė '. 
yra ne kas kita, kaip išoriniais ženklais parodymas, 
kad artimas yra mūsų aukštai vertinamas, kad jis savo | 
gerais darbais nusipelno pagarbos. . 

Štai dėl ko aštuntuoju savo įsakymu Dievas reika- 
lauja, visų pirma, laikytis teisumo. Bet aišku, niekas 
nėra įpareigotas atverti visą savo širdį kiekvienam, | 
kuris tik jį užkabintų. Be abejo, tai būtų neprotingas ' 
pasielgimas, ir Dievas tokio neprotingo pasielgimo 
negali reikalauti. "Tokiais atvejais galima nieko ) 
neatsakyti arba duoti nevisai aiškų, išsisukinėjantį 
atsakymą. Pav., vienas aukštas valdininkas būtinai | 
įsigeidė sužinoti, kas bus paskirtas klebonu į mirusiojo | 
vietą. Savo paklausimais jis ne kartą vargino vyskupą. 
Vyskupas, nors dalyką labai gerai žinojo, bet nenorė- 
damas per anksti išduoti paslapties, nusišypsodamas 
atsakė: „Deja, mano pone, nei aš nei Tamsta tos pa- 
rapijos negausime.“ Šis atsakymas turėjo nuraminti 
per daug smalsų valdininką. Išsisukinėjančio atsakymo 
pavyzdžiu gali eiti ir švento Atanazo atsakymas. Kartą 
persek'otojų kareiviai vijosi jį, norėdami sugauti ir 
neteisėtai nubausti. Matydamas iš jų nebeištrūksiąs, 
jis pasuko savo valtį atgal. Kareiviai, kurie jo paties 

nepažinojo, manydami turį prieš save visai pašalinį 
žmogų, paklausė: Ar toli dar Atanazas? — Ne, įis yra 
labai arti! — atsakė šventas Atanazas, ir nekliudomas 
sugrįžo į saugesnę vietą. Nors šis švento Atanazo at- 
sakymas gal ir nebuvo visai aiškus, bet jis nebuvo ir 
melagingas, nes šventas Atanazas, iš tikrųjų, buvo 
labai arti. Suprantamas dalykas, kad tok'e atsakymai 
gali būti duodami tik tada, kada nėra pareigos kalbėti 
visai aiškiai, kada tokiu atsakymu reikia apsaugoti 
kokį nors svarbų dalyką. Bet jo negalima duoti tada, 
kai artimas turi teisę reikalauti visiško aiškumo, pav., 
sudarant sutartį arba kai klausia teisėta vyriausybė 
dalykuose, kurie priklauso prie jos valdžios. 

Ypač aštuntasis Dievo įsakymas reikalauja teisumo 
teisme. Čia ir mažas prašilenkimas su tiesa gali būti 
labai kenksmingas nekaltam žmogui, net pačiam teis- 
mui, nes gali jį pastumėti padaryti neteisingą spren- 
dimą ir tuo būdu netekti pasitikėjimo visuomenės 
akyse. Štai kodėl teisėjas turi teisingai taikyti įstaty- 
mus, prokuroras arba kaltintojas — teisingai kaltinti, 
liudininkai turi teisingai liudyti, advokatas arba gynė- 
jas taip pat ir suinteresuotos šalys turi tik teisingomis 
priemonėmis ginti savo reikalus. Jokių suklastojimų, 
jokių papirkimų, jokių apgavimų! 

Antras dalykas, kuris yra aštunto Dievo įsakymo 
reikalaujamas, yra artimo gero vardo gerbimas. Kiek- 
vienas yra įpareigotas apie artimą gerai manyti ir gerai 
apie jį kalbėti, išskyrus tik tuos atsitikimus, kada yra 
svarbus reikalas pranešti, kam reikia artimo padarytus 
blogus darbus. Taip pat kiekvienas yra įpareigotas 
kiekvienam atiduoti jam priklausomą pagarbą. „Ati- 
duokite visiems, ką esate kalti: kam mokestį — mo- 
kestį... kam pagarbą — pagarbą“ (Rom. 13, 7). 

Trečias dalykas, kurio reikalauja aštuntasis Dievo 
įsakymas, yra sergėti paslaptį ir be reikalo jos neiš- 
duoti. Paslapties saugojimas yra labai svarbus dalykas 
žmonių gyvenime. Jos neteisingas išdavimas padaro 
nekaltam žmogui daug nuostolių, sugriauna tarpusavio 
pasitikėjimą, kenkia visuomenės gerovei. 

Paskutinis dalykas, kurio reikalauja aštuntasis Dievo 
. įsakymas, yra išmokti valdyti savo liežuvį. Tik išmokęs 

valdytis kalboje, žmogus galės būti teisus ir galės ap- 

saugoti artimo gerą vardą. Tačiau tai nėra lengvas 
dalykas. Pats apaštalas Jokūbas įspėja, kad kas iš- 
moksta valdyti savo liežuvį, tas padaro didelį darbą: 
„Jei kas nenusikalsta žodžiu, tas yra tobulas žmogus. 
Jis gali taip pat laikyti pažabotą visą kūną“ (Jok. 3, 2). 
Todėl kiekvienas turi pradėti lavintis šioje srityje jau 
nuo mažens, nes paskui bus labai sunku suvaldyti savo 
piktą liežuvį. „Aptverk erškėčiais savo ausis ir ne- 
klausyk pikto liežuvio; savo gi burnai įstatyk duris ir 
velkes“ (Ekli 28, 29). 

Pažvelkime dabar, ką aštuntasis Dievo įsakymas 
draudžia. Visų pirma, jis draudžia melagystę, tai yra 
tokią kalbą, kada sakomieji žodžiai neatitinka turimos 
galvoje minties arba turimo širdyje nusistatymo. Dėl 
to atsiranda kitų apgavimai. Melagysčių gali būti 
įvairių rušių. Pav., melagystė pasakyta juokais, mela- 
gystė dėl įvairių išskaičiavimų, bėdos melagystė ir 
skriaudos melagystė. Pikčiausia melagystė yra skriau- 
dos melagystė. Juo didesni padaromi nuostoliai, juo 
didesnė pasidaro nuodėmė. Ypatingai biauri yra me- 
lagystė, jeigu ji yra padaroma iškilmingoje vietoje, kur 
žmogus turi sakyti tiesą. Tada melagingos lūpos yra 
pasibiaurėjimas ir Viešpačiui ir artimui. Toks melagis, 
be abejo, turėtų atlyginti ir visus nuostolius, kurie dėl 
jo melagingo liudijimo yra atsiradę nekaltam žmogui. 
Todėl „atmesdami melą, kalbėkite kiekvienas su savo 
artimu tiesą“ (Efez. 4, 25). 

Reikia pasakyti, kad melagystė gali būti padaryta ne 
tik žodžiu, bet ir veiksmu. Prie veiksmo melagystės 
reikia priskaityti biaurų nudavimą arba apsimetimą. 
Pav., kas nors, būdamas ištvirkėlis, dedasi esąs šventas 
žmogus. Arba, širdy neapkęsdamas artimo, prisimeta esąs 
didžiausias jojo prietelis. Toks elgimosi būdas neside- 
rina nei su krikščionišku teisumu bei teisingumu, nei su 
krikščioniška meilė. Išganytojas taip besielgiančius fari- 
ziejus pavadino pabaltintas grabais ir liepė jų saugotis. 

Antras dalykas, kurį griežtai draudžia aštuntas 
Dievo įsakymas, yra apkalbėjimas. Apkalbėjimas yra 
išpasakojimas be jokio reikalo svetimų blogų darbų 
tiems, kurie apie juos nieko nežino arba nebūtų greit 
sužinoję. Juo didesnė nuodėmė išplepama, juo didesnis 
yra klausytojų skaičius, juo didesnė bus apkalbėjimo 
nuodėmė. 

Apkalbėjimas nėra mažmožis. Šventas Bernardas 
gražiai pastebi: „Apkalbėjimas yra kalavijas, kuris 
vienu kirčiu padaro tris žaizdas. Pirmiausia, sužeidžia 
tą, kuris apkalba, nes įstumia jį į nuodėmę; paskui 
sužeidžia tą, kurį apkalba, nes jam sugadina gerą 
vardą; pagaliau, sužeidžia tą, kuris jo klauso, nes yra 
nuodėmė apkalbėjimo su pamėgimu klausytis.“ Supran- 
tama, apkalbėtojas užsitraukia pareigą atitaisyti suga- 
dintą gerą artimo vardą. Tačiau tai nėra lengvas daly- 
kas, nes ir atitaisant nevalia meluoti, ir sakyti, kad 
nėra buvę to, kas iš tikrųjų yra buvę. Todėl reikia 
bent papasakoti ką nors gero iš apkalbėto asmens gy- 
venimo tiems žmonėms, prieš kuriuos artimas buvo 
apkalbėtas. Tačiau nebus apkalbėjimo nuodėmės, kada 
yra svarbus reikalas pranešti kam reikia artimo pa- 
darytą blogą darbą. Pav., reikalas pranešti tėvams jų 
vaikų blogą elgesį. i 

Dar piktesnis dalykas, kurį draudžia aštuntasis Dievo 
įsakymas, yra šmeižimas, tai yra, tyčia primetimas 
artimui tokios piktadarybės, kurios jis visiškai nėra 
padaręs, arba padarytosios piktadarybės žymus padi- 
dinimas. Pav., kas nors be jokio pagrindo paskelbė, 
kad jo garbingas kaimynas esąs sukčius arba jo sąži- 
ninga tarnaitė esanti paleistuvė. Tai yra be galo biaurus 
dalykas ir Dievo ir žmonių akyse. „Rimbo kirtis padaro 
randą, liežuvio gi kirtis sutrupina kaulus“ (Ekli. 28, 21). 
Juo piktesni darbai yra primetami, ir juo didesnis 
žmonių skaičius įtiki į tokias paskalas, juo didesnė bus 
šmeižimo nuodėmė ir juo didesnė sykiu bus pareiga 
atšaukti savo prasimanymus ir atitaisyti padarytus 
nuostolius. 

Su apkalbėjimu ir šmeižimu eina ranka į ranką 
liežuvavimas, t. y., dviejų žmonių, gražiai ligi šiol tarp 
savęs gyvenusių, supiudymas. Liežuvavimas įvyksta, 
išnešiojant neatsargius, bet be blogos valios pasakytus 
žodžius, apkalbant arba net griebiantis šmeižto. Reikia 
griežtai pabrėžti, kad kiekvienas liežuvninkas dirba 
labai biaurų darbą: užuot žmones taikinęs, jis juos 
piudo, jis kaip piktoji dvasia sėja neapykantos sėklą. 
Todėl juo didesnė pasėjama neapykanta, juo didesnė 
bus liežuvavimo nuodėmė ir sykiu didesnė pareiga 
supiudytus asmenis vėl sutaikinti. 

Aštuntas Dievo įsakymas taip pat draudžia be pa- 
grindo įžeisti artimo garbę. Tai įvyksta, pav., vartojant 
įvairius pravardžiuojančius, įžeidžiančius žodžius arba 
veiksmus. Kas taip drįstų daryti, tas turėtų pasistengti 
padarytą įžeidimą atitaisyti, parodant įžeistajam pri- 
valomą pagarbą. 

Aštuntas Dievo įsakymas lygiai draudžia be atitinka- 
mai svarbaus pagrindo išduoti sužinotą paslaptį. Pav., 
kas nors iš netyčių sužinojo, kur artimas slepia savo 
svarbius dokumentus arba šiaip brangius daiktus. Toks 
žmogus neturi teisės sužinotos paslapties visiems iš- 
plepėti, nes blogos valios žmonės gali pasinaudoti tuo 
ir padaryti artimui daug nuostolių. Dar mažiau turi 
teisės išduoti kitiems gydytojas, advokatas, kunigas 
arba kitas pareigūnas tai, ką jis yra sužinojęs eidamas 
savo pašaukimo pareigas. Nesaugojant pareigūnams 
savo pašaukimo paslapties, žmonės negalėtų jais pa- 
sitikėti, ir todėl visuomenėj kiltų labai daug nuostolių. 
Todėl kiekvienas, kuris be atitinkamai svarbaus pa- 
grindo išduoda sužinotą paslaptį, padarydamas tuo 
būdu nuostolių, yra įpareigotas tuos nuostolius atlyginti, 
Tačiau, jeigu būtų labai svarbi priežastis, sakysime, | 
paslapties išdavimo reikalautų visos šalies gerovė, arba | 
nekalto žmogaus gyvybė, arba koks nors kitas labai 
svarbus reikalas, tada būtų galima kam reikia pranešti 
sužinotą paslaptį. Tik, aišku, niekuomet kunigas neturi 
teisės pranešti kitiems tų dalykų, kuriuos jis girdėjo 
per išpažintį ir kurie priklauso prie išpažinties me- | 
džiagos. ki 

Pagaliau, aštuntasis Dievo įsakymas draudžia, ne- 
turint rimto pagrindo, apie artimą blogai galvoti, įtari- 
nėtį, jį savo širdyje teisti. Kiekvienas žmogus turi teisę, 
kad kiti apie jį gerai manytų, koliai nėra rimto pa- 
grindo įtarti. Kas šios pareigos nepildo tas padaro 
artimui skriaudą. Niekas negali žinoti, ką artimas mano | 
savo širdyje. Dažnai pasitaiko, kad ne visai pavyzdingi 
artimo darbai yra daromi visai be blogos valios. Todėl 
artimo teismą reikia palikti pačiam Viešpačiui, kuris 
aiškiai išskaito žmonių mintis ir jųjų širdžių troškimus: 
„Vienas yra įstatymdavys ir teisėjas, kuris gali pražu- 
dyti ir išgelbėti. Tu gi kas esi, kuris teisi artimą“ (JOk- 
4, 12—13). 

PASNINKUS PASNINKAUK* 


„Reikia pasninkauti, kad sugrįžtumėm į 
rojų, iš kurio mus išvarė apsivalgymas“ 
(Šv. Bazilijus). 


Ne vienas šių laikų žmogus, prisiklausęs iš šalies 
visokių kalbų, mano, kad pasninkas esąs ne tik nerei- 
kalingas, bet net žalingas dalykas; todėl, kaip atgyvenęs 
savo amžių, turįs būti prašalintas iš naujųjų laikų gy- 
venimo. Tačiau šitokie tvirtinimai yra grynas nesusi- 
pratimas. Pasninkas ir šiais laikais neprarado savo 
gilios prasmės; jis visiškai atitinka žmogaus prigimtį 
ir yra labai tinkama priemonė dvasiniam žmogaus 
gyvenimui palaikyti. 

Nieku nėra pagrįstas manymas, kad protingai išlaiko- 
mas pasninkas turįs būtinai kenkti žmogaus sveikatai. 
Toks manymas yra iš esmės klaidingas. Žmogaus 
organizmas yra taip sutvarkytas, kad jis reikalauja 
dažno valgių pakeitimo. Tie patys valgiai, ypač jeigu 


* Pasninkus pasninkauk! yra vienas vadinamų penkių Baž- 
nyčios įsakymų, kurie yra šitokie: 1) Bažnyčios šventes švęsk; 
sekmadieniais ir šventėmis Mišių klausyk; 2) pasninkus pas- 
ninkauk; 3) eik išpažinties bent vieną kartą metuose ir apie 
Velykas priimk Šven. Sakramentą; 4) draudžiamomis dieno- 
mis vestuvių ir šiaip pokylių su triukšmingu pasilinksminimu 
nekelk; 5) savo Bažnyčią ir jos tarnų laikyti padėk. Šie Baž- 
nyčios įsekymrzi yra svarbūs. Todėl juos reikia sąžiningai 
išpildyti. Kas neklauso Bažnyčios, tas neklauso paties Dievo, 
ir dėl to negali tikėtis amžino išganymo. 

Apie sekmadienio šventimą esame pakankamai kalbėję, 
svarstydami treciąjį Dievo įsakymą. Taip kaip mes šven- 
čiame sekmadienį. Bažnyčia įsako mums švęsti dar šias šven- 
tes: 1) Pirmą Kalėdų dieną, 2) Naujus Metus, 3) Tris Karalius, 
4) Kristaus į dangų įžengimą, 5) Dievo Kūno, 6) Nekalt. Šv. 
Marijos Prasidėjimo, 7) Šv. Panelės Marijos į dangų ėmimo, 
8) Apaštalų Petro ir Pauliaus ir 9) Visų Šventųjų. Jos yra 
Bažnyčios įvestos Išganytojui, Šv. Mergelei ir Aleniteiono 
pagarbinti. 

Apie išpažintį ir šv. Komuniją bus kalbama kitoj vietoj. 

Draudžiamos dienos, kuriomis nevalia kelti triukšmingų 
pasilinksminimų yra advento ir gavėnios dienos. Triukšmingi 
pasilinksminimai jokiu būdu negali būti suderinti su atgailos 
ir susitelkimo dvasia, kuri turi vešpatauti tomis dienomis, 

Apie pareigą prisidėti prie Bažnyčios ir Jos tarnų išlaikymo, 
jau esame kalbėję straipsnyje apie pareigas savo Bažnyčiai. 

Tokiu būdu lieka plačiau panagrinėti pasninko įsakymą. 

jie yra mėsiški, labai apsunkina žmogaus kūną ir ne 
kartą esti įvairių ligų priežastimi. Todėl pasninkas, 
priversdamas žmogų stiprinti savo sveikatą ne sunkiais 
mėsiškais, bet lengvais augaliniais valgiais, o ypač duo- 
damas kūnui galimumą tinkamai sunaudoti įvairius 
valgių likučius, ne tik negali būti kūnui žalingas daly- 
kas, bet turi būti tiesiog jam didelė geradarybė. Tai 
atvirai pripažįsta visi akylesni gylytojai, nors šiaip jie 
būtų visai kitokių pažiūrų (Dr. K. Grinius, „XX amžius“ 
1938). 

„Aš norėčiau“, sako prof. Nussbaumas, „kad bažny- 
tinio pasninko įsakymas būtų taip pat ir higieniškas 
valstybės įstatymas; tada pareikalavimas gydytojų ir 
vaistinių pusiau sumažėtų“ (Vyskupo Paltaroko gany- 
tojiškas laiškas apie pasninkus: „Tiesos Kelias“, 1938 m., 
15 psl.). 

Nors pasninkas yra svarbus ir naudingas dalykas 
žmogaus kūnui, tačiau jis nėra įvestas grynai higieniš- 
kais sumetimais. Kur kas svarbesnis dalykas, negu 
kūno sveikata, yra dvasios sveikata. Pasninkas yra 
kaip tik labai tinkama priemonė dvasios sveikatai pa- 
laikyti. Visų pirma, jis yra naudinga priemonė suval- 
dyti savo žemesnę, maištingą prigimtį ir priversti ją 
nusilenkti proto ir valios įsakymams. Dėl nesilaikymo 
tvarkos valgyme žmogus prarado jam Dievo duotą 
vidinę harmoniją, t. y., visų žemesnių galių paklusnumą 
aukštesnėms. Todėl dabar, susivaldydamas valgyme, 
žmogus turi išmokti vėl viešpatauti savo žemesniems 
geiduliams. „Reikia pasninkauti, kad galėtumėm grįžti į 
rojų, iš kur mus išvarė nesusivaldymas valgyme.“ Pas- 
ninkas, silpnindamas žmoguje kūniškumą ir stiprin- 
damas dvasią, pamažu atstato per nuodėmę prarastą 
vidinę tvarką. Susivaldydamas valgyme žmogus stip- 
rina savo valią, ugdo charakterį, duoda progos kilti 
geriems įpročiams arba dorybėms. Kas susivaldo val- 
gyme, tas susivaldys ir gėrime. O kas mokės suvaldyti 


savo gomurį, tas mokės suvaldyti ir kitą labai stiprų | 


instinktą, būtent, lytinį instinktą. 

Aprimus žemesniems žmogaus geiduliams ir susti- 
prėjus dvasinėms pajėgoms, savaime prablaivėja žmo- 
gaus mintys, sumanymai ir pasiryžimai. Žmogus ne- 
jausdamas ima daugiau domėtis ir žavėtis kilniomis 

mintimis, jame gema pasiryžimas siekti didesnės tobu- 
lybės, daugiau pasidarbuoti (Dievo karalystės paskel- 
bimui čia žemėje. Kūno alkis sužadina žmoguje dvasinį 
alkį. Gilios prasmės yra šv. Atanazo žodžiai: „Pasninkas 
gydo ligas, baido piktas dvasias, šalina juodas mintis, 
šviečia protą, skaidrina širdį, pašvenčia kūną, pakelia 
žmogų nuo žemės, kad veržtųsi prie Dievo.“ Štai kodėl 
visi žymesni Dievo karalystės apaštalai, prieš pradė- 
dami jiems Dievo skirtą darbą, praleisdavo ilgesnį ar 
trumpesnį laiką pasninke ir maldoje. 

Pasninkas yra sykiu gera atgailos priemonė. Mat, 
Dievas, dovanodamas per išpažintį atgailojančiam žmo- 
gui kaltę ir amžiną bausmę, ne visuomet dovanoja jam 
laikinę bausmę. Ją žmogus turi atlikti arba šiame 
gyvenime arba kitame, bet kur kas skaudesnėse ap- 
linkybėse. Pasninkas ir duoda žmogui galimybę atsily- 
ginti Dievo teisingumui lengvesnėmis sąlygomis čia 
žemėje. Todėl dideli atgailotojai aiškiai brangindavo 
pasninką. „Mano keliai“, dejuoja Dovydas, „nusilpo dėl 
pasninko“ (Ps. 108, 12). „Nes aš valgau pelenus lyg 
duoną ir maišau mano gėrimą su ašaromis“ (Ps. 101, 10). 
Aštriai pasninkavo dėl savo neištikimumo Jahvei žydai 
svetimoje nelaisvėje; pasninkavo įspėti niniviečiai; 
pasninkavo Marija Magdalena stengdamasi atsilyginti 
Dievui už išvarymą iš jos septynių piktųjų dvasių; 
pasninkavo ir dabar dar pasninkauja šimtai ir tūkstan- 
čiai uoliųjų krikščionių pametę nuodėmės takus ir su 
džiaugsmu pasekę Kristų! O tu, Brangus Skaitytojau, 
argi esi laisvas nuo nuodėmės ir ar neturėtumei pasekti 
savo išrinktųjų brolių ir seserų pavyzdžius?! 

Be to, pasninkas yra dar artimo meilės bei solida- 
rumo ugdytojas. Jis visus žmones lygiai skirsto, visus 
pastato į vienodą padėtį. Visi pasijunta vienos šeimos 
nariai. Turtingesnieji, pajutę ne kartą savyje alkį, iš- 
moksta lengviau suprasti svetimą alkį ir pajunta savyje 
norą dažniau ir vaisingiau padėti vargstančiam ir 
skurstančiam artimui. 

Pagaliau, pasninkas yra taip pat nebloga priemonė 
pagerbti paties Išganytojo kančią ir mirtį. Juk geras 
sūnus ar draugas nenori turėti geriau, negu jojo tėvas 
arba jam brangus asmuo. O jeigu pasninkas atliekamas, 
esant malonėje su Dievu, tada jis padeda įsigyti naujų 

nuopelnų turinčių amžiną, nenykstančią vertę. „Ne- 
kraukite sau turtų žemėje, kame rūdys ir kandys ga- 
dina ir kame vagys iškasa ir vagia, bet kraukite sau 
turtus danguje, kame nei rūdys nei kandys negadina ir 
kame vagys neiškasa ir nepavagia“ (Mat. 6, 19). 


Štai tos priežastys, kurios palenkė Bažnyčią įvesti 
pasninkus ir griežtai reikalauti iš tikinčiųjų, kad jie 
juos pildytų. Reikia pasakyti, kad senovėje pasninkai 
buvo kur kas griežtesni, negu mūsų laikais. Tikintieji 
turėjo ir daugiau dienų pasninkauti ir mažiau valgyti. 
Tačiau gyvenimo sąlygoms sunkėjant ir žmonių svei- 
katai silpnėjant, Bažnyčia pasidarė nuolaidesnė: Ji 
sušvelnino kūno pasninkus, bet daugiau reikalauja dva- 
sinio pasninko. Pav., atsisakymo nuo leistinų malonių 
dalykų, ramesnio priėmimo pasitaikančių kryželių ir 
nemalonumų, daugiau gailestingų darbų, pamaldumo, 
o ypač sąžiningo savo pareigų atlikimo. Šitoks dvasinis 
pasninkas, be abejo, yra ne mažiau vertingas dalykas, 
negu kūno pasninkas. 

Kokius tat pasninkus įsako mums Bažnyčia? Įsakyti 
pasninkai yra trijų rūšių. Prie pirmos rūšies priklauso 
tokie pasninkai, kada valia tik vieną kartą per parą 
sočiai pavalgyti, paprastai per pietus, o rytais ir vaka- 
rais — tik užkąsti. Užkandant reikia susilaikyti nuo 
mėsiškų valgių. Toks pasninkas yra įsakytas visais 
gavėnios pirmadieniais, antradieniais, trečiadieniais ir 
ketvirtadieniais. 


Prie antros rūšies priklauso tokie pasninkai, kada 
valia sočiai valgyti tiek kartų, kiek kas nori, bet tik 
reikia per visą parą susilaikyti nuo mėsiškų valgių. 
Tačiau valgiai, taukais uždaryti ir kiek paspirginti, 
nėra draudžiami. Šitoks pasninkas yra įsakytas visais 
metų penktadieniais. 


Prie trečios rūšies priklauso tokie pasninkai, kada 
reikia susilaikyti nuo mėsiškų valgių, kaip ir penkta- 
dieniais ir valia tik vieną kartą per parą sočiai pa- 
valgyti. Toks pasninkas yra įsakytas visais gavėnios 
penktadieniais ir šeštadieniais, Pelenų dieną ir visomis 
keturiomis vigilijomis, būtent: Kalėdų, Sekminių, Žo- 
linės ir Visų Šventųjų. 

Nėra pareigos pasninkauti, jeigu pasninko diena su- 
puola su sekmadieniu, arba su tokia švente, kuri yra 
griežtai įsakyta švęsti ir kurių sąrašas buvo nurodytas 
šio straipsnio prieraše. Tačiau pasninkas pasilieka, jeigu 
supuolimas įvyksta gavėnioje. Tiktai Didžiojo Šešta- 
dienio dieną po 12 val. p. p. nėra pasninko. 

Nuo visų šitų pasninkų Bažnyčia iš anksto atleidžia 
visus vaikus, neturinčius septynerių metų, sunkiai ser- 
gančius ligonius ir visiškus pavargėlius, kurie nieko 
savo neturėdami, turi maitintis tuo, ką jiems geri 
žmonės duoda. 

Nuo pirmos rūšies pasninkų Bažnyčia taip pat at- 
leidžia visus asmenis, kuriems dar nesukako 21 metų 
amžiaus arba kurie jau yra pradėję 60 metus; taip pat 
yra atleidžiami besveikstantieji asmenys po sunkios 
ligos, asmenys turintieji silpną sveikatą, asmenys dirbą 
bent po keletą valandų per parą sunkų fizinį arba 
protinį darbą mokykloje, įstaigoje, žemės ūky, fabrike 
ar šiaip dirbtuvėse. Šie asmenys gali valgyti pirmos 
rūšies pasninko dienomis, kiek kartų jie nori ir ką jie 
nori. Taip pat jie turi teisę valgyti sočiai ir trečios 
rūšies pasninkų dienomis. 

Sunkiau Bažnyčia atleidžia nuo antros rūšies pas- 
ninkų, o iš dalies ir nuo trečios rūšies, bent kiek tai 
liečia susilaikymą nuo mėsiškų valgių. Šiuo atveju 
Bažnyčia atleidžia tik tada, jeigu yra labai svarbus 
reikalas. Nuo šių pasninkų iš anksto yra atleidžiami šie 
asmenys: motinos turinčios maitinti savo kūdikius ir 
nepakeliančios pasninko, labai sunkų darbą dirbą dar- 
bininkai, pav., angliakasiai, grioviakasiai, akmenų 
skaldytojai; taip pat žmonos, vaikai, tarnai ir tarnaitės, 
jeigu jie iš savo vyrų, tėvų ar šeimininkų kitų valgių 
negauna; asmenys esantieji kitų valdžioje, pav., karei- 
viai, kaliniai: jie gali valgyti, kas jiems duodama; pa- 
galiau asmenys esantieji varginančioje kelionėje ir 
negalį lengvai gauti mėsiškų valgių. 

Kas neturi aiškios priežasties nepasninkauti ar abe- 
joja, tas turi prašyti iš bažnytinės vyriausybės dispen- 
sos. Dispensuoti gali kiekvienas nuodėmklausis savo 
penitentus atskirai, kiekvienas klebonas ištisas savo 
parapijonių šeimas, vyskupas net visą dieceziją arba jos 
dalį. Kas gi be jokios priežasties laužo Bažnyčios nusta- 

tytą pasninką, tas sunkiai įžeidžia ne tik Bažnyčią, bet 
ir patį Dievą. Tas, be to, negauna nurodytų dvasinių 
malonių, tuo būdu skriausdamas savo sielą. Todėl mūsų 
visų, kaip klusnių sūnų ir dukterų, nusistatymas turi 
būti šitoks: šventai ir sąžiningai pildyti visus Bažnyčios 
įsakymus, o su jais sykiu ir įsakymą pasninkus pas- 
ninkauti. 

TAČIAU DIDŽIAUSIA TARP JŲ YRA 
MEILĖ 


„Mokytojau, koks didžiausias įsakymas 
įstatyme? Jėzus jam tarė: Mylėti Vieš- 
patį, savo Dievą, visa savo širdimi, visa 
savo siela, ir visa savo mintimi. Tai 
didžiausias ir pirmasis įsakymas! Antras 
gi į jį panašus: mylėsi savo artimą, kaip 
pats save. Šitiems dviem įsakymais re- 
miasi visas įstatymas ir pranašai“ (Mat 
22, 36—41). 


Dešimt Dievo įsakymų. Be to, dar visa eilė atskirų 
reikalavimų. Kelias prie Dievo atrodo toks painus. 
Tačiau to visai nėra. Yra vienas įsakymas, kuris tal- 
pina savyje visus kitus įsakymus. Kas tobulai išpildo 
šį įsakymą, tas tuo pačiu išpildo visus kitus įsakymus. 
Šis įsakymas yra meilės įsakymas. 

Meilė, kaip ir tikėjimas arba viltis, yra iš esmės 
Dievo dovana, dieviškoji dorybė. Ji palenkia 
žmogų mylėti Dievą ne dėl to, kad Jis 
yra mums geras, bet dėl to, kad Jis yra 
savyje be galo geras ir tobulas, ir todėl 
vertas aukščiausios meilės. Tikėjimas at- 
skleidžia prieš mūsų dvasios akis Dievo savybes ir 
grožybes. Jis aiškiai pasako, kas yra Dievas savyje ir 
kas Jis yra mums. Viltis ragina mūsų valią ieškoti ir 
siekti Dievo, nes Jis yra mūsų tobulos laimės šaltinis. 
Viltis, teisybė, sujungia mus su Dievu, bet šis ryšys 
dar nėra visai tobulas; jame dar daug yra dvasinės 
savimylos, dvasinio išskaičiavimo. Mes mylime Dievą 
ne dėl to, kad Jis yra savyje geras, bet dėl to, kad Jis 
yra mums geras. Tokiu būdu viltis, jeigu, apskritai, 
gali būti pavadinta meile, tai tik netobula meile. Kur 
kas tobuliau, negu viltis, mus sujungia su Dievu tobula 
meilė. Meilėje žmogus, kiek leidžia jojo prigimtis, atsi- 
palaiduoja nuo savimylos. Jis lyg ir užmiršta save, Jis 
ieško Dievo dėl Dievo. Tobulai Dievą mylėdamas, žmo- 
gus įpranta į viską žiūrėti ir viską vertinti taip, kaip 
i viską žiūri ir vertina pats Dievas. Dieviškoji meilės 


169 


„ 


dorybė yra tat nuoširdžiausios prietelystės meilė. Joje 
neieškoma „kas sava“, neklausiama, kokia bus iš to 
nauda, bet atiduodama Dievui viską, ką turima gra- 
žiausio ir kilniausio. Dieviškoje meilėje Dievas apipila 
žmogų įvairiausiomis gėrybėmis. Jis atiduoda žmo- 
gui net patį save. Dėl to ir žmogus, mylėdamas 
Dievą, atiduoda jam savo širdį, savo sielą, savo visas 
pajėgas. Jojo pagrindinė mintis yra padaryti save, kiek 
galima, panašesnį į Dievą, kad būtų galima su Jo, kiek 
galima, panašesnį į Dievą, kad būtų galima su Juo, kiek 
gyvenimas ir elgimasis įgauna dieviškųjų bruožų. 

Šitokia meilė yra be galo brangus dalykas. Ji yra 
viso dvasinio gyvenimo centras ir širdis, visų įstatymų 
santrauka ir išpildymas, visų dorybių vainikas, neišse- 
miamas jėgos, džiaugsmo ir vidinės taikos šaltinis. 

Visų pirma, dieviškoji meilės dorybė pati viena be 
sakramentų priėmimo nuvalo žmogaus sielą nuo nuo- 
dėmės purvų. Gali būti žmogus didžiausias nusidėjėlis, 
jojo gyvenimas gali būti visiškai sugriautas, o jis — 
visų apleistas. Bet jeigu tik pakels savo akis ir širdį 
aukštyn ir pasistengs sužadinti savyje gailestį iš meilės, 
vadinamą tobulą gailestį, su pasiryžimu, pirmai progai 
pasitaikius, priimti krikštą arba atlikti išpažintį, visos 
jo nedorybės lieka Dievo atleistos, jis lieka nuteisintas 
Dievo akyse, atgauna pirmykštį savo gražumą ir kil- 
numą. Tai yra labai svarbi tiesa. Todėl kiekvienas 
turėtų gerai išmokti sužadinti gailestį iš meilės, kad 
galėtų, pavojui netikėtai atėjus, juo pasinaudoti. Tik, 
žinoma, nevalia šio dalyko panaudoti piktam, tai yra, 
atidėlioti savo pasitaisymą iki mirties valandos. Juk 
mirtis gali ateiti taip staiga, kad žmogus nespės nei 
aiktelėti. O antra, tokiam gailesčiui sužadinti visuomet 
reikia ypatingos Dievo malonės, kurios vargiai gali 
tikėtis tas, kuris visą savo gyvenimą ją niekino ir 
atstūmė. Darykime, tad, atgailą, kol diena. Nes greit 
gali ateiti naktis, kada niekas nieko negalės daryti 
(Jo. 9, 4). 

Meilė yra ugnis, ne vien tiktai ugnis, kuri nuvalo 
žmogaus sielą nuo nuodėmės purvų, bet ir kuri para- 
gina žmogų daug gera daryti. Pirmutinis veiksmas, 
kurį meilė ragina padaryti, yra sąžiningas Dievo duotų 
įsakymų išpildymas. Mylįs žmogus randa Dievo įsaky- 


170 


+, Lk 


muose visai suprantamą ir gerą dalyką. Jis mato juose 
ne slėgiančią naštą, bet Dievo duotus sparnus, kurie ne 
tik neleidžia jam paskęsti vien tik žemiškuose reika- 
luose, bet ir pakelia jį vis aukščiau, ligi visiško susi- 
jungimo su Dievu. „Įstatymo įvykdymas yra meilė“, 
drąsiai tvirtina apaštalas Paulius (Rom. 13, 10). „Jei kas 
myli mane, tas laikys mano žodžius“ (Jo. 4, 23). Žmogus, 
kurio širdyje viešpataus karšta Dievo meilė, negali pa- 
daryti jokios sunkios nuodėmės. Štai, kodėl šv. Au- 
gustinas meta drąsų šūkį: „Mylėk Dievą, ir daryk ką 
nori!“ „Kiekvienas, kuris pasilieka jame (t. y. Dievuje), 
nenusideda“ (1 Jo. 3, 6). Nes tikroji meilė yra kiekvienos 
sunkios nuodėmės mirtis, lygiai kaip ir sunkioji nuo- 
dėmė yra tikros Dievo meilės mirtis. 

Meilės ugnis negali pasitenkinti vien tik įsakymo iš- 
pildymu. Ji ragina žmogų daryti, kiek galima, daugiau 
gera, siekti pačių tobulybės viršūnių. Kieno širdyje 
viešpatauja tobula Dievo meilė, tas lengvai padarys 
visų dorybių veiksmus. Kas turi tokią meilę savo šir- 
dyje, tas yra visiškai tvarkoje su Dievu, jis turi tą 
tobulumą, kokio jam reikia turėti. Toks žmogus visuo- 
met gali laimėti amžinąjį gyvenimą. Taigi meilė yra 
ne tik dorybių ugdytoja, bet ir pačių dorybių atbaigi- 
mas, jųjų vainikas. Tobula meilė — pats tobulumas, 
pats šventumas. 

Meilės ugnis uždega žmogų didingiems darbams. 
„Kristaus meilė verčia mus“, dažnai sušukdavo ne- 
nuilstamas Dievo karalystės apaštalas šv. Paulius 
(2 Kor. 5, 14). Dievo meilė verčia kiekvieną žmogų daug 
nudirbti Dievo karalystei. Toks žmogus trokšta, kad 
Dievo karalystė viešpatautų nuo saulėtekio ligi saulė- 
lydžio ir kad ties Jojo vardu priklauptų kiekvienas 
kelis ne tik danguje, bet taip pat ir žemėje ir po žeme 
(Eil: 210); = 

Tikrai mylįs Dievą myli ne vien tik Dievą, bet ir 
visus, kurie yra sujungti su Dievu, arba kurie bent yra 
skirti tokiam gyvenimui. Toks žmogus dega meile 
žmonių sieloms. Jis trokšta joms laimės, jis bijosi, kad 
jos nepražūtų. Jis giliai sielojasi, matydamas, kiek daug 
blogos valios žmonių dirba sielų pražūčiai. Dievo meilė 
yra sykiu ir kilniausio apaštališko uolumo įkvėpėja. 
Ji ragina veikti ne vien tik dvasinei žmonių gerovei, 

bet ir jų kūno gerovei. Ji pagimdė ne tik šv. Paulius, 
šv. Pranciškus Ksaverus, šv. Petrus Klaverus, bet ir šv. 
Vincentus 2 Paulo, tėvus Domijonus, Kolpingus, Ozana- 
mus ir šimtus kitų didžių vargstančių ir kenčiančių 
užtarėjų. 

Meilės ugnis padeda nugalėti visas sunkenybes, visas 
kliūtis. Mylintiems nėra nieko sunkaus. Į didžiausias 
nelaimes jie žiūri, kaip į dangiškojo Tėvo dovanas. 
„Dievą mylintiesiems, tiems, kurie, kaip jo (t. y. Dievo) 
nutarta, pašaukti būti šventais, visi dalykai išeina į 
gerą“ (Rom. 8, 28). Sužavėtas meilės vaisiais, apaštalas 
Paulius sušunka: „Meilė yra kantri, maloninga. Meilė 
nepavydi, nesielgia sauvalingai, nesipučia. Ji yra nesi- 
didžiuojanti, neieško savo naudos, nesierzina, neįtaria 
piktume, nesidžiaugia neteisybe, o džiaugiasi tiesa; visa | 
nukenčia, visa tiki, visa kuo viliasi, visa pakelia“ 
(1 Kor. 13, 4—8). 

Pagaliau, meilė, kaip jau buvo anksčiau pabrėžta, 
stipriausiai jungia žmogų su Dievu. „Dievas yra meilė, 
ir kiekvienas, kuris pasilieka meilėje, pasilieka Dievuje, 
o Dievas jame“ (1 Jo. 4, 16). Šis meilės ryšys lydi mus | 
ne tik per šį gyvenimą, bet ir per amžius. „Meilė 
niekuomet nepaliauja“ (1 Kor. 13, 8). 

O ten, kur yra Dievas, ten yra džiaugsmas, ten yra 
išsvajotoji ramybė, ten yra tobuliausioji laimė. Teisybė, 
šiuos vaisius žmogus gali patirti šiame gyvenime tik | 
netobulame laipsnyje. Bet ir šis gyvenimas nėra jo 
tėvynė. Čia žemėje jis turi augti ir bręsti ligi visiško 
atbaigimo dangaus karalystėj. 

Štai dėl ko meilės būtinai reikia žmogaus išganymui. 
Jos reikalingumas yra ne mažesnis, negu reikalingumas 
tikėjimo arba vilties dorybės. Kas neturės bent pasto- 
vaus meilės nusiteikimo savo širdyje, kuris yra duo- 
damas kartu su pašvenčiama malone, tas negalės gauti. 
amžino gyvenimo. Tačiau suaugusiam žmogui tokios 
meilės nepakanka. Jis turi pasistengti sužadinti ją savo 
širdyje ir savo sieloje. Kaip dažnai žmogus yra įparei- 
gotas sužadinti meilės aktą, sunku tiksliai nustatyti. 
Tačiau yra tikra, kad žmogus yra įpareigotas meilės 
aktą sužadinti šiais atsitikimais: 1) kada pasiekia protą, 
2) kada reikia nugalėti pagundą, 3) prireikus tuoj at- 
gauti prarastą pašvenčiamą malonę ir nesant galimybės 

priimti šventų sakramentų, ir įtikimai 4) mirties va- 
landą. Bet geras krikščionis pasistengia sužadinti 
meilės aktą ir kitomis progomis. 

Meilė yra didelė Dievo dovana. Todėl reikia ją 
saugoti nuo pavojų. Didžiausias meilės pavojus yra 
kiekviena sunki nuodėmė. Todėl kiekvieno yra šventa 
pareiga saugotis bet kokios sunkios nuodėmės, o ypač 
Dievo neapykantos nuodėmės. Kas leidžia neapykantai 
įsigalėti savo širdyje ir savo sieloje, tas tikru keliu 
eina į amžiną pražūtį. 

Be to, reikia ir meilę ugdyti. Ugdome meilę dažniau 
sužadindami jos aktus ir prašydami, kad Dievas iš- 
mokytų mus Jį mylėti. Tam tikslui geras yra dalykas 
sukalbėti šią maldelę: „Myliu Tave, mano Dieve, labiau 
už viską, nes Tu esi vertas visų didžiausios meilės; o 
dėl Tavo meilės myliu taip pat savo artimą, kaip pats 
save, iš širdies atleisdamas visiems kaltininkams. O, 
Dieve, duok man, kad Tave vis labiau mylėčiau!“ 
Meilę didina taip pat kiekvienas geras darbas, pa- 
darytas iš meilės. Todėl kiekvienas, kuris nori padaryti 
savo meilę stipresnę, turi stengtis viską daryti iš Dievo 
meilės. 

Sykiu didesnei meilei savo sieloje ugdyti geras daly- 
kas prisiminti, kaip Dievas numylėjo mus visus. Jeigu 
Dievas yra toks geras savo silpniems ir neištikimiems 
sutvėrimams, tai koks Jis turi būti geras ir tobulas 
savyje?! Taip pat pasitaikančius kryželius reikia iš- 
naudoti didesnei meilei savyje ugdyti. „Tai kas gi 
atskirs mus nuo Kristaus meilės? Ar vargas? ar su- 
spaudimas? ar badas? ar plikumas? ar pavojus? ar 
persekiojimas? ar kalavijas? Aš esu tikras, kad nei 
mirtis, nei gyvenimas, nei angelai, nei galybės, nei 
dabartiniai, nei būsimieji dalykai, nei stiprybė, nei 
aukštumas, nei gilumas, nei joks kitas sutvėrimas ne- 
galės atskirti mūsų nuo Dievo meilės, kuri yra mūsų 
Viešpatyje Jėzuje Kristuje“ (Rom. 8, 35—39). „Viskas 
didesnei Dievo garbei!“ 


O. A. M. D. G. 

Šventųjų vardo gerbimas . 49 


Šv. Komunija „. . . „18, 18 
Šv. Mišių klausymas . . . 72 
Šventvagystė .. . . „39, 134 
Tėvynės Meilė .. .- -.- 6 
Teoaolija.! Vas a 9 4 
Teisingumas „ . 148, 151 
"Teisumas. + 4 „| „ 157, 159 
Tėvų pareigos: 
savo vaikus mylėti . . . 87 
" 1» ugdyti . . . 88 
» sė auklėti . . . 89 
53 „ aprūpinti jų 
is MPLA 

Tikėjimas: Vedusiųjų pareigos: 
jo prigimtis . sa viens kitą gerbti . „82 
„„ Vaisiai . + „ Mylėti. . 83 
„„Ssavumai . . „ 24 saugoti viens kitam išti“ 
* reikalingumas | ia kimumą „ „83, 84 
pareigos jo atžvilgiu .26—30 atiduoti = kaltas 84 
M gyventi ru... 85 
Vaikų pareigos: Vyro pareigos . . . 85 
savo tėvelius gerbti 76 Vyriausybės asmenų 
mylėti 79 pareigos . . 100 
jų klausyti + Ki 
Vagystė 149 
Valstybė 96 | Žalojimas: 
Viltis: savęs . „112 
jos prigimtis 2 32 artimo . |. 126 
* saika iugemas 32 | Žmogžudystė p 122 
nuodėmės . 2 34' Žmonos pareigos 85, 86 
G. M.Z.F. O. 

